Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 5-2-2019 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΞΘ΄ συνεδριάσεώς του, της Τρίτης 5 Φεβρουαρίου 2019, σε ό,τι αφορά την ψήφιση της απόφασης του Προέδρου της Βουλής: «Για την τροποποίηση διατάξεων του Κανονισμού της Βουλής - Μέρος Β΄ (ΦΕΚ 51 Α΄/10-4-1997) και Μέρος Κοινοβουλευτικό (ΦΕΚ 106 Α΄/24-6-1987), όπως ισχύουν»]] Πριν εισέλθουμε στη σημερινή ημερήσια διάταξη έχω την τιμή να ανακοινώσω στο Σώμα το δελτίο επίκαιρων ερωτήσεων της Πέμπτης 7 Φεβρουαρίου 2019. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 318/4-2-2019 επίκαιρη ερώτηση του Βουλευτή Φθιώτιδας του Συνασπισμού Ριζοσπαστικής Αριστεράς κ. Δημητρίου Βέττα προς τον Υπουργό Αγροτικής Ανάπτυξης και Τροφίμων, με θέμα: «Προβλήματα πληρωμής σχετικά με τη μη επιλεξιμότητα των αγροτεμαχίων». 2. Η με αριθμό 324/4-2-2019 επίκαιρη ερώτηση του Βουλευτή Θεσπρωτίας της Νέας Δημοκρατίας κ. Βασιλείου Γιόγιακα προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Χορήγηση προσωρινής σύνταξης σε ασφαλισμένους του ταμείου Οργανισμού Γεωργικών Ασφαλίσεων (ΟΓΑ)». 3. Η με αριθμό 333/5-2-2019 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υποδομών και Μεταφορών, με θέμα: «Άμεση αποκατάσταση των ζημιών που προκλήθηκαν στη νέα Εθνική Οδό Χανίων - Κισσάμου του βορείου οδικού άξονα Κρήτης (ΒΟΑΚ), λόγω των πλημμυρών, καθώς και εντός του οικισμού Κάτω Σταλού στην οδό Μαλινδρέτου». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 319/4-2-2019 επίκαιρη ερώτηση του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Ιωάννη Τσιρώνη προς τον Υπουργό Αγροτικής Ανάπτυξης και Τροφίμων, με θέμα: «Εκτός σφαγείου σφαγές ζώων στην Ελλάδα στο πλαίσιο θρησκευτικών ή άλλων πολιτιστικών εκδηλώσεων. 2. Η με αριθμό 325/4-2-2019 επίκαιρη ερώτηση του Βουλευτή Λέσβου της Νέας Δημοκρατίας κ. Χαράλαμπου Αθανασίου προς τον Υπουργό Αγροτικής Ανάπτυξης και Τροφίμων, με θέμα: «Αύξηση του εγκεκριμένου προϋπολογισμού για τα Σχέδια Βελτίωσης της Περιφέρειας Βορείου Αιγαίου». 3. Η με αριθμό 335/5-2-2019 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Αγροτικής Ανάπτυξης και Τροφίμων, με θέμα: «Εικόνα κατάρρευσης του αρδευτικού δικτύου του Γενικού Οργανισμού Εγγείων Βελτιώσεων (ΓΟΕΒ) Πηνειού - Αλφειού». 4. Η με αριθμό 321/4-2-2019 επίκαιρη ερώτηση του Βουλευτή Αχαΐας του Συνασπισμού Ριζοσπαστικής Αριστεράς κ. Ανδρέα Ριζούλη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Παράταση καταβολής χρεών προς ασφαλιστικά ταμεία για συνταξιούχους». 5. Η με αριθμό 334/5-2-2019 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανασίου Βαρδαλή προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με «την προσπάθεια παρεμπόδισης της συνδικαλιστικής δράσης και τις απολύσεις στην Τράπεζα Πειραιώς». 6. Η με αριθμό 320/4-2-2019 επίκαιρη ερώτηση του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Διατήρηση, ανάπτυξη και συνεχής λειτουργία των Γραφείων Κοινωνικής Ασφάλισης στο Καρλόβασι Σάμου και στον Εύδηλο Ικαρίας». 7. Η με αριθμό 337/5-2-2019 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προβλήματα εργαζομένων στις επιχειρήσεις συμφερόντων “ΖΟΥΡΑ”». 8. Η με αριθμό 330/4-2-2019 επίκαιρη ερώτηση του Ανεξάρτητου Βουλευτή Ευβοίας κ. Νικολάου Μίχου προς τον Υπουργό Εξωτερικών, με θέμα: «Συνέχιση διωγμών των μελών της ελληνικής μειονότητας στην Αλβανία». 9. Η με αριθμό 315/29-1-2019 επίκαιρη ερώτηση του Ζ΄ Αντιπροέδρου της Βουλής και Ανεξάρτητου Βουλευτή Α΄ Αθηνών κ. Σπυρίδωνος Λυκούδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με «τις συνθήκες διαβίωσης και εργασίας των μεταναστών στη Νέα Μανωλάδα μετά τη φωτιά». 10. Η με αριθμό 284/21-1-2019 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εξωτερικών, με θέμα: «Οι Αλβανοί δρομολογούν εξελίξεις δημιουργίας “Μεγάλης Αλβανίας”». 11. Η με αριθμό 280/17-1-2019 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Τη συνδιαχείριση του Αιγαίου προωθεί η Κυβέρνηση». 12. Η με αριθμό 260/9-1-2019 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προστασία πληρωμάτων από εγκατάλειψη πλοίου εσωτερικών πλόων». 13. Η με αριθμό 261/9-1-2019 επίκαιρη ερώτηση του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της Συμφωνίας Ελλάδας - Σκοπίων». 14. Η με αριθμό 263/9-1-2019 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Καζάνι έτοιμο να εκραγεί το κρατίδιο των Σκοπίων».
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομίας και Ανάπτυξης: «Κύρωση της από 31 Δεκεμβρίου 2018 Πράξης Νομοθετικού Περιεχομένου “Παράταση δυνατότητας εξαίρεσης κύριας κατοικίας από τη ρευστοποίηση δυνάμει του ν.3869/2010 (Α΄ 130), παράταση μειωμένων συντελεστών ΦΠΑ στα νησιά Λέρο, Λέσβο, Κω, Σάμο και Χίο και επέκταση εφαρμογής του μέτρου του “Μεταφορικού Ισοδύναμου” του ν.4551/2018”». Η Διάσκεψη των Προέδρων αποφάσισε στη συνεδρίασή της στις 31 Ιανουαρίου 2019, τη συζήτηση του νομοσχεδίου σε μια συνεδρίαση ενιαία, επί της αρχής, των άρθρων και των τροπολογιών. Μέχρι στιγμής υπάρχουν, αν θυμάμαι καλά, δυο ή τρεις τροπολογίες συναδέλφων. Ο κ. Δραγασάκης μού είπε ότι το Υπουργείο δεν θα καταθέσει κυβερνητική τροπολογία. Θα γίνει εγγραφή κανονικά των συναδέλφων, μόλις ανέβει στο Βήμα ο κ. Πάλλης. Το Σώμα συμφωνεί ως προς τη διαδικασία;
Το Σώμα συνεφώνησε ομοφώνως. Ξεκινάμε, λοιπόν. Τον λόγο έχει ο εισηγητής του ΣΥΡΙΖΑ κ. Γιώργος Πάλλης για δεκαπέντε λεπτά. Παρακαλώ, να ανοίξει το σύστημα για την εγγραφή ομιλητών.
Ευχαριστώ, κύριε Πρόεδρε. Νομίζω ότι δεν θα χρειαστεί καν το δεκαπεντάλεπτο, με την έννοια ότι η σημερινή κύρωση της από 31 Δεκεμβρίου πράξης νομοθετικού περιεχομένου είναι μια πράξη στην οποία και κατά την επιτροπή η πλειοψηφία των κομμάτων συνηγόρησε και η επιφύλαξη από τη Νέα Δημοκρατία φαντάζομαι ότι δεν ήταν επί της ουσίας της κύρωσης, αλλά ήταν επί της διαδικασίας που ακολουθούμε στο Κοινοβούλιο. Είναι μια ευκαιρία σήμερα, θα έλεγα, με ήπιους τόνους να κουβεντιάσουμε ουσιαστικά για την κύρωση αυτής της πράξης νομοθετικού περιεχομένου. Και πολιτικά θα πρέπει να μιλήσουμε, αλλά είναι κάτι που συμφωνούμε επί της ουσίας και δεν χρειάζεται να υπάρχει επίπλαστη ένταση. Εξαιρετική διαδικασία η κύρωση μιας πράξης νομοθετικού περιεχομένου, μια διαδικασία που έρχεται για να προλάβουμε κάποιους χρόνους προς όφελος της κοινωνίας. Η Κυβέρνηση παίρνει την απόφαση και εμείς ερχόμαστε εδώ, στο Κοινοβούλιο, να ελέγξουμε την απόφαση που πάρθηκε και να την κυρώσουμε στο Κοινοβούλιο. Στις 31 Δεκεμβρίου, λοιπόν, ένα από τα θέματα που έπρεπε επειγόντως να κλείσουν ήταν η παράταση των μειωμένων συντελεστών του ΦΠΑ στα πέντε νησιά όπου υπάρχουν τα κέντρα υποδοχής προσφύγων και μεταναστών, σε συνέχεια της παράτασης που είχε δοθεί το προηγούμενο καλοκαίρι, σε μια δύσκολη περίοδο διαπραγματεύσεων για την έξοδο της χώρας από τα προγράμματα. Υπήρξε συζήτηση στην επιτροπή για το θέμα το οποίο τίθεται με τη σύνδεση του προσφυγικού ζητήματος με τους μειωμένους συντελεστές ΦΠΑ στα πέντε νησιά. Εδώ πρέπει να είμαστε ξεκάθαροι, γιατί η διατύπωση από την πράξη νομοθετικού περιεχομένου προσδιορίζει ότι οι νησιώτες αυτών των νησιών θα διατηρούν τους μειωμένους συντελεστές, εφόσον ο αριθμός των φιλοξενούμενων στα κέντρα υποδοχής και ταυτοποίησης κατά το δωδεκάμηνο που προηγείται της έκδοσης της απόφασης - ο μέσος όρος, δηλαδή, του αριθμού - υπερβαίνει τον προβλεπόμενο από τον νόμο και από τους χώρους φιλοξενίας αριθμό. Εδώ πρέπει να είμαστε ξεκάθαροι και πρέπει να μιλήσουμε με ειλικρίνεια. Δεν είναι ένα δώρο στους νησιώτες, προκειμένου να δέχονται τις κακές συνθήκες που επικρατούν, όταν υπάρχει υπερπληθυσμός στα κέντρα πρώτης υποδοχής και ταυτοποίησης. Είναι μια πραγματικότητα που ισχύει και σήμερα. Δεν το θέλουμε. Στόχος μας - και αυτό έχουν θέσει και οι φορείς της τοπικής κοινωνίας - είναι οι αριθμοί λειτουργίας αυτών των κέντρων να είναι στους προβλεπόμενους αριθμούς. Γνωρίζουμε πάρα πολύ καλά - και απευθύνομαι σε όλες τις πτέρυγες - ότι τα προηγούμενα χρόνια που συστάθηκε το Υπουργείο Μεταναστευτικής Πολιτικής, που άλλαξαν οι πολιτικές, που εφαρμόστηκε η κοινή δήλωση Ευρωπαϊκής Ένωσης - Τουρκίας, προέκυψαν προβλήματα, τα οποία αντιμετωπίζονται άλλοτε καλύτερα κι άλλοτε χειρότερα, με κρίσεις και εντάσεις και όλα αυτά εξαρτώμενα από τις ροές από τα πέντε παράλια. Με την έννοια αυτή, λοιπόν, αυτό που έρχεται να κάνει η Κυβέρνηση - κι εμείς κυρώνουμε σήμερα - είναι να ενημερώσει τους συντοπίτες μας στα νησιά όπου υπάρχουν επιπτώσεις από όλο αυτό το ζήτημα ότι για το διάστημα που, όσον αφορά τον μέσο όρο του δωδεκαμήνου, είναι παραπάνω οι άνθρωποι και δεν τα έχουμε καταφέρει τόσο καλά σαν χώρα, θα διατηρούνται οι μειωμένοι συντελεστές ΦΠΑ. Νομίζω ότι κατανοούμε όλοι τους λόγους. Είναι μια πραγματικότητα. Όμως, η διατήρηση των μειωμένων συντελεστών ΦΠΑ δεν είναι ένα αναπτυξιακό μέτρο ούτε ένα καθολικό μέτρο για όλα τα νησιά. Αυτό που όλοι πρέπει να κάνουμε στην Κομισιόν, όταν έρθει εκείνη η ώρα - και νομίζω ότι ο ΣΥΡΙΖΑ έχει τοποθετηθεί επ' αυτού επαρκέστατα όλο το προηγούμενο διάστημα και χαίρομαι και γιατί και ο κ. Κόνσολας στην επιτροπή τοποθετήθηκε επαρκέστατα, καθώς και για τη συμβολή του στην προσπάθεια, που θα είναι μία εθνική προσπάθεια - , είναι να κουβεντιαστούν οι μειωμένοι συντελεστές και ο τρόπος που θα γίνουν αναπτυξιακό εργαλείο. Κι εδώ έχουμε πολλή κουβέντα να κάνουμε. Αυτό είναι μια άλλη κουβέντα. Το δεύτερο κομμάτι που αφορά η κύρωση είναι ένα ζήτημα που κουβεντιάζεται. Ο Αντιπρόεδρος της Κυβέρνησης ήταν στη συζήτηση της επιτροπής και με πολλή προσοχή άκουσε όλες τις πτέρυγες και τοποθετήθηκε επί των θεμάτων. Ήταν μια καλή συζήτηση στην επιτροπή. Το ζήτημα αυτό, λοιπόν, είναι η παράταση του νόμου μέχρι το τέλος του Φεβρουαρίου - άρα, στο τέλος του μήνα θα πρέπει να έχει νομοθετήσει η Κυβέρνηση - για τα κόκκινα δάνεια. Εδώ έχουμε πολλά να πούμε. Εγώ θα επαναλάβω ως έναν βαθμό με τίτλους πράγματα που πρέπει να γίνουν. Φαντάζομαι ότι και ο Αντιπρόεδρος της Κυβέρνησης θα μιλήσει αργότερα και όλοι οι συναρμόδιοι Υπουργοί. Υπάρχει μια δουλειά που γίνεται και από τον κ. Φλαμπουράρη με τον κ. Λιάκο. Δεν είναι ένα συγκεκριμένο ζήτημα. Εμείς κυρώνουμε την παράταση μέχρι το τέλος του Φλεβάρη. Η νομοθέτηση είναι η νομοθέτηση της Ανεξάρτητης Αρχής Πιστοληπτικής Αξιολόγησης. Είναι η αναθεώρηση του εξωδικαστικού μηχανισμού ρύθμισης οφειλών επιχειρήσεων. Είναι πολλά πράγματα τα οποία κουβεντιάζονται αυτές τις μέρες, αλλά δεν αφορούν το νομοσχέδιό μας. Φαντάζομαι ότι ο κύριος Αντιπρόεδρος θα τοποθετηθεί επ' αυτών και θα καλύψει αυτό το ζήτημα. Το τρίτο πράγμα που κυρώνεται με την πράξη νομοθετικού περιεχομένου είναι η ένταξη ή αλλιώς - θα το επαναλάβω - η επανένταξη του Άη Στράτη στην πιλοτική εφαρμογή για το μεταφορικό ισοδύναμο. Το μεταφορικό ισοδύναμο είναι μια μεγάλη ιστορία για τα νησιά μας. Είναι μία παλιά ιστορία. Συνδέεται κάπως με τον ΦΠΑ. Είναι ένα από τα μέτρα νησιωτικής πολιτικής που έπρεπε να είχαν εφαρμοστεί εδώ και πάρα πολλά χρόνια και το οποίο εφαρμόζεται πιλοτικά σε πάρα πολλά νησιά. Και όταν μιλάμε για νησιά, δεν είναι μόνο το Αιγαίο Πέλαγος. Υπάρχει και το Ιόνιο Πέλαγος. Υπάρχουν και εκεί νησιά και υπάρχουν και εκεί ανάγκες νησιωτών. Έγινε και γι' αυτό συζήτηση στην επιτροπή και ακούστηκαν απόψεις ενδιαφέρουσες. Το καλό είναι ότι μετά την έξοδο από τα προγράμματα, όταν νομοθετεί το Κοινοβούλιο, κυρίες και κύριοι συνάδελφοι, νομοθετεί μέτρα που αφορούν την εθνική πολιτική. Το μεταφορικό ισοδύναμο είναι μία εθνική πολιτική που χρηματοδοτείται από το Πρόγραμμα Δημοσίων Επενδύσεων. Είναι μία στρατηγική της χώρας μας, που έχει τα προβλήματα αλλά και τον πλούτο ενός πολυνησιωτικού χώρου. Είναι μια εφαρμογή που λοιδορήθηκε. Δεν το πίστεψαν, διότι πανάκεια ήταν ο ΦΠΑ ως αναπτυξιακό εργαλείο, ενώ δεν ήταν αναπτυξιακό εργαλείο. Ήταν μεν μια αναγκαιότητα για τα νησιά, αλλά θα πρέπει να δούμε αλλιώς τα νησιά μας, να τα σεβαστούμε αλλιώς. Εδώ, με την ευκαιρία της συζήτησης της κύρωσης της πράξης νομοθετικού περιεχομένου, o Άη Στράτης, λοιπόν, λέγεται ότι επανεντάχθηκε - γιατί κακώς παρελείφθη στον ν.4585/2018- και είναι φυσιολογικό ο Άη Στράτης να είναι στην εφαρμογή με τα αποτελέσματα που έχει, μια εφαρμογή που έχει πάει καλά. Και εδώ θα πω ότι λοιδορήθηκε αυτό το μέτρο. Η Νέα Δημοκρατία δήλωνε ότι η Κυβέρνηση εμπαίζει τους νησιώτες με το μεταφορικό ισοδύναμο. Το μεταφορικό ισοδύναμο είναι μια εφαρμογή που λειτουργεί πια. Βοηθάει και στη μετακίνηση των πολιτών των νησιών, βοηθάει και πολλούς εμπόρους και πολλές επιχειρήσεις να αναπτυχθούν στη νέα πραγματικότητα. Χαρακτηριστικά θα αναφερθώ στις παρατηρήσεις που έγιναν από τα επιμελητήρια, τα οποία στο Αναπτυξιακό Συνέδριο του Βορείου Αιγαίου δεν υποστήριξαν μια κυβερνητική προσπάθεια να βγει στην επαρχία και να κουβεντιάσει με την κοινωνία. Ήρθαν τριακόσιοι φορείς, αλλά ήταν από τους φορείς που ήταν απέναντί μας τότε, σε σχέση με τον ΦΠΑ, την παράταση, αλλά και το προσφυγικό ζήτημα. Ήρθαν, κουβεντιάσαμε. Ήρθε ο αρμόδιος Υφυπουργός κ. Σαντορινιός επανειλημμένα στην έδρα των περιφερειών. Νομίζω, κύριε Κόνσολα, ότι και στη δική σας περιφέρεια έγινε εκτενέστατη συζήτηση. Το εντυπωσιακό και το ευχάριστο είναι ότι κατατέθηκαν πολλές προτάσεις, ούτως ώστε να γίνει πιο τίμιο προς το κράτος το πρόγραμμα, γιατί είχε προβλήματα η πιλοτική εφαρμογή. Σε κάποιους έδινε μέχρι και 70% επιστροφή των μεταφορικών και εντίμως μας απάντησαν ότι αυτό δεν μπορεί να συμβαίνει. Με την έννοια αυτή, λοιπόν, μπορούμε να νομοθετούμε και η συμβολή όλων εδώ πέρα είναι ουσιαστική. Είναι άδικο, λοιπόν, σε μία τέτοια συζήτηση - και εδώ θα ήθελα, κύριε Κόνσολα, να το ξανασκεφτούμε όλοι μας, όταν κάνουμε δηλώσεις, όπως η δήλωση η δική σας στις 13 Ιουλίου σε σχέση με τους συντελεστές ΦΠΑ, ότι είναι προσωρινοί και ότι θα καταργηθούν τον Δεκέμβριο, ότι, ναι, συναινούμε, γιατί υπάρχει όντως πρόβλημα να παραταθεί. Να μη συνδέσουμε το προσφυγικό με τους συντελεστές ΦΠΑ, γιατί έχουν συνδεθεί σε τούτη εδώ τη συγκυρία. Και εγώ το κατανοώ αυτό, αλλά η πολιτική της Αξιωματικής Αντιπολίτευσης δεν μπορεί να είναι αλλιώς στην Ευρώπη και αλλιώς στην Ελλάδα. Δεν μπορεί να απευθύνεται στο Συμβούλιο της Ευρώπης για να αποσυνδεθούν οι συντελεστές ΦΠΑ από το προσφυγικό, αλλά ταυτόχρονα να μην αξιολογούν και να μη συνδέονται με τις αρχές του Συμβουλίου της Ευρώπης, που είναι αρχές που όλα τα κράτη - μέλη της Ευρωπαϊκής Ένωσης - που είναι μέλη της, και όχι μόνο - συμφωνούν, καθώς και σε πολλά πράγματα, όπως η Συμφωνία των Πρεσπών και τα λοιπά. Όμως, δεν χρειάζεται να κάνουμε τέτοια συζήτηση σήμερα. Να μην κάνουμε αλά καρτ πολιτικές. Φαντάζομαι και ελπίζω ότι στις αρμόδιες επιτροπές της Βουλής, προκειμένου την επόμενη φορά να μην έχουμε την κύρωση μιας πράξης νομοθετικού περιεχομένου, να το κουβεντιάσουμε εγκαίρως σε αυτόν τον τόνο, με αυτή την διάθεση, αντιλαμβανόμενοι την πραγματικότητα και τις αλήθειες, εποικοδομητικά, να σχεδιάσουμε και τα υπόλοιπα σχέδια. Δεν θα πάρω και τα δεκαπέντε λεπτά της ομιλίας και θα κλείσω λέγοντας ότι για τους νησιώτες - ο τουρισμός ευτυχώς ανέκαμψε, κύριε Κόνσολα - το 2016 ήταν μια κρίσιμη περίοδος. Και όσον αφορά τη δήλωσή σας τότε, ότι η αναστολή των μειωμένων συντελεστών θα εγκλωβίσει πρόσφυγες και θα καταστραφεί ο τουρισμός, θα σας πω ότι ειδικά στην περιφέρειά σας έχει πάει καλά. Και ευτυχώς. Και πρέπει να ανταλλάξουμε απόψεις για το πώς θα το κάνουμε σωστά. Γιατί το βόρειο Αιγαίο δεν είχε ποτέ τον τουρισμό που έχει το νότιο Αιγαίο. Είναι και αυτό μια άλλη πραγματικότητα. Είναι πολλά θέματα μαζί. Θα ήθελα πάρα πολύ, λοιπόν, την επόμενη φορά να μην ερχόμαστε για να κυρώνουμε στην Ολομέλεια μια πράξη νομοθετικού περιεχομένου, παρ' όλο που ήταν ουσιαστική προς όφελος της κοινωνίας και δεν εξυπηρετούσε κάτι άλλο. Και όλοι συναινούμε σε αυτό. Και να κουβεντιάσουμε στις αρμόδιες επιτροπές της Βουλής αντίστοιχα ζητήματα. Να μιλήσουμε και πολιτικά. Να μιλήσουμε και εποικοδομητικά, όμως, από εδώ και πέρα, γιατί σε ετούτη τη χώρα, με τα προβλήματα που έχει, σε μια νέα εποχή νομίζω ότι όλοι αξίζουμε να μιλάμε με περισσότερη ειλικρίνεια. Για τις τροπολογίες επιφυλάσσομαι στη δευτερολογία μου, ακούγοντας και τον κύριο Υπουργό. Σας ευχαριστώ πολύ.
Τον λόγο έχει ο γενικός εισηγητής της Νέας Δημοκρατίας, Βουλευτής Δωδεκανήσου, κ. Εμμανουήλ Κόνσολας.
Ευχαριστώ πολύ, κύριε Πρόεδρε. Κύριε Αντιπρόεδρε, κύριε Υπουργέ, κυρίες και κύριοι συνάδελφοι, άκουσα με προσοχή τον εισηγητή του ΣΥΡΙΖΑ, τον κ. Πάλλη, που τον χαρακτηρίζει η ευγένεια και με πολύ χαμηλούς τόνους προσπάθησε να υποστηρίξει ένα νομοσχέδιο, που η Κυβέρνηση, δυστυχώς, θα μπορούσε να αποτρέψει να το καταθέσει στην Εθνική Αντιπροσωπεία. Με δική της υπαιτιότητα το καταθέτει στην Εθνική Αντιπροσωπεία σήμερα, αφού θα μπορούσαν τα ζητήματα ή να εκλείπουν ή να είχαν λυθεί σε προηγούμενο διάστημα. Θέλω να είμαι από την αρχή πολύ ξεκάθαρος. Άνοιξε ο κ. Πάλλης πολλά ζητήματα για τον τουρισμό σε σχέση με τις αφίξεις και την επιτυχία της τουριστικής πολιτικής της Κυβέρνησης. Μόνο που, απ' ό,τι ξέρετε, κυρίες και κύριοι συνάδελφοι, σε ό,τι αφορά τον τουρισμό, το θετικό πρόσημο δεν το καταγράφουν οι αφίξεις. Το καταγράφουν τα έσοδα. Και εδώ αδιάψευστος μάρτυρας είναι τα νούμερα, είναι τα στοιχεία που έχουν καταγραφεί από την Τράπεζα της Ελλάδος αλλά και από το Ινστιτούτο Τουριστικών Ερευνών - «ΙΝΣΕΤΕ» - , αλλά και από άλλους θεσμικούς παράγοντες της χώρας. Σε ό,τι αφορά τώρα το Αιγαίο: Δυστυχώς από αυτό το Βήμα επιτρέψτε μου να πω για άλλη μια φορά - και εύχομαι να μη γίνω μάντης κακών εξελίξεων για την ερχόμενη περίοδο - τα νούμερα δεν πήγαν καλά σε ό,τι αφορά τις αφίξεις, όπως δεν πήγαν καλά και για την κρουαζιέρα. Πολύ περισσότερο δεν πήγαν καλά στα έσοδα. Και αυτό γιατί, κυρίες και κύριοι της κυβερνητικής πλειοψηφίας, δημιουργήσατε τεράστιο ζήτημα στην τουριστική πολιτική των νησιών αυτών, στην τουριστική προβολή των νησιών αυτών. Το μεταναστευτικό έχει γίνει το εμπόδιο στα νησιά αυτά. Κανείς δεν το αμφισβητεί. Και επειδή, κύριοι συνάδελφοι, υποστηρίξατε σε σχέση με τους μειωμένους συντελεστές ΦΠΑ και επικαλεστήκατε και το Επιμελητήριο Λέσβου, θέλω να σας θυμίσω για άλλη μια φορά ότι στο Επιμελητήριο Λέσβου έχει παρουσιαστεί η μελέτη που είχε ανατεθεί από το Επιμελητήριο Λέσβου στο Ινστιτούτο Οικονομικών και Φορολογικών Μελετών και το οποίο καταθέτει τους προβληματισμούς σε σχέση με την κατάργηση των μειωμένων συντελεστών ΦΠΑ στα νησιά. Αυτά δεν τα λέει ούτε ο Μάνος ο Κόνσολας ούτε η Νέα Δημοκρατία. Τα λέει μια ανεξάρτητη αρχή. Εκεί, λοιπόν, τι λέει πρακτικά; Λέει ότι έχει επιβαρυνθεί το τουριστικό προϊόν, έχει επιβαρυνθεί η οικονομία κλίμακας, η μικρή οικονομία των νησιών και έχει γίνει το προϊόν μη ανταγωνιστικό, όπως έχει γίνει και μη ανταγωνιστική πλέον η διαβίωση, εξαιτίας της αύξησης των τιμών των ειδών πρώτης ανάγκης συνολικά στη νησιωτική χώρα. Επίσης, μια άλλη πρόσθετη παράμετρος - επιτρέψτε μου να το πω, το έχει καταθέσει εδώ η Νέα Δημοκρατία κατά κόρον - και δεν έχει απαντήσει το Υπουργείο Οικονομικών, επικαλούμαι την παρουσία της κ. Παπανάτσιου που είναι εδώ - χαίρομαι που είναι εδώ - να μας πει ποιο είναι το όφελος της Ανεξάρτητης Αρχής Εσόδων από αυτό το δημοσιονομικό μέτρο, δηλαδή της περικοπής των συντελεστών ΦΠΑ στα νησιά. Ποια είναι τα έσοδα; Τι έχει δημιουργήσει ως απόθεμα στην Ανεξάρτητη Αρχή Εσόδων; Γιατί καταργήθηκε τελικά; Δεν πήραμε μια πειστική απάντηση, γιατί απλά καμμία κυβέρνηση και κανένας Υπουργός μέχρι τώρα δεν τόλμησε, κυρίες και κύριοι συνάδελφοι, να καταργήσει αυτό το μόνο αναπτυξιακό μέτρο που υπήρχε στα νησιά μας. Και ξέρετε, για να πάμε στα του νομοσχεδίου, στην κύρωση της πράξης νομοθετικού περιεχομένου παράτασης δυνατότητας εξαίρεσης της κύριας κατοικίας και τα άλλα συναφή ζητήματα, που είναι οι συντελεστές και το μεταφορικό ισοδύναμο, συζητάμε σήμερα κάτι το οποίο, όπως είπα στην αρχική μου αναφορά, κύριε Πρόεδρε, θα μπορούσε να έχει αποτραπεί. Έκπληκτοι, ωστόσο, οι πολίτες, όχι μόνο στα νησιά, αλλά σε όλη την επικράτεια, παρακολουθούν αυτή τη σκιαμαχία των κυβερνητικών εταίρων, του κ. Τσίπρα και του κ. Καμμένου, από τα μέσα κοινωνικής δικτύωσης και από τα tweets που ανταλλάσσει ο ένας με τον άλλο. Δηλαδή, δεν συνάδουν αυτά με την έννοια της λειτουργίας μιας ευνομούμενης πολιτείας και, κυρίως, δεν συνάδει αυτή η λειτουργία των κυβερνητικών εταίρων με τις συνθήκες που έχει η χώρα. Αυτά παραπέμπουν περισσότερο σε άλλες σφαίρες και καταστάσεις, που, ειλικρινά, δεν θα ήθελα ούτε να αναφερθώ ούτε να εμβαθύνω. Γιατί μιλάμε για μια συγκυβέρνηση ακόμα και τώρα, μιλάμε για μια συγκυβέρνηση, αφού έχει δανεικούς Υπουργούς και Βουλευτές αυτή η κυβερνητική πλειοψηφία και, μάλιστα, έχει Βουλευτές εκ μετεγγραφής, οι οποίοι στηρίζουν την Κυβέρνηση, εφόσον αυτό τους διασφαλίζει τη διατήρηση της βουλευτικής ή της υπουργικής καρέκλας. Έχουμε, δηλαδή, μια ισχνή, μια σκιώδη κυβερνητική πλειοψηφία, με Βουλευτές μετεγγραφής, ενώ έχει απολέσει την κοινωνική πλειοψηφία αυτή η Κυβέρνηση. Μετατρέπεται εν μία νυκτί σε «ανεξάρτητη πλειοψηφία» και το επόμενο πρωί οι Βουλευτές της κυβερνητικής παράταξης είναι Ανεξάρτητοι. Αυτό είναι πραγματικά κάτι το οποίο δεν έχει ξαναζήσει αυτή η κοινοβουλευτική συνέλευση, από τη Μεταπολίτευση τουλάχιστον μέχρι σήμερα. Ωστόσο, ουδέν κακόν αμιγές καλού. Αυτό το οποίο βλέπουμε σήμερα είναι η Κυβέρνηση - κουρελού, δυστυχώς, είναι μια προσομοίωση του τι θα μπορούσε να συμβεί με την απλή αναλογική. Καταλαβαίνετε αυτός ο εκλογικός νόμος που ακολουθεί και στην αυτοδιοίκηση και στην απλή αναλογική τι θα φέρει. Η αγωνία σας σήμερα, κύριοι της Πλειοψηφίας, είναι να υπάρχει κυβερνητική πλειοψηφία, για να μπορέσετε να ψηφίσετε και τα νομοσχέδια που θα φέρετε στη Βουλή, αλλά και να πάρετε αποφάσεις στην εκτελεστική εξουσία. Αυτό, επαναλαμβάνω, είναι κάτι το οποίο θα το δούμε στο μέλλον - εάν δεν αλλάξει αυτός ο νόμος - και νομίζω πολύ σύντομα θα διαισθανθείτε ότι δεν μπορεί να περπατήσει η Εθνική Αντιπροσωπεία, αλλά και όποια κυβέρνηση, με αυτή τη ρύθμιση που έχετε επιφέρει. Ο τόπος διαπιστώνετε κι εσείς ότι χρειάζεται μια σταθερή κυβέρνηση. Χρειάζεται μια κυβέρνηση που έχει μια σοβαρή και στιβαρή παρουσία και σε εθνικό επίπεδο, αλλά και στα εξωτερικά θέματα. Κυρίες και κύριοι συνάδελφοι, ζητάμε σήμερα τη δίμηνη παράταση ισχύος του νόμου Κατσέλη για την προστασία της πρώτης κατοικίας. Είχαμε την ευκαιρία και συζητήσαμε και στη Βουλή, στο πλαίσιο της κοινής συνεδρίασης της Επιτροπής Οικονομικών και της Επιτροπής Παραγωγής και Εμπορίου τα ζητήματα αυτά. Αλλά εκεί διαπιστώθηκε από πολλές πτέρυγες της Βουλής πως, πέρα από το ότι χαρακτηρίσαμε, ενδεχόμενα, αναγκαία αυτή την παράταση, διαπιστώσαμε, όμως, και τη λογική των αυτοσχεδιασμών και καυτηριάσαμε για άλλη μια φορά ότι η Κυβέρνηση αυτοσχεδιάζει κυριολεκτικά στο παρά πέντε σε τόσο πολύ σοβαρά ζητήματα, κάτι το οποίο θα μπορούσε να το έχει αποφύγει. Και θέλω να κάνω κάποια ερωτήματα, κύριε Αντιπρόεδρε. Γιατί εδώ και τέσσερα χρόνια δεν διαμορφώσατε ένα ρεαλιστικό και βιώσιμο σχέδιο που ρυθμίζει αυτά τα κόκκινα δάνεια; Γιατί ένα ρεαλιστικό σχέδιο για τη προστασία της πρώτης κατοικίας δεν το έχετε καταθέσει ακόμα στη Βουλή και ζητάτε τώρα παράταση, μέχρι να φέρετε το σχέδιο; Γιατί δεν αντιλαμβάνεστε ότι, όταν μεταθέτετε συνεχώς αυτά τα ζητήματα στο διηνεκές ή στο εγγύς μέλλον, το μόνο που πετυχαίνετε είναι να καταλήγει τελικά σε πιο επώδυνες λύσεις για αυτούς τους οποίους έχει ανάγκη σήμερα να προστατεύσει η πολιτεία; Δεν σας έγινε το μάθημα από τη δήθεν διαπραγμάτευση του '15 και τώρα προχωράμε ξανά σε επώδυνο, αχρείαστο, ενδεχόμενα, θεσμικό πλαίσιο, το οποίο δεν θα προλάβουν οι άνθρωποι που χρειάζεται να μπουν σε αυτή τη ρύθμιση στο επόμενο διάστημα, αφού δεν τους δόθηκε από την αρχή ένα κίνητρο να μπορούν να ενταχθούν έγκαιρα σε αυτή τη ρύθμιση; Ακούστε, ο κ. Δραγασάκης πριν από λίγες μέρες μίλησε στην επιτροπή που σας προανέφερα για την ενδεχόμενη ανάγκη νέας ανακεφαλαιοποίησης των τραπεζών. Ή ο κύριος Αντιπρόεδρος σκεφτότανε φωναχτά όταν έστελνε ένα μήνυμα, όπως στέλνει ο άλλοτε κυβερνητικός σας εταίρος, ή κάτι άλλο απεργάζεται η Κυβέρνηση; Είναι καλό να το ξεκαθαρίσουμε εδώ. Υπάρχει μια έμμεση ομολογία της Κυβέρνησης ότι έχει αποτύχει στην οικονομική πολιτική, για να σκέφτεται το ενδεχόμενο της ανακεφαλαιοποίησης των τραπεζών, και παρακαλώ τον κύριο Αντιπρόεδρο, την ώρα που πρέπει, να τοποθετηθεί. Κυρίες και κύριοι συνάδελφοι, έχετε καθυστερήσει σημαντικά και πολύ φοβάμαι ότι η διαπραγμάτευση που κάνετε με τους θεσμούς δεν προοιωνίζει τίποτα θετικό για μία ορθολογική διαχείριση των κόκκινων δανείων, αλλά κυρίως δεν προοιωνίζει τη ρύθμιση της πρώτης κατοικίας, ενώ παράλληλα διαιωνίζεται η αβεβαιότητα στο τραπεζικό σύστημα, μάλιστα μετά από τέτοιες δηλώσεις του Αντιπροέδρου. Έχετε ενημερώσει, ή η αρμόδια επιτροπή της Βουλής, την Ολομέλεια για το σχέδιο στο πλαίσιο αυτής της διαπραγμάτευσης; Με πειστικά επιχειρήματα δεν είδαμε στην επιτροπή να απαντά ο Αντιπρόεδρος, ο Υπουργός ή ο εισηγητής. Εκτός αν έχετε ένα σχέδιο και περιμένετε να υπογράψετε ό,τι σας δώσουν οι θεσμοί, που, ούτως ή άλλως, θα το πράξετε με πολύ μεγάλη χαρά. Αυτό που είπε ο κύριος Αντιπρόεδρος για το ενδεχόμενο νέας ανακεφαλαιοποίησης των τραπεζών σχετίζεται ή όχι με τη διαπραγμάτευση για τα κόκκινα δάνεια;
Κύριε Πρόεδρε, θα ήθελα να απαντήσω. Πού υπάρχει η φράση «νέα ανακεφαλαιοποίηση»;
Κύριε Υπουργέ,...
Θα απαντήσω. Επειδή το λέτε δεύτερη φορά και ήταν εδώ όταν συζητούσαμε…
Κύριε Πρόεδρε,...
Παρακαλώ, ένα λεπτό και στους δύο! Ούτε ο Υπουργός έχει δικαίωμα να παίρνει τον λόγο όποτε θέλει και να διακόπτει ούτε εσείς να απαντάτε. Ολοκληρώστε, κύριε Κόνσολα, και, πριν πάω στον επόμενο αγορητή, θα δώσω τον λόγο στον κ. Δραγασάκη για τρία λεπτά να απαντήσει. Δεν θα κάνετε, όμως, εσείς εδώ ό,τι θέλετε. Συνεχίστε.
Ευχαριστώ, κύριε Πρόεδρε. Εμείς θέλουμε να είμαστε ξεκάθαροι. Χαίρομαι που ο κ. Δραγασάκης ήθελε να πάρει τον λόγο, δεν είχα αντίρρηση να απαντήσει, αλλά περιμένω μία πειστική απάντηση: Το ενδεχόμενο νέας ανακεφαλαιοποίησης των τραπεζών συνεχίζεται ή όχι με τη διαπραγμάτευση, εντός ή εκτός εισαγωγικών, για τα κόκκινα δάνεια; Το είπε έμμεσα ή άμεσα ο κ. Δραγασάκης; Ας στραφούμε όλοι στα πρακτικά, να διαβάσουμε την τοποθέτησή του.
Μην κάνετε συνέχεια προσωπικές αναφορές.
Συζητά η Κυβέρνηση, κύριε Πρόεδρε, τη μείωση των ορίων για την προστασία της πρώτης κατοικίας, που σήμερα είναι από 180 χιλιάδες ευρώ για την εμπορική αξία έως 280 χιλιάδες ευρώ για ζευγάρι με τρία τέκνα; Υπάρχει απάντηση σε αυτό το ερώτημα, όταν ήδη εκκρεμούν εκατόν τριάντα πέντε χιλιάδες αιτήσεις για την ένταξη στον νόμο Κατσέλη, για τη ρύθμιση οφειλών και την προστασία πρώτης κατοικίας; Υπάρχει εκκρεμότητα αυτή τη στιγμή σε εκατόν τριάντα πέντε χιλιάδες δικαιούχους; Οι μόνοι που έχουν καταθέσει ολοκληρωμένη πρόταση για τη διαχείριση των κόκκινων δανείων και, κυρίως, των κόκκινων δανείων για την προστασία της πρώτης κατοικίας είναι η Νέα Δημοκρατία, με πρόταση που κατέθεσε ο Κυριάκος Μητσοτάκης και εντός και εκτός Βουλής. Για μας οι εκκρεμείς περιπτώσεις πρέπει να χωριστούν σε τρεις κατηγορίες. Πρώτη κατηγορία είναι οι οφειλέτες που δεν έχουν σημειώσει κανένα περιουσιακό στοιχείο, ούτε στο Ε9 ούτε στη φορολογική δήλωση ούτε πουθενά. Δηλαδή η πρώτη κατηγορία είναι αυτοί που δεν έχουν κανένα περιουσιακό στοιχείο. Η δεύτερη κατηγορία είναι οι οφειλέτες με μοναδικό περιουσιακό στοιχείο την κύρια κατοικία. Ουσιαστικά στις δύο πρώτες κατηγορίες υπάρχει η προστασία και η δυνατότητα της ρύθμισης. Και η τρίτη κατηγορία είναι ακόμα εκείνοι οι συμπολίτες μας, οι οφειλέτες με επιπλέον περιουσιακά στοιχεία, πέραν της κύριας κατοικίας, και αυτές οι υποθέσεις θα πρέπει να εκδικάζονται κατά προτεραιότητα, αφού εκεί βρίσκονται οι στρατηγικοί κακοπληρωτές. Διότι ο νόμος Κατσέλη ναι μεν παρέχει προστασία, αλλά δεν είχε ασφαλιστικές δικλίδες, ώστε να αποκλείεται το κατά το ζήτημα και κατά την κοινή ομολογία σύστημα κακοπληρωτών, αυτοί δηλαδή που είχαν τη δυνατότητα, αλλά δεν πλήρωναν. Το σχέδιο της Νέας Δημοκρατίας είναι ένα σχέδιο με αρχή, μέση και τέλος. Το σχέδιο της Κυβέρνησης αλήθεια ποιο είναι; Ακούσαμε στην επιτροπή ότι θα κατατεθεί το επόμενο διάστημα ένα συνολικό σχέδιο. Το περιμένουμε με πολύ ενδιαφέρον, κάτι το οποίο θα έπρεπε να γίνει πιο νωρίς. Χρειάζεται να σας υπενθυμίσω, ωστόσο, ότι το 2015 ο Πρωθυπουργός είχε προαναγγείλει ότι θα υπάρχει λύση. Και μάλιστα εδώ, σε συνέχεια της συζήτησης, ο κ. Σταϊκούρας είχε καταθέσει αποσπάσματα της ομιλίας στη Βουλή, αλλά και ανάλογες διαβεβαιώσεις όλων των κυβερνητικών αξιωματούχων το 2016 και το 2017. Άρα εμείς με πολλή χαρά θα περιμένουμε αυτή τη ρύθμιση και είμαστε εδώ να το συζητήσουμε. Είμαστε στις αρχές του 2019, δυστυχώς. Ψηφίζουμε δίμηνη παράταση αντί τέσσερα χρόνια και δεν αντιμετωπίζεται το πρόβλημα. Η Νέα Δημοκρατία, για να κλείσω αυτή την αναφορά μου, θα ψηφίσει τη ρύθμιση, θα ψηφίσει τη δίμηνη παράταση, γιατί δίνει μία ελπίδα ενδεχόμενα, για λίγες ακόμα εβδομάδες, στους ανθρώπους που θέλουν να μπουν σε αυτή τη ρύθμιση. Εμείς, όμως, κύριε Πρόεδρε, καλούμε την Κυβέρνηση πολύ σύντομα να φέρει το θεσμικό πλαίσιο, για να ρυθμιστεί συνολικά αυτό το μεγάλο πρόβλημα, που είναι υπαρκτό πρόβλημα σε όλη την επικράτεια. Κυρίες και κύριοι συνάδελφοι, στην πράξη νομοθετικού περιεχομένου, στο δεύτερο σκέλος, υπάρχει η παράταση ισχύος των μειωμένων συντελεστών ΦΠΑ στα πέντε νησιά που έχουν πληγεί από το προσφυγικό: Κω, Λέρο, Λέσβο, Σάμο και Χίο. Προφανώς δεν θα θέλατε για άλλη μια φορά να συζητήσουμε την τροπολογία που η Νέα Δημοκρατία κατέθεσε. Ο κ. Πάλλης στην επιτροπή αναφέρθηκε σε αυτή. Όμως, η πρόταση της Νέας Δημοκρατίας ήταν χωρίς αστερίσκους. Πετύχαμε να φέρουμε μια ρύθμιση να τη συζητήσουμε, όπως είπε ο εισηγητής του ΣΥΡΙΖΑ. Δεν θέλατε να συζητηθεί. Τώρα φέρνετε μια ακόμα ρύθμιση, σύμφωνα με την οποία ενδεχόμενα στην προοπτική του χρόνου - και εύχομαι να μη φανούμε μάντεις κακοί στο μέλλον για τα νησιά μας, αφού αυτά τα νησιά έχουν μετατραπεί σε χώρο εγκλωβισμό των παράνομων μεταναστών, παράτυπων μεταναστών, όπως θέλετε τους αναφέρετε - συνδέονται αυτές οι παρατάσεις με τον αριθμό των παραμενόντων στα hot spots στα πέντε νησιά. Δηλαδή, τα νησιά αυτά θα έχουν μειωμένους συντελεστές, εφόσον αποδεχθούν αυτά τα νησιά να γίνουν θύλακες των παράνομων μεταναστών. Και αναφέρεται ξεκάθαρα στην παράγραφο 4α, που το τροποποιεί το άρθρο 21 του ν.2859/2000 και εμπεριέχεται στο άρθρο 2 του νομοσχεδίου που συζητάμε. Σύμφωνα μάλιστα με επόμενη παράγραφο - και αυτό θέλω να το σημειώσω από το Βήμα της Εθνικής Αντιπροσωπείας - η διαπιστωτική πράξη θα γίνεται υπό την επίβλεψη υπηρεσίας που θα οριστεί από την Ευρωπαϊκή Επιτροπή, αφού είναι φανερό ότι προφανώς δεν σας έχει εμπιστοσύνη για τη διαχείριση του μεταναστευτικού. Είναι ή δεν είναι αλήθεια αυτό, κύριοι της κυβερνητικής πλειοψηφίας; Η Νέα Δημοκρατία έχει ξεκάθαρη θέση. Τάσσεται υπέρ της διατήρησης των συντελεστών ΦΠΑ στα νησιά, σε όλα τα νησιά συνολικά και χωρίς αστερίσκους. Προειδοποιούμε, ωστόσο, για τους κινδύνους που προκύπτουν από τη διάταξη αυτή με την οποία συνδέετε εσείς, κύριοι της Κυβέρνησης, τη διατήρηση των συντελεστών ΦΠΑ στα νησιά με τους μειωμένους συντελεστές ΦΠΑ δηλαδή και το προσφυγικό. Ο μεγαλύτερος κίνδυνος είναι ότι παγιώνεται ένα κακό φαινόμενο στα νησιά, ένα φαινόμενο που ξέρετε πολύ καλά και εσείς. Βλέπω πρώην Υπουργούς εδώ, βλέπω συναδέλφους που έχουν ασχοληθεί, ανεξάρτητα από ποια πτέρυγα καταγράφουν την τοποθέτησή τους εδώ, αλλά, ωστόσο, όλοι ξέρετε πολύ καλά τι συμβαίνει στα νησιά αυτά. Εμείς επισημαίνουμε τους κινδύνους που παγιώνονται με την εικόνα και ταυτόχρονα δίνει μια ταυτότητα στα νησιά ότι είναι χώροι εγκλωβισμού μεταναστών και προσφύγων.
Ολοκληρώστε, κύριε Κόνσολα.
Τελειώνω, κύριε Πρόεδρε. Μιλάμε, δηλαδή, για εγκλωβισμό με δική σας ευθύνη. Δεν γίνονται επαναπροωθήσεις - το ξέρετε πολύ καλά - με βάση τη Συμφωνία Ευρώπης και Τουρκίας, αλλά ούτε εξετάζονται με ταχύτητα οι αιτήσεις ασύλου, που τόσες φορές έχετε δεσμευτεί στην Εθνική Αντιπροσωπεία. Εργαλειοποιείτε ή δεν εργαλειοποιείτε το μεταναστευτικό; Αυτό είναι μια παράμετρος που πρέπει να απαντηθεί σήμερα. Κλείνοντας, θα ήθελα να έρθω και στην τρίτη παράγραφο του νομοσχεδίου, που αφορά το μεταφορικό ισοδύναμο για τον Άγιο Ευστράτιο. Είναι κάτι το οποίο εμείς ψηφίζουμε θετικά, ωστόσο, όμως, έχουμε επισημάνει από το Βήμα της Βουλής πολλές φορές ότι το μεταφορικό ισοδύναμο πρέπει να λειτουργήσει σε άλλη βάση, χωρίς αποκλεισμούς σε νησιώτες, σε ομάδες επαγγελματιών του τουρισμού, σε ομάδες επαγγελματιών των νησιών.
Κύριε Κόνσολα, παρακαλώ, ολοκληρώστε.
Στο πλαίσιο αυτό θα ήθελα να παρακαλέσω και τον Αντιπρόεδρο της Κυβέρνησης - ξέρω τις ευαισθησίες του - να δει την προοπτική της απόλυτης εφαρμογής του μεταφορικού ισοδύναμου, γιατί αυτό δεν αντισταθμίζει την κατάργηση των μειωμένων συντελεστών ΦΠΑ στα νησιά, που ήταν το μόνο αναπτυξιακό εργαλείο που υπήρχε και με δική σας υπαιτιότητα το έχετε καταργήσει. Ευχαριστώ, κύριε Πρόεδρε.
Στο σημείο αυτό κλείνει το σύστημα για τις εγγραφές των ομιλητών. Τον λόγο έχει ο Αντιπρόεδρος της Κυβέρνησης, κ. Ιωάννης Δραγασάκης για τρία λεπτά, για να απαντήσει στο συγκεκριμένο θέμα.
Στο θέμα αυτό υπήρξαν κάποια σχόλια εκτός Βουλής. Απαντήθηκαν με δελτίο Τύπου του Υπουργείου. Ίσως δεν το ξέρει ο κ. Κόνσολας, γι' αυτό αντέδρασε. Πώς έχει το θέμα; Είχαμε μια αναλυτική και νομίζω ουσιαστική συζήτηση στην επιτροπή, όπως επισήμαναν και οι εισηγητές ήδη. Ουδεμία ανησυχία δεν προέκυψε από την ομιλία μου. Κανείς δεν τρόμαξε ότι θέτω θέμα ανακεφαλαιοποίησης. Κανείς δεν διαισθάνθη ότι τίθεται κάποιο τέτοιο θέμα. Γιατί; Διότι, στην ουσία ήταν ένας διάλογος που ξεκίνησε με την ομιλία του εκπροσώπου του Κομμουνιστικού Κόμματος Ελλάδας, ο οποίος με τον τρόπο που έθετε το θέμα, εμφανιζόταν η μείωση των κόκκινων δανείων να μοιάζει ως δώρο που κάνουμε προς τις τράπεζες. Είπε χαρακτηριστικά: «θέλετε να μειώσετε κόκκινα δάνεια για να μπορούν οι τράπεζες να δίνουν δάνεια στους μεγάλους επιχειρηματικούς ομίλους». Τον διέκοψα για να του πω: «και μικρές επιχειρήσεις για να δανειοδοτηθούν, στεγαστικά δάνεια και καταναλωτικά δάνεια για να δοθούν, πρέπει οι τράπεζες να μπορούν να δίνουν δάνεια». Άρα η μείωση των κόκκινων δανείων είναι ένας ευρύτερος κοινωνικός στόχος. Αυτό ελέχθη. Δυστυχώς υπήρξαν δυνάμεις εκτός Βουλής και το γραφείο της Νέας Δημοκρατίας που μίλησε για ανεύθυνες δηλώσεις. Υπήρξαν και μέσα ενημέρωσης τα οποία για δικούς τους λόγους κινδυνολόγησαν. Επομένως, κύριε Πρόεδρε, εγώ θα ήθελα στα ένα - δυο λεπτά να διαβάσω τι ακριβώς ελέχθη εδώ μέσα, ούτως ώστε να συνεννοηθούμε τουλάχιστον μεταξύ μας οι Βουλευτές που έχουμε την ευθύνη να νομοθετήσουμε. Είναι μια παράγραφος. Δεν θα σας κουράσω πολύ. Είπα τέσσερις, κατά την άποψή μου, αυτονόητες αλήθειες. Πρώτον, δεν πρέπει να υποτιμήσουμε το γεγονός ότι είμαστε η χώρα με τα περισσότερα κόκκινα δάνεια. Διαφωνεί κάποιος με αυτό; Είμαστε η χώρα στην Ευρώπη με τα περισσότερα κόκκινα δάνεια. Είχαν φτάσει στα 97 δισεκατομμύρια ευρώ το 2014. Από τότε αρχίζει η μείωσή τους, αλλά παραμένουν υψηλά και πρέπει να τα μειώσουμε. Δεύτερη αλήθεια. Δεν έχουμε λύσεις manual. Τι εννοούσα τώρα εδώ; Δεν είναι κάτι που με αυτόματο πιλότο, ή με μια απλή λύση μπορεί να ξεφορτωθείς όλα αυτά τα δάνεια. Πρέπει να δούμε τι γίνεται διεθνώς, να δούμε καλές πρακτικές, να δοκιμάσουμε λύσεις. Πάρτε τι συζήτηση γίνεται τώρα ανάμεσα σε μια πρόταση που έχει καταθέσει το ΤΧΣ και μια πρόταση που έχει καταθέσει η Τράπεζα της Ελλάδας, ο κ. Στουρνάρας. Βλέπετε τι συζήτηση γίνεται εδώ και έξω με επενδυτές. Αυτό εννοούσα. Πρέπει την κάθε λύση να τη συζητούμε, να βλέπουμε τα θετικά, τα αρνητικά, ενδεχόμενους κινδύνους. Σημειώνω έναν τέτοιο κίνδυνο. Η τρίτη αλήθεια κατά την άποψή μου τουλάχιστον. Αν δεν προσέξουμε μπορεί να κάνουμε ρυθμίσεις που να οδηγήσουν τις τράπεζες να χρειαστούν νέα κεφάλαια. Είναι δύσκολο αυτό; Μπορεί κανείς να κάνει μια ρύθμιση που να απαιτήσει να χρειαστούν οι τράπεζες νέα κεφάλαια. Αυτό είναι μια πραγματικότητα. Τι σημαίνει; Ότι δεν πρέπει να κάνουμε καμμία ρύθμιση που να οδηγεί στην ανάγκη νέων κεφαλαίων; Όχι, αλλά πρέπει να το συνειδητοποιήσουμε. Η τάδε λύση, παραδείγματος χάριν η λύση που προτείνει το ΤΧΣ και που επεξεργάζεται το Υπουργείο Οικονομικών θα απαιτήσει εγγύηση του δημοσίου. Θα το μετρήσουμε αυτό, τι συνέπειες έχει. Μια άλλη λύση μπορεί να απαιτήσει νέα κεφάλαια για τις τράπεζες. Οι τράπεζες μπορούν τα κεφάλαια αυτά να τα βρουν με διάφορους τρόπους, αλλά πρέπει να έχουμε συνείδηση. Και η τέταρτη, κατά την άποψή μου πάντα, αυτονόητη αλήθεια είναι ότι δυστυχώς αυτά τα νέα κεφάλαια ενδεχομένως να κληθεί να τα βάλει πάλι ο Έλληνας φορολογούμενος. Τι σημαίνει «ενδεχομένως»; Σημαίνει ότι αν υποθέσουμε ότι μια τράπεζα έχει ανάγκη από κεφάλαια, πρώτον μπορεί να τα βρει εκ των ενόντων. Παραδείγματος χάριν, η Eurobank προωθεί ένα σχέδιο που απαιτούνται νέα κεφάλαια και προσπαθεί να τα βρει αυτά ενσωματώνοντας στη Eurobank μια θυγατρική της, μια άλλη εταιρεία στην οποία έχει μεγάλη συμμετοχή. Είναι μια λύση αυτή. Άλλη λύση μπορεί να είναι να πουλήσει περιουσιακά στοιχεία, αν έχει. Άλλη λύση είναι να κάνει αύξηση μετοχικού κεφαλαίου. Μπορεί, όμως, αν αυτές οι λύσεις δεν υπάρχουν να χρειαστεί το κράτος, όπως έκανε παλιότερα, να βάλει κεφάλαια ή να θελήσει το κράτος να βάλει κεφάλαια, όπως έγινε στο παρελθόν. Αυτά, κυρίες και κύριοι συνάδελφοι, ελέχθησαν από μένα εδώ. Για μένα αποτελούν τέσσερις θέσεις αρχής, ένα πλαίσιο για να δούμε τις διάφορες ρυθμίσεις και να τις αξιολογήσουμε. Τελειώνοντας, επαναλαμβάνω ότι η όποια ρύθμιση πρέπει πρώτον να βλέπει τις κοινωνικές συνέπειες. Τι σημαίνουν αυτά που νομοθετούμε με την κοινωνία. Όπως το θέμα τις πρώτης κατοικίας που θα νομοθετήσουμε εντός του Φεβρουαρίου. Θα τα πω στο τέλος αυτά. Δεύτερον, οι δημοσιονομικής φύσης συνέπειες. Έχει επιβαρύνσεις για το κράτος; Έχει επιβαρύνσεις για τους φορολογούμενους; Κι αυτό πρέπει να το υπολογίσουμε. Και το τρίτο είναι οι συνέπειες σε ό,τι αφορά στην κεφαλαιακή επάρκεια των τραπεζών. Υπάρχουν συνέπειες; Θα χρειαστούν κεφάλαια; Πώς θα τα βρούμε; Αυτά είναι στοιχεία που νομίζω ότι, όποιος διαθέτει καλή θέληση μπορεί να συμφωνήσει, είναι πλαίσιο για μια ορθολογική συζήτηση για το θέμα των κόκκινων δανείων. Αυτά ελέχθησαν. Το χρήσιμο σε όλη αυτή την ιστορία είναι ότι αποκαλύφθηκε για μία ακόμη φορά ότι ορισμένες δυνάμεις, στην προσπάθειά τους να αντιπολιτευθούν, θυσιάζουν και σοβαρότητα και υπευθυνότητα. Να πω και το θετικό, όμως, κατά την άποψή μου. Θεωρώ θετικό το ότι ο κ. Στουρνάρας, η Τράπεζα της Ελλάδας, επισήμως είπε κάτι που έπρεπε να έχει λεχθεί ίσως προ πολλού, αλλά ελέχθη τώρα. Είπε ότι τα δύσκολα για τις τράπεζες ανήκουν στο παρελθόν. Συμφωνώ σε αυτό.
Προχωρούμε με τον ειδικό αγορητή από τη Δημοκρατική Συμπαράταξη, τον κ. Γιάννη Κουτσούκο. Ελάτε, κύριε Κουτσούκο, έχετε τον λόγο.
Ευχαριστώ, κύριε Πρόεδρε. Θα ξεκινήσω αναγκαστικά από αυτά που είπε μόλις τώρα ο Αντιπρόεδρος, ο κ. Δραγασάκης. Κυρίες και κύριοι συνάδελφοι, όταν σε αυτήν εδώ την Αίθουσα, ως εισηγητής της Δημοκρατικής Συμπαράταξης, αναφέρθηκα στα προβλήματα των τραπεζών και ιδίως στους κινδύνους που αντιμετωπίζουν, καθώς η Κυβέρνηση έχει δείξει μέχρι τώρα πλήρη αδυναμία να αντιμετωπίσει τα κόκκινα δάνεια και ακολούθησε μία πολιτική από τα 2015 και μετά που αδυνάτισε την κεφαλαιακή επάρκεια των τραπεζών, ο κ. Τσακαλώτος θεώρησε σκόπιμο να πάρει τον λόγο και να με καταγγείλει, όχι εμένα προσωπικά αλλά και συνολικά την παράταξή μας, με υποτιμητικούς όρους μάλιστα και σε προσωπικό επίπεδο, ότι κινδυνολογούμε. Και αναρωτήθηκα προχθές ακούγοντας τον κ. Δραγασάκη στην επιτροπή: Τώρα που τα λέει αυτά ο κ. Δραγασάκης, άραγε τι έχει να πει ο κ. Τσακαλώτος και πολύ περισσότερο δε τι έχει να κάνει. Διότι ο κ. Τσακαλώτος θα γνώριζε, προφανώς, ότι το Κίνημα Αλλαγής εδώ και ένα χρόνο έχει καταθέσει επεξεργασμένη πρόταση - και αυτή την παρουσιάσαμε στην αίθουσα Γερουσίας της Βουλής, παρουσία φορέων και ειδικών επιστημόνων - για τη δημιουργία της λεγόμενης «κακής τράπεζας», της bad bank. Τότε μας λοιδόρησαν. Μας λοιδόρησε η πλειοψηφία και μας λοιδόρησε κι ένα μέρος της αντιπολίτευσης γενικότερα. Ήρθε η Ευρωπαϊκή Επιτροπή στη συνέχεια να υιοθετήσει αυτή τη λογική της δημιουργίας ενός υβριδικού σχήματος για την αντιμετώπιση των κόκκινων δανείων. Και μόλις τώρα ο κ. Δραγασάκης αναφέρθηκε στην πρόταση της Τράπεζας της Ελλάδος, που φαίνεται ότι τη συζητά η Κυβέρνηση, ενώ εμείς γνωρίζαμε ότι την έχει απορρίψει και επεξεργάζεται άλλης μορφής πρόταση το Ταμείο Χρηματοπιστωτικής Σταθερότητας. Κύριε Αντιπρόεδρε, καλό είναι καμμιά φορά αντί η Κυβέρνηση να βιάζεται να λοιδορεί, να στοχοποιεί και να καθυβρίζει τους πολιτικούς της αντιπάλους, να μελετάει τις προτάσεις όσων θέλουν να συμβάλουν στην επίλυση ενός μεγάλου ζητήματος, το οποίο αν δεν το αντιμετωπίσουμε, δεν θα υπάρξει ρευστότητα για να κινηθεί η ελληνική οικονομία και ενδεχόμενα να χρειαστούν κεφάλαια, όπως είπατε, που ενδεχόμενα θα τα πληρώσουν οι φορολογούμενοι, όπως είπατε. Δικά σας λόγια είναι αυτά. Έρχομαι, κυρίες και κύριοι συνάδελφοι, τώρα σιγά - σιγά στα θέματα τα σημερινά. Η πράξη νομοθετικού περιεχομένου, που προσωρινά δίνει λύση σε δύο μείζονα ζητήματα, αυτό της προστασίας της κύριας κατοικίας και αυτό του μειωμένου ΦΠΑ κατά 30% σε πέντε νησιά, είναι αποτέλεσμα μιας πολιτικής που αδυνατεί να λύσει με προοπτική και σε βάθος χρόνου τα μεγάλα και οξυμένα προβλήματα της χώρας. Γιατί μπορεί το κυβερνητικό αφήγημα περί του τέλους του μνημονίων να αναπαράγεται από τα φιλικά προς την κυβέρνηση μέσα μαζικής ενημέρωσης και από τα κυβερνητικά στελέχη, η πραγματικότητα, όμως, είναι ότι τα μεγάλα οικονομικά και κοινωνικά προβλήματα που απασχολούν τη χώρα μας δεν έχουν επιλυθεί και δεν υπάρχει προοπτική επίλυσή τους, πολύ δε περισσότερο που εμπλέκονται στην προεκλογική στρατηγική και τους τακτικισμούς τής Κυβέρνησης, η οποία προσπαθεί να ροκανίσει χρόνο δημιουργώντας μία επικοινωνιακή επίθεση μπροστά στις επερχόμενες εκλογές. Τα μεγάλα θέματα είναι τα κόκκινα δάνεια - αναφέρθηκα πάρα πολύ συνοπτικά - η ρευστότητα των τραπεζών και η οικονομία γενικότερα, η οποία, δυστυχώς, παρά τις προβλέψεις, βαδίζει με μια ισχνή ανάπτυξη, παρά το γεγονός πως όταν έχει προηγηθεί μία δραματική μείωση των επενδύσεων, θα περίμενε κανένας ότι αυτές θα εκτιναχτούν. Δυστυχώς, όμως, το ισοζύγιο - δηλαδή, οι καθαρές επενδύσεις - είναι αρνητικό. Το ίδιο πρόβλημα παραμένει σε σχέση με τις οφειλές των πολιτών προς το δημόσιο και τα ασφαλιστικά ταμεία, οι οποίες συμποσούνται σε πάνω από 130 δισεκατομμύρια. Και, βεβαίως, η Κυβέρνηση μέχρι τώρα πολλές φορές έχει πει για μία ρύθμιση των εκατόν είκοσι δόσεων. Αυτή τη ρύθμιση, ωστόσο, δεν την βλέπουμε. Παράλληλα, είμαστε σε μια περίοδο που η παραγωγή έχει επιβαρυνθεί με υπερβολικούς άμεσους και έμμεσους φόρους, που καθηλώνουν την ανάπτυξη και την οικονομία. Αυτά τα μεγάλα ζητήματα θα μπορούσε η Κυβέρνηση - μια και ευαγγελίζεται την έξοδο από τα μνημόνια - να τα έχει δρομολογήσει σε μία τακτική γραμμή επίλυσης. Διαπιστώνουμε ότι είναι εγκλωβισμένη σε μία ατελέσφορη διαπραγμάτευση με τους θεσμούς. Και αυτό αποδεικνύεται καθημερινά. Αποδεικνύεται ότι δεν μπορεί να αντιμετωπίσει τα στοιχειώδη της κυριαρχίας ενός κράτους, όπως, για παράδειγμα, είναι η πρόταση για τις εκατόν είκοσι δόσεις, όπου εμπλέκονται οι θεσμοί, και παρ' ότι δεν υπάρχουν οι κίνδυνοι όταν θα διαμορφώσεις μία πρόταση για να εισπράξει το δημόσιο, να εισπράξουν τα ασφαλιστικά ταμεία και να διευκολύνεις να επανέλθουν στην οικονομική δραστηριότητα οικονομικές μονάδες που αυτή τη στιγμή είναι στο περιθώριο. Αποδεικνύεται ότι δεν μπορεί αυτή η Κυβέρνηση να λύσει το ζήτημα των ελεύθερων επαγγελματιών, που χρωστούν στα ασφαλιστικά ταμεία και δεν μπορούν να πάρουν σύνταξη και ότι δεν μπορεί να αντιμετωπίσει, σε μία θεσμικά συγκροτημένη βάση, το ζήτημα της προστασίας της πρώτης κατοικίας και με εμβαλωματικές λύσεις για να αποφύγει τους πλειστηριασμούς, δίνει δίμηνες παρατάσεις. Κυρίες και κύριοι συνάδελφοι, η δίμηνη παράταση που έδωσε η Κυβέρνηση στον ν.3869/2010 μέχρι τέλος του Φλεβάρη, πέρασε ατελέσφορη, καθώς οι περισσότερες τράπεζες αρνούνται να προσκομίσουν στους δανειολήπτες τα απαιτούμενα δικαιολογητικά για να προσφύγουν στα ειρηνοδικεία. Ο χρόνος ροκανίστηκε και η Κυβέρνηση πρέπει να πάρει αποφάσεις. Κύριε Υπουργέ, κύριε Αντιπρόεδρε, καμμιά φορά η Αντιπολίτευση είναι δημιουργική όταν και η ιστορία της είναι ιστορία δημιουργίας και επίλυσης προβλημάτων. Εγώ θέλω να σας παρακαλέσω να δείτε την πρόταση νόμου που καταθέσαμε στις 13 Νοέμβρη με τα σαράντα άρθρα…
Κύριε Κουτσούκο πριν μπείτε στην πρόταση νόμου, θα μου επιτρέψετε να σας διακόψω για μία ανακοίνωση.
Βεβαίως, κύριε Πρόεδρε.
Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία δεκαεννέα μαθήτριες και μαθητές και δύο εκπαιδευτικοί συνοδοί τους από το 73ο Δημοτικό Σχολείο της Αθήνας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Συνεχίστε, κύριε Κουτσούκο.
Να δείτε, λοιπόν, αυτή την πρότασή μας από 13 Νοεμβρίου 2018 που έχει τίτλο: «Πρώτη δέσμη μέτρων οικονομικής ανάκαμψης και κοινωνικής δικαιοσύνης» και να μελετήσετε τα όσα αναφέρουμε για την αντιμετώπιση του προβλήματος της πρώτης κατοικίας. Εκεί, χωρίς λαϊκισμούς - όπως έκανε ο ΣΥΡΙΖΑ - και χωρίς υπερβολές, προτείνουμε να μπει το πλαφόν της προστασίας στις 200.000 με εισοδηματικά κριτήρια τις 15.000 για τον άγαμο συν πέντε χιλιάδες για τον παντρεμένο και κάθε παιδί, με πλαφόν περιουσίας τις 270.000 και με μία διαδικασία προστασίας που του επιβάλλει να καταβάλει ένα μικρό τίμημα. Δείτε την πρόταση και μελετήστε την, μια και είστε σε μια διαδικασία διαπραγμάτευσης. Γιατί μαθαίνουμε ότι ετοιμάζετε πρόταση με πλαφόν τις 100.000. ή τις 150.000 και πολύ μειωμένους τους όρους προστασίας. Και ενδεχόμενα - επιτρέψτε μου να σας «παρερμηνεύσω» - η τοποθέτησή σας στην Επιτροπή Οικονομικών ότι εάν δεν λύσουμε αυτό το πρόβλημα, μπορεί να πάμε σε επιβάρυνση των φορολογουμένων εάν χρειαστούν καινούργια κεφάλαια οι τράπεζες, είναι για να φοβίσετε τους Βουλευτές της Πλειοψηφίας και να ψηφίσουν ό,τι φέρετε εδώ. Διότι έτσι έχουν μάθει οι Βουλευτές της Πλειοψηφίας. Τέσσερα χρόνια που κυβερνάτε με μνημόνια, δεν είδα ποτέ κανέναν να διαφοροποιηθεί ούτε σε ένα άρθρο, ούτε σε μία παράγραφο. Σε ό,τι, δε, αφορά τον ΦΠΑ στα νησιά, είναι βέβαιο ότι τον παραδώσατε ως αποτέλεσμα μιας ηττοπαθούς διαπραγμάτευσης λόγω της κρίσης που δημιουργήσατε στις σχέσεις μας με τους θεσμούς το πρώτο εξάμηνο του 2015. Και όταν ανακρούσατε πρύμναν μπροστά στην επερχόμενη καταστροφή γιατί έφτασε η χώρα στο χείλος του γκρεμού, παραδοθήκατε σιδηροδέσμιοι. Διότι, κυρίες και κύριοι συνάδελφοι, ο μειωμένος ΦΠΑ στα νησιά του Αιγαίου ήταν μία κατάκτηση της χώρας που την κέρδισε ο Ανδρέας Παπανδρέου, του οποίου χθες γιορτάσαμε τα εκατό χρόνια από τη γέννησή του. Και ο μειωμένος ΦΠΑ στα νησιά, κυρίες και κύριοι συνάδελφοι, δεν είναι ένα μέτρο προσωρινό, ένα μέτρο που δημιουργεί διαχειριστικές δυσκολίες και που πρέπει να το τινάξουμε από πάνω μας, όπως άκουσα να λέει εμμέσως πλην σαφώς ο εισηγητής της Πλειοψηφίας, θεωρητικοποιώντας την ηττοπαθή του διαπραγμάτευση. Πας, διαπραγματεύεσαι, χάνεις και μετά το κάνεις θεωρία. Αυτή είναι η στρατηγική του ΣΥΡΙΖΑ. Το κέρδισε ο Ανδρέας Παπανδρέου, γιατί τα νησιά μας έχουν μεγάλα προβλήματα. Είναι ένα μέτρο αναπτυξιακό για τον ανταγωνισμό της οικονομίας απέναντι στη γειτονική χώρα, που έχει χαμηλότερο κόστος στον τουρισμό, είναι ένα μέτρο κοινωνικής προστασίας για τις ιδιαίτερες συνθήκες των νησιωτών μας. Και το παραδώσατε! Και δεν είναι μόνο ότι το παραδώσατε. Δεν μπορέσατε να επικαλεστείτε, κυρίες και κύριοι συνάδελφοι της Πλειοψηφίας, ούτε τις αποφάσεις του Ευρωπαϊκού Συμβουλίου και τις οδηγίες που επιτρέπουν στις χώρες της Ευρωπαϊκής Ένωσης να έχουν φορολογικά μέτρα για τα νησιά. Και έρχεστε τώρα με μία εξάμηνη παράταση για τα πέντε νησιά, που την υποτάσσετε στη διαδικασία εξέλιξης των μεταναστευτικών ρευμάτων. Δηλαδή, μία πολιτική την οποία μετατρέψατε σε φαβέλες που τυραννούν τα νησιά και τους πολίτες, την κάνετε και οικονομική πολιτική, αντί να το ξεχωρίσετε αυτό, να δείτε πώς λύνεται το μεταναστευτικό και να πάτε σε μία πάγια διαδικασία που θα αφορούσε τους μειωμένους συντελεστές στα νησιά του Αιγαίου. Γι' αυτό έχουμε καταθέσει πρόταση. Και είναι στο άρθρο 35 της πρότασης αυτής. Και τι προτείνουμε; Προτείνουμε, με βάση τη μελέτη του Επιμελητηρίου της Λέσβου, να συγκροτηθεί μία επιτροπή μεικτή - τα επιμελητήρια, οι επιστήμονες, τα κόμματα - για να δούμε τα μόνιμα μέτρα ενίσχυσης - φορολογικά και άλλα - των νησιών. Διότι η Κυβέρνηση ήρθε εδώ με το μεταφορικό ισοδύναμο, να πει ότι, ουσιαστικά, αντισταθμίζει αυτή την απώλεια του μειωμένου ΦΠΑ, που ίσχυε - θυμίζω - στα νησιά της Δωδεκανήσου στην αρχή και μετά επεκτάθηκε και στα νησιά των Κυκλάδων. Και βάζει όλα τα νησιά μέσα, αλλά ξέχασε τον Άη Στράτη, τον οποίο μας έφερε τώρα. Προφανώς κάποιος διάβασε τον κατάλογο εκεί και θύμισε αυτό το νησί, το οποίο δοξάστηκε την περίοδο μετά τον Εμφύλιο, με τους εξορισμένους και τους καταδιωκόμενους εκείνης της εποχής. Από ποιες πολιτικές δυνάμεις το ξέρουμε. Βάζετε, λοιπόν, τον Άη Στράτη και σωστά. Όμως, κυρίες και κύριοι συνάδελφοι, μπορείτε να μου απαντήσετε σε αυτά που είπε ο κ. Κεγκέρογλου στην επιτροπή παρουσιάζοντας στοιχεία για το μεταφορικό κόστος της Κρήτης; Παρουσίασε ότι είναι συν 50% η διαφορά του κόστους από το Ηράκλειο στον Πειραιά είτε μεταφέρονται οπωροκηπευτικά από την Κρήτη είτε μεταφέρονται στερεά εμπορεύματα, καύσιμα, από τον Πειραιά στην Κρήτη. Γιατί, δηλαδή, εξαιρείται η Κρήτη από το μεταφορικό ισοδύναμο; Πρέπει να δώσει μία σοβαρή απάντηση η Κυβέρνηση. Και εν πάση περιπτώσει, σε κάθε περίπτωση - το έχω ξαναπεί εδώ στη Βουλή και θέλω να το πω και τώρα - το μεταφορικό ισοδύναμο δεν αντισταθμίζει το κόστος του καταναλωτή, γιατί δεν ξέρουμε εάν επιστρέφει στον καταναλωτή. Μπορεί να μειώνει το κόστος κάποιας επιχείρησης, αλλά δεν υπάρχει μηχανισμός να δούμε αν αυτή η μείωση του κόστους της επιχείρησης μεταφέρεται, κυρίες και κύριοι συνάδελφοι, στον καταναλωτή. Εγώ, κύριε Αντιπρόεδρε, κυρία Υπουργέ, θα σας καλέσω να εξετάσετε πολύ σοβαρά την τροπολογία που καταθέσαμε χθες όλη η Κοινοβουλευτική Ομάδα του Κινήματος Αλλαγής για την παράταση μέχρι τέλους του 2019 της προστασίας της πρώτης κατοικίας. Άκουσα, κύριε Πρόεδρε, που καλέσατε τον Υπουργό να τοποθετηθεί στις βουλευτικές τροπολογίες και είπε ότι δεν θα αποδεχθεί καμμία. Εγώ θέλω από τον κ. Δραγασάκη να μου εξηγήσει γιατί αυτή η πρόταση της παράτασης μέχρι τέλους του χρόνου, δεν είναι μία λογική πρόταση που μας δίνει τη δυνατότητα να ολοκληρωθεί ο διάλογος που έχει ανοίξει η Κυβέρνηση με τους θεσμούς και τις τράπεζες, για να βρούμε ένα αποτελεσματικό πλαίσιο προστασίας της πρώτης κατοικίας, για να μη γίνει για τις επιθεωρήσεις το σύνθημα «κανένα σπίτι στα χέρια τραπεζίτη», που έλεγε ο κ. Τσίπρας. Και εάν δεν αφορούσε την προστασία της πρώτης κατοικίας, του φτωχού και του αδύναμου, ναι, θα γελάγαμε στις επιθεωρήσεις. Όμως, όταν κινδυνεύει η κατοικία του φτωχού και του αδύναμου, δεν επιτρέπεται κανένας να γελάει και να διασκεδάζει. Κυρίες και κύριοι συνάδελφοι, με αυτά εμείς θα είμαστε θετικοί στο έλασσον αντί του μείζονος, που έπρεπε να κουβεντιάζουμε σήμερα. Αλίμονο! Το έχουμε κάνει με συνέπεια και σε πολλές άλλες περιπτώσεις. Εκείνο, όμως, που θέλω να πω και να τονίσω, κλείνοντας την ομιλία μου, κυρίες και κύριοι συνάδελφοι, είναι ότι αυτά τα βαρίδια που έχει σωρεύσει η Κυβέρνηση στην οικονομία και στην κοινωνία, με μια διαπραγμάτευση που τη δέσμευσε με πλεονάσματα 3,5% μέχρι το 2022, με την παράδοση της δημόσιας περιουσίας, με θεσμικές παρεμβάσεις που δεν λειτουργούν εις όφελος της δημοκρατίας, δεν αλλάζουν με την αλλαγή μόνο μιας κυβέρνησης, δηλαδή με το να φύγει ο ΣΥΡΙΖΑ και να έρθει η Νέα Δημοκρατία, διότι αυτά θα είναι θηλιά στον λαιμό της επόμενης κυβέρνησης. Αυτά για να αλλάξουν και να αποκτήσουν μια μόνιμη προοπτική επίλυσης, που θα συνενώνει τις κοινωνικές δυνάμεις και θα κινητοποιεί τις παραγωγικές δυνάμεις της χώρας, απαιτούν εθνική συνεννόηση και κοινωνική συναίνεση, η οποία μπορεί να γίνει μόνο με αλλαγή των πολιτικών συσχετισμών, με βάση ένα σχέδιο όπως αυτό έχει παρουσιάσει το Κίνημα Αλλαγής. Και επειδή, προφανώς - είναι γνωστό, το αντιλαμβανόμαστε, το ξέρουν και οι Έλληνες πολίτες - έχουμε μπει σε μια παρατεταμένη προεκλογική περίοδο, που εύχομαι να είναι όσο πιο σύντομη μπορεί να είναι, για να μην παρατείνονται τα προβλήματα, αυτό το πλαίσιο των προτάσεών μας θα είναι στο τραπέζι της τρίτης εντολής που θα πάρει το Κίνημα Αλλαγής απέναντι σε όσους φιλοδοξούν να κυβερνήσουν τη χώρα με ρεαλισμό αλλά και με όνειρο, γιατί η χώρα πρέπει να φύγει από τα επαναλαμβανόμενα αδιέξοδα και να βρει μόνιμη προοπτική επίλυσης των προβλημάτων και όχι εμβαλωματικές λύσεις, σαν αυτές που συζητάμε σήμερα. Ευχαριστώ, κύριε Πρόεδρε.
Τον λόγο έχει ο ειδικός αγορητής της Χρυσής Αυγής κ. Ιωάννης Αϊβατίδης.
Ευχαριστώ, κύριε Πρόεδρε. Είναι πανθομολογούμενο πως η Κυβέρνηση έχει απωλέσει αυτό το οποίο ονομάζεται «λαϊκό έρεισμα». Το αρνείται, βέβαια, και αυτό αποτελεί έναν επικίνδυνο γι' αυτή και το κόμμα του ΣΥΡΙΖΑ πολιτικό εθελοτυφλισμό. Το συγκεκριμένο σχέδιο νόμου, με το οποίο ουσιαστικά κυρώνεται μια πράξη νομοθετικού περιεχομένου με τρία επωφελή άρθρα, δύο παρατάσεις και μια επέκταση σχετικών άρθρων νόμων, είναι μια προσπάθεια στο πλαίσιο της διαδικασίας στάγδην παροχών και σταδιακού κατευνασμού, από πλευράς της Κυβέρνησης, του λαού. Εμείς σε καμμία περίπτωση δεν θα νομιμοποιήσουμε μια τέτοια διαδικασία και μια Κυβέρνηση, η οποία κυριολεκτικά είναι μια αλλόκοτη Κυβέρνηση, που μετά από εισπήδηση, ρεσάλτο σε μικρά κόμματα, επιχειρεί να διατηρήσει μια τυπική, έστω, νομιμοποίηση. Εκείνο το οποίο προξενεί κατάπληξη είναι ότι τα λοιπά κόμματα του συνταγματικού τόξου - η Νέα Δημοκρατία, το ΚΙΝΑΛ και τα υπόλοιπα - με τη θετική ή ουδέτερη ψήφο τους νομιμοποιούν την Κυβέρνηση αυτή, ενώ, συγχρόνως, την καταγγέλλουν ότι έχει απωλέσει αυτή τη νομιμοποίηση. Αυτή, λοιπόν, η αντιφατική συμπεριφορά είναι που αναδεικνύει μια επαμφοτερίζουσα στάση των κομμάτων αυτών, που κατ' ουσίαν εμπαίζουν τον ελληνικό λαό και συνδράμουν την Κυβέρνηση του ΣΥΡΙΖΑ και των υπολοίπων που την στηρίζουν. Στην πράξη νομοθετικού περιεχομένου γίνεται λόγος για προσφυγικές ροές. Αυτή είναι μια παραπλανητική αναφορά, αφού είναι γνωστό ότι στη Συρία πλέον δεν υπάρχει ζήτημα πολέμου. Άρα, λοιπόν, ενώ τα Ηνωμένα Έθνη υπολογίζουν ότι το έτος 2019 θα επιστρέψουν διακόσιες πενήντα χιλιάδες πρόσφυγες, γνήσιοι πρόσφυγες, στη Συρία, βλέπουμε ότι η Κυβέρνηση υιοθετεί αυτόν τον όρο περί προσφυγικών ροών, ενώ είναι γνωστό ότι η συντριπτική πλειοψηφία των φιλοξενουμένων σε αυτά τα κέντρα στα νησιά, είναι άτομα τα οποία έχουν διεισδύσει παράνομα στη χώρα μας, είναι παράνομοι μετανάστες. Συνεπώς θα καταψηφίσουμε τη συγκεκριμένη πράξη νομοθετικού περιεχόμενου και το εν λόγω νομοσχέδιο, διότι πολύ απλά αρνούμαστε να νομιμοποιήσουμε αυτή την Κυβέρνηση, η οποία, επαναλαμβάνω, δεν έχει κανένα λαϊκό έρεισμα και αυτό θα αποδειχθεί στις εκλογικές διαδικασίες που θα ακολουθήσουν. Ένας, όμως, επιπλέον λόγος είναι ότι οι Βουλευτές που στηρίζουν την Κυβέρνηση αυτή, κατά το μάλλον ή ήττον, στη συντριπτική τους πλειοψηφία έχουν εισφέρει στο να εκχωρηθεί σε αλλότριους η ελληνικότητα της Μακεδονίας. Στο σημείο αυτό, θα καταθέσω στα Πρακτικά την προκαταρτική πρόταση δημοψηφίσματος που έχει αποστείλει η Χρυσή Αυγή σε όλους ανεξαιρέτως τους Βουλευτές του ελληνικού Κοινοβουλίου, εξαιτίας του ότι το μείζον αυτό εθνικό θέμα της εκχώρησης της ελληνικότητας της Μακεδονίας, διά της Συμφωνίας των Πρεσπών, συγχρόνως αποτελεί και ένα μείζον κοινωνικό ζήτημα, όπως προβλέπει άλλωστε το άρθρο 44 του Συντάγματος, παράγραφος 2, εδάφια 2 και 3. [[Στο σημείο αυτό ο Βουλευτής κ. Ιωάννης Αϊβατίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δηλαδή, εκατόν είκοσι Βουλευτές μπορούν να εισηγηθούν με πρόταση στην Ολομέλεια της Βουλής, προκειμένου να διενεργηθεί δημοψήφισμα, το οποίο θα είναι καταργητικό, εν δυνάμει, ενός ψηφισμένου νομοσχεδίου, ακόμα και αν αυτό έχει δημοσιευθεί στην Εφημερίδα της Κυβέρνησης. Θυμίζω ότι ο Πρόεδρος της Δημοκρατίας έσπευσε αυθημερόν να δημοσιεύσει το επαίσχυντο αυτό σχέδιο νόμου για τη Συμφωνία των Πρεσπών στην Εφημερίδα της Κυβέρνησης. Αυτό δεν ακυρώνει τη δυνατότητα διενέργειας δημοψηφίσματος και καλώ όλους τους Βουλευτές, και αυτούς που υπερψήφισαν τη Συμφωνία των Πρεσπών και αυτούς που την καταψήφισαν, να προσυπογράψουν τη συγκεκριμένη πρόταση δημοψηφίσματος, έτσι ώστε αυτό το σχέδιο νόμου να επιστρέψει για συζήτηση στην ελληνική Βουλή και η ελληνική Βουλή κυριαρχικά - η Ολομέλειά της - να αποφασίσει για το αν θα διεξαχθεί αυτό το δημοψήφισμα. Πιστεύω ότι προς την κατεύθυνση αυτή θα πρέπει να κινηθούν και αυτοί οι οποίοι υπερψήφισαν τη Συμφωνία των Πρεσπών, διότι γίνονται δέκτες καταδικαστέων πολλές φορές αντιδράσεων και γενικά ένα τέτοιο δημοψήφισμα είναι προς όφελος της κοινωνίας. Διότι το συγκεκριμένο σχέδιο νόμου, η Συμφωνία των Πρεσπών, απειλεί την κοινωνική συνοχή και αναφανδόν διαιρεί τους πολίτες. Άρα, λοιπόν, η Νέα Δημοκρατία, οι Ανεξάρτητοι Έλληνες, η Ένωση Κεντρώων, θα πρέπει να το εξετάσουν αυτό, να πάρουν θέση, να προσυπογράψουν, διότι αν δεν συνυπογράψουν σε αυτή την ιστορική στιγμή, θα είναι απόντες από μια πρόταση, η οποία βεβαίως εκπορεύεται από τη Χρυσή Αυγή και υπεραμύνεται της ελληνικότητας της Μακεδονίας. Θα αναφερθώ για λίγο στην επίσκεψη του κυρίου Πρωθυπουργού, στην Τουρκία. Ο κύριος Πρωθυπουργός…
Κύριε Αϊβατίδη, πρέπει να σας υπενθυμίσω ότι δεν θα σας δώσω παραπάνω χρόνο. Ήδη, παραβαίνω τον Κανονισμό, γιατί μιλάτε για θέμα που δεν είναι στην ημερήσια διάταξη. Παρά ταύτα, απλώς θέλω να βάλετε στο μυαλό σας να μας πείτε και για το νομοσχέδιο. Πείτε ό,τι θέλετε.
Μήπως δεν με παρακολουθείτε, κύριε Πρόεδρε;
Σας παρακολουθώ.
Δεν ακούσατε τι είπα για το σχέδιο νόμου, το οποίο είναι μισή σελίδα;
Ωραία, εάν είναι αυτή η τοποθέτησή σας…
Μη με διακόπτετε, σας παρακαλώ.
Όχι, μπορώ να σας διακόψω τελείως...
Ναι, αλλά αναίτια όχι.
…κάνοντας χρήση του Κανονισμού, γιατί μιλάτε για άσχετο θέμα.
Αναίτια δεν μπορείτε να με διακόψετε.
Απλώς, εγώ επισημαίνω τον χρόνο. Αλλιώς, μπορώ να σας διακόψω…
Ναι, αλλά είμαι στα οκτώ λεπτά και είναι δεκαπέντε λεπτά ο χρόνος συνολικά. Το σχέδιο νόμου το ανέλυσα. Δεν με παρακολουθείτε.
Ωραία, αφού η ανάλυσή σας ήταν του ενός λεπτού, εντάξει, κανένα πρόβλημα.
Μα, είναι μισή σελίδα. Ένα λεπτό παίρνει, βεβαίως. Η επίσκεψη, λοιπόν, του κ. Αλέξη Τσίπρα στην Τουρκία έγινε με διττή ιδιότητα: του Πρωθυπουργού και Προέδρου της Κυβέρνησης αλλά και του Υπουργού Εξωτερικών. Στις συζητήσεις που φαίνεται πως γίνονται υπάρχει ένα πάρα πολύ επικίνδυνο σημείο. Επιχειρείται από την Τουρκία να θεωρηθούν ως ομοειδή τα θέματα της επαναλειτουργίας της Θεολογικής Σχολής της Χάλκης με την εκλογή μουφτήδων στη Θράκη. Το πρώτο ζήτημα δεν είναι διμερές, είναι διεθνές ζήτημα. Το δε δεύτερο είναι εσωτερικό ζήτημα της Ελλάδας και σε καμμία περίπτωση ο Ερντογάν δεν μπορεί να παρέμβει. Θα πρέπει, λοιπόν, αυτό να καταστεί σαφές από τον κ. Τσίπρα. Ο κ. Τσίπρας, ο οποίος εμφανίζεται ως ειρηνοποιός στις διάφορες διπλωματικές διαδικασίες, έχει ως μόνο προσόν την ενδοτικότητα και την υποχωρητικότητα και έχει να αντιμετωπίσει - διπλωματικά εννοώ - έναν Ερντογάν, ο οποίος είναι τυπικός μεγαλομανιακός, ανασφαλής και πολεμοχαρής. Δεν θα έπρεπε να μπει ο κ. Τσίπρας σε αυτή τη διαδικασία διαλόγου και μάλιστα εφ' όλης της ύλης ζητημάτων κρίσιμων για την πατρίδα, διότι σε όσες διαπραγματεύσεις έλαβε μέρος άμεσα ή έμμεσα λόγω ενδοτικότητας εκχώρησε εθνική κυριαρχία. Είναι, λοιπόν, επικίνδυνη αυτή η πολιτική, ειδικά όταν απέναντι έχει τον Ερντογάν, ο οποίος τον υποδέχθηκε στο λευκό παλάτι. Παρεμπιπτόντως, αναφέρω για αντιδιαστολή τα λευκά κελιά της Τουρκίας. Τον υποδέχθηκε στο λευκό παλάτι, το οποίο κόστισε μισό δισεκατομμύριο ευρώ, όταν περίπου δύο εκατομμύρια Τούρκοι πολίτες ζουν με λιγότερα από 3 ευρώ την ημέρα, ένα ανάκτορο το οποίο έχει χίλια δωμάτια και αίθουσες και διακόσια πενήντα απ' αυτά είναι για χρήση μόνο του Ερντογάν και της οικογένειάς του. Αντιλαμβάνεστε, λοιπόν, ότι ο μεγαλομανιακός Ερντογάν δεν αντιμετωπίζεται με τη μέθοδο που ακολουθείται από την Κυβέρνηση. Δεν θα έπρεπε η Κυβέρνηση καν να εμπλακεί στη διαδικασία συζήτησης εφ' όλης της ύλης. Όσον αφορά τη Θράκη, η ανάδειξη φονταμενταλιστών ηγετίσκων, όπως οι μουφτήδες, οι αρεστοί στο τουρκικό προξενείο και στην τουρκική κυβέρνηση, θα πρέπει να αποφευχθεί, να καταδικαστεί από όλα τα κόμματα και σε καμμία περίπτωση να μην μπει οποιαδήποτε Κυβέρνηση στη διαδικασία αυτής της ανταλλαγής, διότι είναι μη ομοειδή ζητήματα. Κλείνοντας, θα επαναλάβω ότι θα καταψηφίσουμε τη συγκεκριμένη πράξη νομοθετικού περιεχομένου και το εισαχθέν νομοσχέδιο, διότι τόσο η παράταση της εξαίρεσης της κύριας κατοικίας από ρευστοποίηση, η μικρή παράταση που δίδεται, όσο και η παράταση για τον μειωμένο ΦΠΑ σε ορισμένα νησιά, δεν είναι τίποτε άλλο παρά παροχές προκειμένου η Κυβέρνηση να εξευμενίσει τον λαό και ενδεχομένως με έναν τρόπο να εξαγοράσει συνειδήσεις. Όμως είναι βέβαιο ότι αυτό ειδικά το μοντέλο παρακίνησης «μαστίγιο - καρότο», που εφαρμόζεται στα νησιά, δεν λειτουργεί. Θυμίζω τη βίαιη καταστολή αντιδράσεων πατριωτών πολιτών στα νησιά, που τώρα επιχειρεί η Κυβέρνηση με παράταση του μειωμένου ΦΠΑ να τους εξευμενίσει. Ως Χρυσή Αυγή αρνούμαστε και διά της καταψηφίσεως του συγκεκριμένου σχεδίου νόμου να νομιμοποιήσουμε την Κυβέρνηση αυτή, κάτι το οποίο κάνει σύσσωμη η λοιπή Αντιπολίτευση.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία πενήντα τρεις μαθήτριες και μαθητές και πέντε συνοδοί εκπαιδευτικοί από το 2ο Γυμνάσιο Κηφισιάς. Η Βουλή τοΎς καλωσορίζει. [[Χειροκροτήματα απ' όλες τις πτέρυγες της Βουλής]] Προχωράμε με τον ειδικό αγορητή του Κομμουνιστικού Κόμματος Ελλάδας κ. Αθανάσιο Βαρδαλή. Κύριε Βαρδαλή, έχετε τον λόγο.
Ευχαριστώ, κύριε Πρόεδρε. Η κύρωση της πράξης νομοθετικού περιεχομένου που συζητάμε, κατά την Κυβέρνηση, αντιμετωπίζει δήθεν θετικά ορισμένα προβλήματα του λαού. Η πραγματικότητα βεβαίως είναι τελείως διαφορετική. Ας τα δούμε ένα - ένα. Το πρώτο ζήτημα, αυτό της προσωρινής παράτασης του νόμου Κατσέλη μέχρι τέλους του Φλεβάρη, κατά τη γνώμη του ΚΚΕ αποτελεί μία εισαγωγή σε αυτό που ήδη έχει ετοιμάσει η Κυβέρνηση μαζί με τους τραπεζίτες και τις επόμενες μέρες θα φέρει στη Βουλή, αφού πρώτα το εγκρίνουν οι θεσμοί. Είναι κι αυτό μια απόδειξη ότι τα μνημόνια, οι δεσμεύσεις και οι επιπτώσεις τους θα συνεχιστούν για πολλές δεκαετίες ακόμη. Με τον νέο νόμο που ετοιμάζετε θα ξεκινήσει ένας νέος κύκλος επίθεσης της Κυβέρνησης και των τραπεζικών ομίλων με στόχο τη ραγδαία μείωση των κόκκινων δανείων. Το επόμενο βήμα θα είναι η διάλυση του καθεστώτος δικαστικής προστασίας στην πρώτη κατοικία. Μιλάμε για ένα μπαράζ από αντιλαϊκές παρεμβάσεις της σημερινής Κυβέρνησης, μεταξύ αυτών η διενέργεια πλειστηριασμών αποκλειστικά και μόνο με ηλεκτρονικά μέσα, η άρση της δικαστικής προστασίας σε περιπτώσεις καθυστερήσεων σε αποπληρωμές δόσεων, συνοπτικές διαδικασίες για την πώληση κόκκινων δανείων σε funds και άλλα κοράκια, η ένταση της κρατικής καταστολής για την απρόσκοπτη διενέργεια των πλειστηριασμών και άλλα μέτρα. Τέσσερα χρόνια τώρα κάνετε μια χαρά τη δουλειά του κεφαλαίου. Αναλαμβάνετε, λοιπόν, κι εδώ να διεκπεραιώσετε τη «βρώμικη δουλειά» σε ό,τι αφορά την απαλλαγή των τραπεζών από τα βαρίδια των κόκκινων δανείων. Γιατί; Μα, γιατί για τις τράπεζες είναι κάτι παραπάνω από αναγκαίο να βρουν ζεστό χρήμα για να χρηματοδοτήσουν τις βιώσιμες, όπως λέτε, επιχειρήσεις και επιχειρηματικούς ομίλους. Για να το κάνετε αυτό, είναι απαραίτητο να ανοίξει ακόμη περισσότερο ο δρόμος σε μαζικούς πλειστηριασμούς της πρώτης κατοικίας, αίροντας τα όποια εμπόδια έχουν απομείνει ακόμη. Θα δώσετε και άλλα εργαλεία σε τράπεζες και funds, ώστε να κλιμακώσουν τους εκβιασμούς στον λαό. Αυτό που ετοιμάζετε για τις λαϊκές οικογένειες είναι ένα τσουνάμι πλειστηριασμών μέχρι το 2021. Μόνο το 2019 οι τράπεζες σχεδιάζουν σαράντα με πενήντα χιλιάδες πλειστηριασμούς, με στόχο να φτάσουν τις εκατόν τριάντα χιλιάδες μέχρι το τέλος του 2021. Να γιατί λέμε ότι πρόκειται για έναν νέο γύρο επίθεσης στην πρώτη κατοικία και γενικότερα στην περιουσία των λαϊκών οικογενειών. Μεγάλο μέρος των κόκκινων δανείων αφορά και τους ελεύθερους επαγγελματίες, αλλά και τις πολύ μικρές επιχειρήσεις, σε ποσοστό μάλιστα 68%, σε βάρος των οποίων θα κλιμακωθούν οι πλειστηριασμοί και οι κατασχέσεις το επόμενο διάστημα. Μιλάμε για τους αυτοαπασχολούμενους που κτυπήθηκαν από την κρίση, οδηγήθηκαν στην καταστροφή και συγχρόνως τους φορτώσατε δυσβάσταχτη φορολογία και ασφαλιστικές εισφορές, με αποτέλεσμα σήμερα που μιλάμε να ξεπερνούν τις τριακόσιες τριάντα χιλιάδες αυτοί που χρωστούν στον ασφαλιστικό τους φορέα και δεκάδες χιλιάδες αυτοαπασχολούμενοι είναι υπερχρεωμένοι προς τις τράπεζες για δάνεια που έλαβαν και σήμερα αντικειμενικά δεν μπορούν να αποπληρώσουν. Το μάρμαρο, όμως, θα το πληρώσουν και οι εργαζόμενοι στις συστημικές τράπεζες. Σύμφωνα με δημοσιεύματα, μέχρι το 2021 σχεδιάζονται πάνω από δέκα χιλιάδες απολύσεις τραπεζοϋπαλλήλων. Μόνο το 2019 περισσότερες από τέσσερις χιλιάδες θέσεις σκοπεύουν να καταργήσουν φέτος οι τέσσερις συστημικές τράπεζες, στο πλαίσιο βεβαίως μείωσης των λειτουργικών τους εξόδων, σύμφωνα με σχέδιο που βάζει «λουκέτο» στα μισά καταστήματα την επόμενη τριετία, μια που η πίεση για ενίσχυση της κερδοφορίας είναι ιδιαίτερα έντονη υπό το βάρος των υπέρογκων κόκκινων δανείων. Η μείωση των θέσεων εργασίας συνδυάζεται με την πώληση κόκκινων δανείων σε κερδοσκοπικά funds, την πρόσκαιρη μεταφορά τραπεζοϋπαλλήλων σε αυτά ή εργολαβικές εταιρείες, χωρίς βεβαίως εργασιακά δικαιώματα, με σύντομη προοπτική να είναι η απόλυσή τους. Η Τράπεζα Πειραιώς ενημερώνει σχετικά ήδη τους υπαλλήλους της. Θα ακολουθήσουν, βεβαίως, και οι υπόλοιπες τράπεζες. Όλα αυτά τα χρόνια οι εργαζόμενοι και ο λαός ματώνουν για την κεφαλαιακή ενίσχυση των τραπεζών και κατ' επέκταση των μεγάλων επιχειρήσεων. Σας ρωτάμε: Μέσα σε αυτά τα σχέδια - λείπει ο Αντιπρόεδρος της Κυβέρνησης, αλλά φαντάζομαι μας ακούει και είναι συγκεκριμένη η ερώτηση και κρίσιμη - που έχετε για τη μεταβίβαση κόκκινων δανείων σε funds, μπορείτε να πείτε ποια τύχη θα έχουν οι τραπεζοϋπάλληλοι που σήμερα εργάζονται σε αυτή την υπηρεσία και θεωρούνται υπεράριθμοι; Ήδη από την περασμένη Παρασκευή οι εργαζόμενοι στην Τράπεζα Πειραιώς για αυτόν τον λόγο βρίσκονται σε κινητοποιήσεις και ζητούν συγκεκριμένη απάντηση. Κύριε Υπουργέ, ετοιμάζετε έναν «στενό κορσέ» για την πρώτη κατοικία της λαϊκής οικογένειας. Στο κέντρο της επίθεσης βρίσκεται η λαϊκή κατοικία, βρίσκονται οι αυτοαπασχολούμενοι, οι μικροί επιχειρηματίες και οι αγρότες. Τη νύφη θα την πληρώσουν και χιλιάδες τραπεζοϋπάλληλοι. Αυτή σας η πολιτική, πράγματι, είναι μια ταξική πολιτική, ταξική πολιτική υπέρ των συμφερόντων των τραπεζών και του μεγάλου κεφαλαίου γενικότερα. Για να περπατήσει, όμως, χωρίς κραδασμούς και με τις λιγότερες αντιστάσεις, σας είναι αναγκαίοι και οι εκβιασμοί και οι απειλές. Εμείς δεν αμφισβητούμε καθόλου αυτά που είπατε στην επιτροπή και κάνατε μια τεράστια προσπάθεια να ερμηνεύσετε ακριβώς αυτά που είπατε στην προσπάθειά σας να απαντήσετε στο ΚΚΕ. Πράγματι, η κατάσταση των τραπεζών με τα κόκκινα δάνεια, όπως είπατε, απαιτεί ριζικές λύσεις. Και είπατε επίσης ότι δεν υπάρχουν εύκολες λύσεις. Στην πράξη αυτό που λέτε είναι ή προχωράμε στην απογείωση των πλειστηριασμών και άλλων μέτρων σε αυτοαπασχολούμενους και τραπεζοϋπαλλήλους ή μπορεί, ενδεχομένως, οι τράπεζες να χρειαστούν κεφάλαια, που ενδεχόμενα θα φορτωθούν και πάλι στις πλάτες του λαού. Δηλαδή, θα πληρώσει ο λαός τη νέα ανακεφαλαιοποίηση που ενδεχόμενα, όπως λέτε εσείς, θα χρειαστεί. Τι λέτε, δηλαδή, με αυτό πιο απλά στον λαό; Θέλεις να πληρώσεις για την εξυγίανση των τραπεζών και την απαλλαγή τους από τα κόκκινα δάνεια με την απώλεια του σπιτιού σου ή να καταβάλεις από την τσέπη σου το αντίτιμο μιας γενναίας ανακεφαλαιοποίησης, αν χρειαστεί, όπως αυτές που έγιναν στο παρελθόν και στοίχισαν δεκάδες δισεκατομμύρια ευρώ στον λαό; Αυτός είναι ένας εκβιασμός προς τον λαό. Δεν λέω, είναι πιασάρικος εκβιασμός. Πώς αλλιώς να περάσει η άρση ακόμα και της στοιχειώδους προστασίας που υπήρχε μέχρι σήμερα για τη λαϊκή κατοικία από τις τράπεζες, τα «κοράκια» των funds; Τελικά, όντως είστε «μανούλα» στη διεκπεραίωση των αναγκών των επιχειρηματικών ομίλων, δηλώνοντας αποφασισμένοι να κάνετε ό,τι χρειάζεται για να διασφαλίσετε τα συμφέροντά τους σε βάρος των λαϊκών αναγκών. Βαφτίζετε τα συμφέροντα του κεφαλαίου εθνικά ή κοινωνικά σε μια προσπάθεια να πείσετε τον λαό να υιοθετήσει αυτούς τους στόχους του κεφαλαίου ως δικούς του στόχους. Θέλετε να βάλετε τον λαό να παλεύει για ξένα συμφέροντα, για ξένους στόχους. Να γιατί οι εργαζόμενοι δεν πρέπει να εφησυχάζουν. Πρέπει να βάζουν μπροστά τα δικά τους προβλήματα, τα δικά τους συμφέροντα, να δυναμώσουν την αλληλεγγύη και την πάλη ενάντια στους πλειστηριασμούς και τις κατασχέσεις, βάζοντας στον στόχο την πραγματική αιτία, που δεν είναι άλλη από τη στρατηγική του κεφαλαίου, την οποία υπηρετούν τόσο η Κυβέρνηση όσο και τα άλλα κόμματα της Αντιπολίτευσης. Διότι η επόμενη μεταμνημονιακή μέρα, η κανονικότητα για χιλιάδες εργαζόμενους, λαϊκά νοικοκυριά και αυτοαπασχολούμενους, έχει χιλιάδες πλειστηριασμούς, κατασχέσεις, απολύσεις και ταυτόχρονα στρωμένο ένα κόκκινο χαλί στους τραπεζικούς και επιχειρηματικούς ομίλους. Οι πλειστηριασμοί και οι κατασχέσεις θα αποτελέσουν το οξυγόνο για την υλοποίηση των σχεδίων, για να υπάρξει ρευστότητα, διευκολύνσεις και ένας νέος γύρος δανειοδοτήσεων των επιχειρηματικών ομίλων. Εδώ η επίκληση από τον κύριο Υπουργό των μικρομεσαίων επιχειρήσεων απλά αποτελεί το φύλλο συκής. Τα μέτρα που ετοιμάζετε καμμιά σχέση δεν έχουν με την ανακούφιση των υπερχρεωμένων λαϊκών νοικοκυριών, την προστασία της πρώτης κατοικίας, αλλά έχουν σχέση με την εξυγίανση του χαρτοφυλακίου του τραπεζικού συστήματος. Θα σφίξουν ακόμη περισσότερο τη θηλιά των εκβιασμών, αφήνοντας τα αδύναμα λαϊκά νοικοκυριά στο έλεος των τραπεζών. Θα κατακρεουργηθούν εισοδηματικά και περιουσιακά κριτήρια για την παρεχόμενη προστασία από τους πλειστηριασμούς. Και εδώ σας ρωτάμε συγκεκριμένα: Θα βελτιώσετε έστω αυτές τις ελάχιστες προϋποθέσεις που τώρα υπάρχουν ή θα μειωθούν αυτοί οι όροι προστασίας που υπάρχουν μέχρι σήμερα, παρ' όλο που εσείς λέτε ότι θα καθιερώσετε κάθε είδους προστασία από εδώ και πέρα με τον νέο νόμο που φέρνετε; Εμείς λέμε ότι σε καμμιά περίπτωση δεν πρόκειται να βελτιωθούν αυτοί οι όροι και οι προϋποθέσεις. Και σε αυτό πρέπει να απαντήσετε συγκεκριμένα. Έρχομαι τώρα στο δεύτερο ζήτημα που αφορά και «αντιμετωπίζει» η πράξη νομοθετικού περιεχομένου, αυτό της παράτασης των μειωμένων συντελεστών του ΦΠΑ μόνο για πέντε νησιά με άλλοθι το προσφυγικό. Τη σύνδεση αυτού του ζητήματος με το προσφυγικό εμείς τη θεωρούμε απαράδεκτη. Και τη θεωρούμε απαράδεκτη, γιατί το οικονομικό αντιστάθμισμα ταυτίζεται με την αποδοχή των επικίνδυνων αντιδραστικών επιλογών της Ευρωπαϊκής Ένωσης, που μετατρέπει τα νησιά σε μόνιμο χώρο διπλού εγκλωβισμού προσφύγων και μεταναστών, καταπατώντας τα δικαιώματά τους. Γι' αυτό το ΚΚΕ πρωτοστάτησε και θα συνεχίσει να πρωτοστατεί στους αγώνες για νομοθετικές πρωτοβουλίες για μειωμένο συντελεστή ΦΠΑ στα είδη λαϊκής κατανάλωσης στο σύνολο των νησιών του Αιγαίου. Καταθέσαμε για μία ακόμη φορά τροπολογία για τη διατήρηση του μειωμένου ΦΠΑ στα νησιά, χωρίς αυτό να συνδέεται με το προσφυγικό, αλλά με τις δυσκολίες στη ζωή των νησιωτών. Εσείς τι λέτε επ' αυτού, όλοι σας, Κυβέρνηση και Αντιπολίτευση; «Εμείς θέλουμε να υπάρχει», λέτε, «αλλά πιεστήκαμε, εκβιαστήκαμε στο τρίτο μνημόνιο και τότε κάναμε έναν συμβιβασμό». Μάλιστα! Να θυμίσω εδώ ότι το τρίτο μνημόνιο το ψηφίσατε όλοι μαζί και προβλέπεται μέσα η κατάργηση του μειωμένου ΦΠΑ. Γιατί; Όπως είπατε στην επιτροπή, που το λέτε μάλιστα σε κάθε ευκαιρία και για κάθε πρόβλημα, ψηφίσατε το τρίτο μνημόνιο γιατί εσείς θέλατε το μείζον, δηλαδή να «μείνουμε Ευρώπη». Για εσάς αυτό ήταν το μείζον. Μένετε, λοιπόν, Ευρώπη. Σωστά;
Πείτε, όμως, ότι μπήκε σε μία παράγραφο.
Ναι, μπήκε σε μία παράγραφο, το ψηφίσατε, γιατί για εσάς κυριάρχησε το μείζον. Δεν σας παραφράζω νομίζω. Η αλήθεια είναι ότι πράγματι όλοι σας «μένετε Ευρώπη», χωρίς όμως να υπολογίζετε ότι κάποιοι άλλοι μένουν στα νησιά. Αυτή είναι η πραγματικότητα. Όμως ο μειωμένος συντελεστής σε όλα τα νησιά ήταν και είναι δίκαιο αίτημα. Όταν καθιερώθηκε, δεν υπήρχε το προσφυγικό. Τώρα λέτε ότι τελείωσαν τα μνημόνια και μπαίνουμε στην κανονικότητα. Έτσι δεν λέτε; Οι μειωμένοι συντελεστές ΦΠΑ στα νησιά είναι ένα μέτρο μείωσης των συνεπειών του μεγάλου μεταφορικού κόστους και άλλων δυσμενών παραγόντων που δυσκολεύουν τη ζωή των νησιωτών και, εάν πραγματικά θέλετε να αντισταθμιστούν οι συνέπειες που δυσκολεύουν τη ζωή των νησιωτών, σας καλούμε να κάνετε αποδεκτή την τροπολογία και να την ψηφίσετε όλοι σας. Αλλιώς και εδώ αποδεικνύεται περίτρανα ότι οι δεσμεύσεις που έχετε αναλάβει συνεχίζουν να υπάρχουν ανεξάρτητα από την τυπική λήξη των μνημονίων. Με τη συγκεκριμένη, όμως, πράξη νομοθετικού περιεχομένου υπάρχει και ένα άλλο ζήτημα. Προβλέπεται μεν η παράταση του μειωμένου ΦΠΑ στα πέντε νησιά για ένα εξάμηνο κάθε φορά, ύστερα όμως από υπουργική απόφαση και με την πρόσθετη προϋπόθεση ότι ο μέσος αριθμός των φιλοξενούμενων στα κέντρα υποδοχής και ταυτοποίησης κάθε νησιού υπερβαίνει τη δυνατότητα φιλοξενίας ανά νησί. Δηλαδή, στην πράξη τι λέτε στους κατοίκους αυτών των νησιών; Αν θέλετε να συνεχιστούν οι μειωμένοι συντελεστές ΦΠΑ στο νησί σας - για τα πέντε νησιά μιλάμε - θα πρέπει να συμβιβαστείτε με την πραγματικότητα του διπλού εγκλωβισμού των προσφύγων και οικονομικών μεταναστών και μάλιστα να φιλοξενούνται περισσότεροι από τη δυνατότητα φιλοξενίας που έχουν οι αντίστοιχοι χώροι που υπάρχουν στο νησί σας. Τέλος, όσον αφορά το μεταφορικό ισοδύναμο, είναι χωρίς αντίκρισμα γιατί σε καμμιά περίπτωση δεν αντισταθμίζει τις τεράστιες απώλειες που έχουν οι κάτοικοι και οι επισκέπτες των νησιών. Δεν απαντά στην ανάγκη των νησιωτών και συνολικά του λαού για φθηνές, απρόσκοπτες, σύγχρονες ακτοπλοϊκές συγκοινωνίες όλες τις μέρες του χρόνου. Δεν καλύπτει πλήρως τις ανάγκες των ναυτεργατών για μόνιμη και σταθερή δουλειά με ασφαλιστικά δικαιώματα και αναγκαίες οργανικές συνθέσεις. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Σε μισό λεπτό τελειώνω, κύριε Πρόεδρε. Με βάση όλα τα παραπάνω αλλά και την ανάγκη, έστω και με αυτά τα λίγα, για το περιορισμένο χρονικό διάστημα, που αντιμετωπίζονται με την πράξη νομοθετικού περιεχομένου, εμείς θα ψηφίσουμε «παρών», καλώντας τους εργαζόμενους, τον λαό να μην εφησυχάζουν, να αγωνιστούν, βάζοντας μπροστά τα δικά τους συμφέροντα. Ευχαριστώ.
Συνεχίζουμε με τον ειδικό αγορητή από τους Ανεξάρτητους Έλληνες, τον συνάδελφο κ. Κωνσταντίνο Κατσίκη. Κύριε Κατσίκη, έχετε τον λόγο.
Ευχαριστώ, κύριε Πρόεδρε. Κύριοι συνάδελφοι, ψηφίζουμε σήμερα την πράξη νομοθετικού περιεχομένου της 31ης Δεκεμβρίου 2018, μέσω της οποίας κατ' αρχάς προστατεύονται τα υπερχρεωμένα νοικοκυριά που δεν κατόρθωσαν να ξεπεράσουν τα απανωτά πλήγματα που δέχθηκαν κατά τη διάρκεια της πολύπλευρης οικονομικής κρίσης. Επιπλέον, μέσω της εν λόγω πράξεως νομοθετικού περιεχομένου προστατεύεται και το καθεστώς φορολογικής ελάφρυνσης των νησιών που φιλοξενούν πρόσφυγες και μετανάστες, ενώ επεκτείνεται και η εφαρμογή του μεταφορικού ισοδυνάμου στο νησί του Αγίου Ευστρατίου, ένα μικρό μεν νησάκι, μόλις δεκαοκτώ ναυτικά μίλια μακριά από τη Λήμνο, με μεγάλη ωστόσο σημασία, τόσο πολιτική όσο και γεωστρατηγική. Αναφορικά με τις τρεις αυτές επιμέρους ρυθμίσεις, που περιλαμβάνονται στο ένα και μοναδικό άρθρο του σχεδίου νόμου του Υπουργείου Οικονομίας και Ανάπτυξης, θα ήθελα να σταθώ στη θετική στάση της πλειοψηφίας των κομμάτων του Κοινοβουλίου, όπως αυτή διατυπώθηκε κατά την κοινή συνεδρίαση των αρμοδίων επιτροπών πριν από μία εβδομάδα περίπου. Θα ήθελα να τονίσω πως οφείλουμε όλοι μας να στηρίζουμε ανάλογες νομοθετικές προτάσεις που λειτουργούν υπέρ μιας δικαιότερης κοινωνικής πολιτικής. Πρόκειται για νομοθετικές πρωτοβουλίες, οι οποίες ακόμη κι αν δεν λαμβάνονται με την επιθυμητή ταχύτητα ή δεν έχουν το επιθυμητό εύρος εφαρμογής, για να είμαστε ειλικρινείς, κινούνται όμως σε θετική κατεύθυνση. Αυτό, επομένως, πρέπει να το αναγνωρίζουμε. Οι Ανεξάρτητοι Έλληνες, εξάλλου, όπως έχω ήδη δηλώσει από αυτό το Βήμα ουκ ολίγες φορές εγώ ο ίδιος, παραμένουμε σταθεροί στη θέση μας και στηρίζουμε όλες εκείνες τις νομοθετικές πρωτοβουλίες, οι οποίες κρίνουμε πως λαμβάνονται προς όφελος των πολιτών την εκάστοτε χρονική στιγμή. Οι σημερινές ρυθμίσεις του παρόντος σχεδίου νόμου κρίνουμε πως πληρούν αυτά τα κριτήρια. Τόσο η εξάμηνη επέκταση του καθεστώτος μειωμένου ΦΠΑ για τα πέντε νησιά, όσο και η συμπερίληψη του Άη Στράτη στην εφαρμογή του μεταφορικού ισοδύναμου, καθώς και η παράταση της προστασίας της πρώτης κατοικίας των υπερχρεωμένων νοικοκυριών, θεωρούμε πως είναι μέτρα αναγκαία αλλά και επιβεβλημένα, ακόμα κι αν η παράταση που προβλέπεται είναι προσωρινή και δεν επιλύει οριστικά τα υπάρχοντα προβλήματα. Τουλάχιστον μέχρις ότου η πολιτεία προβεί στη λήψη μέτρων, που θα διευθετήσουν οριστικά μια σειρά ζητημάτων που έχουν αποτελέσει βραχνά στην καθημερινότητα του πολίτη, πιστεύω πως έστω και με τις προσωρινές λύσεις που προσφέρει το παρόν σχέδιο νόμου δίδεται μια ανάσα σε εκείνες τις Ελληνίδες και εκείνους τους Έλληνες που πασχίζουν να φέρουν εις πέρας τις υποχρεώσεις τους και αγωνιούν για το αύριο. Εγώ, λοιπόν, δεν πρόκειται να συνταχθώ με τακτικές σκοπιμότητας. Δεν πρόκειται να συμφωνήσω με πολιτικές στείρας αντιπαράθεσης και δεν θα ακολουθήσω λογικές άρνησης επί των πάντων, χωρίς μάλιστα ουσιαστική αντιπρόταση υπό την τρέχουσα συγκυρία. Η υποστήριξη, επομένως, από μέρους μας του σημερινού σχεδίου νόμου του Υπουργείου Οικονομίας και Ανάπτυξης, με το οποίο και κυρώνεται η πράξη νομοθετικού περιεχομένου για την πρόταση του νόμου Κατσέλη, την παράταση εφαρμογής των μειωμένων συντελεστών ΦΠΑ στα νησιά και την επέκταση του μεταφορικού ισοδυνάμου, είναι για τους Ανεξάρτητους Έλληνες μια πολιτική απόφαση αυτονόητη και κοινωνικά δίκαιη. Βεβαίως, αποδεικνύει για μια ακόμα φορά πως πρόθεσή μας δεν υπήρξε ποτέ η αμετροεπής και ατελέσφορη κριτική. Επειδή, μάλιστα, κύριοι συνάδελφοι, οι Ανεξάρτητοι Έλληνες μέχρι πρότινος συγκυβερνούσαν με τον ΣΥΡΙΖΑ και συνδιαμόρφωναν κοινή πολιτική αντιμετώπισης των επιβεβλημένων κανόνων των δανειστών μας και της τρόικας, θέλω να αποκαταστήσω σε κάποια σημεία την αλήθεια, αναφορικά με την ευθύνη της κατάργησης της μείωσης συντελεστή του ΦΠΑ στα νησιά. Θα ήθελα να σας πω ότι αν πραγματικά θέλετε να μη διαστρεβλώνουμε την πραγματικότητα, θα πρέπει να μοιραστούμε όλοι μαζί αυτή την ευθύνη, η οποία ίσως βαρύνει περισσότερο εσάς, τους συναδέλφους της Νέας Δημοκρατίας και του ΠΑΣΟΚ, όταν στο δεύτερο μνημόνιο, το οποίο ήταν αποτέλεσμα δικής σας πολιτικής πράξης, ανεγράφετο στους όρους του μνημονίου ότι όταν ζητήσει η τρόικα την κατάργηση της μείωσης των συντελεστών ΦΠΑ, τότε θα μπορούσε και να την επιβάλει, όπερ και εγένετο στις δικές μας μέρες. Άρα καλό θα είναι να λέμε αλήθεια στον ελληνικό λαό, να λέμε πως υπήρχε από τότε το ενδεχόμενο κατάργησης του μέτρου των μειωμένων συντελεστών ΦΠΑ στα νησιά του Αιγαίου, διότι υπήρχε ως όρος του δευτέρου μνημονίου. Καλό είναι, λοιπόν, αγαπητοί συνάδελφοι, να αποκαθιστούμε την αλήθεια και να είμαστε ειλικρινείς απέναντι στον ελληνικό λαό, καθώς, τουλάχιστον σε ό,τι αφορά το θέμα αυτό, εκλήθημεν να διαχειριστούμε εκείνα που άλλοι μάς κληροδότησαν και για τα οποία ήδη είχαν δεσμευτεί απέναντι στους δανειστές. Προς απάντηση δε σε όσους επέκριναν και τώρα, αλλά και στο παρελθόν την περίοδο παράτασης των μειωμένων συντελεστών του ΦΠΑ στα νησιά, καθώς άκουσα σχόλια πως δήθεν είναι «ασπιρίνη» χωρίς ουσιαστικό όφελος, θέλω να υπογραμμίσω και να τονίσω από το Βήμα αυτό πως η εν λόγω πρόταση δεν εισάγεται αποσπασματικά, αλλά αποτελεί μέρος ενός συνολικότερου πολιτικού σχεδιασμού που τίθεται πλέον σε εφαρμογή με μεγαλύτερη ευελιξία από ό,τι στο παρελθόν, συνεπεία της ανάκτησης - σε μεγάλο βαθμό, θα έλεγα - της οικονομικής κυριαρχίας και αυτονομίας που έχει πλέον η χώρα. Το ίδιο ισχύει και για τη δίμηνη παράταση προστασίας της πρώτης κατοικίας. Μέσω της προτεινόμενης παράτασης οι δανειολήπτες θα μπορούν μέχρι την 28η τρέχοντος μηνός να υποβάλουν στα ειρηνοδικεία πρόταση εκκαθάρισης και σχέδιο διευθέτησης των οφειλών τους, ζητώντας να εξαιρεθεί από την εκποίηση η κύρια κατοικία τους. Σε κάθε περίπτωση, είναι τοις πάσι γνωστό πως τα κόκκινα δάνεια πρέπει να κατηγοριοποιηθούν και η στόχευση των πλειστηριασμών πρέπει να ακολουθήσει μια άλλη λογική με στόχο την προστασία των ελληνικών νοικοκυριών. Αναμένουμε από την ελληνική πολιτεία να τηρήσει τις δεσμεύσεις της και να παρουσιάσει στο προσεχές διάστημα μια ολοκληρωμένη λύση. Προτεραιότητα πρέπει να δοθεί στα μεγάλα δάνεια και δη σε αυτά που σχετίζονται με δανειολήπτες που, δυστυχώς, διαφεύγουν της πληρωμής είτε με νομιμοφανείς είτε με παράνομους τρόπους, παρ' ότι έχουν τη δυνατότητα να αποπληρώσουν τα χρέη τους. Πρέπει επιτέλους να διαχωριστούν οι στρατηγικοί κακοπληρωτές από τους οικονομικά ασθενέστερους πολίτες, τους ανέργους, τους χαμηλόμισθους και τους συνταξιούχους, ενώ παράλληλα τα τραπεζικά ιδρύματα οφείλουν να αναλάβουν επιτέλους τον κοινωνικό ρόλο που τους αναλογεί, να έρθουν σε επαφή με οφειλέτες που βρίσκονται στον νόμο Κατσέλη και να προχωρήσουν σε γενναία «κουρέματα», προκειμένου να αποσυμφορηθεί η λίστα των μη εξυπηρετούμενων δανείων. Κλείνοντας, κύριε Πρόεδρε, θα ήθελα να επαναλάβω πως οι Ανεξάρτητοι Έλληνες υπερψηφίζουμε το σχέδιο νόμου του Υπουργείου Οικονομίας και Ανάπτυξης, καθώς θεωρούμε πως, δεδομένης της τρέχουσας συγκυρίας, δίνονται αναγκαίες λύσεις, μέχρις ότου τουλάχιστον διευθετηθούν οριστικά όλα αυτά τα εκκρεμή ζητήματα που χρήζουν ουσιαστικότερης θεραπείας. Σας ευχαριστώ.
Κλείνουμε με τον ειδικό αγορητή από την Ένωση Κεντρώων, τον κ. Γεωργιάδη. Μέχρι να έρθει στο Βήμα, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθητές και μαθήτριες και τρεις εκπαιδευτικοί συνοδοί τους από το 4ο Γενικό Λύκειο Ηλιούπολης (δεύτερο τμήμα). Καλώς ήρθατε στη Βουλή! [[Χειροκροτήματα απ' όλες τις πτέρυγες της Βουλής]] Κύριε Γεωργιάδη, έχετε τον λόγο.
Ευχαριστώ πολύ, κύριε Πρόεδρε. Πριν ξεκινήσω την ομιλία μου, θα ήθελα να καταθέσω στα Πρακτικά έναν πίνακα στον οποίο υπάρχει το σύνολο των δανείων, όπου φαίνεται ξεκάθαρα ότι το 47% είναι τα μη εξυπηρετούμενα δάνεια έναντι των 186 δισεκατομμυρίων ευρώ που έχουμε αυτή τη στιγμή. [[Στο σημείο αυτό ο Βουλευτής και Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρίες και κύριοι Βουλευτές, η πράξη νομοθετικού περιεχομένου που συζητάμε στη σημερινή συνεδρίαση περιλαμβάνει τρεις ρυθμίσεις για τις οποίες οι περισσότεροι από εμάς, αν όχι όλοι, θα σταθούν θετικά, αλλά δεν μπορεί κανείς να ισχυριστεί ότι αποτελούν και κάποια επί της ουσίας εξαιρετική νομοθετική πρωτοβουλία. Εμείς, στην Ένωση Κεντρώων, αυτό που διαπιστώνουμε είναι ότι φέρει τεράστιες ευθύνες και η Κυβέρνηση ΣΥΡΙΖΑ - ΑΝΕΛ για τις καθυστερήσεις, με την προχειρότητα που έχει αντιμετωπίσει το συγκεκριμένο ζήτημα. Θα είμαι συγκεκριμένος: Η παράταση της δυνατότητας εξαίρεσης της κύριας κατοικίας από τη ρευστοποίηση δεν λύνει - διότι μιλάμε για παράταση και όχι για μόνιμη λύση - ούτε στο παραμικρό το πρόβλημα των μη εξυπηρετούμενων δανείων και αυτό φαίνεται ξεκάθαρα και από το αρχείο το οποίο κατέθεσα. Η Κυβέρνηση είχε τέσσερα ολόκληρα χρόνια στη διάθεσή της - μιλάμε για σαράντα οκτώ ολόκληρους μήνες - για να μπορέσει να λύσει μόνιμα αυτό το πρόβλημα που ταλανίζει τους Έλληνες πολίτες, να φέρει ρυθμίσεις, ώστε να τακτοποιηθούν τα κόκκινα δάνεια που στη συνέχεια θα ανακούφιζαν πάρα πολύ τους πολίτες και θα οδηγούσαν, βέβαια, και τις τράπεζες, σε συνεργασία με την άλλη θεσμική εποπτική αρχή, την Τράπεζα της Ελλάδος, ώστε να έρθει μία ουσιαστική λύση. Η αλήθεια, βέβαια, είναι ότι το πρόβλημα δεν έχει ξεκινήσει από εσάς. Ξεκίνησε το 2008, όπου φούντωσε με τα δύο πρώτα μνημόνια, αλλά έχουμε αυτή τη στιγμή μία Κυβέρνηση που μετέπειτα υπέγραψε δύο αχρείαστα μνημόνια, όπου έχουμε τα 200 δισεκατομμύρια από την «αέναη» διαπραγμάτευση του κ. Βαρουφάκη, έχουμε capital controls, και πραγματικά - να το βάλω σε εισαγωγικά - καταφέρατε να «ισοφαρίσετε» ό,τι έκαναν οι προηγούμενες κυβερνήσεις ΠΑΣΟΚ και Νέας Δημοκρατίας. Παρ' όλα αυτά τον Ιανουάριο του 2015 το μόνο που έχετε κάνει και στο οποίο έχετε αρκεστεί είναι αναβολές, κάποιες επιφανειακές προσαρμογές του νόμου Κατσέλη, ένα γραφειοκρατικό πλέγμα που ονομάστηκε «εξωδικαστικός μηχανισμός» και στον οποίο ελάχιστες επιχειρήσεις κατάφεραν να ενταχθούν και άρση του απορρήτου των καταθέσεων. Αυτά τα ολίγα εσείς τα έχετε βαφτίσει «οργασμό πρωτοβουλιών» και μάλιστα έτσι συγκεκριμένα το ανέφερε και ο Αντιπρόεδρος της Κυβέρνησης στη σχετική επιτροπή. Έτσι φθάσαμε στο σημείο να υπάρχει για τις τράπεζες ένας σοβαρός κίνδυνος αδυναμίας και αναφέρομαι στη μείωση των μη εξυπηρετούμενων δανείων κατά 50 δισεκατομμύρια ευρώ μέχρι το τέλος του 2021 και αυτό χωρίς να εμφανίσουν ζημιές και χωρίς να απαιτηθούν κάποια επιπρόσθετα κεφάλαια. Αυτό το τελευταίο μας ανησυχεί πολύ και αυτό γιατί στην αρμόδια επιτροπή ο Αντιπρόεδρος της Κυβερνήσεως, απαντώντας σε δική μου τοποθέτηση, παραδέχτηκε ότι, αν δεν το προσέξουμε, μπορεί να κάνουμε ρυθμίσεις που να οδηγήσουν τις τράπεζες να απαιτήσουν νέα κεφάλαια. Δυστυχώς αυτά τα νέα κεφάλαια, ενδεχομένως, να κληθεί να τα βάλει πάλι ο Έλληνας φορολογούμενος. Επί λέξει - υπάρχουν και στα Πρακτικά - αυτό απάντησε ο Αντιπρόεδρος της Κυβερνήσεως. Λογικό είναι να προκληθεί τεράστιος σάλος στην αγορά, αλλά και πανικός στους πολίτες που θυμήθηκαν το καλοκαίρι του 2015 και πέρα από αυτό επαληθεύτηκαν για άλλη μία φορά οι φόβοι επενδυτικών ομίλων, εκτός και εντός της Ελλάδος, ότι όσο είναι Κυβέρνηση ο ΣΥΡΙΖΑ, πραγματικά δεν υπάρχει καμμία οικονομική εμπιστοσύνη. Ενδεικτικά να αναφέρω ένα χαρακτηριστικό, ότι τα προβλήματα που έχουν συσσωρευτεί στις τράπεζες και η απαξία που έχει επισυμβεί αποκλειστικά στην περίοδο της διακυβέρνησής σας αποτυπώνονται, φυσικά, και στο Χρηματιστήριο Αθηνών, όπου ο δείκτης τραπεζικών μετοχών σε προσαρμοσμένες τιμές από τις 14.532 μονάδες της 23ης Ιανουαρίου 2015 κάνει βουτιά διαρκείας στο κενό και την 1η Φεβρουαρίου 2019 βρισκόταν στις 291,35 μονάδες, δηλαδή έχει απολέσει το 98%. Είναι ιδιαίτερα λυπηρό που η μόνη πλευρά που δεν αντιλαμβάνεται ότι τα μη εξυπηρετούμενα δάνεια αποτελούν μεγάλη πρόκληση για την κοινωνία, την οικονομία και τις τράπεζες είναι η Κυβέρνησή σας. Διαβάσαμε για ειδική νομοπαρασκευαστική επιτροπή σε κάποιο σχετικό δημοσίευμα, με τη συμμετοχή τεσσάρων Υπουργείων. Ακούσαμε για μία σχετική σύσκεψη που πραγματοποιήθηκε στο Μαξίμου προχθές, τη Δευτέρα. Κανένα αποτέλεσμα, όμως, δεν βλέπουμε. Ήδη από την προηγούμενη Πέμπτη που συνεδρίασε η επιτροπή πέρασε σχεδόν μία εβδομάδα χωρίς να έχουμε κάτι νεότερο ή ουσιαστικό απ' αυτές τις συναντήσεις. Κάνουμε έκκληση στην Κυβέρνηση για άμεσες πρωτοβουλίες, διότι πραγματικά αυτό το ζήτημα αφορά εκατοντάδες χιλιάδες νοικοκυριά και επιχειρήσεις που, επίσης, βρίσκονται αβοήθητες εν όψει των γενικευμένων πλέον πιέσεων για τις ρυθμίσεις των οφειλών τους και δεν μπορούν να περιμένουν άλλο να λυθούν πρώτα τα εσωκυβερνητικά προβλήματα αρμοδιοτήτων και μετά να φτάσουμε στα δικά τους προβλήματα. Πάμε στο δεύτερο κομμάτι της σχετικής ΠΝΠ, για την παράταση των μειωμένων συντελεστών ΦΠΑ στη Λέσβο, τη Χίο, τη Σάμο, τη Λέρο και την Κω, που αποτελεί επίσης ένα μέτρο το οποίο θα στηρίξουμε ως Ένωση Κεντρώων. Οφείλουμε, όμως, να υπενθυμίσουμε ότι ο ΦΠΑ στα νησιά ήταν στο 13% μέχρι το τέλος του 2014, αλλά η Κυβέρνηση ΣΥΡΙΖΑ - ΑΝΕΛ με την καταστροφική αυτή διαπραγμάτευση του πρώτου εξαμήνου του 2015 και το τρίτο μνημόνιο, το οποίο υπογράψατε, δέχτηκε χωρίς καμμία αντίδραση να ανέβει αυτός ο συντελεστής στο 24%. Να θυμίσω, επίσης, ότι εξαιτίας της αλλοπρόσαλλης πολιτικής του ΣΥΡΙΖΑ για το μεταναστευτικό - προσφυγικό, οι κάτοικοι των νησιών αυτών έχουν επωμισθεί από το 2016 το σύνολο του δυσβάσταχτου αυτού βάρους των αντίστοιχων ροών και μάλιστα χωρίς υποδομές κι έχουν μείνει τελείως αβοήθητοι οικονομικά. Ωστόσο, δεν είναι θετικό που η εφαρμογή του μέτρου έχει εξαρτηθεί από το αν ο μέσος αριθμός φιλοξενουμένων σε κάθε νησί υπερβαίνει τη δυναμικότητα των λεγόμενων hot spots, διότι έτσι δίνεται η εντύπωση ότι εκβιάζονται και οι τοπικές κοινωνίες. Περνάω και στο τρίτο μέρος του σχεδίου νόμου, της ΠΝΠ, που συζητάμε σήμερα. Γι' αυτούς τους συμπολίτες μας, λοιπόν, που έδωσαν μαθήματα ανθρωπιάς, πραγματικά η Κυβέρνηση αντί για ένα «ευχαριστώ», πέρα από τον ΦΠΑ υπό όρους, τους δίνει πραγματικά λίγα ευρώ με το λεγόμενο μεταφορικό ισοδύναμο. Εισιτήρια και καύσιμα είναι το αποτέλεσμα, που σίγουρα δεν αποτελεί μια σοβαρή απάντηση στα δεκάδες προβλήματα της νησιωτικότητας. Δεδομένου δε ότι από την 1η Ιανουαρίου φέτος το μέτρο τέθηκε σε πλήρη εφαρμογή για όλα τα νησιά της επικράτειας πλην της Κρήτης, της Εύβοιας και της Λευκάδας, διοργανώθηκαν με τη συμμετοχή του Υπουργείου Νησιωτικής Πολιτικής - και χαίρομαι, κύριε Υπουργέ, που είστε εδώ και το ακούτε, γιατί έχω και μια πρόταση προς εσάς - σχεδόν παντού κάποιες τοπικές εκδηλώσεις, για παράδειγμα στην Κω, στην Αίγινα, στην Ερμούπολη, στη Λέρο, τη Μυτιλήνη, αλλά και αλλού - σήμερα μάλιστα το γιορτάζουν και στη Ζάκυνθο - προκειμένου να υπάρξει και η κατάλληλη προπαγάνδα, διαφήμιση για το μεταφορικό ισοδύναμο. Πιστεύουμε ότι αντί να ξοδεύετε σαν κυβερνητική αποστολή και σαν Υπουργείο τόσα χρήματα σε τέτοιου είδους πραγματικά αχρείαστες φιέστες, κατ' εμάς, προτιμότερο θα ήταν να διατεθούν αυτά τα χρήματα για τη βελτίωση του μέτρου, όπως για παράδειγμα σε κάθε νοικοκυριό το αντιστάθμισμα του νησιωτικού κόστους να είναι δεδομένο ότι θα αφορά όλα τα ταξίδια με επιστροφή που πραγματοποιήθηκαν από τα μέλη του και όχι μόνο για κάποιο συγκεκριμένο αριθμό εισιτηρίων ή διαδρομών και όλα τα υπόλοιπα να είναι «στο περίμενε». Και, δεύτερον, να υπάρχει και ένα δικαίωμα για όλες τις υπολειπόμενες διαδρομές κάποιου έτους που δεν χρησιμοποιήθηκαν να μπορούν να μεταφέρονται στο επόμενο έτος. Οπότε υπάρχει σίγουρα ένα μεγάλο κόστος από αυτά τα ταξίδια που διοργανώνετε, αλλά θα μπορούσατε να το έχετε μεταφέρει προς όφελος των οικογενειών. Τελειώνοντας θέλω να επαναλάβω ότι οι ρυθμίσεις αυτές δεν επαρκούν ούτε στο ελάχιστο για την ανακούφιση των νησιωτών από όλα τα πολύ μεγάλα προβλήματα που υπάρχουν. Παρ' όλα αυτά, έχουμε πει και στην επιτροπή, αλλά θα το πούμε και σήμερα, ότι θα στηρίξουμε αυτές τις διατάξεις. Περιμένουμε, επίσης, να δούμε και άμεσα τα μέτρα της Κυβέρνησης για τον χειρισμό των κόκκινων δανείων - και βλέπω και τον συνάδελφο κ. Ιωάννη Σαρίδη, που κάθεται στα έδρανα, ο οποίος σας έχει κάνει και μια πρόταση. Δεν ξέρω αν θα την ακούσετε. Σίγουρα θα λάβει τον λόγο για να την αναφέρει για άλλη μια φορά - δεδομένου ότι πραγματικά οι τράπεζες αποτελούν το μοναδικό μέσο χρηματοδότησης της οικονομίας, η οποία περιμένουμε στο τέλος της ημέρας να έχει μια αναπτυξιακή πορεία. Θα το πω για άλλη μια φορά κλείνοντας: είμαστε θετικοί. Παρ' όλα αυτά, εξακολουθώ να πιστεύω ότι είναι μια σταγόνα στον ωκεανό, παρ' όλο που ο Αντιπρόεδρος ως απάντηση είπε: «Καλύτερα σταγόνα - σταγόνα να έρχεται αυτή η ανακούφιση, παρά σταγόνα - σταγόνα να υπάρχει το δηλητήριο». Και θα ξαναπώ για άλλη μια φορά: Δεν γίνεται να περιμένουμε ασπιρίνες για κάποιον άνθρωπο που είναι στην εντατική. Θέλουμε μόνιμες λύσεις, οι οποίες θα ανακουφίσουν όλη την κοινωνία και θα καταφέρουμε να εξέλθουμε από την εντατική. Ευχαριστώ πάρα πολύ.
Λοιπόν, θα προχωρήσουμε ως εξής: Θα μιλήσουν οι δύο συνάδελφοι που είναι πρώτοι στον κατάλογο, ο κ. Καματερός και ο κ. Αθανασίου. Μετά έχει ζητήσει τον λόγο ο Κοινοβουλευτικός Εκπρόσωπος της Δημοκρατικής Συμπαράταξης κ. Λοβέρδος και, βεβαίως, όποια στιγμή χρειαστεί, οι Υπουργοί. Απλά, κάντε έναν προγραμματισμό οι Υπουργοί, να ξέρω ποιος μιλάει. Κύριε Καματερέ, έχετε τον λόγο.
Κυρίες και κύριοι, κύριε Κονσόλα, φίλε Μάνο και συμπατριώτη, ήμουν στην Κω πριν από δυο - τρεις μέρες σε μια εκδήλωση του Ιπποκράτειου Ιδρύματος Κω, ενός σοβαρού διεθνούς ιδρύματος. Εκεί ο Περιφερειάρχης Νοτίου Αιγαίου κ. Χατζημάρκος παρουσίασε τα αποτελέσματα από την τουριστική ανάπτυξη του τελευταίου έτους, τα οποία βγήκαν από την Τράπεζα της Ελλάδος. Ήταν διαμετρικά αντίθετες οι εκτιμήσεις του από αυτά που είπατε εσείς. Δηλαδή, ένας μύθος που καλλιεργούνταν ότι «αυξάνονται οι αφίξεις αλλά τα έσοδα δεν αυξάνονται» καταρρίφθηκε από τα αποτελέσματα της Τράπεζας της Ελλάδος. Βέβαια, προσωπικά εγώ θα ήθελα να συζητήσουμε - και το κάνω όπου μπορώ - την κατανομή αυτών των εσόδων, ποιοι ωφελούνται περισσότερο και ποιοι λιγότερο και σε βάρος ποιων γίνεται. Ένας δεύτερος μύθος ότι «ξέρετε, δεν ήταν επιτυχία της Κυβέρνησης αυτή εδώ η αύξηση, αλλά ήταν ευκαιριακή και συγκυριακή, λόγω των προβλημάτων των γειτονικών χωρών» και αυτός κατέπεσε από τα λόγια του κ. Χατζημάρκου, του περιφερειάρχη, που στηρίζεται από εσάς, από τη Νέα Δημοκρατία, που έλεγε ότι η αύξηση του τουριστικού ρεύματος στη χώρα μας είχε τεράστια άνοδο τον τελευταίο χρόνο και ότι παράλληλα είχε ρεκόρ αύξησης και στην Τουρκία. Άρα αυτός εδώ ο μύθος, ότι πρέπει οι άλλοι να μην πηγαίνουν καλά για να πηγαίνουμε εμείς, καταρρίφθηκε και αυτός με τα λόγια του δικού σας, του κ. Χατζημάρκου. Και εδώ έρχεται και κουμπώνει αυτό που εσείς προσπαθήσατε τις τελευταίες μέρες να καλλιεργήσετε στον λαό όχι μόνο της περιοχής μας αλλά και γενικότερα, στηριζόμενοι σε μια ομιλία που έκανα εγώ, την τελευταία που έκανα στην Ολομέλεια, όταν συζητούσαμε τη Συμφωνία των Πρεσπών, που είπα το πιο απλό που θα μπορούσε να πει ο καθένας μας, ότι μακάρι να είχαμε και εμείς μια συμφωνία με τη γείτονα Τουρκία, που να κατοχύρωνε τα σύνορά μας, που να μην έχει βλέψεις στα νησιά μας, που να μη δημιουργεί επεισόδια μεταξύ των κατοίκων οι οποίοι θέλουν να ζήσουν ειρηνικά και φυσικά, αυτό θα ήταν σε όφελος της ανάπτυξης και των δύο χωρών. Και σας ρωτώ: Εσείς τι πρόγραμμα έχετε για την τουριστική ανάπτυξη που κόπτεστε για τον τουρισμό και λέτε ότι εμείς δεν έχουμε και έχετε εσείς; Νομίζετε ότι εξυπηρετεί αυτή εδώ η ένταση την ασφάλεια στην περιοχή, που εμείς επιδιώκουμε, που στο τέλος - τέλος εξυπηρετεί, πέραν των άλλων - γιατί τα άλλα είναι πιο σοβαρά - την τουριστική ανάπτυξη στην οποία εσείς αναφερθήκατε; Για πείτε μου, γιατί ακούμε και σήμερα κριτική και από το κόμμα σας για την επίσκεψη του Πρωθυπουργού στην Τουρκία, εσείς δεν θα θέλατε να κάνουμε βήματα στη συνεννόηση με τους γείτονες, παρά τις δυσκολίες που βάζει η κυβέρνησή τους; Δεν μας εξυπηρετεί να μειωθεί η ένταση; Δεν μας εξυπηρετεί να αναπτυχθούν οι οικονομικές συναλλαγές, κάτι που βοηθάει και την τουριστική ανάπτυξη στην περιοχή μας; Πρέπει να ξεκαθαρίσετε, τελικά, τι θέλετε. Να έρθουμε τώρα και στο θέμα του ΦΠΑ των νησιών. Πώς συνδέεται ο ΦΠΑ των νησιών με όλη αυτή εδώ την ιστορία; Παρ' όλο που πάλι είπατε για μείωση του τουρισμού στα νησιά, για προβλήματα κ.λπ., παρ' όλα τα προβλήματα, είχαμε φοβερή αύξηση, κύριε Κόνσολα, στην τουριστική ανάπτυξη όλων αυτών των νησιών, ακόμα και αυτών που έχουν το μεταναστευτικό πρόβλημα.
Και στο βόρειο Αιγαίο;
Και στο βόρειο Αιγαίο, κύριε Αθανασίου. Δείτε τα στοιχεία. Στα νησιά του βορείου Αιγαίου, παρά τα σοβαρά αυτά προβλήματα που είναι πραγματικά και πρέπει να αντιμετωπίσουμε - και συμφωνούμε - υπήρχε αύξηση. Άρα μην προσπαθείτε με ψεύτικα στοιχεία να αποδείξετε πράγματα που έρχονται σε αντίθεση με την πραγματικότητα. Ναι, υπάρχουν προβλήματα, αλλά όχι αυτό που λέτε ότι ο ΦΠΑ δημιούργησε όλα τα προβλήματα στα νησιά και ότι έχουμε μείωση του τουρισμού κ.λπ. Ξέρετε, όμως, κάτι; Αναδείχτηκε από την ομιλία σας - και από τις τοποθετήσεις όλων - ότι η δική σας νησιωτική πολιτική ταυτιζόταν επί κυβερνήσεών σας - και της Νέας Δημοκρατίας και του ΚΙΝΑΛ - με τους μειωμένους συντελεστές ΦΠΑ. Αυτή ήταν η νησιωτική πολιτική σας. Να το δούμε λίγο; Δεν πρέπει να το επανεξετάσουμε; Φυσικά, όλοι μας είμαστε υπέρ τού να διατηρηθούν οι μειωμένοι συντελεστές ΦΠΑ. Εγώ, όμως, θα πρόσθετα να τους δούμε, να τους εξορθολογίσουμε. Διότι, απαντήστε μου, παρακαλώ, σε αυτό: Υπήρχε ανάπτυξη των νησιών με τους μειωμένους συντελεστές όλα αυτά τα χρόνια; Υπήρχε λύση των προβλημάτων των νησιωτών, είτε αυτά ήταν συγκοινωνίας είτε διοίκησης είτε υγείας ή παιδείας, με τη μείωση των συντελεστών ΦΠΑ; Υπήρχε αντιστάθμισμα στο κόστος των μεταφορών; Πώς να υπάρχει; Αφού οι μεταφορές με τους μειωμένους συντελεστές, αγαπητοί κύριοι συνάδελφοι, από τα νησιά είναι 24%. Στις μεταφορές και εκεί που είναι μειωμένοι οι συντελεστές, στα νησιά. Έτσι ήταν και πριν. Άρα όλα αυτά είναι μύθοι και πολύ περισσότερο, το ξέρετε όσοι κυκλοφορείτε στα νησιά σας, ωφελήθηκε και ωφελείται ο καταναλωτής, ο ντόπιος, με τους μειωμένους συντελεστές ΦΠΑ; Είχαμε μείωση των προϊόντων; Αντίθετα, παρά τον μειωμένο ΦΠΑ, έχουμε αυξημένες τιμές των προϊόντων σε όλα τα νησιά, αυτά που είχαν μειωμένο συντελεστή. Εμείς κάνουμε κάτι διαφορετικό. Θέλουμε μεν μειωμένο συντελεστή ΦΠΑ, θέλουμε να το μελετήσουμε και να τον εξορθολογίσουμε για να είναι πραγματικά αναπτυξιακό μέτρο και σε όφελος των καταναλωτών, αλλά έχουμε διαμορφώσει αυτά τα τελευταία χρόνια μία συνολική νησιωτική πολιτική, η οποία κοιτάζει γενικότερα πώς θα εξυπηρετήσει τους νησιώτες και πώς θα άρει αυτές τις αδικίες και τις ανισότητες που υπάρχουν. Κορυφαίο μέτρο σε αυτή τη διαδικασία ξέρετε ότι είναι το μεταφορικό ισοδύναμο, που εσείς πάντα λέγατε ότι δεν μπορεί να εφαρμοστεί. Και έρχεστε τώρα και μας κάνετε και κριτική λέγοντας «γιατί δεν είναι η Κρήτη;» - περιμένετε, μη βιάζεστε, θα μας πει νομίζω ο κύριος Υπουργός αν θα είναι και πότε και η Κρήτη - ότι «ξέρετε, δεν αντισταθμίζει τον ΦΠΑ», ότι «δεν αφορά σε όλους και αφορά μόνο τους κατοίκους…». Περιμένετε, μη βιάζεστε και αυτό θα εξελιχθεί. Και είναι άλλο το μεταφορικό ισοδύναμο που έχει μειώσει τα εισιτήρια των επιβατών 40% -43%, αν δεν κάνω λάθος, των εμπορευμάτων 50% και τώρα στα καύσιμα, που κανένας δεν το φανταζόταν ότι μπορεί να μειωθεί η τιμή των καυσίμων στα νησιά. Έρχεστε εσείς, που είχατε ως μόνη νησιωτική πολιτική τον ΦΠΑ και εκεί επενδύετε όλα σας τα λεφτά, να μας κάνετε και κριτική ότι δεν τα εφαρμόζουμε σωστά. Ευχαριστώ.
Ευχαριστώ. Τον λόγο έχει ο κ. Αθανασίου, Βουλευτής της Νέας Δημοκρατίας.
Ευχαριστώ, κύριε Πρόεδρε. Κυρίες και κύριοι συνάδελφοι, δεν θα μπορούσα κι εγώ να μη σχολιάσω τη συστηματική και απροσχημάτιστη παραβίαση του Κανονισμού της Βουλής, ειδικά από τον κύριο Πρόεδρο της Βουλής, εξυπηρετώντας κυβερνητικές σκοπιμότητες. Το λέω αυτό με αφορμή τις τελευταίες μεθοδεύσεις, απόπειρες τροποποίησης του Κανονισμού, με συνέπεια την «παρέμβαση» του Πρωθυπουργού για ματαίωση της απόπειρας. Ποιας απόπειρας; Μιας προσυμφωνημένης απόπειρας για την τροποποίηση του Κανονισμού. Άρα ο Πρόεδρος της Εθνικής Αντιπροσωπείας ενήργησε ως εντολοδόχος του Πρωθυπουργού και όχι ως ισότιμος και ισόκυρος παράγων του πολιτεύματος. Τώρα, σχετικά με τους έξι Βουλευτές που ζήτησαν να προσμετράται η ψήφος τους σε αυτές του ΣΥΡΙΖΑ, για να υπάρχει η λεγόμενη δεδηλωμένη και στις επιτροπές αλλά και στην Ολομέλεια: Κατ' αρχάς, εκτός από την αντισυνταγματικότητα, για την οποία θα δοθεί η ευκαιρία να ασχοληθούμε άλλη φορά, ας υποθέσουμε κυρίες και κύριοι συνάδελφοι - δεν ξέρω αν είναι κανείς από τους υπογράφοντες εδώ - ότι πράγματι μπορείτε να δώσετε αυτή την εντολή, γενική επί της αρχής. Αν σε ένα άρθρο ενός νομοσχεδίου διαφωνείτε, όπως γίνεται πολλές φορές, τι θα κάνετε; Πού θα είστε εδώ, για να ψηφίσετε ή να διαφωνήσετε, όταν έχετε δώσει εκ προοιμίου επί του συνόλου τη συναίνεσή σας στον Κοινοβουλευτικό Εκπρόσωπο του ΣΥΡΙΖΑ για να ψηφίζει για σας; Αυτές οι μεθοδεύσεις, κυρίες και κύριοι συνάδελφοι, συνιστούν αλλοίωση των θεμελιωδών στοιχείων του πολιτεύματός μας. Όσον αφορά την κύρωση, κύριε Καματερέ, εάν είναι έτσι τα πράγματα όπως λέτε - σας άκουσα πριν από λίγο - γιατί καταργήσατε τον μειωμένο ΦΠΑ στα νησιά; Αφού είναι έτσι και δεν έχει αλλάξει κάτι, εν πάση περιπτώσει, γιατί όλοι οι παραγωγικοί φορείς ζητούν τη διατήρηση του; Ακούστε τώρα να δείτε πώς έχει για τους συναδέλφους που δεν είναι από τα νησιά και δεν έχει γίνει κατανοητό. Η Ευρωπαϊκή Ένωση με την οδηγία 2006/112 του Ευρωπαϊκού Κοινοβουλίου - σας διαβάζω - επιτρέπει στην Ελλάδα να εφαρμόσει στους νομούς Λέσβου, Χίου, Σάμου, Δωδεκανήσου, Κυκλάδων και στα νησιά Βόρειες Σποράδες, Σαμοθράκη, Θάσο και Σκύρο χαμηλότερους συντελεστές έως 30%. Αυτό μας το λέει το άρθρο 120 της οδηγίας. Πρέπει να τα έχουμε υπ' όψιν μας για να σταματήσει αυτό, κάθε τόσο, το παραμύθι ότι δεν ισχύει και δεν έχει βάση. Γιατί ο ΣΥΡΙΖΑ το παζάρεψε με απαράδεκτες εξαιρέσεις; Ποιες είναι οι εξαιρέσεις που θέλει - και θα πούμε για τις εξαιρέσεις που βάζει η πράξη νομοθετικού περιεχομένου - η οδηγία, κυρίες και κύριοι συνάδελφοι; Κατ' αρχάς αφορά νησιωτικές περιοχές, ηπειρωτικές περιοχές, οι οποίες δεν έχουν εδαφική συνέχεια ή εύκολη πρόσβαση στο κράτος το οποίο ανήκουν οι συνοριακές περιοχές. Και δεν αρκεί αυτό. Γιατί είναι απαραίτητη η εξαίρεση και για αυτές τις περιοχές στην οδηγία; Για να υπάρχουν ευνοϊκότερα καθεστώτα για τα νησιά συμπεριλαμβανομένου και του ΦΠΑ. Γι' αυτό είναι απαραίτητο ως αντισταθμιστικό μέτρο λόγω της εδαφικής ασυνέχειας για τη δυνατότητα επίτευξης οικονομιών κλίμακος και ως αντιστάθμισμα το μέτρο, λόγω αυξημένου κόστους μεταφοράς των αγαθών και για την ενίσχυση της ανταγωνιστικότητας. Ειπώθηκε εδώ και στην επιτροπή κατ' επανάληψη για το περίφημο e - mail Χαρδούβελη. O κ. Χαρδούβελης ως Υπουργός Οικονομικών δήθεν με το e - mail του συνομολόγησε τον μειωμένο ΦΠΑ στα νησιά. Το έχω πει κατ' επανάληψη και έχω καταθέσει το e - mail στη Βουλή. Θα το καταθέσω ξανά τώρα. [[Στο σημείο αυτό ο Βουλευτής κ. Χαράλαμπος Αθανασίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεν γίνεται καμμία αναφορά, κυρίες και κύριοι συνάδελφοι, στα νησιά. Ο κ. Χαρδούβελης διαπραγματευόταν απλώς - και ήταν στο στάδιο της διαπραγμάτευσης - την αύξηση του ΦΠΑ στα ξενοδοχεία για να είναι ίδιος με τον ΦΠΑ της εστίασης. Και, εν πάση περιπτώσει, δεν έγινε καμμία απολύτως παραχώρηση στο θέμα αυτό. Όσον αφορά την αιτίαση, που ειπώθηκε - το είπε και ο εκπρόσωπος του ΣΥΡΙΖΑ και ο κ. Βαρδαλής - ότι η Νέα Δημοκρατία ψήφισε τον ν.4334. Εξηγήσαμε - και το ξαναλέμε πολλές φορές - ότι ο Κανονισμός της Βουλής επιτάσσει να ψηφίζονται τα άρθρα εν συνόλω, όχι ανά παράγραφο. Ή ψηφίζεις το άρθρο ολόκληρο ή δεν το ψηφίζεις. Συνεπώς ο κ. Τσακαλώτος με το νομοθέτημα, το οποίο έφερε, είχε τη μείωση των ΦΠΑ με παράγραφο σε άρθρο, στο ίδιο άρθρο που ρύθμιζε το αν θα μείνουμε στην Ευρωζώνη και στο Ευρώ. Άρα έπρεπε να επιλέξουμε. Τι έπρεπε να κάνουμε; Να σταθμίσουμε δύο δυνατότητες. Εγώ προσωπικά, αφού ενημέρωσα και τον Πρόεδρό μας, είχα επισκεφτεί τον κ. Τσακαλώτο και του είπα, αν μπορεί τη διάταξη αυτή, να τη βάλει χωριστά σε άρθρο, για να μπορέσουμε να καταψηφίσουμε αυτή τη διάταξη, υπερψηφίζοντας τις άλλες, πράγμα το οποίο δεν έκανε. Συνεπώς να σταματήσει αυτό το παραμύθι. Εν πάση περιπτώσει, όταν ήμασταν κυβέρνηση, κυρίες και κύριοι συνάδελφοι - είχα την τιμή να είμαι στο ΚΥΣΔΙΧ, στο Κυβερνητικό Συμβούλιο Διαχείρισης Ιδιωτικού Χρέους - δύο φορές ο εκπρόσωπος του Διεθνούς Νομισματικού Ταμείου Πολ Τόμσεν, ζήτησε την κατάργηση των μειωμένων ΦΠΑ, πράγμα το οποίο βεβαίως, και δεν έγινε αποδεκτό από την κυβέρνησή μας τότε. Εσείς και οι εκφραστές της πολιτικής σας στα νησιά ψηφίσατε, με ό,τι αυτό συνεπάγεται. Σήμερα - να πω ένα παράδειγμα μονάχα και θα επανέλθω σε αυτό - είναι μόνο στη Λέσβο, καταγεγραμμένοι επίσημα - όχι αυτοί που δεν έχουν καταγραφεί - περίπου 6.075 μετανάστες και πρόσφυγες. Αλλά σε ποσοστό πάνω από 82% είναι μετανάστες. Εδώ έχουμε το εξής πρόβλημα. Θα σας καταθέσω δημοσίευμα έγκυρης εφημερίδας της Μυτιλήνης. Ο κ. Μπαλμπακάκης, ο διοικητής του ΚΥΤ Μόριας διώκεται αυτή τη στιγμή, κυρίες και κύριοι συνάδελφοι, διότι δεν τελείωσε ο βιολογικός καθαρισμός της Μόριας, που είναι στο ΚΥΤ. [[Στο σημείο αυτό κτυπά το κουδούνι λήξης του χρόνου ομιλίας του κυρίου Βουλευτή]] Δυο στοιχεία, κύριε Πρόεδρε, θέλω να δώσω μόνο. Τελειώνω. [[Στο σημείο αυτό ο Βουλευτής κ. Χαράλαμπος Αθανασίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μάλιστα δε, ανήρτησε ο ίδιος και κατήγγειλε ότι τώρα, με τις βροχές, συγκεκριμένη ΜΚΟ έβαλε παιδάκια να κυκλοφορούν ξυπόλητα, να τα φωτογραφίζουν, για να δικαιολογούν την ύπαρξή τους και την χρηματοδότησή τους. Αυτά τα καταγγέλλει ο ίδιος ο διοικητής ΚΥΤ, που κατά τα άλλα, κάνει σωστά τη δουλειά του. Θα δούμε βέβαια, τι θα μας πει και ο OLAF, ο οργανισμός για την καταπολέμηση της απάτης σε βάρος των συμφερόντων της Ευρωπαϊκής Ένωσης. Καταθέτω την πράξη νομοθετικού περιεχόμενου. Λέει ότι ο ΦΠΑ είναι συνδεδεμένος με τον αριθμό των προσφύγων - μεταναστών, που είναι στα νησιά, σύμφωνα με την δυναμικότητα φιλοξενίας που υπάρχει για κάθε ΚΥΤ ανά νησί, όχι εν συνόλω. Άρα, στο παράδειγμα της Λέσβου, αν σήμερα είναι έξι χιλιάδες εννιακόσιοι δικαιολογεί το ΦΠΑ. Αν αύριο γίνουν έξι χιλιάδες οκτακόσιοι δεν θα έχουμε ΦΠΑ; Αυτό προκύπτει αν συνδυάσει κανείς τις παραγράφους του άρθρου 4, εδάφιο α και την παράγραφο 4α. Είναι φοβερό αυτό, το οποίο έγινε. Το καταθέτω κι αυτό. [[Στο σημείο αυτό ο Βουλευτής κ. Χαράλαμπος Αθανασίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτό έγινε στις 31 Δεκεμβρίου. Λίγο πριν όμως, κυρίες και κύριοι συνάδελφοι, με τον ν.4587/2018, που τον ψήφισε και η Νέα Δημοκρατία, γιατί ήταν σωστός. Αν ξέραμε τι θα επακολουθήσει με την πράξη νομοθετικού περιεχόμενου, θα μας προβλημάτιζε αν θα το ψηφίζαμε. Προβλεπόταν η σίτιση και η οίκηση των ανθρώπων αυτών, ειδικά τον χειμώνα. Αυτή είναι η κατάσταση ,που υπάρχει κι αυτή είναι η πολιτική σας. Ό,τι είπα είναι θεμελιωμένο. Το τελευταίο που θα αναφέρω τώρα δεν το υιοθετώ και θέλω να ερευνηθεί. Δεν είναι εδώ ο αρμόδιος Υπουργός. Είναι αυτό που καταγγέλλεται τώρα. Αναφέρεται σε δημοσιεύματα ότι μεταφέρθηκαν από τη Λέσβο και τη Χίο ευάλωτες ομάδες, παιδιά, γυναίκες και γέροι στην ηπειρωτική Ελλάδα για να ξεχειμωνιάσουν. Σε ερωτήσεις τι θα γίνει μετά δεν έχουμε απάντηση. Προφανώς, θα ξαναγυρίσουν πίσω. Αυτή είναι η πολιτική σας και συνεπώς, αν δεν φέρνατε την τροποποίηση για την παράταση των νησιών με πράξη νομοθετικού περιεχομένου, αλλά με τροπολογία, θα ήταν εντελώς διαφορετικές οι τοποθετήσεις. Ευχαριστώ πολύ.
Αλλάζει λίγο η σειρά. Ζήτησε τον λόγο ο κ. Δραγασάκης. Ο κ. Λοβέρδος, που είχε αναγγελθεί, δέχεται να μιλήσει μετά τον κ. Δραγασάκη. Μετά τον κ. Λοβέρδο, που θα ακολουθήσει του Αντιπροέδρου, θα μιλήσουν ο κ. Καρράς και ο κ. Τάσσος. Θα ακολουθήσει για λίγα λεπτά ο κ. Σαντορινιός, επειδή προφανώς είναι μέσα στο θέμα των νησιών, αλλιώς δεν είναι στον κατάλογο. Θα ακολουθήσει ο κ. Κεφαλογιάννης. Κύριε Αντιπρόεδρε, έχετε τον λόγο.
Ευχαριστώ, κύριε Πρόεδρε. Κι ευχαριστώ και τους συναδέλφους για τη συζήτηση. Νομίζω ότι ήταν σε ένα θετικό κλίμα. Οι παρατηρήσεις είναι ευπρόσδεκτες, ανεξάρτητα αν συμφωνούμε ή όχι με όλες. Και το λέω αυτό σε αντιπαράθεση, ακριβώς με το κλίμα, που διαμορφώθηκε ευρύτερα με αφορμή τη συζήτηση, που είχαμε στη επιτροπή. Επειδή θέσαμε μερικά γενικότερα θέματα να αρχίσω μ' αυτά. Σχολίασε ένας ομιλητής ότι έχουμε ανάκαμψη, αλλά είναι ισχνή. Θέλω να θυμίσω απλώς, ότι αυτό που ζήσαμε εδώ στην Ελλάδα δεν ήταν μια συνηθισμένη κρίση. Είχαμε μια βαθιά παρατεταμένη ύφεση, μια αποσύνθεση κοινωνικών υπηρεσιών, μια κοινωνική κρίση. Επομένως, όταν βγαίνουμε από μια τέτοια κρίση, το να έχουμε μία τέτοια ανάκαμψη, στο 2% ή και παραπάνω, δεν είναι κάτι ευκαταφρόνητο. Διότι, δεν είναι δεδομένο ότι αυτό θα συνέβαινε, όπως δεν συνέβη τα προηγούμενα χρόνια. Εμείς παραλάβαμε, λοιπόν, μία χώρα σε αδιέξοδο, σε τέλμα, χωρίς ορατότητα και προοπτική και καταφέραμε να αλλάξουμε τη φορά των πραγμάτων. Για μένα, αυτό είναι το σημαντικό, χωρίς να σημαίνει ότι και ο ρυθμός δεν έχει τη σημασία του, από την ύφεση περάσαμε σε μία ανοδική τροχιά. Από την αύξηση της ανεργίας, περάσαμε στη βαθμιαία μείωσή της. Από τη διαρκή μείωση των εισοδημάτων ή τη στασιμότητα τελευταία, περάσαμε στην αποκατάσταση του κατώτατου μισθού και ευρύτερα έχουμε και θα έχουμε και στο μέλλον εντονότερη μία ευρύτερη ανάκαμψη των εισοδημάτων. Επομένως, είμαστε τώρα σε θέση να σχεδιάσουμε το μέλλον. [[Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. ΜΑΡΙΟΣ ΓΕΩΡΓΙΑΔΗΣ]] Ακούω τη θεωρία του ελατηρίου, ότι έπρεπε - λέει - επειδή είχαμε μεγάλη ύφεση, να εκτιναχθεί η οικονομία και να έχουμε, όπως το ελατήριο, μία εκτίναξη των ρυθμών ανάπτυξης και των επενδύσεων. Αυτό θα συνέβαινε ενδεχομένως αν είχαμε μία κρίση ζήτησης. Δηλαδή, αν απλώς είχε μειωθεί η ζήτηση και μετά αυξάναμε τη ζήτηση, αυτό θα εκφραζόταν με αυτόν τον τρόπο, που περιγράφει η θεωρία του ελατηρίου, όπως λέγεται. Εδώ είχαμε καταστροφή του παραγωγικού ιστού και είχαμε και πριν την κρίση ένα παραγωγικό υπόδειγμα μη βιώσιμο. Άρα, θέλουμε ταχύτερους ρυθμούς ανάπτυξης, θέλουμε, όμως, κυρίως μία βιώσιμη ανάπτυξη με την οικονομική, την οικολογική και την κοινωνική διάσταση του όρου και μία δίκαιη ανάπτυξη. Οι προοπτικές, επομένως, από εδώ και πέρα, θα εξαρτηθούν κυρίως από το ρυθμό μεταβολής, από το ρυθμό μετάβασης στο νέο υπόδειγμα. Το δεύτερο που θέλω να πω εισαγωγικά, είναι ότι, αν βγαίνει ένα συμπέρασμα τα τελευταία χρόνια από τον τύπο της αντιπολίτευσης που ακολούθησε κυρίως η Αξιωματική Αντιπολίτευση, είναι ότι διαψεύστηκαν οι καταστροφολογίες: Δεν θα έκλεινε η πρώτη αξιολόγηση, αλλά έκλεισε. Δεν θα έκλεινε η δεύτερη αξιολόγηση, που είχαμε τότε μία ένταση με το Διεθνές Ταμείο, αλλά έκλεισε. «Δεν θα βγούμε από το μνημόνιο, θα έχουμε τέταρτο μνημόνιο», αλλά διαψεύστηκαν. «Θα κοπούν οι συντάξεις», αλλά δεν κόπηκαν. «Δεν βγαίνουμε στις αγορές», βγήκαμε. «Βγήκατε, αλλά με πενταετές μόνο ομόλογο», θα βγούμε, όμως, και με μεγαλύτερης διάρκειας ομόλογο. Με αυτήν την έννοια, αυτόν τον δρόμο μπορεί να τον συνεχίζει κανείς, αλλά οδηγεί σε μια διάψευση, όπως είπα, και γελοιοποίηση αυτού του τρόπου σκέψης. Το ίδιο ακούω και τώρα εδώ: «Δεν θα έχουμε προστασία της πρώτης κατοικίας, εκατομμύρια χιλιάδες πλειστηριασμοί θα έρθουν». Υπομονή, μέσα στον μήνα θα έρθει η πρόταση νόμου, θα υπάρχει ένα νέο σχέδιο, ένα σύστημα προστασίας, θα έχουμε την ευκαιρία να το συζητήσουμε. Τότε θα τα συζητήσουμε όλα αυτά αναλυτικά. Θα αναφερθώ σε λίγα πράγματα τώρα. Αρχίζω κατ' αρχήν με την πρόταση, την τροπολογία του κ. Κουτσούκου να παρατείνουμε το νόμο, όχι μέχρι τέλος του μήνα, αλλά μέχρι τέλος του χρόνου, διότι υπήρξαν κάποια κρούσματα ότι οι τράπεζες δεν έδιναν τα στοιχεία σε δανειολήπτες για να υποβάλουν τα χαρτιά τους, ώστε να μπουν στον νόμο Κατσέλη. Προτείνω να περιμένουμε. Αν θέλετε, κρατήσετε την τροπολογία, να δούμε το σχέδιο νόμου, αν δεν καλύπτει αυτό, να το συζητήσουμε τότε. Εμείς θα προσπαθήσουμε στο σχέδιο νόμου να υπάρχει η πρόνοια αυτή. Δηλαδή, εάν κάποιος πήγε στην τράπεζα, είχε όλα τα χαρτιά του και απλώς, δεν πρόλαβε να προσφύγει στον νόμο, διότι, με ευθύνη της τράπεζας, δεν του δόθηκε κάποιο χαρτί, θα υπάρξει μία φόρμουλα, ώστε να καλυφθούν αυτοί οι άνθρωποι, εφόσον υπάρχουν. Επομένως, συμφωνώ με την παρατήρηση - είχε γίνει και στην επιτροπή, αλλά σχετικά με τον τρόπο αντιμετώπισής της, εμείς θα θέλαμε να μην υπάρξει παράταση του νόμου Κατσέλη, αλλά να υπάρξει το νέο σχέδιο. Εργαζόμαστε, ούτως ώστε αυτό να έρθει σε συζήτηση στη Βουλή εντός του Φεβρουαρίου. Σχετικά με το αν θα υπάρξει προστασία ή αν θα είναι καλύτερη η προστασία, θα ήθελα σήμερα να σας πω - γιατί αν μπω σε λεπτομέρειες, θα ανοίξει μία άναρχη συζήτηση και χωρίς την ευθύνη της τελικής θέσης - αυτό που ήθελα να πω είναι ότι: Πρώτον, θα υπάρξει προστασία της πρώτης κατοικίας. Δεύτερον, επιδιώκουμε η δόση που πληρώνουν οι δανειολήπτες να είναι δραστικά μικρότερη, κατά περίπτωση βεβαίως, ούτως ώστε να διευκολύνεται η εξυπηρέτηση των δανείων. Τρίτον, επιδιώκουμε να επεκταθεί η προστασία και σε κατηγορίες δανειοληπτών, που σήμερα δεν περιλαμβάνονται και αυτό είναι ένα θέμα. Δεν το κρύβουμε ότι συζητείται το εύρος και τα λοιπά, αλλά σίγουρα κάποιες κατηγορίες, όπως είναι μικρέμποροι και άλλοι, πιστεύω ότι θα συμπεριληφθούν. Επομένως, θα έχουμε ένα σύστημα με αρκετά θετικά στοιχεία, θα οδηγήσει σε ουσιαστικές λύσεις και γρήγορα και για τους δανειολήπτες και όλους τους εμπλεκόμενους. Επαναλαμβάνω, όμως, ότι θα έχουμε την ευκαιρία να το συζητήσουμε αναλυτικά. Το δεύτερο σημείο, το οποίο συζητήθηκε, παρεμπιπτόντως, εκτενώς είναι η εξέλιξη των κόκκινων δανείων. Άκουσα ότι ο κ. Γεωργιάδης κατέθεσε και έναν πίνακα, που απεικονίζει - αν κατάλαβα καλά - τη σημερινή εικόνα. Και άκουσα, επίσης, να λέει ότι τα κόκκινα δάνεια δεν δημιουργήθηκαν σήμερα, δημιουργήθηκαν από το 2008 και μετά. Αυτό είναι σωστό. Εγώ θα πρότεινα, αντί του πίνακα που δείχνει πού βρίσκονται σήμερα τα κόκκινα δάνεια να δούμε τον πίνακα, που δείχνει την εξέλιξη των κόκκινων δανείων. Εάν δούμε, λοιπόν, αυτόν τον πίνακα, τον οποίο δημοσιεύει η Τράπεζα της Ελλάδος, τον έχει αναρτημένο στο site της, θα διαπιστώσουμε ότι είχαμε μία διαρκή αύξηση των κόκκινων δανείων, το βουνό το μεγάλο δημιουργήθηκε μεταξύ 2011 και 2013, 2014. Στις 31-12-2014 είχαμε φτάσει στα 97 δισεκατομμύρια και από τότε αρχίζει μία πορεία μείωσής τους. Άρα, τα δάνεια δημιουργήθηκαν πριν έρθει αυτή η Κυβέρνηση στην εξουσία, το βουνό των δανείων εννοώ, το στοκ το μεγάλο. Η όποια μείωσή τους είναι αποτέλεσμα των πρωτοβουλιών, που πήρε αυτή η Κυβέρνηση. Μόνο η Κυβέρνηση; Έρχομαι τώρα σε ένα δεύτερο θέμα, που ίσως είναι παρανόηση. Η στοχοθεσία για τη μείωση των δανείων, δεν ήταν κυβερνητική απόφαση, δεν ήταν κάποιος νόμος της Κυβέρνησης, κάποια απόφαση. Η στοχοθεσία καθορίστηκε από την Τράπεζα της Ελλάδας σε συνεργασία με τους ευρωπαϊκούς θεσμούς και τις τράπεζες. Και πρέπει να πω ότι η στοχοθεσία μέχρι τώρα τηρείται, δηλαδή αυτό που έχει συμφωνηθεί να μειωθούν τα κόκκινα δάνεια μειώθηκαν, γι' αυτό έχουμε και τη μείωση. Αυτό που συζητείται, όμως, εδώ και μερικούς μήνες είναι η ανάγκη επιτάχυνσης αυτής της μείωσης. Στα πλαίσια αυτά βγήκε και μία ανακοίνωση από το Γραφείο Τύπου του Υπουργείου Οικονομικών, το οποίο δίνει αυτές τις βασικές πληροφορίες, τις οποίες ιδίως οι εκπρόσωποι της Νέας Δημοκρατίας και κυρίως, όχι εδώ μέσα όσο έξω αγνοούν. Έχουν ένα ύφος εισαγγελέα, λες και ήρθαν ξαφνικά από τον Άρη και διαπιστώνουν ότι είχαμε κόκκινα δάνεια, χωρίς να λένε τίποτα σε ό,τι αφορά το ιστορικό του προβλήματος και χωρίς να λένε τίποτα για τις προσπάθειες, που έγιναν τότε, χωρίς να αποδώσουν κανένα αποτέλεσμα. Τέσσερα επιχειρηματικά δάνεια ρυθμίστηκαν μέχρι το 2014. Επομένως, χρειάζεται μία σεμνότητα σε ορισμένα θέματα και μία εν πάση περιπτώσει, αναγνώριση της πραγματικότητας. Το δεύτερο θέμα αφορά την κατάσταση των τραπεζών. Ό,τι έχει συμβεί στις τράπεζες τα τελευταία χρόνια και ιδιαίτερα τους τελευταίους μήνες είναι σε θετική κατεύθυνση. Θυμίζω: Πρώτον, αύξηση καταθέσεων. Πέρσι είχαμε αύξηση καταθέσεων - αν θυμάμαι καλά τους αριθμούς -15 δισεκατομμύρια ευρώ. Δεν είναι μικρή αύξηση αυτή και όλοι αναγνωρίζουν ότι αυτή η αύξηση κρύβει μέσα της και επιστροφή χρημάτων από όσους τα διεκδικούσαν, εκτός τραπεζικού συστήματος. Δεύτερον, μείωση των κόκκινων δανείων, αυτή που είχαμε. Τρίτον, μείωση ως μηδενισμό της εξάρτησης των τραπεζών από το δανεισμό της Ευρωπαϊκής Κεντρικής Τράπεζας, το γνωστό ELA. Τέταρτον, βελτίωση των συνθηκών πρόσβασης στις αγορές, η οποία τώρα μάλιστα, θα επιτρέψει στις τράπεζες, αφού βγήκε το δημόσιο να βγουν και αυτές με κάποιες μορφές. Βελτίωση και των επιτοκίων και των όρων χρηματοδότησης της οικονομίας. Επομένως, όλη αυτή η φιλολογία που αναπτύσσεται με το παραμικρό, βλέπουμε ότι δεν έχει αντικειμενική βάση σήμερα και χρειάζεται μία προσπάθεια. Άκουσα εδώ ως δικαιολογία, ότι δικαιολογημένα ο κόσμος αντιδρά με πανικό, διότι θυμάται τα παλιά. Ωραία, και εμείς οι Βουλευτές τι κάνουμε; Χαϊδεύουμε και πριμοδοτούμε και ενθαρρύνουμε αυτό το κλίμα ,όταν δεν στηρίζεται σε πραγματικά γεγονότα; Γιατί δεν μπορούμε να μη συζητάμε και με ειλικρίνεια τα προβλήματα, διότι υπάρχει πρόοδος, αλλά η κληρονομιά της κρίσης σε πολλούς τομείς είναι μαζί μας. Εγώ τουλάχιστον, δεν μπορώ να μπω σε μία λογική να κρύβω την αλήθεια. Διότι, η κρυμμένη αλήθεια είναι πιο επικίνδυνη από την αλήθεια όταν την λες και εν πάση περιπτώσει, εδώ είμαστε, εάν υπάρχει λόγος, να τα επεξηγούμε και μία και δυο και τρεις φορές . Το τελευταίο θέμα, με το οποίο θέλω να τελειώσω, είναι ότι παρά τη βελτίωση αυτή, λόγω των κόκκινων δανείων και των άλλων προβλημάτων που δημιουργήθηκαν στην οικονομία γενικά και ειδικά και στο σύστημα χρηματοδότησης, υπάρχει ένα χρηματοδοτικό κενό, το οποίο δεν μπορεί να καλυφθεί σήμερα από το τραπεζικό σύστημα. Ακριβώς γι' αυτό, από αυτό το Βήμα και πριν από τρία χρόνια σχεδόν, είχα χρησιμοποιήσει πάλι έναν όρο, που έγινε αιτία μιας μεγάλης φιλολογίας. Είχα μιλήσει για την ανάγκη ενός παράλληλου - να το πω τώρα, εναλλακτικό ή συμπληρωματικό - χρηματοδοτικού συστήματος. Τι εννοούσα τότε; Μία σειρά από συμπληρωματικά μέσα πέρα των τραπεζών, με τα οποία θα αντιμετωπίσουμε, θα προσπαθήσουμε να αμβλύνουμε ή να λύσουμε, να απαντήσουμε σε αυτό το χρηματοδοτικό κενό. Τώρα, τρία χρόνια μετά, μπορούμε να δούμε ότι αυτό δημιουργείται. Το Υπουργείο Οικονομίας έχει δημιουργήσει μία σειρά προγράμματα, που τα περισσότερα αυτά δεν χρεώνονται μέσω των τραπεζών. Μαζί με την Ευρωπαϊκή Τράπεζα Επενδύσεων δημιουργήσαμε μία δέσμη από επενδυτικά ταμεία, τα οποία ήδη λειτουργούν και ήδη επενδύουν σε καινοτόμες επιχειρήσεις και άλλες επιχειρήσεις, που έχουν ανάπτυξη. Χθες το ταμείο - το οποίο είναι δημόσια επιχείρηση, όπως γνωρίζετε - έκανε μία ανοιχτή πρόσκληση, όπου επίσης εξαγγέλλει μία σειρά από νέα τέτοια εργαλεία - επενδυτικά ταμεία. Επιτρέψτε μου να τα αναφέρω συνοπτικά, διότι είναι μία πληροφόρηση, που ίσως οι Βουλευτές δεν είχαν την ευκαιρία να τη βρουν. Δημιουργούμε, λοιπόν, κατ' αρχάς, μία σειρά από ταμεία, που έρχονται να καλύψουν το εξής πρόβλημα, των μικρομεσαίων κυρίως επιχειρήσεων. Οι μεγάλες επιχειρήσεις μπορούν να πάρουν λεφτά είτε από τις τράπεζες είτε από το χρηματιστήριο - εάν είναι εισηγμένες - είτε εκδίδοντας ομόλογα. Η μικρή και η μεσαία επιχείρηση δεν μπορεί να κάνει τουλάχιστον τα δύο απ' αυτά. Δεν μπορεί από το χρηματιστήριο, δεν μπορεί να εκδώσει ομόλογα και με τις τράπεζες η κατάσταση παραμένει μερικές φορές δύσκολη. Αυτό, λοιπόν, το οποίο θα κάνουν αυτά τα ταμεία είναι ότι θα δώσουν τη δυνατότητα σε μικρές και μεσαίες επιχειρήσεις να εκδώσουν ομόλογα, τα οποία θα αγοράσουν αυτά τα ταμεία με κάποιους όρους και με κάποιο επιτόκιο, βεβαίως, το οποίο πρέπει να ελκυστικό. Το άλλο βασικό που κάνουμε με αυτόν τον τρόπο, είναι ότι ενεργοποιούμε ιδιωτικούς πόρους. Διαθέτουμε, δηλαδή, κάποιους δημόσιους πόρους, αλλά τα ταμεία θα δημιουργηθούν μόνο εάν υπάρξουν και αντίστοιχοι ιδιωτικοί πόροι. Η δεύτερη ομάδα ταμείων ονομάζεται «Επάνοδος». Είναι ταμεία, τα οποία θα επενδύουν αποκλειστικά σε επιχειρήσεις, που είναι σε φάση αναδιάρθρωσης. Είχαμε, δηλαδή, μια προβληματική ή υπερχρεωμένη επιχείρηση. Έχει, όμως, ρυθμίστει τα δάνειά της. Έχει ένα επιχειρησιακό σχέδιο, που υπόσχεται μία θετική προοπτική. Της λείπουν, όμως, κεφάλαια μετοχικά, όχι δανειακά. Εκεί, λοιπόν, αυτά τα ταμεία μπορούν να συνεισφέρουν κεφάλαιο - συμμετέχοντας, εννοείται, στις επιχειρήσεις αυτές - και με αυτόν τον τρόπο να βοηθήσουμε να υπάρξει ένα κύμα εξυγιασμένων επιχειρήσεων, οι οποίες έχουνε τους όρους, για να έχουν μία δεύτερη ευκαιρία. Το τρίτο ταμείο το λέμε «Made in Greece». Αυτό είναι 50 εκατομμύρια. θα δίνει κεφάλαιο σε επιχειρήσεις οι οποίες θέλουν να κατασκευάσουν - αυτό που λένε οι ειδικοί brand name - το ελληνικό δηλαδή σήμα και να το επεκτείνουν διεθνώς. Μιλάμε κυρίως για εξωστρεφείς, καινοτόμες επιχειρήσεις οι οποίες νομίζω ότι αξίζει να τις προσέξουμε. Και ένα άλλο ταμείο με 50 εκατομμύρια το ονομάζουν - γιατί όλα αυτά έχουν σχεδιαστεί από το ΤΑΝΕΟ, όπως είπα και την ομάδα του στο πλαίσιο της ευρύτερης πολιτικής, που έχουμε - τέταρτη Βιομηχανική Επανάσταση. Είναι ένα ταμείο, το οποίο θέλουμε να αρχίσει να βρίσκει και να επενδύει και να ενισχύει επιχειρήσεις, οι οποίες είτε είναι καινούργιες και έχουν μία ιδέα καινούργια, υποσχόμενη είτε είναι σε ανάπτυξη και είναι σε τομείς ταυτισμένους με ρομποτική, με αυτοματισμούς, με ψηφιακές δράσεις και άλλες, που συνδέονται ακριβώς με αυτό το τεχνολογικό κύμα, που ζούμε και που πολλοί γράφουν και μιλούν γι' αυτό. Βεβαίως, δεν είναι μόνο αυτά τα εργαλεία. Υπάρχει ένα Ταμείο Υποδομών, το οποίο θα αρχίσει να δραστηριοποιείται σήμερα, που σημαίνει ότι θα δίνονται δάνεια χαμηλότοκα από τράπεζες για τη χρηματοδότηση έργων αναπτυξιακού χαρακτήρα, δημόσιων ή και ιδιωτικών, μικρά έργα υποδομών, ηλεκτροφωτισμοί, ενεργειακή αναβάθμιση, σκουπίδια, αναπλάσεις κάθε μορφής και άλλα έργα. Και βέβαια, όπως έχω πει, θα έρθει σύντομα και το νομοσχέδιο για την Αναπτυξιακή Τράπεζα, το οποίο θα κληροδοτήσει όλα αυτά τα εργαλεία, θα τα εντάξει σε μονιμότερες στρατηγικές και εκτιμούμε ότι με αυτόν τον τρόπο θα καλύψουμε σε μεγάλο βαθμό αυτό το χρηματοδοτικό κενό, στο οποίο αναφέρθηκα. Τέλος, υπάρχουν βεβαίως και τα προγράμματα του ΕΣΠΑ. Αυτά που είπα είναι εκτός των προγραμμάτων αυτών. Εκεί, ανάμεσα στα άλλα, υπάρχει ένα πρόγραμμα, το οποίο ενισχύει μικρές τουριστικές μονάδες. Εκεί είχαμε μία εντυπωσιακή προσφορά μεγάλου αριθμού προτάσεων, που υπερβαίνει τον προϋπολογισμό.
Τρεις φορές επάνω.
Ναι. Οπότε το Υπουργείο είναι σε μια κατεύθυνση να αυξήσει τον προϋπολογισμό. Έχω μιλήσει με κάποιους και από τους συναδέλφους στο περιθώριο αυτής της συζήτησης. Βλέπω ότι υπάρχει μια ευρύτερη συναίνεση σε αυτήν την κατεύθυνση. Βεβαίως, ίσως δεν θα μπορέσουμε να καλύψουμε όλες τις προτάσεις, διότι υπάρχει ένα θέμα κατανομής πόρων. Και γι' αυτό παράλληλα, θα αυξήσουμε τον προϋπολογισμό και σε δράσεις και προγράμματα, τα οποία απευθύνονται στη βιομηχανία ή και σε άλλους τομείς της οικονομίας. Βεβαίως, ετοιμάζουμε και μια δέσμη αντίστοιχων εργαλείων, που αφορούν την αγροτική οικονομία. Τώρα, ολοκληρώνοντας, είπα για την τροπολογία του κ. Κουτσούκου ότι δεν τη δεχόμαστε, όχι επειδή διαφωνούμε με την αιτία, που προκαλεί την κατάθεσή της, δηλαδή το πρόβλημα, αλλά με τη λύση. Εμείς θεωρούμε ότι θα είμαστε έτοιμοι να έχουμε το νέο πλαίσιο και θα καλύπτει και αυτές τις περιπτώσεις. Υπάρχει μια τροπολογία του κ. Κοντονή, η οποία αφορά τη Ζάκυνθο και τις συνέπειες των σεισμών και ζητάει μια μικρή παράταση. Και αυτήν, εφόσον το Σώμα συμφωνεί, εμείς θα την κάνουμε δεκτή. Το λέω αυτό, διότι συμφωνήσαμε στην επιτροπή να αποφύγουμε κατάθεση τροπολογιών, αλλά νομίζω ότι αυτή είναι μια εξαίρεση που, με τη συναίνεση τη δική σας, μπορούμε να την υιοθετήσουμε. Καταθέτω στα Πρακτικά αυτές τις αναφορές, που έκανα στα ταμεία και στο δελτίο Τύπου.
Ευχαριστούμε τον Αντιπρόεδρο της Κυβερνήσεως κ. Δραγασάκη. Τον λόγο έχει ο κ. Λοβέρδος Κοινοβουλευτικός Εκπρόσωπος της Δημοκρατικής Συμπαράταξηςγια δώδεκα λεπτά. Αμέσως μετά, είναι ο κ. Καρράς και κ. Τάσσος και συνεχίζουμε.
Κύριε Πρόεδρε, σας ευχαριστώ και σας παρακαλώ να μου επιτρέψετε, ως Κοινοβουλευτικός Εκπρόσωπος, πριν μπω στο θέμα της ημερήσιας διάταξης, να κάνω μια αναφορά στην επίσκεψη του Πρωθυπουργού στην Τουρκία για λίγα λεπτά. Ξεκινώντας, να πω, κυρίες και κύριοι Βουλευτές, πως οι επισκέψεις σε επίπεδο κορυφής ανάμεσα σε Έλληνες και Τούρκους, ανάμεσα στην Ελλάδα και στην Τουρκία, είναι θετικές - δεν νομίζω ότι υπάρχει σοβαρός άνθρωπος στην Εθνική Αντιπροσωπεία, που να υποστηρίξει το αντίθετο - αρκεί να είναι επαρκώς προετοιμασμένες. Πιστεύω ότι πανθομολογείται πως η επίσκεψη του Τούρκου Προέδρου στην Ελλάδα στα τέλη του 2017 δεν ήταν επαρκώς προετοιμασμένη και αποτέλεσε αντιπαράδειγμα. Η παρούσα επίσκεψη του κ. Τσίπρα στην Άγκυρα και στην Κωνσταντινούπολη ξεκίνησε αρνητικά, με ευθύνη της Τουρκίας, με την επικήρυξη των οκτώ Τούρκων αξιωματικών, ενώ ο Πρωθυπουργός ταξίδευε, αλλά και με την επίσημη μονομερή ανακοίνωση της ημερήσιας διάταξης των συνομιλιών από την πλευρά του Εκπροσώπου Τύπου του Προέδρου Ερντογάν, όπου στην ατζέντα, στην ημερήσια διάταξη, συμπεριελήφθησαν θέματα με θρασύ τρόπο, όπως τα νησιά, ας πούμε, ή θέματα κατά παραβίαση της Συνθήκης της Λοζάνης - η αναφορά σε μειονότητες τουρκικές κ.ο.κ. - και ταυτοχρόνως αυξάνονταν οι παραβιάσεις του εθνικού εναερίου χώρου. Μετά απ' αυτές τις προειδοποιητικές τουρκικές βολές, οι δυο ηγέτες συναντήθηκαν για πάνω από δυόμισι ώρες κατά μόνας, χωρίς συνεργάτες, και μετά έδωσαν τους δυο ξεχωριστούς μονολόγους, όπως είχαμε την ευκαιρία να δούμε. Νομίμως, δικαίως, ευλόγως, αναρωτιόμαστε τα εξής: Προέκυψαν απ' αυτή την επαφή των δυόμισι ωρών και τις συνομιλίες αποφάσεις; Προέκυψαν δεσμεύσεις και σε ποια θέματα; Προφανώς, δεν μπορούν να γίνουν αποδεκτές από την ελληνική πλευρά οι κατά παράβαση της Συνθήκης της Λοζάνης αναφορές του Τούρκου Προέδρου. Προφανώς, δεν έχει κανένα δικαίωμα ηθικό, νομικό, πολιτικό, να συνδέει ένα ζήτημα δικαιωμάτων, όπως είναι η επαναλειτουργία της Σχολής της Χάλκης, με θέματα που αφορούν την ελληνική εσωτερική έννομη τάξη, δηλαδή ποιους θα έχουμε δικαστές εδώ. Οι μουφτήδες, που λέει, έχουν δικαστικές αρμοδιότητες. Πρόσφατα, μας δόθηκε η ευκαιρία, με τεράστια πλειοψηφία στη Βουλή, να ψηφίσουμε θέματα γι' αυτούς που αφορούν τη δικαιοδοτική τους λειτουργία. Είναι δυνατόν να μας υποδεικνύουν εκείνοι πώς εμείς θα αναδεικνύουμε τα δικαιοδοτικά μας όργανα; Εμείς, έχουμε άλλον τρόπο ανάδειξης των οργάνων που απονέμουν δικαιοσύνη. Ούτε τις εκλογές έχουμε ούτε τις υποδείξεις από άλλο κράτος. Αυτά είναι απαράδεκτα. Υπήρξαν απαντήσεις από τον Έλληνα Πρωθυπουργό και ποιες; Αναρωτιόμαστε, για το ζήτημα της επικήρυξης των αξιωματικών τι είπαν, πέραν του γεγονότος ότι είναι αποφάσεις της Ελληνικής Δικαιοσύνης η μη έκδοση και η χορήγηση στη συνέχεια ασύλου; Αυτά πρέπει να διευκρινισθούν. Και να διευκρινισθεί και από το Βήμα της Βουλής γι' αυτά που λέγονται στα μέσα ενημέρωσης, με τρόπο παράλογο και ανεύθυνο, ότι δηλαδή επιτέλους, εγκαθιδρύθηκε μια τηλεφωνική δυνατότητα αποφυγής των κρίσεων ανάμεσα στους δυο ηγέτες. Καλό είναι που το ξαναείπαν. Μα, θυμάμαι και τον κ. Τσίπρα να έχει επικοινωνήσει τηλεφωνικά με τον κ. Ερντογάν πριν δυο χρόνια, στην απόπειρα πραξικοπήματος και θυμάμαι πολύ καλά ως Υφυπουργός ή Υπουργός και τον Πρωθυπουργό Σημίτη και τον Πρωθυπουργό Παπανδρέου, αλλά και ως Βουλευτής τον Πρωθυπουργό Κώστα Καραμανλή να επικοινωνούν και τηλεφωνικά με τον επικεφαλής του τουρκικού κράτους. Κατά σύμπτωση, επί όλων αυτών των ηγετών, ο από εκεί ηγέτης ήταν ο Πρόεδρος Ερντογάν, διότι μακροημερεύει ως Πρόεδρος. Τέλος, κύριε Πρόεδρε, κυρίες και κύριοι Βουλευτές, είναι απαραίτητο, τώρα, που θα επιστρέψει ο Πρωθυπουργός, να ενημερώσει τα κόμματα και τον λαό. Θα διαλέξει ο ίδιος το επίπεδο. Μπορεί να είναι μια συνέντευξη Τύπου, που θα δώσει εδώ. Όμως, έχουμε και τρία θεσμικά επίπεδα ενημέρωσης, το Εθνικό Συμβούλιο Εξωτερικής Πολιτικής, την Επιτροπή Εξωτερικών και Άμυνας και αν το κρίνει, τους Πολιτικούς Αρχηγούς. Δεν νομίζω ότι θα προσέφευγε σ' αυτό το μέσο, εγώ το λέω γιατί υπάρχει ως θεσμική δυνατότητα, δεν το προκρίνω. Όμως, τα άλλα τρία που είπα, είναι, νομίζω, σε πολιτικό και σε θεσμικό επίπεδο τα απαραίτητα. Πριν τοποθετηθώ για το περιεχόμενο του σχεδίου νόμου: Έκανε μια αναφορά ο κύριος Αντιπρόεδρος της Κυβέρνησης σε Βουλευτή της Αντιπολίτευσης, δεν θυμάμαι σε ποιον, ο οποίος έκανε λόγο για ισχνή οικονομική ανάκαμψη. Είπε «γιατί το λέτε αυτό;» και τον αντιμετώπισε κριτικά. Κάνει λάθος να αντιμετωπίζει κριτικά αυτού του είδους τις παρατηρήσεις, διότι η χώρα αυτή τη στιγμή χρειάζεται σοκαριστικούς ρυθμούς ανάπτυξης και επανάκαμψη με ραγδαίους ρυθμούς, για να μπορέσει να αντιμετωπίσει τις υπόλοιπες δεσμεύσεις, που έχει. Η κριτική περί ισχνής ανάκαμψης είναι εύλογη και σοβαρή και πρέπει ως τέτοια να την αποδέχεται και να μπορεί να βλέπει, πέραν της αντιμετώπισης κρίσεων, όπως λόγου χάριν με τις τράπεζες, εάν δεν ρυθμιστούν τα θέματα των κόκκινων δανείων, με ποιον άλλον τρόπο ως Αντιπρόεδρος της Κυβέρνησης, που εποπτεύει τα οικονομικά Υπουργεία, μπορεί η Ελλάδα να προχωρήσει σε αυτούς τους απαραίτητους, τους απαιτούμενους σοκαριστικούς ρυθμούς ανάπτυξης; Συζητάμε, λοιπόν, σήμερα, κυρίες και κύριοι Βουλευτές, ένα σχέδιο νόμου, που κυρώνει μια πράξη νομοθετικού περιεχομένου, η οποία μεταξύ άλλων, προβλέπει την παράταση του νόμου ΠΑΣΟΚ, όπως λέμε εμείς, για την προστασία της πρώτης κατοικίας. Κοιτάξτε, πολλές φορές αποδίδονται σε Υπουργούς αρνητικές νομοθετικές πρωτοβουλίες, που ήταν αναγκαίες. Σε ό,τι αφορά τα θετικά, σε ό,τι αφορά τις θετικές παρεμβάσεις, αποφεύγεται το όνομα του κόμματος, το οποίο έχει πάρει τις πρωτοβουλίες. Είναι νόμος ΠΑΣΟΚ αυτός. Μέσα στη δίνη της αντιμετώπισης της κρίσης, τα πρώτα χρόνια με εσάς όλους απέναντι, αντιπάλους και εχθρούς, εμείς πήραμε και πολύ θετικά μέτρα. Αναφέρομαι στον ΦΠΑ στα φάρμακα, στα δωμάτια του τουρισμού και αναφέρομαι φυσικά, στην προστασία της κατοικίας. Έρχεστε να το παρατείνετε για δύο μήνες, μέχρι τέλη Φεβρουαρίου. Σας απέδειξε ο κ. Κουτσούκος και στη Διαρκή Επιτροπή ο κ. Κεγκέρογλου ότι αυτό το δίμηνο της πράξεως νομοθετικού περιεχομένου εκπνέει, τελειώνει. Τελειώνει τώρα, στα τέλη του μήνα που τρέχει. Οι τράπεζες, όπως σας είπαν οι δύο συνάδελφοι, δεν βοηθούν τους οφειλέτες. Δεν τους χορηγούν τα απαραίτητα πιστοποιητικά ούτως ώστε να επωφεληθούν από την ισχύουσα τότε ρύθμιση - τη δική μας - του ΠΑΣΟΚ, εντασσόμενοι σε αυτό το προστατευτικό πλαίσιο. Ο κύριος Αντιπρόεδρος δεν απάντησε σε αυτό το θέμα. Αυτό πάντως, είναι το θέμα που έρχεται σήμερα να συζητηθεί στη Βουλή, μεταξύ τριών θεμάτων, για τα οποία θα κάνω λόγο στη συνέχεια. Χθες, κυρίες και κύριοι, εδώ κάναμε κριτικό λόγο εμείς για τη δήθεν κοινοβουλευτική καλλιέπεια, αλλαγή του Κανονισμού της Βουλής, ενώ συντελούνται ενέργειες, πράξεις, δραστηριότητες πραγματικής κοινοβουλευτικής παρακμής, και ασκήσαμε δριμεία κριτική στην Κυβέρνηση και στον Πρόεδρο της Βουλής. Εδώ για τα σημερινά θέματα - και τα τρία - η Κοινοβουλευτική μας Ομάδα και η δική μας Πρόεδρος έχει καταθέσει συγκεκριμένες προτάσεις νόμου. Αυτές οι προτάσεις νόμου δεν συζητήθηκαν ποτέ και είναι θράσος, κυρίες και κύριοι Βουλευτές της Πλειοψηφίας, να γίνεται μια διαδικασία ευπρεπέστατη Αναθεώρησης του Συντάγματος, για να βελτιώσουμε τις μυστικές λειτουργίες, τις κοινοβουλευτικές δραστηριότητες, γενικά τα όργανα του κράτους και τις λειτουργίες τους, μεταξύ άλλων θεμάτων, και στο θέμα της Βουλής να παραβιάζεται το Σύνταγμα ανοικτά, κατάφωρα, όταν επιβάλλει στον Πρόεδρο της Βουλής μία φορά τον μήνα να συζητούνται εδώ προτάσεις νόμου. Δεν είναι υποκρισία - υποκρισία από την πλευρά σας, όχι από τη δική μας - να προτείνουμε μαζί τη λαϊκή νομοθετική πρωτοβουλία; Δηλαδή, να συζητάμε προτάσεις νόμων, που θα έχουν πρωτοβουλία οι πολίτες γι' αυτούς και προτάσεις κοινοβουλευτικών ομάδων να είναι στο περιθώριο επί τέσσερα χρόνια; Είναι μια κοροϊδία, όπως και να το κάνεις. Μας λέτε να επεκτείνουμε τον θεσμό της λαϊκής νομοθετικής πρωτοβουλίας, γιατί και η αντιπολίτευση τέτοια μορφή νομοθετικής πρωτοβουλίας είναι, να τον πάμε στους πολίτες, να φύγει από την Κυβέρνηση ως αποκλειστικό προνόμιο, σας λέμε ναι, και εμείς το σκεφτόμαστε αυτό και αγνοείτε τις προτάσεις νόμου ολόκληρων κοινοβουλευτικών ομάδων. Μία από αυτές έχει να κάνει με τον νόμο ΠΑΣΟΚ για την προστασία της πρώτης κατοικίας, την οποία, επειδή δεν τη συζητάτε, σας την έφερε ο κ. Κουτσούκος ως τροπολογία. Λέτε: απορρίπτεται. Μα, εμείς δεν θέλαμε με την τροπολογία που καταθέσαμε, που δίνει περισσότερο χρονικό περιθώριο στους οφειλέτες, να παραβιάσουμε τις διαπραγματεύσεις σας και να κάνουμε δημαγωγία στους πολίτες που «στενεύονται» και να πούμε τι καλοί άνθρωποι που είμαστε εμείς, ψηφίστε μας. Είχαμε σκοπό λειτουργικό: Το δίμηνο εξαντλήθηκε και πέρασε άκαρπο. Δεν είχε δίκιο ο Υπουργός, ο Αντιπρόεδρος πριν από λίγο, που είπε ότι κάποιοι επωφελήθηκαν. Κανένας δεν επωφελείται, γιατί κωλυσιεργούν οι τράπεζες. Σας λέμε να πάει περισσότερο, να πάει έναν χρόνο. Δεν θέλετε έναν χρόνο; Έξι μήνες. Κάντε τροπολογία, στην τροπολογία μας. Όχι, τίποτε. Απλώς απορρίπτεται. Για να δούμε τώρα, μέχρι τέλος Φεβρουαρίου τι θα έχει προκύψει, ούτως ώστε να νομιμοποιεί αυτά, τα οποία και σήμερα ο Υπουργός είπε, καταγράφτηκαν στα Πρακτικά και κάποιοι άνθρωποι τα άκουσαν. Επειδή είπε, όμως, για την αύξηση των κόκκινων δανείων, εγώ επανακαταθέτω έναν πίνακα,που έχει επικαιροποιημένα στοιχεία και για τα στεγαστικά δάνεια για τα συνολικά δάνεια, για τα κόκκινα δάνεια, που είχα καταθέσει προϋπολογισμό του 2019, που συζητούσαμε τον Δεκέμβριο. Από αυτόν τον πίνακα προκύπτει ότι και στα στεγαστικά δάνεια είχαμε μια αύξηση, από την ώρα που κερδίσατε τις εκλογές, μέχρι σήμερα, της τάξεως του 9,1% και η αρίθμηση και καταγραφή έγινε μέχρι τον Σεπτέμβριο του 2018, αλλά και στο σύνολο των δανείων στα κόκκινα δάνεια είχαμε μία αύξηση της τάξεως του 3,2%. Το επανακαταθέτω στα Πρακτικά, όπως είχε καταθέσει και αντίστοιχο πίνακα ο συνάδελφός μου κ. Κουτσούκος στη συζήτηση του προϋπολογισμού 2019. [[Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρία Υφυπουργέ, που είστε εδώ, ένα από τα θέματα για τα οποία έχουμε επίσης ασκήσει νομοθετική πρωτοβουλία είναι οι εκατόν είκοσι δόσεις. Σας θυμάμαι, με πόσο περιφρονητικό τρόπο, μας αντιμετωπίσατε στη Βουλή, όταν, επ' ευκαιρία του προϋπολογισμού, σάς είχα κάνει τη σχετική ερώτηση, τι γίνεται με αυτό το θέμα. Και σας είχα κάνει σχετική ερώτηση, με την εμπειρία που αντλώ ως πολιτικός, αλλά και ως μαχόμενος καθημερινά δικηγόρος, που βλέπω τι γίνεται με τις εισφορές, τι γίνεται με τα χρέη στην εφορία. Βλέπω, επίσης, πόσο απαγορευτικές είναι ακόμα και οι αγοραπωλησίες από την ανυπαρξία ρυθμίσεων. Στο ζήτημα των εκατόν είκοσι δόσεων υπήρξατε περιφρονητικοί και προσωπικά περιφρονητική. Τα «όχι» σας ήταν μονολεκτικά και με τη δική μας πίεση παίρνατε τον λόγο. Ίσως, θα είχατε την ευκαιρία σήμερα, να μας πείτε δυο λέξεις, αλλά χωρίς αυτά, κυρία Υφυπουργέ, πέρα από την ανάλγητη πολιτική, προκύπτει και μια σκληρή για τους κοινωνούς δική σας και προσωπική στάση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, κλείνω, με τη δική σας άδεια, για δυο ακόμη θέματα, γιατί δεν έχω πολύ χρόνο, παρ' ότι ήθελα και για άλλα πράγματα να μιλήσω. Μεταφορικό ισοδύναμο. Είναι στην πράξη νομοθετικού περιεχόμενου, που κυρώνουμε σήμερα. Έχει κάνει ως Βουλευτής Κρήτης ο κ. Κεγκέρογλου επανειλημμένες προσπάθειες…
Το έχω απαντήσει εδώ μέσα.
Μην το ξανά απαντήσετε τότε. Σας ξεπερνούν οι εξελίξεις, όμως.
Πόσες φορές θα απαντήσουμε;
Κύριε Υπουργέ, επειδή δεν ακούγεστε, θα πάρετε μετά τον λόγο.
Σας ξεπερνούν οι εξελίξεις, όμως, κύριε Υπουργέ. Τι να κάνω; Δεν φταίω εγώ.
Κύριε Λοβέρδο, μην ανοίγετε διάλογο.
Ρωτά ο άνθρωπος, με τα στοιχεία που παραθέτει, γιατί η Κρήτη εξαιρέθηκε; Δεν έρχεται ο κ. Κουβέλης να του απαντήσει και ενώ δεν έρχεται ο κ. Κουβέλης να του απαντήσει, συγκαλεί σύσκεψη ανάμεσα στους δικούς σας Βουλευτές και τον κ. Δανέλλη - πάρτε τον στην Κοινοβουλευτική σας Ομάδα να ησυχάσουμε! - και δεν καλείτε τα άλλα κόμματα στη Βουλή, όχι στο γραφείο σας στο Υπουργείο. Εάν ήταν στο γραφείο σας στο Υπουργείο, δεν θα είχα καμμία αντίρρηση, ό,τι θέλετε κάνετε, εσείς καθορίζετε την ημερήσια διάταξη.
Δεν αφορά τον κ. Κουβέλη. Εμένα αφορά.
Κύριε Υπουργέ, ζητήστε τον λόγο μετά, εάν θέλετε, για ένα λεπτό, για να τοποθετηθείτε και να απαντήσετε. Αφήστε, όμως, να ολοκληρωθεί η διαδικασία.
Πήρε αυτήν την πρωτοβουλία, παρακάμπτοντάς μας. Αυτό λέγεται καθαρά πελατειασμός. Εάν ήσασταν κοινοβουλευτικώς ορθοί, σε πρωτοβουλίες συναδέλφων - δεν διεκδικούμε την αποκλειστικότητα - αλλά και δική μας πάντως πρωτοβουλία θα έπρεπε, αφού δεν απαντά ο Υπουργός στις επίκαιρες ερωτήσεις, τουλάχιστον αυτήν τη σύσκεψη να τη διευρύνει και με τα υπόλοιπα πολιτικά κόμματα. Ο επίλογός μου είναι μια φράση του νυν Πρωθυπουργού, του για λίγο ακόμη Πρωθυπουργού: «Τα έχουμε κάνει θάλασσα». Αυτή τη φράση την εκστόμισε μετά το δημοψήφισμά σας, που χαιρόσασταν, προς τον τότε Πρόεδρο Ολάντ. Είναι μνημειώδες το ντοκιμαντέρ του BBC. Παρακαλώ όλους τους Έλληνες και όλες τις Ελληνίδες, που μας ακούν, να το δουν. Είναι στο διαδίκτυο με εύκολη πρόσβαση. Το να λες, μετά απ' όλα όσα έκανες στη χώρα σου, «τα κάναμε θάλασσα» είναι η ομολογία του πόσο καταστροφικός υπήρξες. Ευχαριστώ πολύ.
Ευχαριστούμε τον κ. Λοβέρδο. Επειδή γνωρίζω ότι θα πάτε και στην κοπή της πίτας των Βουλευτών της ομάδας μπάσκετ…
Σας περιμένουμε.
Δεν ξέρω εάν θα προλάβω, αλλά ένα κομμάτι κόψτε και για εμένα ως συμπαίκτη σας. Κύριε Υπουργέ, έχετε τον λόγο. Παρακαλώ να μην υπάρξει διάλογος.
Όχι, θέλω να κάνω μερικές απαραίτητες διευκρινίσεις.
Να μην υπάρξει ντιμπέιτ.
Ούτως ή άλλως στην τοποθέτησή μου θα πω και τα υπόλοιπα, αλλά να κάνω μερικές απαραίτητες διευκρινίσεις. Κύριε Λοβέρδο, πρώτον, δεν αφορά τον κ. Κουβέλη, αφορά εμένα προσωπικά. Η πρωτοβουλία, όπως γνωρίζετε, του μεταφορικού ισοδυνάμου ανήκει στο δικό μου χαρτοφυλάκιο.
Το θυμάμαι.
Ναι, έχω απαντήσει στον κ. Κεγκέρογλου ακριβώς σ' αυτό το ερώτημα. Πόσες φορές πρέπει να απαντήσω στο ίδιο ερώτημα σε μια επίκαιρη ερώτηση; Δεν ξέρω πόσες νομίζετε ότι πρέπει να το κάνω. Δεύτερον, ναι, ερωτώντες Βουλευτές μου έκαναν μια αντίστοιχη ερώτηση. Τους κάλεσα και τους ενημέρωσα. Πού είναι το πρόβλημά σας; Στο ότι ενημερώνω και κάποιους άλλους Βουλευτές, πέραν του κ. Κεγκέρογλου; Διότι τον κ. Κεγκέρογλου τον έχω ενημερώσει εδώ μέσα.
Ευχαριστούμε.
Κύριε Πρόεδρε, με συγχωρείτε…
Κύριε Λοβέρδο, σας παρακαλώ πάρα πολύ, μην αρχίσουμε. Θα πρέπει να απαντήσει ο Υπουργός μετά. Δεν αναφέρθηκε κάτι επί προσωπικού. Νομίζω ήσασταν ξεκάθαρος και από το Βήμα.
Δεν υπάρχει κανένα προσωπικό θέμα προφανώς.
Έχετε ένα λεπτό μόνο, κύριε Λοβέρδο.
Είναι πολύ, κύριε Πρόεδρε. Έχω εδώ την ανακοίνωση του κ. Κεγκέρογλου. Έχετε το απόλυτο δικαίωμα να βλέπετε όσους Βουλευτές θέλετε και καλό είναι που βλέπετε Βουλευτές, ειδικά του δικού σας κόμματος. Αλλά την απάντηση του κ. Κουβέλη ότι μέσα από αυτή τη σύσκεψη θα λυθεί το πρόβλημα την κρίνουμε απολύτως λάθος. Του κ. Κουβέλη, δεν λέω για εσάς. Εγώ σας είπα ότι υπάρχει ανακοίνωση του κ. Κεγκέρογλου. Θα την καταθέσω και στη Διάσκεψη των Προέδρων.
Είναι στο δικό μου χαρτοφυλάκιο.
Ο Υπουργός είναι αυτός. Η ανακοίνωσή του ότι αντί για επίκαιρες ερωτήσεις, θα λύσουμε το πρόβλημα με τις συσκέψεις, είναι κοινοβουλευτικό λάθος. Και δεύτερον, εάν το επιλέγετε ως μέθοδο, πρέπει να καλέσετε και τα υπόλοιπα κόμματα της Αντιπολίτευσης. Αυτό σας είπα. Δεν σας είπα κάτι άλλο.
Είναι ξεκάθαρο. Ο κ. Καρράς από τη Δημοκρατική Συμπαράταξη έχει τον λόγο για επτά λεπτά. Αμέσως μετά έχει τον λόγο ο κ. Τάσσος και ακολουθεί ο Κοινοβουλευτικός Εκπρόσωπος Νέας Δημοκρατίας κ. Κεφαλογιάννης.
Κύριε Πρόεδρε, είναι τριμερής η Πράξη Νομοθετικού Περιεχομένου που επιχειρείται και επιζητείται σήμερα η κύρωσή της, αλλά θα περιοριστώ μόνο στο ζήτημα εκείνο που αφορά στην παράταση του νόμου προστασίας της πρώτης κατοικίας για ένα δίμηνο. Πράγματι, εξελίσσεται μια συζήτηση στη Βουλή, εξελίχθηκε και στην επιτροπή, γύρω από το ζήτημα αυτό. Εμφανίστηκε νωρίτερα ο κ. Δραγασάκης, ο Αντιπρόεδρος, και επιχείρησε να δικαιολογήσει τη μέχρι σήμερα πολιτική της Κυβέρνησης, αναφέροντας ότι πρόκειται για μείωση των κόκκινων δανείων και αύξηση της προστασίας. Επειδή παρακολουθώ το θέμα από την πρώτη μέρα που εισήλθα στη Βουλή, είμαι υποχρεωμένος να επιχειρήσω μια ιστορική αναδρομή και να προσπαθήσω να κάνω μια σωστή και αντικειμενική κριτική. Ξεκινώ, λοιπόν: Νοέμβρης 2015, ψηφίστηκε πρόταση της Κυβέρνησης ΣΥΡΙΖΑ - ΑΝΕΛ για να τροποποιηθεί ο νόμος για την προστασία της αστικής αφερεγγυότητας των φυσικών προσώπων. Τι πέτυχε; Αύξησε τον αριθμό των ειρηνοδικών και αύξησε τον αριθμό των γραμματέων. Καλό είναι και ζητούμενο, αλλά δεν έφερε το ποθούμενο αποτέλεσμα. Ενώ αναμένετο η επιτάχυνση των δικών, δεν κατέστη δυνατόν να επιτευχθεί αυτό και οι δίκες βάλτωσαν. Είναι γνωστά τα στοιχεία. Παρέμεινε μεγάλος αριθμός εκκρεμοτήτων, οι οποίες κατά μία προχθεσινή αναφορά στον Τύπο είναι εκατόν τριάντα έξι χιλιάδες τετρακόσιες εβδομήντα εκκρεμείς αιτήσεις στα ειρηνοδικεία για προστασία της πρώτης κατοικίας. Το δίμηνο, λοιπόν, το οποίο δίνεται αρκεί; Όχι! Αρκούν τα δικαστικά μέσα τα οποία δόθηκαν, έστω ακόμα και για το μέλλον; Όχι. Δεν μπορούν τα δικαστήρια να αντιμετωπίσουν το ζήτημα αυτό. Τι πέτυχε, λοιπόν, η τροποποίηση του Νοεμβρίου του 2015; Την αύξηση του αριθμού των εκκρεμοτήτων και την αύξηση του αριθμού των κόκκινων δανείων, όχι μόνο στον αριθμό, αλλά και στον όγκο των οφειλών. Ξέρετε τι σημαίνει να μένουν εκκρεμείς υποθέσεις, οι οποίες τρία ή τέσσερα χρόνια χρονίζουν στα δικαστήρια και με ενδεχόμενο, λόγω των αυστηρών κριτηρίων, κατά τα τρία τέταρτα να απορρίπτονται; Τι σημαίνει αυτό; Ότι στον ενδιάμεσο χρόνο επιβαρύνονται με τόκους, οι οποίοι θα καταλογιστούν μετά. Σήμερα δεν φαίνονται στο κεφάλαιο και στους τόκους που οφείλουν. Αυτά θα καταλογιστούν την ώρα που θα γίνει η εκκαθάριση, για να οδηγηθούν τα σπίτια στον πλειστηριασμό. Η Κυβέρνηση δεν μας έχει δώσει πειστικές απαντήσεις μέχρι σήμερα για τα όποια πλάνα, τα όποια προγράμματα συζητάει με τους θεσμούς και με τις τράπεζες. Μας έδωσε, όμως, σαφή την εικόνα ότι επιχειρεί την προστασία της πρώτης κατοικίας; Όχι. Και θέλω να γίνω σαφέστερος. Η Κυβέρνηση καλλιέργησε στον ενδιάμεσο χρόνο την έννοια του στρατηγικού κακοπληρωτή και έδωσε τον τίτλο αυτό σε όλους τους Έλληνες ουσιαστικά που έχουν πάρει ένα δάνειο. Να θυμίσω τον αμερικανοτραφή κ. Παπαδημητρίου, ο οποίος ήρχετο στην Ολομέλεια και μας έλεγε - υπάρχουν στα Πρακτικά, κύριε Πρόεδρε, καταγεγραμμένες σε ερωτήσεις επίκαιρες δικές μου οι απαντήσεις του - ότι οι εγγυητές είναι εύποροι, δεν χρειάζεται να τους προστατεύσουμε και ότι οι δανειολήπτες, επίσης, είναι εύποροι κατά το μεγαλύτερο ποσοστό και θέλουν να καταχραστούν τις διατάξεις του νόμου και να αποφύγουν την πληρωμή προς τις τράπεζες. Αυτά μας έλεγε, λοιπόν, ο κ. Παπαδημητρίου με την αμερικανοτραφή αντίληψή του, βεβαίως. Καλά να είναι ο άνθρωπος στη Αμερική ή δεν ξέρω που είναι. Όμως η συνέπεια ποια είναι σήμερα; Έρχεται ο κ. Δραγασάκης, ο Αντιπρόεδρος της Κυβέρνησης. Εγώ στην επιτροπή ονόμασα νόμο Δραγασάκη πλέον, τις τροποποιήσεις που έφερε στον ν.4569 το καλοκαίρι του 2018 για τους δανειολήπτες και έδωσε το πανωπροίκι στις τράπεζες. Το ξέρετε αυτό, κύριοι συνάδελφοι ; Έδωσε πανωπροίκι στις τράπεζες, γιατί ενώ υποστηρίζει ότι βελτίωσε τις προϋποθέσεις για να πάρουν οι δανειολήπτες προστασία, εν τέλει τις αυστηροποίησε και απορρίπτονται σωρηδόν οι αιτήσεις, γιατί λείπει ένα χαρτί της Τράπεζας ή λείπει μια βεβαίωση του παπά της ενορίας. Θα γίνω σκληρός σ' αυτόν τον λόγο σήμερα. Έτσι απορρίπτονται αβασάνιστα. Έρχεται, λοιπόν, ο κ. Δραγασάκης με τον νόμο του που θα προστατεύσει και στο μέλλον και μας λέει: Ξέρετε κάτι; Κύριοι τραπεζίτες! Χρεώστε τόκους υπερημερίας σ' εκείνους που απορρίπτονται οι αιτήσεις τους και αντί του συμβατικού τόκου, που είχε προβλέψει ο νόμος του ΠΑΣΟΚ το 2010, αυξάνει κατά έξι μονάδες τον ετήσιο τόκο. Βάλτε τα χρόνια που καθυστέρησε η δικαιοσύνη, που δεν πετύχατε να δώσετε την απόδοση της δικαιοσύνης, βάλτε τι βγήκε, βγάλτε τον όγκο. Αύριο θα μεταβιβαστούν τα δάνεια αυτά στα funds και θα μεταβιβαστούν διογκωμένα, διπλάσια. Μέσα στα τέσσερα χρόνια της διακυβέρνησης ΣΥΡΙΖΑ - ΑΝΕΛ διπλασιάστηκαν οι οφειλές. Θα βγουν τα σπίτια στον πλειστηριασμό. Θα γλεντοκοπήσουν τα funds. Θα γλεντοκοπήσουν οι τραπεζίτες. Και σήμερα με την τροπολογία που καταθέσαμε με τον συνάδελφο Κουτσούκο ζητάμε να παραταθεί η προστασία της πρώτης κατοικίας, ούτως ώστε να δοθεί άνεση να προσφύγουν στα δικαστήρια, να βγουν αποφάσεις, αφού δεν καταφέρατε να επιταχύνετε, κύριοι της Κυβέρνησης, την απόδοση της δικαιοσύνης. Μας λέτε: «Όχι, θα φέρουμε έναν νόμο». Όμως σε αυτόν τον νόμο, κατά τις διαρροές, αναφέρεται μέσα ότι όλοι οι Έλληνες γίναμε στρατηγικοί κακοπληρωτές. Αυτό καλλιεργείται σήμερα και αυτοσκοπός από τον οικονομικό Τύπο και από τις τράπεζες. Επομένως, δεν επιδιώκουν τη λύση του προβλήματος των κόκκινων δανείων, αλλά επιδιώκουν τη συσσώρευση χρεών, ούτως ώστε να διασώσουν εμμέσως με αυτόν τον τρόπο εις βάρος των οικογενειών, το τραπεζικό σύστημα. Το έχετε μελετήσει αυτό το σημείο, κύριοι της Κυβέρνησης; Ξέρετε ότι επιχειρείτε με αυτόν τον τρόπο να διασώσετε τις τράπεζες; Ποιες τράπεζες; Εκείνες που ανακεφαλαιώθηκαν τον Νοέμβριο, τον Δεκέμβριο του 2015 και σε μια εβδομάδα μέσα η μετοχή τους έχασε 98% της αξίας της από κακές πολιτικές σας; Τα τριάντα λεπτά έγιναν τρία μέσα σε μια εβδομάδα. Οι ονομαστικές μετοχές των τριάντα λεπτών έγινα τρία λεπτά. Μετά κάνατε το πακέτο των δέκα μετοχών για να επαναφέρετε τα τριάντα λεπτά στην ονομαστική αξία. Σήμερα οι τράπεζες δεν έχουν κεφάλαια. Επιχειρείτε με τα κόκκινα δάνεια εις βάρος των οικογενειών των φυσικών προσώπων να αποφύγετε την ανακεφαλαιοποίηση των τραπεζών. Αυτή είναι η μοναδική αλήθεια που πρέπει να πούμε, αυτή είναι η αλήθεια που πρέπει να ακουστεί και όλα τα άλλα είναι εκ του πονηρού. Πάρτε, λοιπόν, μια γενναία πρωτοβουλία. Εμείς είμαστε πρόθυμοι, έχουμε καταθέσει σχέδιο νόμου ολοκληρωτικό να αντιμετωπιστεί αυτό το ζήτημα και όχι το γνωστό: «Θα λάβουμε υπ' όψιν, κύριε Κουτσούκο, την πρότασή σας…» - μας λέει ο κ. Δραγασάκης - «…αλλά αν δεν εντάσσεται στο δικό μας πλαίσιο…» - που δεν θα εντάσσεται ποτέ, διότι είναι πλέον δεδομένο - «…τότε θα συζητήσουμε τι θα κάνουμε» μας λέτε. Ξέρετε κάτι; Έχετε βαλτώσει την οικονομία, διότι όταν η οικογένεια δεν έχει να καταναλώσει, όταν ο οικογενειάρχης δεν μπορεί να σταθεί, δεν λειτουργεί η οικονομία, δεν γίνεται ο κύκλος, δεν πολλαπλασιάζεται η αξία, δεν υπάρχουν επενδύσεις, δεν υπάρχει τίποτα και καθόμαστε και κουβεντολογάμε σήμερα, τον Φλεβάρη του 2019, ζητήματα εξαρχής σήμερα.
Κύριε συνάδελφε, ολοκληρώστε.
Εγώ δεν είμαι υπέρ των θεσμών, αλλά σας έδωσαν οι θεσμοί την ευκαιρία με την ανακεφαλαιοποίηση των τραπεζών του 2015 και σας έβαλαν τον όρο να λύσετε το πρόβλημα των κόκκινων δανείων και μπορούσατε τότε επ' ωφελεία και της κοινωνίας και των οικογενειών να το λύσετε. Όμως συζητάμε εξαρχής. Δεν θέλω να πω τίποτα άλλο, παρά μόνο μια λέξη. Τη λέξη «αποτυχία» θα βαθμολογίσω, τελειώνοντας, κύριε Πρόεδρε, ως αποτυχία την οικονομική πολιτική, ως αποτυχία τη στεγαστική πολιτική. Αυτή τη λέξη θα βάλω κλείνοντας την ομιλία μου. Ευχαριστώ.
Ευχαριστούμε τον κ. Καρρά. Ο κ. Τάσσος από το Κομμουνιστικό Κόμμα Ελλάδας έχει τον λόγο. Ορίστε, κύριε συνάδελφε, έχετε τον λόγο για επτά λεπτά.
Ευχαριστώ, κύριε Πρόεδρε. Νομίζω ότι δεν υπάρχει καλύτερη απόδειξη για το ποιος είναι ο ρόλος της Κυβέρνησης στην περιοχή μας από τα γραφόμενα στην ολοκληρωμένη έκθεση του αμερικανικού Υπουργείου Εξωτερικών, από όπου χαρακτηριστικά θα αναφέρω μόνο μία φράση: «Η Ελλάδα είναι αφοσιωμένος εταίρος - «τσιράκι» το λέει ο λαός - στην προώθηση των συμφερόντων των ΗΠΑ εντός και εκτός Ελλάδας». Αυτή είναι η ανεξάρτητη και κυρίαρχη Ελλάδα. Ως σημαιοφόροι, λοιπόν, των ιμπεριαλιστών - ΝΑΤΟ, ΗΠΑ, Ευρωπαϊκή Ένωση - στην περιοχή μας υπηρετείτε, συνεπικουρούμενοι βέβαια και από τα άλλα αστικά κόμματα - δεν είσαστε μόνοι - ένα σάπιο σύστημα που όλα τα θεωρεί εμπορεύματα με σκοπό το κέρδος. Kαι εφαρμόζετε μια βάρβαρη πολιτική και στο προσφυγικό - μεταναστευτικό ζήτημα, μετατρέποντας τα θύματα των ιμπεριαλιστικών σας επεμβάσεων και πολέμων, αλλά και της ιμπεριαλιστικής σας ειρήνης πρώτα σε φθηνά εργατικά χέρια. Και αφού πήρατε κανένα εκατομμύριο, πήρε η Ευρωπαϊκή Ένωση ένα εκατομμύριο, όσους χρειαζόταν ως φθηνά εργατικά χέρια - ανεξάρτητα του αν ήταν πρόσφυγες ή μετανάστες ή λαθρομετανάστες, αρκεί να ήταν φθηνοί και να είχαν και μια κάποια καλή ειδίκευση και εν πάση περιπτώσει, ένα καλό επίπεδο - τώρα δεν χρειάζεστε άλλους. Και επομένως, τους αντιμετωπίζετε λίγο πολύ σαν θύτες. Η πιο λάιτ αντιμετώπιση είναι να τους αποκαλείτε «λαθρομετανάστες», έτσι και ξεμπερδεύετε. Και τι κάνετε επιπλέον; Συνδέετε τη διατήρηση για ένα εξάμηνο του μειωμένου ΦΠΑ με τον εγκλωβισμό τους στα πέντε νησιά, στη Λέσβο, στη Χίο, στη Σάμο, στη Λέρο και στην Κω. Και λέτε, δηλαδή, στους κατοίκους «αν θέλετε να έχετε μειωμένο ΦΠΑ, δεχθείτε αυτούς και τα προβλήματα που δημιουργούνται» και επίσης λέτε ότι αν εκλείψει το προσφυγικό - μεταναστευτικό, θα εκλείψουν και οι λόγοι για τους οποίους επιβλήθηκε ο μειωμένος ΦΠΑ. Το ξέρουμε, το ξέρετε ότι ο μειωμένος ΦΠΑ επιβλήθηκε μετά από πολλούς αγώνες, πρωτοστατούντος του ΚΚΕ, ως ένα αντισταθμιστικό μέτρο στο αυξημένο κόστος ζωής και μεταφοράς στα νησιά. Με τη σύνδεσή του με το προσφυγικό νομιμοποιείτε τις επικίνδυνες και αντιδραστικές επιλογές της Ευρωπαϊκής Ένωσης, που μετατρέπουν τα νησιά σε μόνιμους χώρους εγκλωβισμού προσφύγων και μεταναστών. Το ΚΚΕ από την πρώτη στιγμή κατήγγειλε τη Συμφωνία Ευρωπαϊκής Ένωσης - Τουρκίας για τη δημιουργία των hot spots κόντρα στη συναίνεση όλων των αστικών κομμάτων και κάλεσε τους νησιώτες να ξεσηκωθούν, να αντιπαλέψουν τη δράση των αντιδραστικών ακροδεξιών, ρατσιστικών και φασιστικών δυνάμεων και να εκφράσουν σταθερά την αλληλεγγύη τους στους πρόσφυγες και μετανάστες, οι οποίοι το πρώτο πράγμα που ζητούν είναι ο απεγκλωβισμός τους από τα νησιά και για αυτό διαδηλώνουν. Πριν από μία εβδομάδα ήμουν στη Σάμο - και αύριο πάλι θα είμαι εκεί - και είδα με τα μάτια μου τη διαδήλωση που έκαναν οι πρόσφυγες και οι μετανάστες και το αίτημά τους ήταν να απεγκλωβιστούν από τα νησιά. Στο πλαίσιο, λοιπόν, αυτό δεκατρείς σύλλογοι και φορείς της Σάμου, το Επιμελητήριο Σάμου, το Εργατικό Κέντρο Νομού Σάμου, το Νομαρχιακό Τμήμα ΑΔΕΔΥ της Σάμου, ο Εμπορικός Σύλλογος Σάμου, ο Εμπορικός Σύλλογος Καρλοβάσου, ο Δικηγορικός Σύλλογος Σάμου, ο Σύλλογος Εστίασης και Ψυχαγωγίας Σάμου, η Ένωσις Ξενοδόχων Σάμου, ο Σύλλογος Ενοικιαζομένων Δωματίων και Διαμερισμάτων Νομού Σάμου, ο Σύνδεσμος Τουριστικών και Ναυτιλιακών Πρακτόρων Σάμου, ο Ιατρικός Σύλλογος Σάμου, ο Οδοντιατρικός Σύλλογος Σάμου, ο Σύλλογος Πολυτέκνων Σάμου, Ικαρίας και Φούρνων αποφάσισαν ομόφωνα τα εξής: «Το κλείσιμο του hot spot και ο απεγκλωβισμός προσφύγων και μεταναστών από το νησί και τη χώρα είναι η μόνη λύση που θα φέρει αποτέλεσμα στην εκρηκτική κατάσταση που έχει διαμορφωθεί στο νησί, στα προβλήματα που βιώνουν αυτοί οι άνθρωποι, αλλά και ο ντόπιος πληθυσμός.». Εκφράζουν με κάθε τρόπο την αλληλεγγύη τους στους πρόσφυγες και μετανάστες, που είναι θύματα των ιμπεριαλιστικών επεμβάσεων άλλων χωρών και οργανισμών που τους ξεριζώνουν από τις πατρίδες τους και τις εστίες τους για τα συμφέροντα των ισχυρών. Επίσης, αναφέρουν: «Η Κυβέρνηση συστηματικά μας κοροϊδεύει, μας εμπαίζει και αδιαφορεί για το ανθρωπιστικό έγκλημα που με την ανοχή της συντελείται στο νησί μας. Έχει τεράστια ευθύνη, όπως και κάθε άλλος που στηρίζει τις επιλογές της και την πολιτική αυτή, για τη συμφωνία που έχει υπογράψει με την Τουρκία και την Ευρωπαϊκή Ένωση που οδηγεί στον εγκλωβισμό αυτών των ανθρώπων στο νησί μας, για την εξαθλίωσή τους, για το ότι αργοπεθαίνουν σε μία πόλη, σε ένα νησί με πολλά προβλήματα, με σοβαρές επιπτώσεις σε βάρος της τοπικής κοινωνίας. Ο σαμιακός λαός όλα αυτά τα χρόνια σήκωσε και σηκώνει το βάρος του προσφυγικού και στέκεται με αλληλεγγύη σε αυτούς τους ανθρώπους, που είναι θύματα των πολεμικών επεμβάσεων και της οικονομικής εκμετάλλευσης στις χώρες τους, ξεριζωμένοι από τις πατρίδες τους και τις εστίες τους, για τα κέρδη των ισχυρών που δημιουργούν χιλιάδες θύματα, φτώχεια, πολέμους και προσφυγιά. Δεν ανεχόμαστε άλλο να ζουν οι άνθρωποι μέσα στις λάσπες, το κρύο, τη βροχή, με τρωκτικά, ευάλωτοι σε ασθένειες και κακουχίες. Εκφράζουμε με κάθε τρόπο την αλληλεγγύη μας και τη συμπόνια μας σε αυτούς τους ανθρώπους. Διεκδικούμε και απαιτούμε να κλείσει το hot spot στη Σάμο και στα άλλα νησιά, να μη δημιουργηθεί νέο hot spot στη Σάμο, να απεγκλωβιστούν οι πρόσφυγες και μετανάστες από το νησί, με προτεραιότητα τους ασθενείς, τις ευάλωτες ομάδες και, επιτέλους, οι υπηρεσίες ασύλου να απεγκλωβίσουν τους πρόσφυγες στους οποίους έχει δοθεί άσυλο και παρά τη θέλησή τους κρατούνται και παραμένουν όμηροι στο νησί. Να μεταφερθούν στην ηπειρωτική χώρα σε κέντρα με ανθρώπινες συνθήκες και από εκεί σε όποια χώρα επιθυμούν. Γιατί αυτό δικαιούνται με βάση το Διεθνές Δίκαιο. Να μεταφερθούν οι υπηρεσίες ασύλου από το νησί στην ηπειρωτική Ελλάδα. Στη Σάμο να διατηρηθεί μόνο ένας μικρός χώρος υποδοχής, καταγραφής, ταυτοποίησης και πρωτοβάθμιας περίθαλψης, όπου θα διαμένουν για μικρό χρονικό διάστημα μέχρι την έκδοση πιστοποιητικού υγείας. Να καταργηθεί η συμφωνία Κυβέρνησης, Ευρωπαϊκής Ένωσης, Τουρκίας, που εγκλωβίζει αυτούς τους ανθρώπους στα νησιά μας.». Με βάση τα αιτήματα αυτά των δεκατριών φορέων, έχει κηρυχθεί αύριο Πέμπτη 7 Φεβρουαρίου πανσαμιακή απεργία και ανάλογες κινητοποιήσεις θα γίνουν στη Λέσβο και στη Χίο. Την πανσαμιακή απεργία στηρίζουν η Περιφερειακή Ενότητα Σάμου, ο Δήμος Σάμου, η Ιερά Μητρόπολη Σάμου, Ικαρίας και Φούρνων. Στην απεργία τη συμμετοχή του αποφάσισε ομόφωνα το διοικητικό συμβούλιο του Συλλόγου Εργαζομένων του Γενικού Νοσοκομείου Σάμου. Κάλεσμα για συμμετοχή στην απεργία απευθύνουν η Ένωση Τεχνικών Ομίλου ΔΕΗ - ΚΗΕ, ο Σύλλογος Γυναικών Μυτιληνιών Σάμου. Επίσης, στην κινητοποίηση συμμετέχουν η Πανσαμιακή Επιτροπή Ειρήνης, το Συνδικάτο Οικοδόμων Ικαρίας - Φούρνων, το Σωματείο Ξενοδοχοϋπαλλήλων Ικαρίας - Φούρνων και τα Σωματεία Συνταξιούχων Σάμου και Καρλοβάσου. Τη στήριξή του στην απεργιακή κινητοποίηση έχει εκφράσει και ο Δήμαρχος Ικαρίας Στέλιος Σταμούλος. Αξίζει, βέβαια, να σημειωθεί ότι αυτή τη στιγμή στο hot spot της Σάμου ζουν τρεις χιλιάδες εξακόσια εβδομήντα επτά άτομα, όταν η χωρητικότητά του είναι μόλις εξακόσια σαράντα οκτώ άτομα. Με βάση αυτά, έχουμε καταθέσει τροπολογία για την οποία ο κύρος Αντιπρόεδρος της Κυβέρνησης ούτε καν μπήκε στον κόπο να μας πει αν την κάνει δεκτή. Τίποτα. Ούτε καν αναφέρθηκε στην μόνιμη επαναφορά του ΦΠΑ στα νησιά του Αιγαίου, όλα τα νησιά του Αιγαίου, και την πλήρη αποσύνδεσή του από το προσφυγικό. Επίσης, αίτημα των κατοίκων των νησιών είναι όχι μόνον να επανέλθει ο μειωμένος ΦΠΑ κατά 30%, αλλά να γίνει κατά 50% και, όπως είπα, να ισχύει για όλα τα νησιά του Αιγαίου και, επίσης, να καταργηθεί στα είδη λαϊκής κατανάλωσης και στα καύσιμα. Ευχαριστώ.
Ευχαριστούμε τον κ. Τάσσο. Πριν πάρει τον λόγο ο Κοινοβουλευτικός Εκπρόσωπος της Νέας Δημοκρατίας κ. Κεφαλογιάννης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Ο Ρήγας και η Επανάσταση» που οργανώνει το Ίδρυμα της Βουλής, δεκαέξι μαθήτριες και μαθητές και δύο εκπαιδευτικοί συνοδοί τους από το 8ο Γυμνάσιο Αθήνας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Κεφαλογιάννη, έχετε δώδεκα λεπτά στη διάθεσή σας.
Ευχαριστώ, κύριε Πρόεδρε. Προτού αναφερθώ στα του νομοσχεδίου και στα της επικαιρότητας, θα ήθελα να κάνω μία αναφορά - και είναι ευχάριστη συγκυρία ότι μόλις μπήκε στην Αίθουσα - σε μία τοποθέτηση που άκουσα προηγουμένως από τον συνάδελφο κ. Καματερό. Ο κ. Καματερός στην προσπάθειά του να δικαιολογήσει τη φράση που είχε πει σχετικά με τη Συνθήκη των Πρεσπών να υπάρχει και στα Δωδεκάνησα, ελπίζω εν τη ρύμη του λόγου του, είπε κάτι το οποίο κατ' εμάς είναι απαράδεκτο: Μακάρι, λέει, να υπήρχε μια συνθήκη που να καθορίζει τα σύνορα της χώρας μας με την Τουρκία.
Δεν μπορώ να μιλήσω για να σας απαντήσω.
Κύριε συνάδελφε, είναι καταγεγραμμένο στα Πρακτικά. Και καλό είναι να κάνετε και μια διορθωτική δήλωση, διότι αυτό το οποίο ακούστηκε είναι, όπως σας είπα εν τη ρύμη του λόγου σας, λανθασμένο.
Γνώμη σας.
Γνώμη μας; Δεν υπάρχει, δηλαδή, συνθήκη που να καθορίζει ξεκάθαρα τα σύνορα της χώρας μας με την Τουρκία;
Μην ανοίγετε διάλογο, παρακαλώ.
Γνώμη σας που καταλάβατε αυτό.
Καλό είναι να το διευκρινίσετε, κύριε συνάδελφε, διότι δημιουργούνται παρεξηγήσεις.
Κύριε Καματερέ, σας παρακαλώ πολύ.
Θα ήθελα τον λόγο επί προσωπικού, κύριε Πρόεδρε.
Θα λάβετε τον λόγο μετά. Δεν υπάρχει κανένα θέμα.
Βεβαίως, εγώ θα ήθελα να λάβετε, κύριε Καματερέ, τον λόγο επί προσωπικού γιατί επί λέξει - εγώ δεν πρόσθεσα ούτε αφαίρεσα τίποτα από τα λόγια σας - είπατε: «Μακάρι να υπάρχει συνθήκη που να καθορίζει τα σύνορα της χώρας μας με την Τουρκία». Υπάρχουν συνθήκες. Οι συνθήκες αυτές είναι αδιαπραγμάτευτες. Και νομίζω ότι σε αυτό το θέμα δεν υπάρχει καμμία άλλη ερμηνεία. Έρχομαι σε αυτά που ανέφερε και ο Αντιπρόεδρος της Κυβέρνησης, ο κ. Δραγασάκης, ο οποίος, αναφέροντας τα στοιχεία για την οικονομία, είπε: «Εμείς παραλάβαμε ύφεση και πήγαμε σε ανάπτυξη». Να θυμίσω ότι το 2014, κυρίες και κύριοι συνάδελφοι, είχαμε επιστρέψει στην ανάπτυξη. Αν δεν μεσολαβούσαν αυτά τα τέσσερα χρόνια ΣΥΡΙΖΑ, σύμφωνα με τα στοιχεία που έχει παραθέσει και η Τράπεζα της Ελλάδος και βεβαίως και οι ευρωπαϊκοί θεσμοί, με τους οποίους συνδιαλέγεστε, στην ουσία θα είχαμε ανακτήσει περίπου το 18% από το 25% που είχε χαθεί όσον αφορά το Ακαθάριστο Εθνικό Προϊόν. Αν μάλιστα κανείς ανατρέξει και στα στοιχεία του προϋπολογισμού, τον οποίο εσείς ψηφίσατε πριν από μερικούς μήνες, θα δείτε ότι στο τέλος του 2019 το επίπεδο της αγοραστικής δύναμης των νοικοκυριών θα φτάσει μόλις το επίπεδο της αντίστοιχης του 2014. Με αυτόν, λοιπόν, τον προϋπολογισμό, τον οποίο εσείς ψηφίσατε, παραδέχεστε ότι στην ουσία πέντε χρόνια ήταν χαμένα για την οικονομία και κυρίως ήταν χαμένα για τα ελληνικά νοικοκυριά. Δυστυχώς, είναι μια παραδοχή ξεκάθαρη από την πλευρά σας όσον αφορά την αποτυχία στο θέμα της οικονομίας. Επίσης, αναφέρθηκε ο κύριος Αντιπρόεδρος στο ότι η Νέα Δημοκρατία έπεσε έξω στις προβλέψεις της στο ότι δεν έκλεινε η πρώτη αξιολόγηση. Πράγματι, εμείς είχαμε πει ότι δεν θα την κλείνατε σύντομα την αξιολόγηση. Και θυμάστε δηλώσεις τότε των Υπουργών Οικονομικών της Κυβέρνησης ΣΥΡΙΖΑ που έλεγαν ότι σε ένα μήνα κλείνουμε, σε δύο μήνες κλείνουμε και τελικά χρειάστηκε να περάσουν δεκαοκτώ μήνες, προκειμένου να κλείσει η πρώτη αξιολόγηση. Δεκαοκτώ μήνες, οι οποίοι βεβαίως έφεραν ένα πολύ μεγάλο βάρος για την ελληνική οικονομία. Ένα βάρος, το οποίο έχει υπολογιστεί πάλι από τους ευρωπαϊκούς θεσμούς, με τους οποίους εσείς συνδιαλέγεστε, έμμεσα και άμεσα γύρω στα 100 δισεκατομμύρια ευρώ. Μίλησε, επίσης, ο κύριος Αντιπρόεδρος για τη σημερινή κατάσταση στην οικονομία. Εγώ θα καταθέσω στα Πρακτικά σημερινό δελτίο Τύπου του Οργανισμού Διαχείρισης Δημοσίου Χρέους, το οποίο περιλαμβάνει δελτίο του Γενικού Λογιστηρίου του Κράτους. Από πέρσι μέχρι φέτος, συγκεκριμένα από τον Δεκέμβριο του 2017 μέχρι τον Δεκέμβριο του 2018, αυξήθηκε το δημόσιο χρέος κατά 30 δισεκατομμύρια: από 328 δισεκατομμύρια στα 358 δισεκατομμύρια. Ακόμα και αν συνυπολογίσουμε τα αποθεματικά της Τράπεζας της Ελλάδος, αντιλαμβάνεστε, κυρίες και κύριοι συνάδελφοι, ότι όλο αυτό το success story του ΣΥΡΙΖΑ ότι η οικονομία επιστρέφει πίσω σε μια κανονικότητα, ότι υπάρχει πράγματι πρωτογενές πλεόνασμα, καταρρίπτεται από τα στοιχεία των υπηρεσιών της ίδιας της Κυβέρνησης. Τριάντα δισεκατομμύρια, δηλαδή πάνω από 10% αυξήθηκε το δημόσιο χρέος από τον Δεκέμβριο του 2017 έως τον Δεκέμβριο του 2018. Και νομίζω ότι σε αυτό η Κυβέρνηση θα πρέπει να απαντήσει. [[Στο σημείο αυτό ο Βουλευτής κ. Ιωάννης Κεφαλογιάννης καταθέτει για τα Πρακτικά το προαναφερθέν δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έρχομαι και στα της επίσκεψης του Πρωθυπουργού στην Τουρκία. Δυστυχώς είδαμε ότι διπλωματικές πηγές μίλησαν για επανεκκίνηση των σχέσεων μεταξύ Ελλάδος και Τουρκίας. Αυτή και μόνο η φράση, κυρίες και κύριοι συνάδελφοι, δυστυχώς αποδεικνύει την παταγώδη αποτυχία σας όσον αφορά το συγκεκριμένο ζήτημα. Επικαλείστε τη φράση «επανεκκίνηση» και στην ουσία ομολογείτε ότι τα τελευταία χρόνια υπήρξε αποτυχία της εξωτερικής πολιτικής μας στο συγκεκριμένο ζήτημα. Και δυστυχώς πήγαμε προς τα πίσω όσον αφορά τις σχέσεις μεταξύ των δύο κρατών. Είναι ξεκάθαρο από τις δηλώσεις που έγιναν μεταξύ των δύο Αρχηγών Κυβερνήσεων, του κ. Τσίπρα και του κ. Ερντογάν, ότι η συγκεκριμένη επίσκεψη ήταν εθιμοτυπικού χαρακτήρα. Δεν είδαμε τίποτα το απτό. Και δυστυχώς, από ό,τι φαίνεται, δεν περιμένουμε και κάτι το απτό. Γιατί και από την τελευταία συνάντηση που είχαν εδώ στην Αθήνα είδαμε, δυστυχώς, ότι χειροτέρεψαν οι αντίστοιχες σχέσεις. Βεβαίως, φάνηκε και μια πολύ κακή προετοιμασία. Τέθηκαν από τουρκικής πλευράς κάποια θέματα ως διμερή, τα οποία ποτέ η ελληνική πλευρά δεν είχε αποδεχθεί να τα συζητήσει, καθώς είναι γνωστές οι πάγιες ελληνικές θέσεις. Και, δυστυχώς, για άλλη μια φορά φάνηκε ότι έγινε μια επίσκεψη ακριβώς για να πέσουν οι αντίστοιχες φωτογραφίες, να δείξουμε δήθεν ότι έχουμε μια συνεννόηση με τη γείτονα χώρα, χωρίς όμως να υπάρχει αντίστοιχη προεργασία που θα οδηγούσε πράγματι σε απτά αποτελέσματα. Στα του νομοσχεδίου τώρα, κυρίες και κύριοι συνάδελφοι. Θα αναφερθώ πολύ σύντομα. Ξεκινώ από το ζήτημα της παράτασης κατά δύο μήνες του νόμου Κατσέλη για την προστασία της πρώτης κατοικίας. Νομίζω ότι είναι πραγματικά τραγέλαφος ότι τα τελευταία τέσσερα χρόνια η παρούσα Κυβέρνηση, ενώ είχε μπροστά την να αντιμετωπίσει το συγκεκριμένο ζήτημα, το συγκεκριμένο πρόβλημα, το οποίο βεβαίως σε έναν πολύ μεγάλο βαθμό δημιούργησε και η ίδια όταν υπήρχαν οι αντίστοιχες και ρήσεις όντας στην Αντιπολίτευση περί «σεισάχθειας» και «κανένα σπίτι στα χέρια τραπεζίτη», να έρχεται τώρα, στο τέλος της θητείας της, μετά από τέσσερα χρόνια στην ουσία, να παρατείνει έναν νόμο προηγούμενων κυβερνήσεων, γιατί πολύ απλά δεν παρουσίασε όλα αυτά τα τέσσερα χρόνια μια βιώσιμη λύση. Θυμίζω ότι το 2015 και συγκεκριμένα το φθινόπωρο του 2015, κυβερνητικά στελέχη είχαν προβεί σε μεγαλόστομες δηλώσεις ότι μέχρι τέλος του χρόνου θα έχει λυθεί το ζήτημα. Συγκεκριμένα, μάλιστα, ο κ. Τσακαλώτος στις 31 Οκτωβρίου του 2015 από αυτό εδώ το Βήμα είχε πει ότι τέλη του έτους εκείνου το συγκεκριμένο ζήτημα θα είχε λυθεί. Ο Αντιπρόεδρος της Κυβέρνησης την ίδια μέρα μας έλεγε πως η ανακεφαλαιοποίηση του 2015 κατέστη αναγκαία, προκειμένου να αντιμετωπιστεί το φλέγον ζήτημα των κόκκινων δανείων. Εγώ, πραγματικά, χάρηκα που ανασκεύασε τη δήλωσή του και προσπάθησε λίγο να περάσει ένα μήνυμα πιο αισιόδοξο, όσον αφορά τις τράπεζες, γιατί ο ίδιος, κάνοντας αναφορά στα λεγόμενά του, δυστυχώς δημιούργησε στην ουσία μια ομιχλώδη κατάσταση, όσον αφορά την ανακεφαλαιοποίηση ή μη των ελληνικών τραπεζών. Νομίζω πως σήμερα, ανασκευάζοντας αυτά τα οποία είχε πει πριν από τέσσερις μέρες στην επιτροπή, τουλάχιστον πέρασε το σωστό μήνυμα. Σε κάθε περίπτωση, δεν πρέπει να ξεχνάμε, κυρίες και κύριοι συνάδελφοι, όμως, ποιοι κυβερνάνε αυτά τα τέσσερα χρόνια. Έρχεστε σήμερα να ρυθμίσετε μια κατάσταση δύσκολη για την ελληνική κοινωνία και για τα ελληνικά νοικοκυριά, ξεχνώντας ότι, όπως είπα και προηγουμένως, πριν από τέσσερα χρόνια εσείς οι ίδιοι λέγατε ότι είναι υπόθεση ολίγων μηνών, ότι μέχρι το τέλος του 2015 αυτό θα έχει επιλυθεί. Είναι λεγόμενα Υπουργών της δικής σας Κυβέρνησης, λεγόμενα των Βουλευτών της δικής σας συμπολίτευσης και νομίζω ότι σε αυτή την περίπτωση δεν χωρεί καμμία άλλη αμφιβολία. Βεβαίως, νομίζω ότι αυτά τα οποία είπε και ο κ. Αντιπρόεδρος συνιστούν μια ξεκάθαρη ομολογία αποτυχίας της κυβερνητικής πολιτικής, τόσο όσον αφορά την αντιμετώπιση των προβλημάτων των κόκκινων δανείων, αλλά και επιστροφή των καταθέσεων στις ελληνικές τράπεζες. Κι αν υπάρχει εδώ πέρα, επίσης, μια επισήμανση που πρέπει να γίνει, είναι ότι ακόμα και σήμερα που μιλάμε, τέσσερα χρόνια μετά από την ανάληψη διακυβέρνησης της χώρας, το ύψος των καταθέσεων είναι πολύ μικρότερο σε σχέση με όταν παρέλαβε η παρούσα Κυβέρνηση. Δηλαδή, η εκροή των καταθέσεων που έγινε το 2015, αυτά τα τέσσερα χρόνια, δυστυχώς, δεν έχει επιστρέψει στις ελληνικές τράπεζες, με αποτέλεσμα να έχουν αυτό το πρόβλημα ρευστότητας. Βεβαίως, τις συνέπειες της κυβερνητικής αβελτηρίας σάς τις ανέδειξε και ο κ. Κοστέλο στο τελευταίο EuroWorking Group, δηλαδή ότι η έλλειψη νομοθετικού πλαισίου έχει σημαντικές επιπτώσεις στην κουλτούρα πληρωμών των Ελλήνων. Με απλά ελληνικά είπε ότι η ηθελημένη για μικροκομματικά οφέλη καθυστέρηση νομοθετικού πλαισίου για την προστασία της πρώτης κατοικίας από την Κυβέρνηση, δυστυχώς επέτεινε το πρόβλημα των κόκκινων δανείων. Γι' αυτό, λοιπόν, κυρίες και κύριοι συνάδελφοι, ας σταματήσει η Κυβέρνηση να κουνάει το δάχτυλο στη Νέα Δημοκρατία και ας παρουσιάσει, επιτέλους, μια λύση που θα δώσει, μια και καλή, μια σωστή αντιμετώπιση του ζητήματος, ένα θέμα το οποίο απασχολεί εκατοντάδες χιλιάδες νοικοκυριά. Δύο λόγια για το μεταφορικό ισοδύναμο. Έχω, κύριε Υπουργέ, μπροστά μου - γιατί πράγματι έχετε απαντήσει - την απάντηση που δώσατε στον κ. Βαρδάκη σε αντίστοιχη κοινοβουλευτική ερώτηση. Σύμφωνα, μάλιστα, με την απάντησή σας, η Κρήτη δεν παρουσιάζει τον ίδιο βαθμό δυσκολίας και τις ιδιαιτερότητες που έχουν οι νησιώτες των άλλων μικρότερων νησιών. Επίσης, είπατε ότι δεν υπάρχει αυξημένο κόστος όσον αφορά την Κρήτη και φέρατε το παράδειγμα…
Τι είπα;
Θα σας πω. Διαβάζω επί λέξει τι λέτε και θα το καταθέσω για τα Πρακτικά: «Στην περίπτωση της Κρήτης το κόστος μεταφοράς επιβατών τρίτης θέσης στη γραμμή Πειραιάς - Κρήτη στα ακτοπλοϊκά είναι 29 ευρώ, ενώ το αντίστοιχο κόστος στα ΚΤΕΛ είναι 30,45 ευρώ». Αυτό το λέτε ως παράδειγμα για να δικαιολογήσετε ότι δεν υπάρχει, αν θέλετε, ανάγκη όσον αφορά την Κρήτη…
Για τους επιβάτες;
Μάλιστα, για τους επιβάτες. Τα λέτε αυτά ως επιχείρημα για να δικαιολογήσετε ότι δεν υπάρχει η αντίστοιχη ανάγκη, όσον αφορά την Κρήτη. Βεβαίως, αντιλαμβάνεστε ότι το παράδειγμα αυτό από μόνο του είναι αδύναμο. Καταλαβαίνετε πολύ απλά ότι και η Κρήτη έχει αντίστοιχες ανάγκες. Ενώ λέτε, όμως, στην απάντησή σας αυτό το πράγμα, την ίδια στιγμή καταλήγετε και λέτε ότι η επέκταση της εφαρμογής του μέτρου στην Κρήτη σε μεταγενέστερο στάδιο δεν αποκλείεται. Πρέπει να αποφασίσετε, κύριε Υπουργέ: Υπάρχει ή δεν υπάρχει ανάγκη; Διότι δεν μπορείτε από τη μία να λέτε ότι δεν υπάρχει ανάγκη και να καταλήγετε, αν θέλετε, κλείνοντας και το μάτι προεκλογικά, λέγοντας ότι κάποια στιγμή θα το αντιμετωπίσουμε. Πρέπει να δώσετε μία ξεκάθαρη απάντηση και νομίζω ότι οι άνθρωποι στην Κρήτη πρέπει να λάβουν μία υπεύθυνη απάντηση από σας και να πείτε αν υπάρχει ανάγκη ή όχι. Διότι, αν πιστεύετε ότι δεν υπάρχει ανάγκη, θα πρέπει να το πείτε ξεκάθαρα. Αν νομίζετε ότι δεν υπάρχουν οι δημοσιονομικές συνθήκες τώρα και πρέπει να αντιμετωπιστεί αργότερα, επίσης να το πείτε ξεκάθαρα. Διότι στο τέλος καταλήγετε στην απάντησή σας λέγοντας ότι βρισκόμαστε ακόμα σε συνθήκες δημοσιονομικής κρίσης. Πρέπει να απαντήσετε ως Κυβέρνηση: Βγήκαμε από τα μνημόνια ή όχι; Είμαστε ακόμα σε δημοσιονομική κρίση, κύριε Υπουργέ ή όχι; Πρέπει να δώσετε ξεκάθαρες απαντήσεις στον λαό της Κρήτης, γιατί ξέρετε πολύ καλά ότι και εμείς αντιμετωπίζουμε δυσκολίες, όσον αφορά το αυξημένο κόστος και κυρίως οι παραγωγοί της Κρήτης - δεν είναι μόνο οι επιβάτες, ξέρετε πολύ καλά ότι έχουν έρθει και στο Υπουργείο αντίστοιχες αναφορές - έχουν μεγάλο, αυξημένο κόστος σε σχέση με την ηπειρωτική Ελλάδα. Νομίζω ότι είναι απαντήσεις τις οποίες πρέπει να τις δώσετε. Ευχαριστώ πολύ.
Ευχαριστούμε τον κ. Κεφαλογιάννη και για την οικονομία στον χρόνο.
Κύριε Πρόεδρε, θα μπορούσα να έχω τον λόγο επί προσωπικού;
Ελάτε, κύριε Καματερέ. Αν και δεν υπήρχε κάποιο φραστικό, έχετε το δικαίωμα να δώσετε κάποια εξήγηση. Έχετε τον λόγο για ένα λεπτό, παρακαλώ.
Όχι, υπήρξε σαφής προσωπική αναφορά και διαστρέβλωση των όσων είπα στη Βουλή, στην τοποθέτησή μου. Κύριε Κεφαλογιάννη, κύριε συνάδελφε, σας έχω για σοβαρό Βουλευτή και εκτιμώ την παρουσία σας. Είμαι σίγουρος ότι δεν είδατε ούτε διαβάσατε την τοποθέτησή μου.
Σας άκουσα, ήμουν παρών στην Αίθουσα.
Έχετε παρασυρθεί κι εσείς από τα δημοσιεύματα που ξεκίνησαν από το site της εφημερίδας «Πρώτο Θέμα», που ανέβασε το ίδιο βράδυ της ομιλίας μου διαστρεβλωμένα αυτά που είπα. Εγώ δεν χρησιμοποίησα τις λέξεις που είπατε, δηλαδή «να καθορίζει τα σύνορά μας». Αντίθετα εξέφρασα την ευχή ότι μακάρι να είχαμε και εμείς μία συμφωνία, που οι γείτονές μας να μην διεκδικούν νησιά μας. Είναι ψέματα; Όχι. Να μην μας παρενοχλούν στα σύνορά μας. Είναι ψέματα ότι οι ψαράδες μας δεν μπορούν να πάνε να ψαρέψουν στα Ίμια; Μακάρι να μην είχαν αλυτρωτικές βλέψεις. Είναι ψέματα ότι προσπαθούν να δημιουργήσουν ένα νομικό ζήτημα; Μακάρι να μην πέταγαν τα αεροπλάνα κάθε μέρα και να γίνονται αερομαχίες πάνω από το κεφάλι μας. Είναι ψέματα; Και ποιος δεν θα το ευχόταν αυτό; Αυτό είπα, αλλά δυστυχώς είναι και αυτό μέσα στο πλαίσιο των fake news που χρησιμοποιούν. Μην παρασύρεστε και εσείς, όπως για παράδειγμα ο Αντιπρόεδρός σας, που υιοθέτησε δημοσίευμα ότι ο Πρωθυπουργός ήταν στις Μαλδίβες και πήγαν ειδικές δυνάμεις για να τον σώσουν. Έτσι δεν γίνεται πολιτική. Ευχαριστώ.
Κύριε Πρόεδρε, μπορώ να έχω τον λόγο;
Κύριε Κεφαλογιάννη, δεν αναφέρθηκε σε σας. Έδωσε μια εξήγηση, όπως όφειλε. Δεν αναφέρθηκε προσωπικά προς εσάς.
Κύριε Πρόεδρε, είπε ότι διαστρέβλωσα τα λόγια του. Δώστε μου για πολύ λίγο τον λόγο.
Καθυστερούμε όμως, τη διαδικασία. Ελάτε.
Ήμουν παρών στην ομιλία του συναδέλφου. Άκουσε επί λέξει τι είπε. Η τοποθέτησή του, την οποία μόλις έκανε, εμένα προσωπικά με καλύπτει. Η πρώτη του τοποθέτηση - την οποία εγώ θα τον παρακαλέσω μόλις πάρει τα Πρακτικά να διορθώσει - δεν ήταν αυτή την οποία μόλις έκανε.
Είναι ξεκάθαρο. Ευχαριστούμε πολύ. Ο Αναπληρωτής Υπουργός Ναυτιλίας και Νησιωτικής Πολιτικής κ. Σαντορινιός έχει τον λόγο και θα συνεχίσουμε μετά με τους ομιλητές. Κύριε Υπουργέ, έχετε τον λόγο για εννέα λεπτά, διότι έχει ήδη μιλήσει ο Αντιπρόεδρος της Κυβέρνησης.
Κύριε Πρόεδρε, ευχαριστώ. Θα προσπαθήσω να είμαι εντός του χρόνου. Υπήρξε η αναφορά του κ. Καματερού στα Ίμια, το οποίο είναι άσχετο με το νομοσχέδιο, αλλά πρέπει να αναφερθώ. Το Λιμενικό Σώμα υπερασπίζεται και διασφαλίζει την παρουσία των Ελλήνων σε όλη την ελληνική επικράτεια και στα Ίμια. Βρισκόμαστε εκεί για να διασφαλίσουμε τα κυριαρχικά δικαιώματα της χώρας, χωρίς καμμία παρέκκλιση. Αυτό νομίζω ότι πρέπει να είναι ξεκάθαρο. Οφείλω να το πω εγώ, μιας και βρίσκομαι στο Υπουργείο Ναυτιλίας και Νησιωτικής Πολιτικής. Με αφορμή την τροποποίηση που κάνουμε στο τρίτο άρθρο, ουσιαστικά τη προσθήκη του Άη Στράτη στην πιλοτική εφαρμογή για τα καύσιμα του μεταφορικού ισοδύναμου, ακούστηκαν αρκετά πράγματα για το μεταφορικό ισοδύναμο, οφείλω να πω. Η Αντιπολίτευση συνεχώς επαναλαμβάνει, ίσως για να μειώσει το μέτρο του μεταφορικού ισοδύναμου, έναν συμψηφισμό: «Παίρνετε το ΦΠΑ και φέρνετε το μεταφορικό ισοδύναμο και αυτό δεν μπορεί να αντικαταστήσει το ΦΠΑ». Σας το έχουμε απαντήσει πολλές φορές. Είναι άλλο πράγμα οι μειωμένοι συντελεστές ΦΠΑ, άλλο πράγμα το μεταφορικό ισοδύναμο. Σταματήστε να βάλλετε κατά ενός μέτρου το οποίο ήταν επί σαράντα χρόνια αίτημα όλων των νησιωτών και ποτέ δεν είχατε ασχοληθεί με αυτό το αίτημα. Το μεταφορικό ισοδύναμο είναι ένα αίτημα το οποίο ακούγεται από όλους τους νησιώτες, είναι για όλη τη νησιωτική χώρα και θα μιλήσω και για την Κρήτη σε λίγο. Επομένως, δεν υπάρχει καμμία σχέση, κανένας συμψηφισμός ανάμεσα στους μειωμένους συντελεστές ΦΠΑ και το μεταφορικό ισοδύναμο. Θα σας πω από αυτήν εδώ τη θέση ότι για εμάς οι μειωμένοι συντελεστές ΦΠΑ δεν είναι μια μάχη που έχει χαθεί, είναι μια μάχη που συνεχίζει να δίνεται. Και σταματάω εκεί. Είναι, όμως, το ισοδύναμο αναπτυξιακό μέτρο; Για ποιον λόγο είναι αναπτυξιακό μέτρο; Γιατί ουσιαστικά οι επιχειρήσεις των νησιών μας έχουν ανταγωνιστικό μειονέκτημα και ιδίως αυτές οι οποίες εξάγουν προϊόντα από τα νησιά. Γιατί να σας θυμίσω ότι αυτές που εξάγουν προϊόντα από τα νησιά, όταν τα στέλνουν για παράδειγμα στην Αθήνα, τα στέλνουν με ΦΠΑ 24%, ανεξάρτητα με το αν υπάρχει μειωμένος συντελεστής ΦΠΑ ή όχι. Έτσι δεν είναι; Άρα, εδώ πέρα απαντάμε σε κάτι πολύ συγκεκριμένο. Τι είναι αυτό; Η ακτοπλοϊκή μεταφορά είναι πιο ακριβή. Από τα στοιχεία που έχουμε μέχρι στιγμής της εφαρμογής του μεταφορικού ισοδυνάμου φαίνεται ότι κατά μέσο όρο επιστρέφονται για την ακτοπλοϊκή μεταφορά 44%. Ο μέσος όρος είσπραξης ανά επιχείρηση είναι πάνω από 1.000 ευρώ ανά τρίμηνο, πάνω από 4.000 ευρώ το έτος. Είναι λίγα αυτά τα λεφτά; Αυτήν την στιγμή έχουν ενταχθεί στο μέτρο - θα μου επιτρέψετε μισό λεπτό - πάνω από πεντέμισι χιλιάδες επιχειρήσεις, εκ των οποίων πάνω από τρεις χιλιάδες εξακόσιες είναι επιχειρήσεις πιλοτικής εφαρμογής και πάνω από χίλιες οκτακόσιες, ήδη στον έναν μήνα που επεκτάθηκε σε όλα τα νησιά, έχουν μπει για να γραφτούν στο μέτρο. Αυτές οι επιχειρήσεις κάνουν λάθος; Δεν έπρεπε να μπουν στο μέτρο; Γιατί το πυροβολείτε το μέτρο; Μπορείτε να μου το εξηγήσετε; Γιατί ποτέ δεν διανοηθήκατε να το εφαρμόσετε. Γι' αυτόν τον λόγο. Και γιατί σας πειράζει που αυτή η Κυβέρνηση, μέσα σε αυτές τις δημοσιονομικές συνθήκες, εφαρμόζει το μέτρο. Όπως σας είπα και πριν, επιστρέφουμε κατά μέσο όρο 44% του κόστους της ακτοπλοϊκής μεταφοράς. Άρα, ο παράγοντας μεταφορά δεν υπάρχει πλέον για το αυξημένο κόστος. Κάνατε μια ερώτηση. Δεν πηγαίνει - λέει - στην τιμή του προϊόντος στο ράφι και με ποιον μηχανισμό θα πηγαίνει. Να σας ρωτήσω κάτι; Με ποιον μηχανισμό πηγαίνουν σήμερα οι μειωμένοι συντελεστές στο ράφι; Με ποιον τρόπο ελέγχεται; Για να έχουμε καθαρό ερώτημα, στα νησιά που σήμερα έχουν μειωμένο συντελεστή ΦΠΑ είναι αυξημένα τα προϊόντα; Ναι. Έχουν πάρει το μεταφορικό κόστος; Ναι. Μήπως κάποιοι με βάση το γεγονός ότι καταργήθηκε ο ειδικός συντελεστής ΦΠΑ βρήκαν τρόπο να κερδοσκοπήσουν; Αυτό είναι ένα ερώτημα και μένω εκεί. Ειπώθηκε από τον κ. Μάριο Γεωργιάδη ότι είναι λίγα τα εισιτήρια. Για έναν κάτοικο της Ρόδου είναι δεκαέξι εισιτήρια τον χρόνο. Για τετραμελή οικογένεια, τα οποία μπορεί να τα χρησιμοποιήσει ο ένας από την τετραμελή οικογένεια, είναι εξήντα τέσσερα εισιτήρια τον χρόνο. Είναι λίγα; Για να καταλάβω, είναι λίγα; Και μάλιστα για αποστάσεις πάνω από εκατό ογδόντα μίλια επεκτάθηκε, όχι μόνο αποζημίωση για την τρίτη θέση, αλλά και για καμπίνα. Είναι λίγα; Ξέρετε πόσα επιστρέφονται; Πάνω από 50%. Σε πάρα πολλές διαδρομές η αποζημίωση είναι πάνω από 50% και επιστρέφεται στο τέλος του μήνα. Το βλέπουν αυτό οι νησιώτες. Καταλαβαίνουν τι είναι αυτό το μέτρο για αυτούς. Ειπώθηκε πάλι - το είπατε εσείς, κύριε Προεδρεύοντα - ότι κάνουμε προπαγάνδα. Είναι ένα μέτρο στο οποίο στις περισσότερες από αυτές τις εκδηλώσεις πηγαίνουν τεχνικοί. Δεν πηγαίνω εγώ, δεν πηγαίνει κάποιος πολιτικός παράγοντας. Πηγαίνουν τεχνικοί και εξηγούν σε επιχειρήσεις πώς θα χρησιμοποιήσουν το μέτρο. Αυτό είναι προπαγάνδα; Δεν πρέπει να μάθουν οι επιχειρήσεις για το πώς θα υλοποιηθεί αυτό το μέτρο; Δεν πρέπει να μάθουν οι λογιστές; Δεν νομίζω ότι θέλατε να πείτε τέτοια πράγματα. Ειπώθηκε, βέβαια, ότι υπάρχει αποκλεισμός επιχειρήσεων. Σε ποιες; Στις μεγάλες; Σε αυτές που έχουν τζίρο πάνω από 40 εκατομμύρια; Για αυτές κόπτεσθε; Να μας το πείτε, γιατί εμείς κοπτόμαστε για τις πολύ μικρές, τις μικρές και τις μεσαίες επιχειρήσεις που έχουν τζίρο μέχρι 40 εκατομμύρια. Για αυτές κοπτόμαστε, αυτές θέλουμε να επιδοτήσουμε, αυτούς τους νησιώτες θέλουμε να επιδοτήσουμε, γιατί αυτές οι επιχειρήσεις αποτελούν τη ραχοκοκαλιά της οικονομίας των νησιών μας. Και επειδή αναφέρθηκε και το θέμα για τα καύσιμα - τελειώνει και ο χρόνος μου - για την Κρήτη, είχα μια συνάντηση πριν με Βουλευτές της Κρήτης σχετικά με την εφαρμογή του μεταφορικού ισοδυνάμου στα νησιά. Λυπάμαι που λείπει ο κ. Κεφαλογιάννης που έκανε τη σχετική ερώτηση. Θα του απαντήσω, όμως και θα το δει από τα Πρακτικά. Ναι, όντως, τα ακτοπλοϊκά εισιτήρια επιβατών είναι, με βάση τις αντίστοιχες τιμές του ΚΤΕΛ, στο ίδιο επίπεδο ή και χαμηλότερα. Άρα και να ενταχθούν οι νησιώτες της Κρήτης στο μέτρο, απλώς δεν θα παίρνουν κάτι. Είναι απλό. Όμως, η ακτοπλοϊκή μεταφορά των προϊόντων είναι αυξημένη όχι όσο στον Άη Στράτη, όχι όσο στη Μυτιλήνη, αλλά είναι αυξημένη. Πιθανό να μη φτάσουμε στο 40% της αποζημίωσης της ακτοπλοϊκής μεταφοράς, αλλά θα είναι ένα 20%, ένα 25%, ένα 30%. Θα το δούμε. Γι' αυτόν τον λόγο, έχουμε συνεννοηθεί με τα επιμελητήρια της Κρήτης να μας φέρουν ακριβή στοιχεία μεταφερόμενων προϊόντων, προκειμένου από το δεύτερο εξάμηνο να ενταχθούν και οι επιχειρήσεις της Κρήτης στο μεταφορικό ισοδύναμο. Αυτό αποτελεί δέσμευση της Κυβέρνησης. [[Χειροκροτήματα από την πτέρυγα του ΣΥΡΙΖΑ]] Διότι εμείς δεν κάνουμε διακρίσεις ανάμεσα σε κανέναν πολίτη. Διότι εμείς εφαρμόζουμε νησιωτική πολιτική η οποία πηγαίνει και στον τελευταίο πολίτη αυτής της χώρας! Διότι εμείς θέλουμε τα νησιά μας να αναπτυχθούν! Ευχαριστώ.
Ευχαριστούμε τον κύριο Υπουργό και για την ακρίβεια στον χρόνο.
Απόλυτη ακρίβεια!
Απόλυτη ακρίβεια! Δεν μπορώ να σας απαντήσω, αλλά είναι δεκτές οι παρατηρήσεις σας. Ο κ. Συρμαλένιος από την Κοινοβουλευτική Ομάδα του ΣΥΡΙΖΑ έχει τον λόγο, αμέσως μετά ο κ. Συρίγος.
Κύριε Πρόεδρε, αν μου επιτρέπετε…
Κύριε Ξυδάκη, σας έχω δει, αλλά να μιλήσουν κάποιοι ομιλητές, έτσι; Θα τοποθετηθείτε και εσείς. Μίλησε ο Υπουργός, θα μιλήσουν και δύο συνάδελφοί σας από τον ΣΥΡΙΖΑ. Θα μου επιτρέψετε να βάλω ενδιάμεσα τον κ. Σαρίδη, για να υπάρχει διάλογος και από κάποιο άλλο κόμμα και μετά θα μιλήσετε εσείς. Τρεις ομιλητές…
Δεν μιλούν στο τέλος οι Κοινοβουλευτικοί Εκπρόσωποι.
Δεν είναι στο τέλος. Κάθε δύο - τρεις ομιλητές είπαμε ότι θα μιλάει και ένας Κοινοβουλευτικός Εκπρόσωπος. Τρεις ομιλητές είναι…
Δεκτό, αλλά υπάρχει μια κατ' έθος τάξη για να μπορεί να γίνει διάλογος.
Θέλετε να μιλήσετε πρώτα εσείς και μετά ο κ. Σαρίδης; Δεν υπάρχει κανένα θέμα. Προς θεού! Ορίστε, κύριε συνάδελφε, που έχετε ήδη ανεβεί στο Βήμα, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, σήμερα συζητάμε την κύρωση πράξης νομοθετικού περιεχομένου. Εγώ θα σταθώ σε δύο σημεία, στο θέμα του ΦΠΑ, όπου ήμουν εισηγητής και την προηγούμενη φορά που έγινε η επέκταση μέχρι τέλους του 2018 στα πέντε νησιά τα οποία δέχονται το βάρος της προσφυγικής κρίσης και βεβαίως, στο θέμα της ένταξης του Άη Στράτη στο πιλοτικό πρόγραμμα για το μεταφορικό ισοδύναμο σε σχέση με τα καύσιμα. Αυτά είναι τα δύο θέματα. Δεν θα σταθώ στο θέμα της πράξης νομοθετικού περιεχομένου για την πρώτη κατοικία, γιατί νομίζω ότι ο Αντιπρόεδρος της Κυβέρνησης μίλησε εκτενώς. Θα υπάρξει το νομοσχέδιο σε λίγες μέρες και επομένως, όλα αυτά τα οποία λέγονται θα μπουν στη θέση τους στην ώρα τους. Σε σχέση με το θέμα του ΦΠΑ, η παράταση βεβαίως ήταν και είναι αυτονόητη. Από εκεί και πέρα, όμως, το θέμα του ΦΠΑ είναι ένα μεγάλο ζήτημα και γίνεται πολύ μεγάλη σπέκουλα από την πλευρά της Αντιπολίτευσης και ειδικότερα από την πλευρά της Αξιωματικής Αντιπολίτευσης γύρω από αυτό το ζήτημα. Έχουν ποντάρει όλα τους τα επιχειρήματα σε σχέση με τα νησιά και την πολιτική για τη νησιωτικότητα πάνω στο θέμα της κατάργησης των μειωμένων συντελεστών του ΦΠΑ. Θέλω να θυμίσω κάτι, γιατί ο κ. Αθανασίου δεν ήταν ακριβής. Χρησιμοποιώ ευγενική έκφραση. Είπε ότι στο mail Χαρδούβελη δεν υπήρχε το ζήτημα της αύξησης των μειωμένων συντελεστών. Επαναλαμβάνω. Το έχω πει άλλες δυο φορές. Θα σας πω ακριβώς τι είπε για να είμαι ακριβής. Στη σελίδα 27 μιλάει για επανεξέταση των μειωμένων συντελεστών ΦΠΑ στα νησιά του Αιγαίου. Τι σημαίνει επανεξέταση όταν μειώνεις συντάξεις, όταν αυξάνεις το ΦΠΑ στα ξενοδοχεία σύμφωνα με το mail Χαρδούβελη από το 6,5% στο 13%; Σημαίνει περαιτέρω μείωση ή σημαίνει προφανώς αύξηση των μειωμένων συντελεστών ΦΠΑ; Για να λέμε ποια είναι η πραγματικότητα. Να μην τη διαστρεβλώνουμε και μετά να χρησιμοποιούμε επιχειρήματα ότι τάχα η Κυβέρνηση του ΣΥΡΙΖΑ ήταν αυτή η οποία ξεκίνησε την υπόθεση. Βεβαίως υπήρχαν τεράστιες πιέσεις από το Διεθνές Νομισματικό Ταμείο και από άλλους δανειστές εκείνη την περίοδο. Αλλά αυτή είναι η πραγματικότητα και την ξέρει ο ελληνικός λαός. Η αύξηση των μειωμένων συντελεστών ψηφίστηκε από διακόσιους είκοσι δυο ή διακόσιους είκοσι τρεις Βουλευτές, όταν ψηφίσαμε όλοι το τρίτο μνημόνιο. Αυτή, λοιπόν, είναι η πραγματικότητα. Βεβαίως, είναι μεγάλο θέμα. Κάποιοι συνάδελφοι είπαν: δεν σταματάμε να διεκδικούμε τη επαναφορά των μειωμένων συντελεστών. Εγώ λέω να υιοθετήσουμε την εξής πρόταση και διατύπωση. Η Κυβέρνηση στις νέες συνθήκες της μεταμνημονιακής εποχής διεκδικεί νέους μειωμένους συντελεστές ΦΠΑ για όλη τη νησιωτική Ελλάδα, όχι μόνο για το Αιγαίο, αλλά και για τα νησιά του Ιονίου και για τα υπόλοιπα νησιά, στις Σποράδες, τον Σαρωνικό κ.λπ. - δεν υπήρχε πριν - σε εναρμόνιση με τον ΦΠΑ που υπάρχει σε άλλες περιοχές της Ευρωπαϊκής Ένωσης. Κι αυτός είναι ένας εφικτός στόχος ο οποίος έρχεται να μπορέσει να εξισώσει τις συνθήκες που υπάρχουν στη χώρα μας με τις άλλες νησιωτικές περιοχές της Ευρώπης. Περί αυτού πρόκειται και νομίζω ότι είναι ένας εφικτός στόχος και από την Κυβέρνηση. Το λέω γιατί είναι εδώ ο Αναπληρωτής Υπουργός κ. Σαντορινιός. Αυτή τη θέση πρέπει να υιοθετήσουμε, της διεκδίκησης ενός νέου μειωμένου συντελεστή ΦΠΑ για όλα τα νησιά. Όσον αφορά το δεύτερο ζήτημα, για το μεταφορικό ισοδύναμο, πρόκειται περί εμβληματικής μεταρρύθμισης, η οποία όσο περνάει ο καιρός γίνεται κτήμα από τους νησιώτες. Από 1-1-2019 εφαρμόζεται σε όλη τη νησιωτική Ελλάδα πλην Κρήτης. Είπε ο Αναπληρωτής Υπουργός ότι πρόκειται να αρχίσει να εφαρμόζεται και στην Κρήτη μέσα από την μελέτη της ομάδας εργασίας που γίνεται αυτή τη στιγμή και θα καταλήξει σε συγκεκριμένες προτάσεις. Υπάρχει και το θέμα τού τι κονδύλι μπορείς να έχεις από το Πρόγραμμα Δημοσίων Επενδύσεων. Όλα έχουν να κάνουν και με τα χρήματα που είναι διαθέσιμα. Η Κυβέρνηση μέσα σε όλες τις δυσκολίες προέβλεψε ένα ποσό της τάξης των 160 εκατομμυρίων για το μεταφορικό ισοδύναμο το 2019. Βεβαίως είναι εμβληματικό ότι θα επεκταθεί και στα καύσιμα εκτός από τις επιχειρήσεις. Η πιλοτική εφαρμογή θα γίνει σε πάρα πολλά νησιά. Είναι πάνω από πενήντα, αν δεν κάνω λάθος, τα νησιά τα οποία εντάσσονται στην πιλοτική εφαρμογή για τα καύσιμα. Θα έχει πολύ συγκεκριμένα αποτελέσματα. Εκείνο που μένει είναι να μπορέσουμε να διαδώσουμε την εφαρμογή του μέτρου, πραγματικά, σε όλους τους νησιώτες. Ακόμα και τώρα, δυστυχώς, ούτε η πλειοψηφία των μέσων ενημέρωσης βοηθάει και πολλές φορές ούτε επιχειρήσεις που βρίσκονται στην περιοχή. Ακόμα και πρακτορεία ταξιδίων αποκρύπτουν την ύπαρξη του μεταφορικού ισοδύναμου. Σε ό,τι αφορά τα μέτρα για τη νησιωτικότητα η Κυβέρνηση αυτή, εκτός από τον ΦΠΑ - που από την Νέα Δημοκρατία και το ΠΑΣΟΚ ήταν η μόνη εφαρμογή νησιωτικότητας που υπήρχε όλα αυτά τα χρόνια και η οποία δεν εφαρμόστηκε με τρόπο που να έχει όφελος στον καταναλωτή, και το ξέρουμε αυτό, διότι δεν έπεσαν οι τιμές στα νησιά, παρά το γεγονός ότι ήταν μειωμένοι οι συντελεστές, γιατί κάποιοι καρπούνταν αυτή τη διαφορά της μείωσης - , εκτός από το θέμα του ΦΠΑ, λοιπόν, η Κυβέρνηση εφαρμόζει σταδιακά μία ολοκληρωμένη νησιωτική πολιτική. Δεν έχω τον χρόνο αυτήν τη στιγμή να αναφέρω δέκα - δεκαπέντε σημεία νησιωτικής πολιτικής, αλλά προκαλώ να κάνουμε μια γενικευμένη συζήτηση και σε επίπεδο Βουλής για να συζητήσουμε για τα μέτρα της νησιωτικότητας τα οποία έχουν παρθεί τα τέσσερα τελευταία χρόνια. Πραγματικά θα ήθελα πάρα πολύ να συγκριθεί η πολιτική που άσκησαν όλες οι προηγούμενες κυβερνήσεις για πάρα πολλά χρόνια, με τις πολιτικές που έχουμε αρχίσει να ασκούμε εμείς ως Κυβέρνηση από το 2015 μέχρι σήμερα. Ευχαριστώ πολύ.
Ευχαριστούμε κι εμείς. Τον λόγο έχει τώρα ο κ. Συρίγος από την Κοινοβουλευτική Ομάδα του ΣΥΡΙΖΑ, για επτά λεπτά επίσης.
Κύριε Πρόεδρε, κυρίες και κύριοι συνάδελφοι, αρχίζω με μία οφειλόμενη απάντηση. Χθες είχαμε στην Ολομέλεια, με αφορμή τη συζήτηση για τον Κανονισμό της Βουλής, την ευκαιρία να πούμε τα πράγματα με το όνομά τους και κυρίως να καταδείξουμε την ευαισθησία και τη φροντίδα του σημερινού Προέδρου της Βουλής για την εύρυθμη λειτουργία της. Σήμερα, ως μη όφειλαν και εκτός θέματος, κάποιοι συνάδελφοι στρέφονται και πάλιν αδίκως κατά του Προέδρου της Βουλής. Διερωτώμαι αν πιστεύουν αυτά τα οποία ισχυρίζονται ή απλά αναφέρονται και πάλι προς πλήρωση, ελλείψει άλλου, του χρόνου της ομιλίας τους όσον αφορά το σημερινό ζήτημα. Λόγω του αβασίμου των αιτιάσεων, καταλήγω στο δεύτερο, ότι δηλαδή η πλήρωση του χρόνου, παρά η συμπεριφορά του Προέδρου της Βουλής, είναι αυτό που τους οδηγεί στις εκτός θέματος αναφορές τους. Συνεχίζω με επισημάνσεις και σχόλια για δύο παρατάσεις και μία επέκταση, ωφέλιμες και επιβεβλημένες, δηλαδή την κύρωση της Πράξεως. Το εμπρόθεσμον εξεταστέον πρώτον: Η Κυβέρνηση, εγκαταλείποντας την κακή πρακτική προηγούμενων κυβερνήσεων, τηρεί την προς κύρωση προθεσμία απαρέγκλιτα και για όλες τις πράξεις νομοθετικού περιεχομένου. Περί αυτού δείτε και την έκθεση της Επιστημονικής Υπηρεσίας της Βουλής που λέει ότι εμπροθέσμως κατετέθη και συζητείται σήμερα ενώπιόν μας η κύρωση της πράξεως νομοθετικού περιεχομένου, της οποίας Επιστημονικής Υπηρεσίας της Βουλής το έργο πράγματι είναι επαινετό και γι' αυτό πρέπει να λέγεται και να καταγράφεται. Η αρμοδιότητα αποκλειστικά της Βουλής είναι να εκτιμήσει αν όντως συντρέχουν οι προϋποθέσεις της κυρώσεως της πράξεως νομοθετικού περιεχομένου και νομίζω ότι δεν καταλείπεται καμμία αμφιβολία ότι οι απαιτούμενες προϋποθέσεις συντρέχουν. Όντως απαιτείται η παράταση όσον αφορά τη δυνατότητα εξαίρεσης της κύριας κατοικίας κ.λπ., όπως αναφέρεται, παρέχοντας προστασία και κυρίως ασφάλεια στους ενδιαφερόμενους. Επιβάλλεται, επίσης, η παράταση των μειωμένων συντελεστών ΦΠΑ στα νησιά Λέρο, Κω, Σάμο, Χίο, κάτι που από την ίδια την πραγματικότητα καθίσταται αναγκαίο. Τρίτον, το ίδιο ισχύει και για την επέκταση του μεταφορικού ισοδύναμου, όπως αναφέρεται. Εκτιμούμε δε ότι όντως υπήρχαν οι συνθήκες εξαιρετικής και επείγουσας ανάγκης για την έκδοση της πράξεως νομοθετικού περιεχομένου και συνακόλουθα την κύρωσή της σήμερα από τη Βουλή. Αναγιγνώσκοντας τέλος τις συνοδευτικές εκθέσεις του άρθρου 75 παράγραφος 1 και παράγραφος 3 του Συντάγματος - είναι η έκθεση του Γενικού Λογιστηρίου του Κράτους - , εκτιμούμε ότι το δημόσιο συμφέρον και το όφελος είναι υπέρτερο των όποιων επιβαρύνσεων. Πρέπει να τα βλέπουμε αυτά και να τα επισημαίνουμε. Τώρα αφορμή για αυτά που θα πω - και θα κλείσω - αποτελεί όντως η τελευταία κατάληξη ότι το όφελος και το δημόσιο συμφέρον είναι υπέρτερο των όποιων επιβαρύνσεων. Κυρίες και κύριοι συνάδελφοι, μετά τον Αύγουστο του 2018 και την επιστροφή με αργά, αλλά σταθερά βήματα στην κανονικότητα, οφείλουμε να τονίσουμε ενθυμούμενοι τις συνέπειες των επιλογών των προηγούμενων χρόνων της κρίσεως ότι πλέον στο δίλημμα πολιτική ή οικονομία η απάντηση πρέπει να είναι δεδομένη υπέρ της πολιτικής. Προσέξτε. Δεν είναι προεκλογικό δίλλημα, αλλά δίλημμα ουσίας βάσει του οποίου θα κριθούμε όλοι μας. Ευχαριστώ πολύ.
Ευχαριστούμε τον κ. Συρίγο.
Κύριε Πρόεδρε, θα ήθελα τον λόγο.
Ορίστε, κύριε Κοντονή, έχετε τον λόγο για την τροπολογία.
Ελάχιστο χρόνο θα χρειαστώ, κύριε Πρόεδρε, διότι ήδη ο Αντιπρόεδρος της Κυβέρνησης ανακοίνωσε ότι κάνει δεκτή την τροπολογία, την οποία είχα καταθέσει. Προς ενημέρωση, όμως, του Σώματος και υποβάλλοντας και το αίτημα και στα υπόλοιπα κόμματα της Αντιπολίτευσης να υπερψηφίσουν την τροπολογία, θέλω να πω ότι η Ζάκυνθος δοκιμάστηκε στις 26 Οκτωβρίου από έναν ισχυρότατο σεισμό και θα έλεγα ότι συνεχίζει να δοκιμάζεται, διότι η μετασεισμική ακολουθία είναι έντονη και καθημερινή. Γι' αυτόν το λόγο, ο Γενικός Γραμματέας Πολιτικής Προστασίας θεώρησε σωστό - και πολύ καλά έκανε - και επέκτεινε το χρόνο που η Ζάκυνθος τελούσε σε κατάσταση εκτάκτου ανάγκης και ο οποίος είχε αρχικά προσδιοριστεί μέχρι τις 29 Ιανουαρίου, μέχρι τις 28 Απριλίου. Αντιλαμβάνεστε ότι μέσα σε αυτό το χρονικό διάστημα είχε προβλεφθεί και είχε ψηφίσει η Βουλή την αναστολή όλων των πράξεων αναγκαστικής εκτέλεσης. Επομένως, λογικά σήμερα φέρνουμε μία τροπολογία που αυτό που ψήφισε η Βουλή και ίσχυε μέχρι την 29η Ιανουαρίου θα ισχύει πλέον μέχρι τις 28 Απριλίου. Είναι ένα αίτημα απολύτως λογικό και δείχνει και το ενδιαφέρον και της Κυβέρνησης προς την κατεύθυνση ενίσχυσης και θωράκισης του τόπου μου, της Ζακύνθου. Θα έλεγα μία και συζητούμε και την κύρωση της πράξης νομοθετικού περιεχομένου σήμερα ότι το ενδιαφέρον της Κυβέρνησης για τη νησιωτική Ελλάδα είναι αδιαμφισβήτητο. Και το γεγονός ότι επεκτάθηκε σε όλα τα νησιά χωρίς καμμία εξαίρεση και στα νησιά του Ιονίου το μεταφορικό ισοδύναμο είναι κάτι ιδιαίτερα θετικό και θα βοηθήσει και στην ανάπτυξη, αλλά και στη στήριξη των ασθενέστερων οικονομικών τάξεων και πολιτών. Οπότε καλό θα είναι κάποια στιγμή και η Αντιπολίτευση να μας πει στα χρόνια της ευμάρειας όλα αυτά τα οποία γίνονται σήμερα που μπαίνει σιγά - σιγά η χώρα στην κανονικότητα γιατί δεν γινόντουσαν; Ας αφήσουμε την καταστροφολογία στην άκρη και ας δώσουμε επιτέλους επαρκείς και πειστικές εξηγήσεις στους νησιώτες, γιατί αυτά δεν γινόντουσαν τόσα χρόνια. Σας ευχαριστώ, κύριε Πρόεδρε.
Ευχαριστούμε τον κύριο συνάδελφο. Κύριε Σαρίδη, έχετε τον λόγο για επτά λεπτά.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, ζήτησα τον λόγο πιστεύοντας πως τα δύο σχόλια που έχω να κάνω θα βοηθήσουν τη συζήτηση γύρω από το κορυφαίο ζήτημα της πολυαναμενόμενης τακτοποίησης των κόκκινων δανείων εν όψει μάλιστα της κορύφωσης της συζήτησης με την επικείμενη ουσιαστικά κατάθεση στη Βουλή της σχετικής νομοθετικής πρωτοβουλίας της Κυβέρνησης. Σχόλιο πρώτο. Κάποιοι μιλάνε σαν να πιστεύουν πως αυτά που νομοθετούμε αφορούν αποκλειστικά και μόνο τους Έλληνες που χρωστάνε, μόνο αυτούς που χρωστάνε, που χρωστάνε στην εφορία, που χρωστάνε στις τράπεζες, που χρωστάνε στα ασφαλιστικά ταμεία, που χρωστάνε στη ΔΕΗ, στο δήμο, που χρωστάνε το ενοίκιο, τα κοινόχρηστα, που χρωστάνε, χρωστάνε, χρωστάνε. Διαφωνώ κάθετα, κυρίες και κύριοι συνάδελφοι. Την λύση για τα κόκκινα δάνεια την περιμένουν με την ίδια ανυπομονησία και οι Έλληνες που είναι συνεπείς. Είναι εκείνοι δηλαδή που πληρώνουν τους φόρους τους, που πληρώνουν τα ασφαλιστικά τους ταμεία, που πληρώνουν, πληρώνουν, πληρώνουν και έχουν φτάσει σε ένα σημείο να αναρωτιούνται για ποιον δουλεύουν τελικά. Όσο σκληρά και να εργάζεται σήμερα στην Ελλάδα κάποιος, όσο άξιος και να είναι στη δουλειά, παραμένει εγκλωβισμένος σε μία φοροκεντρική οικονομία, η οποία δεν του επιτρέπει καμμία απολύτως εξέλιξη. Κυρίες και κύριοι συνάδελφοι, αν νομίζετε, λοιπόν, ότι το πρόβλημα των κόκκινων δανείων είναι πρόβλημα μόνο όσων χρωστάνε ανεξαρτήτως του λόγου που έχουνε φτάσει σε αυτό το σημείο, κάνετε λάθος. Το πρόβλημα αυτό μας αφορά όλους. Και δεν χρειάζεται άλλη απόδειξη ο ισχυρισμός μου πέραν της υπενθύμισης ότι έχουμε ήδη ανακεφαλαιοποιήσει τις τράπεζες τρεις φορές. Και αν ερμηνεύσουμε σωστά τις πρόσφατες απαντήσεις του κ. Δραγασάκη στο πλαίσιο κοινοβουλευτικού ελέγχου, υπάρχει ο κίνδυνος για την ανάγκη τέταρτης ανακεφαλαιοποίησης των τραπεζών. Το ακούτε, κύριοι συνάδελφοι της Κυβέρνησης; Μιλάμε για τέταρτη ανακεφαλαιοποίηση τραπεζών! Δεύτερο σχόλιο. Η μείωση του ΦΠΑ στα νησιά είναι μία μάχη που δεν πρέπει να εγκαταλειφθεί επ' ουδενί και από καμμία, καμμία ανεξαιρέτως ελληνική κυβέρνηση. Η μείωση του ΦΠΑ στα νησιά, κύριε Υπουργέ, είναι ταυτισμένη με την έννοια της νησιωτικότητας ως ιδιαιτερότητα αναγνωρισμένη από την Ευρωπαϊκή Ένωση. Το να συνδέεται, λοιπόν, απροκάλυπτα και επανειλημμένα η μείωση του ΦΠΑ με το βάρος της προσφυγικής κρίσης οδηγεί σε λάθος κατεύθυνση και αποσυνδέει πλέον το μειωμένο ΦΠΑ στα νησιά από τα αρχικά του θεμέλια, δηλαδή την αντιμετώπιση της γεωγραφικής ιδιαιτερότητας των νησιών και το μετατοπίζει συνδέοντας το με την προσφυγική κρίση. Άρα, όταν τελειώσει κάποτε η προσφυγική κρίση, τα νησιά θα πάψουν να είναι νησιά; Χρειάζεται πολύ μεγάλη προσοχή ο τρόπος με τον οποίο επιχειρηματολογούμε υπέρ της μείωσης του ΦΠΑ στα νησιά για λόγους πέραν της οικονομίας και του εμπορίου. Σε κάθε περίπτωση ακόμα και όταν νομοθετούμε για συγκεκριμένες πληθυσμιακές ομάδες, οι νόμοι αφορούν και εφαρμόζονται σε όλους ανεξαιρέτως τους συμπολίτες μας. Μην το ξεχνάμε αυτό. Τις τελευταίες εβδομάδες πολιτικοί και δημοσιογράφοι μετράμε από το 145 έως το 151 και άντε μέχρι το 153. Άλλη δουλειά δεν έχουμε να κάνουμε. Δυστυχώς, όμως, για πολλές οικογένειες το μέτρημα από το 145 έως το 151 αφορά τα διαθέσιμα ευρώ που έχουν για να βγάλουν τον μήνα τους. Ούτε αυτό πρέπει να το ξεχνάμε. Αρχές Σεπτέμβρη κατέθεσα μία πρόταση νόμου. Παράλληλα με την πρόταση αυτή, κατέθεσα και την υπόσχεσή μου στον Σύλλογο Δανειοληπτών Βορείου Ελλάδος και στον Πρόεδρό του, Χαράλαμπο Περβανά, ότι για το δίκαιο αυτό αίτημά τους θα κάνω ό,τι μπορώ. Στη συζήτηση, λοιπόν, του προϋπολογισμού υλοποίησα τη δέσμευσή μου απέναντι στους πολίτες αυτής της χώρας. Έδειξα εμπιστοσύνη στη δέσμευση της Κυβέρνησης για επικείμενη συζήτηση της πρότασης νόμου στη Βουλή των Ελλήνων, αναλαμβάνοντας το πολιτικό κόστος. Μαζί με εμένα, με τη δική μου ψήφο, έδειξαν εμπιστοσύνη πάνω από ένα εκατομμύριο πολίτες αυτής της χώρας και περιμένουν την υλοποίηση της δικής σας υπόσχεσης, της υπόσχεσης της Κυβέρνησης, Για να δούμε, λοιπόν, πόση εμπιστοσύνη μπορούμε να σας έχουμε. Για να δούμε, λοιπόν, πόση εμπιστοσύνη αξίζει να σας έχουμε. Για να δούμε, αξίζετε τελικά μέρος της εμπιστοσύνης του ελληνικού λαού ή δεν αξίζετε τίποτα; Ευχαριστώ πάρα πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής τριάντα πέντε μαθητές και μαθήτριες και τρεις εκπαιδευτικοί συνοδοί τους από το Γενικό Λύκειο Δροσιάς Εύβοιας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Ξυδάκης, Κοινοβουλευτικός Εκπρόσωπος από τον ΣΥΡΙΖΑ, για δώδεκα λεπτά.
Ευχαριστώ, κύριε Πρόεδρε. Αγαπητοί συνάδελφοι, ερχόμαστε σήμερα να επικυρώσουμε μία πράξη νομοθετικού περιεχομένου, η οποία έδωσε χρόνο και ανακούφιση σε κάποια τμήματα του πληθυσμού τα οποία υποφέρουν από τις επιπτώσεις της μακρόχρονης κρίσης. Είχαμε την ευκαιρία να ακούσουμε και τον Αντιπρόεδρο και Υπουργο Οικονομίας και Ανάπτυξης, τον κ. Δραγασάκη, και τον Υπουργό Νησιωτικής Πολιτικής να αναπτύσσουν όχι μόνο το γενικότερο σκεπτικό, τη στρατηγική αναδιάρθρωσης του παραγωγικού ιστού και των μεγάλων εθνικών και επιτόπιων πολιτικών, αλλά κυρίως να δούμε πώς πρέπει να προχωρήσει η χώρα τα επόμενα χρόνια, τα χρόνια μετά το μνημόνιο. Είναι σαφές από αυτά που είπε ο Αντιπρόεδρος ότι χρειάζεται ειλικρίνεια, χρειάζεται ρεαλισμός, δεν χρειάζονται διπλά λόγια και κρυμμένες αλήθειες. Χρειάζεται αλήθεια και σοβαρότητα και ανάληψη ευθύνης. Από τη μεριά της μεγάλης προοδευτικής πλειοψηφίας, που συγκροτεί ο ΣΥΡΙΖΑ, είναι σαφές ήδη από τις προγραμματικές του διακηρύξεις, αλλά και από τη δύσκολη εφαρμογή μιας κυβερνητικής πολιτικής υπό το βάρος των δημοσιονομικών προσαρμογών, της εσωτερικής υποτίμησης και της κατάρρευσης της οικονομίας κατά τη διάρκεια της οκταετίας των μνημονίων, ότι ο ΣΥΡΙΖΑ παρ' όλα αυτά προσπάθησε να ρηγματώσει αυτήν τη σκληρή δημοσιονομική νεοφιλελεύθερη στον πυρήνα της πολιτικής με την προγραμματική του τοποθέτηση, την πυρηνική τοποθέτηση, την κυτταρική του τοποθέτηση υπέρ του κόσμου της εργασίας και υπέρ του κόσμου της παραγωγής. Ισχυριζόμαστε, λοιπόν, ότι οι πολιτικές πρακτικές οι οποίες ξεδιπλώνονται τώρα, μετά το τέλος των μνημονίων, δεν αποσκοπούν μόνο στην ανακούφιση, τη δίκαιη και την απολύτως αναγκαία ανακούφιση του πληθυσμού, αλλά στην ανάκτηση και τη συγκρότηση μιας καινούριας ζωτικότητας για την ελληνική οικονομία και συνεκδοχικά για την κοινωνία, για την ενίσχυση της παραγωγής, για την αναδιάρθρωση του παραγωγικού υποδείγματος και πάντα με γνώμονα την κοινωνική δικαιοσύνη, τη διατήρηση και την ενίσχυση της κοινωνικής συνοχής και κυρίως την ανάκτηση μιας συλλογικής εθνικής αυτοπεποίθησης και την κατάρτιση ενός οράματος για το μέλλον. Σκελετός, ραχοκοκαλιά σε αυτό το κοινωνικό σχέδιο είναι ασφαλώς ο κόσμος της παραγωγής, ο κόσμος των μικρομεσαίων επιχειρήσεων και των επαγγελματιών, ο κόσμος αυτής της μικρομεσαίας επιχειρηματικότητας η οποία προσφέρει περίπου το 86% των θέσεων εργασίας. Αν ξαναπάρουν μπροστά οι μικρομεσαίες επιχειρήσεις, οι οποίες κινούνται στη γκρίζα ζώνη, θα ξαναπάρει μπροστά η απασχόληση, θα ξαναδοθεί ευκαιρία για ανάκτηση της κοινωνικής συνοχής όχι στα προ κρίσεως επίπεδα και στις προ κρίσεως μορφές, αλλά σε νέες υγιέστερες μορφές κοινωνικής οργάνωσης. Ο Αντιπρόεδρος υπενθύμισε κάποια χρηματοδοτικά εργαλεία που φιλοδοξούν να καλύψουν το κενό που παρατηρείται τώρα από τον τραπεζικό δανεισμό. Ο τραπεζικός δανεισμός αισιοδοξούμε ότι θα επανέλθει μετά τη στέρεη επανασύνδεσης της χώρας με τις κεφαλαιαγορές. Ήδη κινούνται για την έκδοση δικών τους ομολόγων και δικών τους τρόπων χρηματοδότησης από τις διεθνείς κεφαλαιαγορές και οι τράπεζες, πράγμα που αναμένεται να επιδράσει ευεργετικά στη ρευστότητα. Αλλά ως τότε - αυτό το οποίο είναι πολύ σημαντικό - οι πολιτικές εφαρμογές που αναμένονται το αμέσως προσεχές διάστημα από την Κυβέρνηση θα τονώσουν αυτόν τον τομέα της οικονομίας, τους μικρομεσαίους, όπως είναι και οι μικρές προσαρμογές στους φορολογικούς συντελεστές, και οι εκατόν είκοσι δόσεις για τη ρύθμιση των εκκρεμοτήτων σε ασφαλιστικά ταμεία και στο δημόσιο. Εγώ θα πρόσθετα ότι θα μπει και μια σκέψη για προσαρμογή των ασφαλιστικών εισφορών οι οποίες αναπροσαρμόστηκαν στους ελεύθερους επαγγελματίες εξαιτίας της αύξησης του κατώτατου μισθού. Νομίζω ότι θα μπει αυτό στη σκέψη του οικονομικού επιτελείου και των Υπουργείων Κοινωνικής Πολιτικής, Εργασίας και Οικονομικών και Εθνικής Ανάπτυξης, ώστε όλο το πλαίσιο να είναι υποστηρικτικό σε πρώτη φάση για να βγουν από την «γκρίζα» ζώνη οι περίπου εξακόσιες - εξακόσιες πενήντα χιλιάδες μικρομεσαίες επιχειρήσεις που αυτή τη στιγμή προσπαθούν να βρουν βηματισμό. Ο Αντιπρόεδρος ανέφερε τουλάχιστον τρία - τέσσερα χρηματοδοτικά εργαλεία. Εγώ θα ήθελα να σταθώ στο Πρόγραμμα Χρηματοδοτικής Ενίσχυσης των Μικρομεσαίων Τουριστικών Επιχειρήσεων το οποίο έχει δύο χαρακτηριστικά. Το ένα είναι ότι βλέπουμε ότι υπάρχει μια διαρκής όδευση και ροή κεφαλαίων προς τις μεγάλες επιχειρήσεις, αλλά είναι χρέος της πολιτείας, εφόσον θέλει να στηρίξει και τη μικρή επιχειρηματικότητα που είναι είπαμε η ραχοκοκαλιά, να τις βοηθήσει. Αυτές δεν έχουν τις δυνατότητες να πάνε στον μεγάλο τραπεζικό δανεισμό ή στις διεθνείς χρηματαγορές. Το πρόγραμμα που εξήγγειλε ύψους 400 εκατομμυρίων ευρώ συνάντησε ζήτηση περίπου τριπλάσια και ζητήθηκαν 1,12 δισεκατομμύρια ευρώ και κατατέθηκαν κοντά οκτώ χιλιάδες αιτήσεις. Στην πορεία αυξήθηκε αυτή η προσφορά και ήταν ένα ισχυρό σήμα. Σε δεύτερη φάση έχει μεγάλη σημασία τα χρηματοδοτικά εργαλεία τα οποία προσφέρει το ΤΑΝΕΟ, το Ταμείο Ανάπτυξης της Νέας Οικονομίας υπό το Υπουργείο Εθνικής Οικονομίας. Έχει προκηρύξει 700 εκατομμύρια ευρώ και προσφέρει τη δυνατότητα στις μικρές και μεσαίες επιχειρήσεις να προσφύγουν σε νέα χρηματοδοτικά εργαλεία που δεν συνηθίζονταν στις μικρές επιχειρήσεις, στην έκδοση ομολόγων εγγυημένων μικρών αμοιβαίων κεφαλαίων και με τη σύμπραξη ιδιωτικών funds. Είναι νέα χρηματοδοτικά εργαλεία τα οποία μπαίνουν κατευθείαν στις μικρομεσαίες επιχειρήσεις. Νομίζω ότι είναι μια βασική κατεύθυνση, πέρα από τους ευρωπαϊκούς πόρους, με βάση τους εθνικούς πόρους και τις συμπράξεις με μεγάλα funds να έχουμε ροή χρήματος στην αγορά, στην μικρή επιχείρηση 40.000 ευρώ, 50.000 ευρώ, 100.000 ευρώ, έως 400.000 ευρώ ήταν στα τουριστικά. Παρόμοιες κλίμακες, ίσως και λίγο παραπάνω, είναι στο ΤΑΝΕΟ. Μια τελευταία παρατήρηση, διότι ακούστηκαν από συναδέλφους και από την ελάσσονα και από την μείζονα αντιπολίτευση κάποιες πρώτες παρατηρήσεις, σχετικά με την επίσκεψη του Πρωθυπουργού στην Τουρκία και τη συνάντησή του με τον Πρόεδρο της Τουρκίας Ερντογάν. Κατ' αρχάς, πρέπει να επισημάνουμε και σε αυτή την Αίθουσα, που σήμερα έχει ένα καλό κλίμα, ότι η αυστηρή κριτική από την Αντιπολίτευση είναι όχι μόνο θεμιτή, αλλά είναι ευπρόσδεκτη και είναι γόνιμη. Η υστερική κριτική, η άνευ επιχειρημάτων με κραυγές και ύβρεις δεν προσφέρει τίποτε σε κανέναν. Ας πούμε, η κριτική που προσκόμισε ο κ. Κουτσούκος είχε έναν χαρακτήρα αυστηρότητος, αλλά και έναν χαρακτήρα δικαιοσύνης. Αναγνώριζε τα βήματα, διεκδικούσε την πολιτική κληρονομιά της δικής του παράταξης για την αντιμετώπιση των υπερχρεωμένων νοικοκυριών, της πρώτης κατοικίας. Ωστόσο, ακόμη και η χειρονομία να προσφέρει μια τροπολογία - την οποία έκανε κατ' αρχήν δεκτή ο Αντιπρόεδρος και υποσχέθηκε να τη δει όταν θα έρθει το νομοσχέδιο, να δει αν δεν υπάρχει αυτή η πρόβλεψη, να την ενσωματώσει - , δείχνει μια λειτουργία η οποία προσπαθεί να βρει συγκλίσεις, να κάνει κριτικές, να ασκήσει τις δικές της απόψεις, να τις πει, να τις εκθέσει, αλλά αν υπάρχει ένα σημείο στο οποίο μπορούμε να βρούμε πεδίο κοινής δράσης βελτιωτικής για το σύνολο των πολιτών, εν τέλει των εντολέων μας, των συμπολιτών μας στους οποίους λογοδοτούμε, μπορούμε και το κάνουμε. Άλλες κριτικές βολές από την Αντιπολίτευση χαρακτηρίζονται μόνο από μια τρομακτική υστερία, ψέμα, λύσσα, εχθροπάθεια, μηδενισμό για οτιδήποτε γίνεται και επίσης, από μια παραχάραξη μνήμης, ιστορίας, πολιτικών πρακτικών παρελθουσών κυβερνήσεων, πράγματα που έχουν συμβεί και ουδείς αμφιβάλει. Σε ό,τι αφορά την επίσκεψη του Πρωθυπουργού, δυστυχώς η εξωτερική πολιτική τον τελευταίο καιρό, με αφορμή το μακεδονικό, κατέληξε σε πεδίο αντιπαραθέσεων και πεδίο έριδος, λοιδορίας και ψεύδους. Η Κυβέρνηση έχει δείξει κινητικότητα στην εξωτερική πολιτική, έχει δείξει σύνεση μαζί με τόλμη, έχει δείξει ότι προχωρεί όπου πρέπει να προχωρήσει, ότι αναλαμβάνει ιστορικά βάρη και ιστορικές ευθύνες για μεγάλες εκκρεμότητες, βασισμένη σε γραμμές και θέσεις που έχουν παγιωθεί στην ελληνική πολιτική σκηνή. Επίσης, έχουμε παρατηρήσει - το παρατηρούν τουλάχιστον οι ξένοι αναλυτές, που είναι πολύ πιο ψύχραιμοι και αντικειμενικοί και δεν χαρίζονται σε κανέναν και ούτε μπορούν να χαρακτηριστούν φιλοσυριζαίοι, ή φιλονεοκομμουνιστές - ότι ο Αλέξης Τσίπρας έχει συμβάλει στην ανάκτηση διπλωματικού κεφαλαίου για τη χώρα. Όχι για το πρόσωπό του, όχι για την παράταξή του, αλλά για την Ελλάδα. Ανακτάται διπλωματικό κεφάλαιο, το οποίο απωλέσθη με ραγδαίους ρυθμούς και με αισχρούς τρόπους, ταπεινωτικούς για τον ελληνικό λαό στα χρόνια της κρίσης, στα χρόνια της πτώχευσης, στα χρόνια της χρεοκοπίας, των μνημονίων. Ακόμα και στα χρόνια του προσφυγικού επιχειρήθηκε συκοφάντηση του ελληνικού λαού. Κερδίζουμε. Κερδίζουμε σαν Έλληνες. Δεν κερδίζει ο Αλέξης Τσίπρας, κερδίζει η Ελλάδα και επιτέλους βλέπουμε ότι από το δόγμα της διπλωματικής ακινησίας, το δόγμα της αταραξίας και το δόγμα της συρρίκνωσης, ότι δεν μας καταλαβαίνει κανένας, ότι είμαστε ανάδελφοι, ότι έχουμε παντού εχθρούς, προχωρούμε σε μια πολιτική ρεαλισμού, ζυγισμένης και σοβαρής ενεργητικότητας, σε μια ενίσχυση των εθνικών θέσεων και συμφερόντων και επιτέλους, σε μια συνειδητοποίηση και εκμετάλλευση των μεταβαλλόμενων γεωπολιτικών συσχετισμών. Δεν μπορείς να μένεις ακίνητος, εσωστρεφής, βαλτωμένος, όταν γύρω σου όλα αλλάζουν. Συνέβη αυτό την περίοδο 1989-1991, όταν άλλαζε η Ευρώπη και η Ελλάδα είχε βυθιστεί στην εσωστρέφεια και τον εσωτερικό διχασμό, όταν δικάζονταν πρωθυπουργοί και άλλαζε ο κόσμος γύρω μας. Συμβαίνει και τώρα που αλλάζει η νοτιοανατολική Μεσόγειος, αλλάζουν τα Βαλκάνια, αλλάζει η Ευρώπη δυστυχώς όχι προς το καλύτερο και πρέπει να τοποθετούμαστε, να είμαστε δύναμη σταθεροποιητική και ειρηνοποιός στην περιοχή μας, αλλά και στην ευρύτατη περιοχή και όχι μια χώρα, η οποία παράγει προβλήματα ή γίνεται μέρος ενός προβλήματος που δεν της αξίζει. Κράτος δικαίου, δύναμη ειρήνης, δύναμη σταθεροποίησης, Ελλάδα που δεν απειλεί, αλλά ούτε δέχεται να απειλείται από κανέναν. Αυτή είναι η εξωτερική πολιτική της Αριστεράς και αυτή είναι η εξωτερική πολιτική που αξίζει στην Ελλάδα και επιτέλους την έχει. Σας ευχαριστώ.
Ευχαριστούμε τον κ. Ξυδάκη. Θα πάρει τον λόγο τώρα ο κ. Τσόγκας και αμέσως μετά ακολουθούν ο κ. Δρίτσας και ο κ. Σαχινίδης, Κοινοβουλευτικός Εκπρόσωπος της Χρυσής Αυγής, για να ολοκληρώσουμε τον κύκλο των Κοινοβουλευτικών Εκπροσώπων και να οδεύσουμε προς το τέλος σιγά - σιγά. Κύριε Τσόγκα, έχετε τον λόγο για επτά λεπτά.
Ευχαριστώ, κύριε Πρόεδρε. Κυρία και κύριε Υπουργέ, κυρίες και κύριοι Βουλευτές, με την κύρωση της από 31 Δεκεμβρίου του 2018 πράξης νομοθετικού περιεχόμενου σχετικά με την παράταση δυνατότητας εξαίρεσης της κύριας κατοικίας από τη ρευστοποίηση, δυνάμει του ν.3869/2010, την παράταση μειωμένων συντελεστών ΦΠΑ στα νησιά Λέρος, Λέσβος, Κω, Σάμος και Χίος και την επέκταση εφαρμογής του μεταφορικού ισοδυνάμου είναι μια ευκαιρία, για να αποδείξουμε ότι σε θέματα που έχουν ισχυρές κοινωνικές προεκτάσεις μπορούμε και άλλωστε υποχρεούμαστε να συνεργαστούμε, αφήνοντας στην άκρη άγονες πολιτικές αντιπαραθέσεις. Τέτοια θέματα, με έντονο κοινωνικό πρόσημο, ρυθμίζει η υπό κύρωση πράξη νομοθετικού περιεχομένου, δηλαδή την παράταση του δικαιώματος της προστασίας της πρώτης κατοικίας των πολιτών που βρίσκονται σε δυσχερή οικονομικά θέση και την ανακούφιση των κατοίκων των νησιωτικών περιοχών που επωμίστηκαν το βάρος των αυξημένων προσφυγικών ροών. Με την κύρωση της δίμηνης παράτασης προστασίας της πρώτης κατοικίας, η Κυβέρνηση, συνεπής στις θέσεις της και με κριτήριο πάντα την προστασία των αδύναμων και κοινωνικά και οικονομικά ευάλωτων πολιτών, επιδιώκει την παράταση του νόμου των υπερχρεωμένων φυσικών προσώπων και νοικοκυριών, ούτως ώστε μέχρι το τέλος Φεβρουαρίου να υπαχθούν όσοι επιθυμούν να προστατεύσουν την κατοικία τους και συνάμα λειτουργεί ως μεταβατικό στάδιο έως ότου συμφωνηθεί ένα μόνιμο πλαίσιο προστασίας και ρύθμισης των χρεών των συμπολιτών μας, σε συνεργασία βέβαια και με τους αρμόδιους ευρωπαϊκούς θεσμούς, τις τράπεζες και την Τράπεζα της Ελλάδος. Η πρόθεσή μας είναι να μην χαθεί κανένα σπίτι για χρέη που εξαιτίας της πολύχρονης οικονομικής κρίσης διογκώθηκαν δραματικά. Πέρα από τη συνταγματική υποχρέωση προστασίας της κατοικίας και της οικογενειακής ζωής, έχουμε και ηθική υποχρέωση να προστατεύσουμε τους συμπολίτες μας που βρέθηκαν σε οικονομικό αδιέξοδο. Δεν πρέπει να ξεχνάμε ότι ο υπερδανεισμός που άνθισε την προηγούμενη δεκαετία ήταν αποτέλεσμα της τραπεζικής ασυδοσίας και της παντελούς έλλειψης κρατικής εποπτείας. Δάνεια καταναλωτικά και πιστωτικές κάρτες χορηγούνταν τηλεφωνικώς χωρίς κανέναν έλεγχο πιστοληπτικής ικανότητας, πέραν των οικονομικών δυνατοτήτων των αιτούμενων τον δανεισμό, δημιουργώντας μία ευδαιμονική μεν ατμόσφαιρα, ανύπαρκτη όμως κατ' ουσίαν, αφού καταχρηστικοί γενικοί όροι συναλλαγών, υψηλά επιτόκια δανεισμού, παράνομοι ανατοκισμοί και μία αφθονία χορήγησης χρήματος χωρίς κριτήρια, δίχως έλεγχο, δίχως προστασία του καταναλωτή, δίχως υπευθυνότητα από πλευράς του δυνατού παίκτη στις συναλλαγές, εν προκειμένω των τραπεζών, έβαλε μία θηλειά σε μεγάλο κομμάτι του πληθυσμού, το οποίο, εν όψει και της μεταβολής των συνθηκών που δημιούργησε η οικονομική κρίση στην καθημερινότητα του, κινδυνεύει σήμερα να βρεθεί χωρίς στέγη. Είναι επιτακτική ανάγκη, πέραν της δίμηνης παράτασης της ισχύος του ν.3869/2010, όπως τροποποιήθηκε, να συμβάλλουμε όλοι στην κατεύθυνση προστασίας της πρώτης κατοικίας των οικονομικά ασθενέστερων φυσικών προσώπων και νοικοκυριών. Ήδη έχει εξαγγελθεί η πρόθεση της Κυβέρνησης για ένα νέο νομοθετικό πλαίσιο διαχείρισης του ιδιωτικού χρέους και διάσωσης της πρώτης κατοικίας. Η Κυβέρνηση δεν μπορεί να αφήσει έωλο και αρρύθμιστο ένα τόσο σημαντικό θέμα, το οποίο συνδέεται άμεσα με τη σταθεροποίηση της οικονομίας μας, αλλά και τη διασφάλιση του τραπεζικού συστήματος. Όμως η δημιουργία θεσμικού πλαισίου για τη διαχείριση των κόκκινων δανείων θέλει προσεκτικό σχεδιασμό, ώστε και οι δύο πλευρές να ικανοποιηθούν. Χρειάζεται ισορροπημένες λύσεις και σωστό ζύγισμα στη ζυγαριά. Η εξεύρεση ικανοποιητικής λύσης είναι αναγκαία ώστε ο υπερχρεωμένος Έλληνας πολίτης να βγει από τον κοινωνικό και οικονομικό αποκλεισμό και να επιστρέψει στην κανονικότητα. Αναφορικά τώρα με την παράταση του μειωμένου ΦΠΑ στα νησιά και τη διατήρησή του από την Κυβέρνηση, είναι αυτονόητο ότι λειτουργεί ως μέτρο στήριξης για τους νησιώτες που σηκώνουν στις πλάτες το βάρος της προσφυγικής κρίσης. Είναι από τα ελάχιστα που μπορούμε να κάνουμε για όλον αυτόν τον κόσμο. Και όσο διαρκούν οι προσφυγικές ροές θα διατηρήσουμε αυτό το προνόμιο υπέρ της Σάμου, της Χίου, της Λέσβου, της Κω, της Λέρου ως μέσο τόνωσης των τοπικών οικονομιών τους που επλήγησαν τα τελευταία χρόνια. Η Κυβέρνηση, τόσο με το μεταφορικό ισοδύναμο όσο και με τον μειωμένο συντελεστή ΦΠΑ, στέκει δίπλα στη νησιωτική Ελλάδα, αναγνωρίζει τα προβλήματα που αντιμετωπίζουν οι εκεί τοπικές κοινωνίες και μένει συνεπής στην κοινωνική και αναπτυξιακή πολιτική που ασκεί. Οι εν λόγω παρατάσεις είναι δείγμα υπεύθυνης πολιτικής και στρατηγικού σχεδιασμού για οικονομική ενδυνάμωση και ανάπτυξη της χώρας. Οι ρυθμίσεις που σήμερα συζητούμε εξυπηρετούν μία μεγάλη μερίδα της κοινωνίας μας. Προσβλέπουν στην οικονομική και κοινωνική εφημερία των συμπολιτών μας που καταρρακώθηκαν και σχεδόν εξοντώθηκαν από την κρίση και είναι καθήκον όλων μας, ιδίως όταν πρόκειται για θέματα κοινωνικής πολιτικής, να βάζουμε στην άκρη τις κομματικές μας διαφορές και να στηρίζουμε μέτρα που λειτουργούν προς όφελος του λαού και του τόπου. Η υπό κύρωση Πράξη Νομοθετικού Περιεχομένου είναι μία ευκαιρία να ανταποκριθούμε στον ρόλο μας, που δεν είναι άλλος από την προάσπιση του λαϊκού συμφέροντος. Κυρίες και κύριοι Βουλευτές της Αντιπολίτευσης, οποιαδήποτε τυχόν αντίθεσή σας το παρόν νομοσχέδιο, θα είναι μία ακόμα συμβολή στην εν γένει πολιτική σας ανεπάρκεια. Θα αποτελέσει μία ακόμη μικρόνοη άποψη, ενάντια στην προσπάθεια προστασίας των επαπειλούμενων λαϊκών συμφερόντων. Θα αποδείξει περίτρανα ότι είσαστε υποστηρικτές νεοφιλελεύθερων αντιλήψεων, ότι, εντέλει, θα είστε φρουροί μιας ανάλγητης συντριπτικής λογικής που αγνοεί τις ανάγκες της κοινωνίας, μιας κοινωνίας που σηκώνει σταδιακά το κεφάλι της μέσα από τα αποκαΐδια της μνημονιακής περιόδου και αναζητά την επιβίωσή της και την ιστορική της δικαίωση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε. Συνεπώς, η ψήφιση του νομοσχεδίου δεν είναι απλά μονόδρομος, αλλά αποτελεί κοινωνική επιταγή και αναγκαιότητα, αφού ο προβλεπόμενος σχεδιασμός της Κυβέρνησης θα οδηγήσει σε μία οριστική και δίκαιη επίλυση των αυξημένων κοινωνικών προβλημάτων, για τα οποία έχετε σημαντικό έως αποκλειστικό μερίδιο. Τούτων δοθέντων, οποιαδήποτε άλλη στάση σας θα υποδείξει μία στείρα αντιπολιτευτική τακτική και μόνο. Ελπίζω να μην υποπέσετε σε ένα ακόμη πολιτικό και κοινωνικό ατόπημα, όπως συνηθίζετε. Ευχαριστώ.
Ευχαριστούμε τον κ. Τσόγκα. Ο κ. Δρίτσας έχει τον λόγο για επτά λεπτά. Αμέσως μετά ακολουθεί ο κ. Σαχινίδης. Περιμένουμε να δούμε και κάποιους συναδέλφους που εκκρεμούν για να ολοκληρώσουμε. Ορίστε, κύριε Δρίτσα, έχετε τον λόγο.
Ευχαριστώ πολύ, κύριε Πρόεδρε. «Σοκαριστικούς ρυθμούς ανάπτυξης» μας ζήτησε ο κ. Λοβέρδος λίγο πριν. Ούτε καν σχολίασε μία πάρα πολύ ενδιαφέρουσα επιμέρους παρουσίαση που ο Αντιπρόεδρος της Κυβέρνησης, ο κ. Δραγασάκης, έκανε ενώπιον του Σώματος για ένα σχέδιο κάλυψης υπαρκτού χρηματοδοτικού κενού ούτε έλαβε υπ' όψιν του τίποτα. Ωραία. Κι εγώ θα μπορούσα να του απαντήσω ότι θα ονειρευόμουν να ήμουν, όπως ο Δημήτρης Χορν στο «Αλίμονο στους νέους», πενήντα χρόνια νεότερος και να αντιμετώπιζα ξανά και ξανά τα νέα δεδομένα της ζωής. Δεν θα του απαντήσω έτσι, γιατί τα πράγματα δεν είναι για χιούμορ. Χρεοκόπησε η χώρα; Χρεοκόπησε. Το αν δεν χρεοκόπησε και τυπικά είναι μικρής σημασίας. Προσπάθησε αυτή η Κυβέρνηση από το 2015 να υλοποιήσει ένα πρόγραμμα εξόδου από τη χρεοκοπία και την κρίση με βάση την τόνωση της εσωτερικής ζήτησης - αυτό ήταν το πρόγραμμα των αρχών του 2015- και οι αδυσώπητοι συσχετισμοί στην Ευρώπη και παγκόσμια δεν το επέτρεψαν; Προσπάθησε έκτοτε η Κυβέρνηση και έβαλε ένα σχέδιο από τον Σεπτέμβρη του 2015. Σχέδιο διάσωσης και της κοινωνίας και της οικονομίας. Σχέδιο σταθεροποίησης βήμα - βήμα, με σκοπό τη διάσωση, σταθεροποίηση, ανασυγκρότηση και ανάπτυξη με κοινωνική συνοχή και δικαιοσύνη; Είμαστε σε ένα πρωτοφανές φαινόμενο για την ελληνική πραγματικότητα ένα σχέδιο να υλοποιείται και να αποδίδει βήμα - βήμα για πρώτη φορά ολοκληρώνοντας ένα κυβερνητικό έργο που φτάνει πια στην τετραετία; Είναι αυτό κέρδος; Είναι τεράστιο, πρωτοφανέρωτο. Έχουμε μπροστά μας προοπτική εκλογών, σύμφωνα με τα συνταγματικώς καθοριζόμενα; Βεβαίως. Είναι ευθύνη όλων των αντιπολιτευόμενων δυνάμεων, εν όψει αυτής της πραγματικότητας, να οργανώσουν τις προτάσεις τους για το 2020, το 2021, το 2022 και το 2023; Αυτή είναι η συζήτηση που χρειάζεται σ' αυτόν τον τόπο που έχει υποστεί όλες αυτές τις οδύνες. Κι αν όλα αυτά που συνέβησαν σ' αυτήν την τετραετία με την Κυβέρνηση ΣΥΡΙΖΑ δεν είναι όλα πολύ αριστερά - και όντως δεν είναι τα περισσότερα πολύ αριστερά - είναι τεράστιας σημασίας όμως ότι για πρώτη φορά η Αριστερά μπόρεσε να βάλει διαδικασία διάσωσης, σταθεροποίησης, ανάκαμψης και ανάπτυξης, για να μπορούμε να συζητάμε τώρα ποιες είναι οι προοπτικές του 2020, του 2021, του 2022 και του 2023. Αλλιώς, δεν θα μπορούσαμε. Αυτή είναι η τεράστια συνεισφορά της Αριστεράς, ακόμα και όταν δεν ασκεί ακριβώς «αριστερή πολιτική», γιατί είναι χρήσιμη, γιατί είναι ακριβώς σύμφωνη με τις ανάγκες της κοινωνίας. Σοκαριστικοί ρυθμοί ανάπτυξης: Ας μας πει ο κ. Λοβέρδος την πρόταση. Τη θεωρία του ελατηρίου; Μπορεί να έχει δίκιο. Αυτό, όμως, θέλει όχι εντυπώσεις και όχι εύκολη κριτική. Επίσης, λέει «καλύτερα, επαρκέστερα προετοιμασμένη επίσκεψη του Πρωθυπουργού στην Τουρκία». Τα είπε ο Κοινοβουλευτικός μας Εκπρόσωπος, ο Νίκος Ξυδάκης. Δεν χρειάζεται να επανέλθω. Δεν κατάλαβα, όταν υπάρχει τόση ρευστότητα, κάθε βήμα διατήρησης της πρωτοβουλίας των κινήσεων ελέγχου των εξελίξεων, δυνατότητας επηρεασμού των εξελίξεων, είναι μικρής σημασίας; Αυτό δεν είναι αποτύπωμα προετοιμασίας; Έτσι κλείνονται οι συνεννοήσεις για προσκλήσεις μεταξύ αρχηγών κρατών; Τόσο απλοϊκοί γινόμαστε για να χτυπήσουμε τον ΣΥΡΙΖΑ; Και ενώ εχθές ο Πρόεδρος της Βουλής - όχι μόνο απέναντι στο Σώμα, αλλά απέναντι στην ελληνική κοινωνία, στον ελληνικό λαό - αντέκρουσε όλες τις αθλιότητες και τις φτήνιες των επιχειρημάτων για δήθεν συνταγματική εκτροπή και ευτελισμό του κοινοβουλευτικού βίου με έναν λόγο λογοδοσίας απέναντι στην κοινωνία και αντίκρουσης όλων αυτών των επιχειρημάτων, ήρθε ο κ. Αθανασίου να μας πει σήμερα - να επαναλάβει και να αναθερμάνει τη συζήτηση - τι θα κάνει ένας εκ των έξι αυτών Βουλευτών, οι οποίοι - ειρήσθω εν παρόδω - αυτό που έκαναν δεν είναι τίποτα λιγότερο, τίποτα περισσότερο από μία κοινοποίηση της πολιτικής τους βούλησης να στηρίξουν αυτή την Κυβέρνηση, που λίγες μέρες πριν το έκαναν, άλλωστε και με την ψήφο εμπιστοσύνης. Αυτό είναι. Και ήρθε να κάνει ο κ. Αθανασίου καινούργιο λογοπαίγνιο - γιατί όλες αυτές τις μέρες τεχνάσματα και λογοπαίγνια ακούμε, αλλού πιο σοβαρά ή περισπούδαστα, όπως του κ. Βενιζέλου, αλλού λιγότερο - και να μας πει τι θα κάνει ένας εκ των έξι αν διαφωνεί σε ένα άρθρο. Τι κάνει ο κ. Αθανασίου, αν διαφωνεί σε ένα άρθρο που η Νέα Δημοκρατία ψηφίζει σε ένα νομοσχέδιο; Έρχεται εδώ και ζητά ονομαστική ψηφοφορία; Δεν καταλαβαίνω τι παραλογισμοί είναι αυτοί για έναν και μόνο στόχο, να υπονομευτεί αυτή η Κυβέρνηση, η οποία ολοκληρώνει μία θετική διαδρομή - εξ αντικειμένου θετική - με όποια κριτική και από όποια μεριά και αν της ασκηθεί και αρνούμενη όλη η Αντιπολίτευση να χαράξει, να καταθέσει ενώπιον της ελληνικής κοινωνίας τις δικές της προτάσεις για την επόμενη περίοδο. Οι νησιώτες Βουλευτές μας, ο Νίκος Συρμαλένιος, ο Αντώνης Συρίγος, ο Γιώργος Πάλλης, ο Ηλίας Καματερός - βλέπω τον Δημήτρη Σεβαστάκη - που θα ακολουθήσουν και ο νησιώτης Υπουργός, ο Νεκτάριος Σαντορινιός, μίλησαν και για το μεταφορικό ισοδύναμο και για τη νησιωτική πολιτική και κάλυψαν όλα αυτά τα ζητήματα. Ένα θέλω να ρωτήσω τη Νέα Δημοκρατία, αλλά ιδιαίτερα, πιο πολύ το ΠΑΣΟΚ, το ΚΙΝΑΛ. Τουλάχιστον από τη δική μου εμπειρία από το 2007 ασχολήθηκα με τον Τάσο Αλιφέρη - τον μακαρίτη Τάσο Αλιφέρη - και με άλλους νησιώτες δημάρχους για το μεταφορικό ισοδύναμο και στην Ελλάδα και στις Βρυξέλλες, για να το προχωρήσουμε. Και πέρασαν αρκετές κυβερνήσεις έκτοτε και ούτε το άνοιξαν ως ζήτημα. Και όταν τώρα έρχεται - με τον τρόπο που έρχεται - και καθιερώνεται; Έχουμε φαινόμενο μιζέριας. Επιτέλους, μία πολιτική που δεν δίνει τη δυνατότητα στους Έλληνες πολίτες να αισιοδοξούν, δεν είναι πολιτική, δεν είναι Αντιπολίτευση, είναι αποδόμηση, τέχνασμα των επικοινωνιολόγων. Και μέσα στη Βουλή δεν μπορεί να λειτουργούν τα επικοινωνιακά τεχνάσματα. Πρέπει να λειτουργεί ο πολιτικός λόγος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Προς αυτή την κατεύθυνση το μόνο πρόσθετο που έχω να συνεισφέρω - τελείωσα, κύριε Πρόεδρε - είναι όχι μόνο μεταφορικό ισοδύναμο. Νησιωτικό, αλλά και ορεινό «ισοδύναμο» πρέπει να συζητήσουμε για τη νέα περίοδο της προοπτικής της χώρας μας. Διότι δεν γίνεται ο αθηνοκεντρισμός ή το μεγάλο αστικό κέντρο της Θεσσαλονίκης στη βόρεια Ελλάδα να είναι η ελληνική οικονομία κατά 80%. Δεν γίνεται. Μόνο μία προοπτική περιφερειακής αποκέντρωσης και συνανάπτυξης των νησιωτικών και ορεινών περιοχών μπορεί να δώσει μέλλον σε αυτόν τον τόπο και σε αυτή την κοινωνία, μαζί με τα ζητήματα και της κοινωνικής συνοχής και της εργασίας.
Κύριε συνάδελφε, αν θέλετε, ολοκληρώνετε.
Αυτή, λοιπόν, η πρωτοβουλία της Κυβέρνησης για το μεταφορικό ισοδύναμο και πολλές άλλες πρωτοβουλίες που έχουν παρθεί για τα νησιά ανοίγει αυτόν τον διάλογο. Νησιωτικό και ορεινό «ισοδύναμο» για τη νέα σύγχρονη Ελλάδα. Ευχαριστώ.
Ευχαριστούμε τον κ. Δρίτσα. Ορίστε, κύριε Σαχινίδη, έχετε τον λόγο. Αμέσως μετά, κύριε Βαρβιτσιώτη, είστε εσείς. Ακολουθεί ο κ. Σεβαστάκης και οδεύουμε προς τη λήξη. Ο Κοινοβουλευτικός Εκπρόσωπος από τη Χρυσή Αυγή έχει τον λόγο για δώδεκα λεπτά.
Ευχαριστώ, κύριε Πρόεδρε. Έχουμε κερδίσει μία παγκόσμια πρωτοτυπία όλα τα τελευταία χρόνια που λειτουργεί το ελληνικό Κοινοβούλιο. Δυστυχώς, με τον τρόπο που γίνονται οι νομοθετήσεις, με τον τρόπο που γίνονται οι συζητήσεις - είπα και σε προηγούμενη συνεδρίαση - έχει ευτελισθεί και εξευτελισθεί το πολιτικό σύστημα, οι πολιτικοί και η πολιτική. Φαντάζομαι ότι από εδώ και πέρα, όπου διδάσκονται Πολιτικές Επιστήμες ή Νομική, η Ελλάδα θα παρουσιάζεται ως παράδειγμα προς αποφυγή. Βλέπουμε σε ένα ελληνικό Κοινοβούλιο να υπάρχει η παγκόσμια πρωτοτυπία δύο Βουλευτές να ανήκουν ταυτόχρονα σε δύο κόμματα. Να δούμε τι άλλο θα πρέπει να περιμένουμε! Εμείς όλο το χρονικό διάστημα από το 2012, από την ημέρα που μας τίμησε ο ελληνικός λαός με την ψήφο του, αποδείξαμε μέσα σ' αυτή την Αίθουσα ότι δεν είμαστε μηδενιστές. Σε νομοσχέδια, τροπολογίες, κυρώσεις, σε ό,τι ήταν για το καλό του Έλληνα πολίτη ήμασταν θετικοί. Οτιδήποτε ήταν σε βάρος του Έλληνα πολίτη φυσικά και μας έβρισκε απέναντι και ήμασταν αντίθετοι. Ως προς τη σημερινή πράξη νομοθετικού περιεχομένου που συζητάμε, θα μείνω σε τρία σημεία, σχετικά με την προστασία της πρώτης κατοικίας, το μεταφορικό ισοδύναμο και τη μείωση του συντελεστή του ΦΠΑ. Προστασία πρώτης κατοικίας: Θα το καταψηφίσουμε, όχι γιατί δεν πιστεύουμε στην προστασία της πρώτης κατοικίας. Απεναντίας, δεν δίνετε μία λύση. Για άλλη μία φορά έρχεστε να δώσετε παράταση. Ως Αριστερά, αν θέλατε πράγματι να δώσετε ένα τέλος, θα μπορούσατε κάλλιστα - και πιστεύω ότι θα είχατε την στήριξη από όλες τις πτέρυγες του Ελληνικού Κοινοβουλίου - να ψηφίσετε να μην κατάσχεται ποτέ όχι μόνο η πρώτη κατοικία, αλλά και η επαγγελματική στέγη. Ας πάρουμε, όμως, ως παράδειγμα τα όσα έχουμε ακούσει από στελέχη σας. Θα σας φέρω και ένα παράδειγμα τη Βουλευτή του ΣΥΡΙΖΑ κ. Καφαντάρη, η οποία είχε δηλώσει σε συνέντευξή της ότι αυτά που ήξεραν οι ελεύθεροι επαγγελματίες να είναι αφεντικά στις επιχειρήσεις τους, να τα ξεχάσουν. Άρα μας δείχνετε τι ακριβώς πιστεύετε σε σχέση με το ιδιοκτησιακό καθεστώς. Σας πονάει, βέβαια, που η Ελλάδα παγκοσμίως καταγράφεται ως η χώρα με το μεγαλύτερο ποσοστό ιδιοκατοίκησης. Αυτό θέλετε να το αλλάξετε. Μεταφορικό ισοδύναμο: Θα το καταψηφίσουμε και αυτό, διότι είναι ένα πρόγραμμα το οποίο είναι πιλοτικό. Τα αποτελέσματα αυτού του προγράμματος θα υπάρξουν μετά από έναν χρόνο και φαντάζομαι ότι θα ισχύσει αυτό το πιλοτικό πρόγραμμα για όσο υπάρχουν λεφτά. Δεν ακούσαμε, όμως, τι σκοπεύετε να κάνετε με τις υπερφορολογήσεις που έχουν υπάρξει, με τις αυξήσεις σε τιμές προϊόντων σχετικά με την Κρήτη. Γιατί εξαιρείται η Κρήτη; Δεν είναι νησί η Κρήτη; Έχετε κάνει κάποια υποθαλάσσια έργα ή κάποια γέφυρα και έχει πάψει να υφίσταται ως νησί η Κρήτη; Μείωση συντελεστή ΦΠΑ: Και αυτό θα το καταψηφίσουμε, διότι δεν βάζετε μία μείωση συντελεστή ΦΠΑ σε όλα τα ελληνικά νησιά. Και η μείωση συντελεστή ΦΠΑ έχει να κάνει με τα νησιά τα οποία επωμίστηκαν με το λεγόμενο «μεταναστευτικό» για σας, «λαθρομεταναστευτικό» για μας. Όχι. Τα νησιά εκ των πραγμάτων θα έπρεπε να έχουν χαμηλότερο ΦΠΑ, για να μην πω και καθόλου. Εις ό,τι αφορά, λοιπόν, την πράξη νομοθετικού περιεχομένου, θα καταψηφίσουμε στο σύνολο όλα τα άρθρα. Σχετικά με την επίσκεψη του Πρωθυπουργού στην Τουρκία, είδαμε από νωρίς τις προθέσεις των Τούρκων. Τις είδαμε και τις νιώσαμε, όπως άλλωστε κάθε άλλη φορά που κυβερνητικό στέλεχος είτε επισκέπτεται από την Ελλάδα την Τουρκία ή κάποιο κυβερνητικό στέλεχος της Τουρκίας επισκέπτεται την Ελλάδα. Τους υποδέχονται με παραβιάσεις και στα θαλάσσια σύνορά μας, αλλά και από αέρος. Είδαμε από νωρίς τις προθέσεις των Τούρκων. Τι έκανε ο Ερντογάν; Επικήρυξε τους οκτώ στους οποίους η Ελλάδα έχει παράσχει άσυλο. Μάλιστα, ο εκπρόσωπος της τούρκικης προεδρίας, ο Ιμπραήμ Καλίν, έκανε αναφορά και σχετικά με το περιεχόμενο της συζήτησης. Τι είπε; Είπε ότι θα συζητήσουν για Αιγαίο, για Μεσόγειο, για υφαλοκρηπίδα και για τα νησιά, ενώ είχε διαρρεύσει από κυβερνητικές πηγές ότι τα σημεία όπου θα εστιάσουν τη συζήτηση θα είναι έξι σημεία. Ποια ήταν αυτά; Πρώτον, η μείωση της έντασης στο Αιγαίο. Το είδαμε, όπως είπα και προηγουμένως, και το εισπράττουμε, όπως σας είπα, καθημερινά από τις παραβιάσεις που κάνουν οι Τούρκοι. Δεύτερον, ανέφερε ότι θα υπάρξει επανέναρξη των συνομιλιών σχετικά με το Κυπριακό. Αν είναι να προτείνετε λύσεις και να δώσετε λύσεις, όπως δώσατε και με τη Συμφωνία των Πρεσπών, θα σας παρακαλούσα να μη λύνετε και να μη δίνετε λύσεις σε άλλα εθνικά ζητήματα. Είστε επικίνδυνοι! Τρίτον, αναφέρθηκε οικονομική συνεργασία και μάλιστα ακούσαμε προηγουμένως ότι μας ζήτησαν να αυξήσουμε τους ρυθμούς ανάπτυξης. Για ποια οικονομική συνεργασία μιλάμε; Μπορείτε κάλλιστα να κάνετε μία αίτηση, οποιοσδήποτε Βουλευτής ή Βουλευτίνα, στην ΕΛΣΤΑΤ και να ζητήσετε να πάρετε μια κατάσταση για το τι εισάγει και τι εξάγει η Ελλάδα προς την Τουρκία και το αντίστροφο, τι εισάγει και τι εξάγει η Τουρκία. Ξέρετε, κυρίες και κύριοι, ότι αυτή τη στιγμή μέχρι και οι καμπάνες των εκκλησιών μας εισάγονται από την Τουρκία; Ξέρετε ότι τα έπιπλα που κυκλοφορούν στην αγορά, τα πλαστικά, τα λευκά είδη, όλα μα όλα ανεξαιρέτως γίνονται εισαγωγή από τη γείτονα χώρα; Για ποια οικονομική συνεργασία; Με ποιους; Τέταρτον, αναφέρθηκε ότι θα πρέπει να υπάρξει μία ενεργειακή συνεργασία. Αν θα ήταν να γίνει κάτι τέτοιο και αν θα έπρεπε να ξεκινήσουν σε συζητήσεις με θέμα την ενέργεια, θα έπρεπε να γίνονται αποκλειστικά και μόνο με τη Ρωσία και με κανέναν άλλον. Επίσης, μας είπαν ότι έγινε συζήτηση για το προσφυγικό. Προσφυγικό - λαθρομεταναστευτικό λέμε εμείς. Εδώ αποδείχθηκε ο ψευτοανθρωπισμός σας, γιατί πάνω σε αυτόν ακριβώς τον ψευτοανθρωπισμό βασίσατε και βασίζετε τις πολιτικές που ασκείτε. Έχουμε πει επανειλημμένα ότι οι άνθρωποι οι οποίοι έρχονται ως πρόσφυγες, ως οικονομικοί μετανάστες - όπως θέλετε πείτε τους, πλέον δεν μας ενδιαφέρει - είναι καταγεγραμμένοι από εβδομήντα οκτώ διαφορετικές χώρες. Εάν θέλατε, πράγματι, να μας κάνετε να πιστέψουμε ότι είστε ανθρωπιστές και ενδιαφέρεστε να δώσετε λύση σε ένα τόσο σοβαρό πρόβλημα, θα έπρεπε τα χρήματα τα οποία δαπανώνται από την Ευρωπαϊκή Ένωση, αλλά και από την Ελλάδα να δίδονται, ούτως ώστε να δημιουργηθούν υποδομές στις χώρες απ' όπου προέρχονται, να γίνουν συστάσεις στα καθεστώτα τα οποία κυβερνούν τις χώρες τους και όχι να έρχονται σε μία χώρα κατεστραμμένη οικονομικά, σε μία χώρα όπου υπάρχει μεγάλο κύμα μετανάστευσης από νέους ανθρώπους, σε μία χώρα που μαστίζεται από την ανεργία, η οποία δεν μπορεί και δεν έχει και δεν πρέπει σε τελική ανάλυση να δέχεται αυτό το κύμα των λαθρομεταναστών. Έχουμε πει επανειλημμένα ότι σε καμία περίπτωση η κουλτούρα αυτών των ανθρώπων δεν μπορεί να συνυπάρξει με την κουλτούρα και με τα ήθη και τα έθιμα που έχουμε εμείς ως Έλληνες. Τέλος, αναφέρθηκε ότι το έκτο θέμα συζήτησης θα ήταν η ενταξιακή προοπτική της Τουρκίας στην Ευρωπαϊκή Ένωση. Μήπως ξεχάσατε τις αντιρρήσεις που υπάρχουν από άλλα κράτη - μέλη τα οποία έχουν δηλώσει ευθαρσώς ότι θα ασκήσουν βέτο στην ενταξιακή πορεία της Τουρκίας; Τι διαφορετικό έχετε αντιληφθεί εσείς, το οποίο δεν το αντιλαμβάνονται αυτοί; Τι έγινε, όμως, στην πράξη σε αυτή τη συνάντηση; Προς το τέλος της συνεντεύξεώς του ο Ερντογάν αρνήθηκε το αίτημα του κ. Τσίπρα για την επαναλειτουργία της Θεολογικής Σχολής της Χάλκης, με την αιτιολογία ότι δεν υπάρχει εκπαίδευση. Προχώρησε μάλιστα - και εδώ είναι η μεγάλη ήττα του Πρωθυπουργού απέναντι στον Ερντογάν - στην εξίσωση του νομικού καθεστώτος του Οικουμενικού Πατριαρχείου και του Πατριάρχη, αλλά και των δεκαπέντε επισκόπων οι οποίοι αποτελούν την Ιερά Σύνοδο του Πατριαρχείου, με το νομικό καθεστώς των μουφτήδων της Θράκης, που σίγουρα αποτελούν μια χαμηλότερη βαθμίδα θρησκευτικού λειτουργού του Ισλάμ. Τι κατάφερε, όμως, ο Ερντογάν; Όπως είπα και πριν, υποβάθμισε τον Οικουμενικό Πατριάρχη σε επίπεδο μουφτή και μητροπολίτη, κάτι το οποίο δεν το είχε δεχθεί, όμως, το Δεκέμβριο του 2017 ο Πρωθυπουργός. Μάλιστα, είχε απαντήσει στον Ερντογάν, όπου σήμερα έρχεται να επιβάλει τις δικές του απόψεις και θεωρίες, ότι το θέμα των μουφτήδων της Δυτικής Θράκης είναι ένα εσωτερικό ζήτημα. Τι έκανε σε αυτήν τη συνάντηση; Πολύ απλά σιώπησε. Ήταν μάλλον κάτι που τον βόλευε. Σχετικά με το Κυπριακό, ο Πρωθυπουργός στη συζήτηση που είχε με τον Τούρκο ηγέτη, άφησε ανοιχτό το ενδεχόμενο συνεκμετάλλευσης των υδρογονανθράκων των Ελληνοκυπρίων με τους Τουρκοκύπριους στην Ανατολική Μεσόγειο. Μάλιστα, είχε δηλώσει με έμφαση ότι η ενέργεια πρέπει να αποτελέσει γέφυρα συνεργασίας μεταξύ των δύο χωρών. Αυτό είναι ένα όνειρο, είναι μία ουτοπία. Το πάγιο ζήτημα που θα έπρεπε να θέτει η ελληνική Κυβέρνηση σε κάθε συζήτηση, σε οποιοδήποτε επίπεδο διμερών - και όχι μόνο - συναντήσεων, συζητήσεων, θα ήταν ένα και μοναδικό: Το μέγα ζήτημα της αναγνώρισης της Γενοκτονίας του Ποντιακού και Μικρασιατικού Ελληνισμού από πλευράς Τούρκων. Τότε και μόνον τότε θα μπορούσαμε να δεχτούμε ότι έχουν αλλάξει λίγο, ότι έχουν μετανιώσει για τα εγκλήματα που έχουν κάνει. Αναφέρθηκε προηγουμένως ένας προλαλήσας και στο ζήτημα της Θεολογικής Σχολής της Χάλκης. Εδώ η Νέα Δημοκρατία αλλάζει θέσεις κατά το δοκούν, όπως είχε αλλάξει στο θέμα του διαχωρισμού Κράτους - Εκκλησίας. Μόλις είδε τότε ότι υπάρχουν αντιδράσεις από τους Έλληνες πολίτες, άλλαξε τελείως. Όπως, επίσης, έκανε και με τη Συμφωνία των Πρεσπών, όπου άλλαξε θέση. Υπάρχει, όμως, και ένα δημοσίευμα, μόλις πριν δύο μέρες, στην εφημερίδα «ΔΗΜΟΚΡΑΤΙΑ», στις 4 Φεβρουαρίου, όπου ο Πρόεδρος της Νέας Δημοκρατίας δήλωσε ότι «Έχουμε πυρηνικά όπλα στα χέρια μας και αν προκληθούμε, θα το μετανιώσει η Κυβέρνηση του ΣΥΡΙΖΑ». Ποια είναι η ερμηνεία - όχι δική μου φυσικά - πρώην δικού σας Υπουργού, κύριοι της Νέας Δημοκρατίας, Υπουργού Επικρατείας και πρώην Κυβερνητικού σας Εκπροσώπου; Αναρωτιέται: «Αντιλαμβάνεται τι είπε ο κ. Μητσοτάκης; Ότι έχει στοιχεία για ποινικά κολάσιμες πράξεις που δεν τα στέλνει στη δικαιοσύνη». Και συμπληρώνω εγώ: Ακούει ο εισαγγελέας διαφθοράς; Υπάρχει συγκάλυψη; Γίνεται κάποιο παζάρι και δεν το γνωρίζουμε; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Επίσης - για να δείτε πόσο υποκριτές είστε εσείς της Αριστεράς - πριν από ένα εικοσιτετράωρο μόλις, σε εκπομπή στο κρατικό κανάλι της ΕΡΤ - το οποίο πληρώνουμε όλοι, αλλά δεν το απολαμβάνουμε όλοι - ήταν καλεσμένος ο γενικός γραμματέας του Υπουργείου Εσωτερικών, ο κ. Κωνσταντίνος Πουλάκης, όπου όταν του έγινε ερώτηση σχετικά με τις επικείμενες εκλογές, είπε ότι έχει συσταθεί μία επιτροπή όπου υπάρχει πολυφωνία από όλες τις πτέρυγες του ελληνικού Κοινοβουλίου. Αλήθεια, πότε έγινε αυτό και δεν το γνωρίζουμε εμείς; Δημοσκοπήσεις, λοιπόν. Δυστυχώς για σας, η Χρυσή Αυγή φαίνεται ότι είναι ενισχυμένη. Είμαστε δεκαέξι αυτήν τη στιγμή εθνικιστές Βουλευτές και Βουλευτίνες. Φανταστείτε την επόμενη Βουλή με τριάντα και πλέον Βουλευτές του λαϊκού εθνικιστικού κινήματος. Περαστικά σας.
Ευχαριστούμε τον κ. Σαχινίδη. Ελάτε, κύριε Βαρβιτσιώτη, έχετε το λόγο για επτά λεπτά.
Κύριε Πρόεδρε, αισθάνομαι περίεργα να μιλάω στη Βουλή των τριακοσίων δύο Βουλευτών, γιατί δύο είναι δισυπόστατοι. Μετέχουν σε δύο Κοινοβουλευτικές Ομάδες, κάνουν δύο ρόλους και πραγματικά έχουν δείξει πόσες πολλές δυνατότητες έχουν, αφού μπορούν να βρίσκονται στην Αντιπολίτευση, να στηρίζουν την Κυβέρνηση και τελικά, να αυξάνουν με αυτόν τον τρόπο τον αριθμό των Βουλευτών. Εγώ μία παραίνεση θα ήθελα να κάνω προς αυτούς τους έξι, οι οποίοι ξαφνικά είδαν το φως, ενώ βρισκόντουσαν σε άλλα κόμματα, είχαν πολιτευτεί με άλλες παρατάξεις, ιστορικά βρισκόντουσαν πολύ μακριά από την Αριστερά. Αντί να στέλνουν επιστολές εξευτελιστικές για τους ίδιους προς τον Πρόεδρο της Βουλής, ας κάνουν, επιτέλους, μία δήλωση μετάνοιας. Ας κάνουν μία δήλωση μετάνοιας και ας πουν ότι «βρήκαμε επιτέλους στην Αριστερά το σπίτι μας, κακώς πήγαμε σε όλα αυτά τα άλλα κόμματα, κακώς είπαμε ψέματα στους ψηφοφόρους μας τόσα χρόνια. Eμείς πάντοτε περιμέναμε να βρούμε στο πρόσωπο του Αλέξη Τσίπρα τον ηγέτη που θέλουμε» και θα τελειώσει αυτή η ιστορία. Όλα τα άλλα είναι καραγκιοζιλίκια, τα οποία δείχνουν ένα πράγμα και οδηγούν τους πολίτες σε αυτούς, οι οποίοι αμφισβητούν τη σωστή λειτουργία του δημοκρατικού συστήματος. Λένε «Μα, με συγχωρείτε, αν γίνεται αυτό που γίνεται στη Βουλή, μετά γιατί να μην πάμε κάπου αλλού;». Έρχομαι στα θέματα που συζητάμε. Χρόνια είχα να δω πράξη κοινωνικού αυτοματισμού. Η πράξη νομοθετικού περιεχομένου με την οποία παρατείνεται το καθεστώς των χαμηλών συντελεστών ΦΠΑ στα νησιά του Αιγαίου, οδηγεί στο εξής παράδοξο: Τους πολίτες και τις τοπικές αρχές να λένε «φέρτε παράνομους αλλοδαπούς». Έτσι κάνατε τον ΦΠΑ για το Αιγαίο. «Φέρτε παράνομους αλλοδαπούς. Έτσι θα διατηρήσουμε μόνο τους χαμηλούς συντελεστές». Αυτό που γράφει ως προϋπόθεση η πράξη νομοθετικού περιεχομένου για τη χορήγηση της επέκτασης κατά έξι μήνες του καθεστώτος των χαμηλών συντελεστών ΦΠΑ, είναι πραγματικά το πρόσωπο της ανάλγητης Αριστεράς, που εμπαίζει πρώτα απ' όλα τους ανθρώπους για τους οποίους λέει ότι μάχεται. Λέει η πράξη: «Είναι δυνατή η μείωση κατά 30% των συντελεστών του ΦΠΑ επί ένα εξάμηνο στα νησιά, εφόσον ο μέσος αριθμός των φιλοξενούμενων στα κέντρα υποδοχής και ταυτοποίησης κάθε νησιού κατά το δωδεκάμηνο που προηγείται της έκδοσης της απόφασης, υπερβαίνει τη δυναμικότητα φιλοξενίας σε ένα νησί». Τι λέει αυτό; Λέει: «Φέρτε κι άλλους, να ζουν σε άθλιες συνθήκες, να μη σεβόμαστε τα ανθρώπινα δικαιώματα τους, να τους έχουμε σε κέντρα στα οποία δεν μπορούμε να ικανοποιήσουμε τις ανθρώπινες ανάγκες τους, για να διατηρήσουμε τους χαμηλούς συντελεστές ΦΠΑ». Και αυτό με την ευρωπαϊκή σφραγίδα. Εισηγήθηκα στο Συμβούλιο της Ευρώπης και έγινε δεκτή η τροπολογία μου ομόφωνα από την Επιτροπή Μετανάστευσης και θα συζητηθεί όταν έρθει και στην Ολομέλεια, η καταδίκη αυτής της απόφασης. Είναι απαράδεκτη η σύνδεση της διατήρησης του καθεστώτος των χαμηλών συντελεστών ΦΠΑ με την διατήρηση των απαράδεκτων συνθηκών διαβίωσης στα κέντρα φιλοξενίας. Κύριε Σεβαστάκη, από εσάς ελπίζω να ακούσω και τις αλήθειες, διότι η Σάμος σήμερα είναι το νησί το οποίο θίγεται περισσότερο από όλα, με τέσσερις χιλιάδες περίπου παράνομους μετανάστες και πρόσφυγες, οι οποίοι φιλοξενούνται σε ένα κέντρο που έχει φτιαχτεί για εξακόσιους πενήντα. Στις 4 Δεκεμβρίου ο κ. Βίτσας ήρθε προς το σαμιώτικο λαό, στους εκπροσώπους τους, και τους είπε ότι θα προχωρήσουν στην αποσυμφόρηση. Τελείωσε η αποσυμφόρηση. Τώρα δεν υπάρχει ως αίτημα η αποσυμφόρηση από τις τοπικές κοινωνίες. Κανένα αίτημα, εφόσον αυτή συνδέθηκε με τους χαμηλούς συντελεστές του ΦΠΑ. Πραγματικά εντυπωσιάζομαι από τον τρόπο με τον οποίο εργαλειοποιείτε ένα θέμα το οποίο για σας είναι ιδεολογικό και πολιτικό και εργαλειοποιείτε αυτό το θέμα, φέρνοντας τις αντιφάσεις στις ίδιες τις τοπικές κοινωνίες. Κλείνω, κύριε Πρόεδρε, με μία αναφορά στα θέματα που έχουν να κάνουν με την ανακεφαλαιοποίηση των τραπεζών. Ήρθε ο κ. Δραγασάκης για δεύτερη φορά, μέσα σε δεύτερη μέρα και έκρουσε τον κώδωνα του κινδύνου αναγκαστικής ανακεφαλαιοποίησης των τραπεζών. Κατ' αρχάς ομολογεί αποτυχία ο ίδιος. Εποπτεύει εδώ και τέσσερα χρόνια την οικονομική πολιτική της Κυβέρνησης. Έχει κάνει μία αναγκαστική ανακεφαλαιοποίηση, στην οποία ουσιαστικά αφελλήνισε το ελληνικό τραπεζικό σύστημα και ανάγκασε όλες τις τράπεζες να πουλήσουν τα υποκαταστήματά τους στο εξωτερικό. Η ανακεφαλαιοποίηση που έκανε ο κ. Δραγασάκης το 2015 απαγόρευε ουσιαστικά στους Έλληνες που είχαν μαζέψει τα λεφτά τους από την τράπεζα και τα είχαν βάλει στο σεντούκι, να τα επιστρέψουν στο τραπεζικό σύστημα, οδηγώντας τελικά την αξία των τραπεζών σε πάρα πολύ χαμηλά επίπεδα και οδηγώντας το Ταμείο Χρηματοπιστωτικής Σταθερότητας, το οποίο ανήκει στον ελληνικό λαό, να χάσει κοντά στα 25 δισεκατομμύρια ευρώ από αξία μετοχών. Σήμερα, τέσσερα χρόνια μετά, έρχεται πάλι να μας πει ότι απέτυχε. Και σήμερα αν έχουμε εκροή καταθέσεων ή έλλειψη εμπιστοσύνης στο τραπεζικό σύστημα, το οποίο καταρρέει, δεν οφείλεται πλέον στις δηλώσεις των στελεχών της Αντιπολίτευσης, όπως λέγατε το 2015 ότι οδηγήσαμε το «Bank run», αλλά οφείλεται στις δηλώσεις τις δικές σας. Τι θα ακούσει ένας πολίτης σήμερα όταν δεύτερη φορά ο υπεύθυνος για την εποπτεία του τραπεζικού συστήματος, μέσα σε δέκα μέρες έρχεται και λέει ότι μπορεί να προχωρήσουμε σε ανακεφαλαιοποίηση των τραπεζών με κούρεμα των καταθέσεων; Τι θα σκεφτεί ο μέσος πολίτης; Ότι κινδυνεύουν τα λεφτά του και ότι δεν θα τα αφήσει τους ερασιτεχνισμούς κανενός Δραγασάκη, ο οποίος επί τέσσερα χρόνια αδυνατεί να ρυθμίσει το θέμα των κόκκινων δανείων. Και όποιες ρυθμίσεις έχει κάνει μέχρι σήμερα, έχει φανεί ότι δεν μπορούν να αντιμετωπίσουν το πρόβλημα. Άρα προσέξτε πάρα πολύ καλά, μην καλλιεργείτε κανένα κλίμα στην κοινή γνώμη που θα διακινδυνεύσει την εύθραυστη οικονομική ισορροπία. Προσέξτε πάρα πολύ καλά και πάρτε τις αποφάσεις έγκαιρα, γιατί όσο ακόμα καθυστερείτε στις ατέρμονες συζητήσεις σας και στην ανικανότητα να λάβετε μία σοβαρή απόφαση, το μόνο που δημιουργείτε είναι ανασφάλεια στους Έλληνες πολίτες, στους καταθέτες και τους μετόχους του τραπεζικού συστήματος. Κύριε Πρόεδρε, θα ήθελα να πω πολλά για το μεταφορικό ισοδύναμο, αλλά θα σας πω μόνο μια λέξη. Το μεταφορικό ισοδύναμο και ο στόχος να διατηρείται η ίδια τιμή του προϊόντος στο ράφι στον Πειραιά και στα νησιά, ήταν ο λόγος που οδήγησε διαχρονικά τις ελληνικές κυβερνήσεις να κρατήσουμε χαμηλούς τους συντελεστές του ΦΠΑ, κάτι το οποίο και καταργήσατε και σήμερα εργαλειοποιείτε με τον τρόπο με τον οποίο σας είπα, με ισότητα, με ισονομία, χωρίς διακρίσεις. Σήμερα, αυτά τα λεφτά που δίνετε στο μεταφορικό ισοδύναμο, θα μπορούσατε να τα έχετε διαχειριστεί πολύ καλύτερα και να έχετε πραγματικό ισοδύναμο στα νησιά και όχι μόνο μεταφορικό, αλλά και υγειονομικό και εκπαιδευτικό και ισοδύναμο ενέργειας και ισοδύναμο ασφάλειας. Ευχαριστώ πάρα πολύ.
Ευχαριστούμε τον κ. Βαρβιτσιώτη. Πριν δώσω τον λόγο στον κ. Σεβαστάκη, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθητές και μαθήτριες και τρεις εκπαιδευτικοί συνοδοί τους από το Γυμνάσιο Σούρπης Μαγνησίας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Σεβαστάκης, τελευταίος εκ των ομιλητών. Έπειτα, κύριοι συνάδελφοι, έχετε ζητήσει να δευτερολογήσετε. Απλά θέλετε - είπατε - δύο, τρία λεπτά ο καθένας για να τοποθετηθείτε από το έδρανο, επί του σχεδίου νόμου και θα κλείσει μετά η Υπουργός, η κ. Παπανάτσιου. Κύριε Σεβαστάκη, έχετε τον λόγο για επτά λεπτά.
Ευχαριστώ πολύ. Ο κ. Βαρβιτσιώτης ανέτρεψε τη διάρθρωση της χειρόγραφης ομιλίας μου και τις σημειώσεις μου. Να πω ότι δεν συνδέονται στην πράξη οι οικονομικές στηρίξεις με το προσφυγικό και με το βίωμα του πολίτη. Η προσφυγική πίεση είναι όντως ένα επώδυνο βίωμα. Έχει δημιουργήσει μεγάλες πιέσεις στον κοινωνικό ιστό και στις κοινωνικές ισορροπίες. Ξέρουμε πάρα πολύ καλά ότι είναι ένα εξαιρετικά σύνθετο πρόβλημα. Δεν σχετίζεται με την πρόθεση μετακινήσεων. Έχουν μετακινηθεί μέσα στο 2018- και τις προηγούμενες μέρες υποστήριξα μία επίκαιρη ερώτηση στον κ. Βίτσα - πέντε χιλιάδες οκτακόσιοι πρόσφυγες από τη Σάμο. Έχουν έρθει, όμως, περίπου οκτώ χιλιάδες, πράγμα που σημαίνει ότι έχω ένα πρόβλημα παραβίασης της συμφωνίας, έχω ένα πρόβλημα ρευστοποιήσης της Συμφωνίας Ευρωπαϊκής Ένωσης - Τουρκίας και, επίσης, έχω και ένα δεύτερο πρόβλημα. Oι κατηγοριοποιήσεις με τις οποίες ιεραρχούνται και αξιολογούνται οι πρόσφυγες είναι πάρα πολύ προβληματικές. Δεν είναι το θέμα μας σήμερα αυτό. Θα έλεγα ότι η σύνδεση του μειωμένου καθεστώτος με το προσφυγικό δεν είναι το επίδικο. Το επίδικο είναι ο μειωμένος ΦΠΑ, το επίδικο είναι το να μπαίνει μέσα στη συναλλακτική καθημερινότητα η μειωμένη φορολογική απαίτηση. Αυτό είναι ένα αίτημα των νησιωτών και το δέχονται, το θέλουν ως μία πολύ σημαντική ευεργετική διάταξη. Δεν αφορά μόνο τα κόστη, αφορά και το κέρδος των μικροεπιχειρηματιών που δρουν στα νησιά. Υπάρχει, μάλιστα, μία ενδιαφέρουσα πρόταση - και αν μπορούν να τη δουν οι οικονομικοί Υπουργοί - να συνδεθεί όχι με τη γεωγραφική έννοια του νησιού, αλλά με τη φορολογική έννοια, να συνδεθούν φορολογικές ενότητες με το μειωμένο καθεστώς ΦΠΑ. Δεν ξέρω, είναι κάτι που μπορούμε να το δούμε και να το διεκδικήσουμε. Και σίγουρα είμαστε όλοι σύμφωνοι ότι θα θέλαμε μία απομείωση του καθεστώτος σε όλον τον νησιωτικό χώρο, όταν τα οικονομικά της χώρας, που κάνουν τα πρώτα τους βήματα χειραφέτησης από τη μνημονιακή ζώνη, το επιτρέψουν. Επομένως, δεν θα μπω στον πειρασμό να απαντήσω σε διάφορα μαξιμαλιστικά που ακούστηκαν προηγουμένως. Θέλω να πω και κάτι, όμως, σε συνάρτηση με το προσφυγικό. Υπήρξε κριτική για την επίσκεψη του Έλληνα Πρωθυπουργού Αλέξη Τσίπρα στην Τουρκία. Επειδή το δικό μου βίωμα είναι η εισβολή και η κατοχή στην Κύπρο το 1974 και η στρατιωτικοποίηση και των νησιών του Ανατολικού Αιγαίου και, επίσης, η στρατιωτικοποίηση ενός μεγάλου μέρους της οικονομίας μας, αλλά και των πολιτικών υποθηκών, θέλω να πω ότι είναι πολύ σημαντικό ακόμα και στις δυσκολότερες περιόδους να υπάρχουν δίαυλοι επικοινωνίας. Το προσφυγικό είναι μέρος της διακρατικής σχέσης. Η προσφυγική πίεση είναι οργανικό κομμάτι των διακρατικών σχέσεων. Επομένως, ο Τσίπρας πρέπει να θέτει, να επικοινωνεί και να διεκδικεί για λογαριασμό του τόπου μας. Το κομμάτι της εξωτερικής πολιτικής της Τουρκίας - ξέρετε ότι είναι πάρα πολύ σύνθετο, έχουν γίνει άπειρες συζητήσεις στο Κοινοβούλιο - δεν μπορεί να ρυθμιστεί ή να κατανοηθεί με τους παραδοσιακούς όρους με τους οποίους δουλεύουν οι πολιτικοί αναλυτές. Πάρα πολύ συχνά μπαίνουν ανορθολογικά στοιχεία μέσα στην πολιτική. Εντούτοις, είναι ένας γείτονας με σημαντικό γεωστρατηγικό βάρος με τον οποίον εμείς βρισκόμαστε σε ανταγωνιστική σχέση ως ισχυρότερη γειτονική χώρα και, άρα, επιβάλλεται η επαφή και η διαβούλευση. Νομίζω ότι αυτή η διάσταση πρέπει να δίδεται και να μην είμαστε μεμψίμοιροι ή μικρόψυχοι στην τόλμη. Στο κάτω - κάτω η Ελλάδα δεν έχει καμμία ανασφάλεια να μιλάει. Η Ελλάδα δεν έχει καμμία ανασφάλεια να μιλάει ούτε από αμυντική άποψη, ούτε από άποψη του πολιτιστικού σθένους, ούτε από άποψη των μεγάλων συμμαχιών που έχει το ενισχύσει τελευταίο διάστημα και των τετραμερών σχέσεων Ελλάδας - Κύπρου - Ισραήλ - Αιγύπτου και των πολυμερών σχέσεων με την ευρωπαϊκή ενδοχώρα. Έγινε μία πολύ μεγάλη συζήτηση και δυστυχώς έφυγαν αρκετά λεπτά. Ήθελα να μιλήσω λίγο για αυτή την ασπόνδυλη πιστωτική επέκταση που έγινε τις προηγούμενες δεκαετίες και η οποία δημιούργησε ένα κούφιο έδαφος πάνω στο οποίο κινούνται οι τράπεζες και το οποίο σήμερα το αντιμετωπίζουμε με τη μορφή των κόκκινων δανείων, των μη εξυπηρετούμενων δανείων. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Λογικό, αφού ο πωλητής του δανείου ήταν ο επισπεύδων κι όχι ο λήπτης δημιουργήθηκε ένα κενό εκτός οικονομίας. Ήταν η πιο βαθιά αντιοικονομική επιλογή η πιστωτική επέκταση πέρα από την παραγωγή και πέρα από την παραγωγική ταυτότητα της χώρας που συνέβη. Σήμερα έχουμε μία αμπώτιδα, έχουμε ένα τράβηγμα και μία προσπάθεια εξορθολογισμού. Θέλω να πω ότι το ζήτημα του εξορθολογισμού των κόκκινων δανείων σχετίζεται με το να μη φορτωθεί ο λαός, να μη συλλογικοποιηθεί δηλαδή το χρέος των τραπεζών, γιατί είναι ένα άχθος. Και με συλλογικοποιούμενο το χρέος, στην πραγματικότητα επιβαρύνεις τον αδύναμο, ο αδύναμος είναι ο εύθραυστος. Άρα δεν είναι μία μορφή λαοφιλίας η συζήτηση περί των κόκκινων δανείων και του εξορθολογισμού τους μέσα από τις διάφορες λύσεις που προτείνονται στα οικονομικά φόρα, αλλά είναι στον πυρήνα η προσπάθεια εύρεσης ενός λαϊκού πρωτοκόλλου που να υπερασπιστεί τις καταθέσεις. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, εάν έχετε την καλοσύνη, θα ήθελα την ανοχή σας. Είμαι ο τελευταίος ομιλητής, υπήρχε μια επιείκεια στους άλλους. Ξέρω ότι εσείς είστε ένας αυστηρός...
Έχετε την επιείκεια, κύριε Σεβαστάκη. Συνεχίστε.
Σας ευχαριστώ πολύ. Λέω, λοιπόν, ότι αυτή η εύρεση αυτού του πρωτοκόλλου, ενός οικονομικού πρωτοκόλλου, δεν θα διαλύσει τον λαϊκό αποταμιευτή και δεν θα φορτώσει τον άνθρωπο που δεν είναι λήπτης δανείου με επιπλέον χρέος μέσα από την ανακεφαλαιοποίηση, όπως έχει συμβεί τα προηγούμενα χρόνια. Η ανακεφαλαιοποίηση είναι συλλογικό χρέος, είναι χρέος που το κουβαλάνε και τα παιδιά μας που δεν το παρήγαγαν. Λέω, λοιπόν, ότι για να μην προχωρήσουμε πρέπει να δουλέψουμε λίγο επί του πεδίου και όχι σε ένα μαξιμαλιστικό επίπεδο. Υπάρχουν λύσεις, όπως η τράπεζα συλλέκτης όλων των κόκκινων, αλλά το να πρασινίσει το προφίλ των τραπεζών είναι μία στρατηγική επιλογή. Με αυτές τις σκέψεις ήθελα να ολοκληρώσω την προσέγγισή μου με μία παρατήρηση πάνω όχι τόσο στους σοκαριστικούς ρυθμούς ανάπτυξης που ο ευφραδής κ. Λοβέρδος είπε στην προηγούμενη τοποθέτηση του, όσο στους ρυθμούς ανάπτυξης σαν να είναι το υπόδειγμα οικονομικής υγείας. Θυμηθείτε τους ρυθμούς ανάπτυξης που είχαμε τη δεκαετία του 2000, αγαπητοί συνάδελφοι. Είχαμε πολύ υψηλούς ρυθμούς ανάπτυξης. Σχετίζονταν με την οικονομική μας ποιότητα, με την ποιότητα της παραγωγής μας ή είχαμε ρυθμούς ψευδοανάπτυξης όπου η παραγωγή κατέρρεε, ενώ γινόταν η πιστωτική επέκταση και δι' αυτής καλυπτόταν αυτή η κατάρρευση; Τα πληρώσαμε όλα. Η οικονομία δεν μπορεί να λέει ψέματα. Η χρηματιστηριοποίηση της οικονομίας δεν μπορεί να είναι ο μοναδικός δρόμος, αν δεν υπάρχει από κάτω μία ισχυρή παραγωγή. Και ισχυρή παραγωγή, ευχαριστώντας και τον Πρόεδρο για την ανοχή του, σημαίνει και υψηλού επιπέδου εργασιακές σχέσεις και προσπάθεια ανάταξης του κατώτερου μισθού, μικρά μέτρα ανάταξης, στροφής και εξυγίανσης που πρέπει να τα στηρίζουμε όλοι. Ευχαριστώ.
Ευχαριστούμε τον κ. Σεβαστάκη, με τον οποίο ολοκληρώθηκε ο κατάλογος των ομιλητών. Θα περάσουμε τώρα στις δευτερολογίες των εισηγητών και ειδικών αγορητών και θα κλείσουμε τη συζήτηση του νομοσχεδίου με την κ. Παπανάτσιου. Οπότε θα δώσω τώρα τον λόγο στον εισηγητή του ΣΥΡΙΖΑ, τον κ. Πάλλη, για τρία λεπτά. Ορίστε, κύριε Πάλλη.
Θα έλεγα, λοιπόν, ότι ειπώθηκαν πάρα πολλά στη συνεδρίαση. Εγώ, κατ' αρχάς, προκειμένου να είμαστε σαφείς και κατηγορηματικοί θα καταθέσω και την τροπολογία της Νέας Δημοκρατίας, στην οποία αναφέρθηκε ο συνάδελφος. Βασικό επιχείρημα στις 29 Ιουλίου του 2018 οι αρνητικές επιπτώσεις διαχείρισης του μεταναστευτικού στα νησιά του Αιγαίου. Είναι εμφανής στην τοπική οικονομία, τα ΚΥΤ των τριών νησιών, συν το γεγονός ότι έχουμε και δύο σεισμούς στην Λέσβο και στη Χίο. Αυτά έλεγε η Νέα Δημοκρατία το καλοκαίρι του 2018. Θα τα καταθέσω στα Πρακτικά. Άρα, λοιπόν, οι κατηγορίες ότι συνδέουμε το προσφυγικό, είναι και μια δική της αντίληψη. Το είπαμε ξεκάθαρα, μιλάμε για το προηγούμενο μέσο όρο του προηγούμενου δωδεκαμήνου. Ο στόχος μας είναι και μακάρι να μπορούσαμε - το ξέρετε πολύ καλά - από αύριο να μην έχουμε υπερπληθυσμό και ναι, όταν θα φτάσουμε στην Ευρώπη, είναι άλλο ζήτημα οι συντελεστές ΦΠΑ και συμφωνούμε απόλυτα ότι πρέπει να το κουβεντιάζουμε σε άλλη βάση. Άκουσα και τον κ. Βαρβιτσιώτη. Θα ήθελα, όμως, εκείνη την τροπολογία που κατέθεσε στο Συμβούλιο της Ευρώπης να την δούμε και γραπτώς. Γιατί ψάχνοντας δεν την βρήκαμε πουθενά. Δεν βρέθηκε η τροπολογία. Δημοσιεύματα υπάρχουν. Ήταν προφορική η τροπολογία - τοποθέτηση. Φαντάζομαι να κατατέθηκε γραπτά στην Βουλή. Εγώ δεν θα μπω στο εάν υπάρχει ή δεν υπάρχει τροπολογία. Να μας το διευκρινίσει παρακαλώ ο συνάδελφος. Χαίρομαι γιατί επιλέγει ψήφισμα του συγκεκριμένου οργανισμού για την υποστήριξη της θέσης. Φαντάζομαι ότι εξίσου εκτιμά και τα υπόλοιπα ψηφίσματα της κοινοβουλευτικής συνέλευσης του Συμβουλίου της Ευρώπης. Ένα από αυτά είναι οι διεθνείς υποχρεώσεις των κρατών - μελών του Συμβουλίου της Ευρώπης για την προστασία της ανθρώπινης ζωής στη θάλασσα. Δεν το έχει υποστηρίξει. Άλλα μας λέει ο κ. Βαρβιτσιώτης. Μας λέει να βουλιάζουμε βάρκες. Η διάσωση, λοιπόν, του ανθρώπου στη θάλασσα είναι ηθικά και νομικά υποχρέωση κάθε κράτους - μέλους. Είναι το ίδιο συμβούλιο που κατέθετε την τροπολογία να αποσυνδεθεί το ΦΠΑ. Επίσης, θυμίζω στον κ. Βαρβιτσιώτη ότι ο γενικός γραμματέας του Συμβουλίου της Ευρώπης χαιρέτισε την κύρωση της Συμφωνίας των Πρεσπών, χαρακτηρίζοντάς την ιστορική στιγμή για τις διμερείς σχέσεις μεταξύ των δύο κρατών. Άραγε συμμερίζεται η Νέα Δημοκρατία αυτή τη στάση; Να μας απαντήσει. Θα κλείσω λέγοντας ότι προφανώς και συνηγορούμε οι περισσότερες παρατάξεις στην κύρωση. Στεναχωριέμαι για το Κομμουνιστικό Κόμμα Ελλάδος.
Να μη στεναχωριέστε.
Στεναχωριέμαι, διότι ήταν από τους πρωτοστάτες για την ύπαρξη μειωμένων συντελεστών ΦΠΑ. Πιο πολύ, όμως, στεναχωριέμαι γιατί εν όψει των εκλογών δεν μπορώ να κατανοήσω - ακούσαμε και αυτό! - πώς μπορεί να συνδεθεί το μεταφορικό ισοδύναμο με τα δικαιώματα των ναυτεργατών και πού τα επηρεάζει. Μέχρι εκεί φτάσαμε! Για να μην πω για τη σύμπλευση στο προσφυγικό στα νησιά του βορείου Αιγαίου με καθόλου φιλικές δυνάμεις προς τα ανθρώπινα δικαιώματα και τους πρόσφυγες.
Κύριε Πρόεδρε, τον λόγο επί προσωπικού.
Κύριε Βαρβιτσιώτη, να δώσουμε τον λόγο στον κ. Κόνσολα;
Για ένα λεπτό, κύριε Πρόεδρε.
Αυστηρά για ένα λεπτό, σας παρακαλώ. Ορίστε, έχετε τον λόγο.
Κύριε Πρόεδρε, εδώ βλέπουμε το ανάλγητο πρόσωπο και το ψευδόμενο πρόσωπο της Αριστεράς, τον συκοφάντη, που αφήνει αισχρά υπονοούμενα, όταν η πολιτική που υποστηρίζει ευθύνεται για χιλιάδες νεκρούς. Αυτά είναι τα αποτελέσματα της πολιτικής των ανοιχτών συνόρων στο Αιγαίο. Το 2015 πάνω από χίλιοι εξακόσιοι άνθρωποι πνίγηκαν στο Αιγαίο με την πολιτική των ανοιχτών συνόρων.
Πού τους βρήκατε, κύριε Βαρβιτσιώτη;
Μη διακόπτετε.
Διαβάστε τα. Δεύτερον, η τροπολογία έχει ενσωματωθεί πλέον μέσα στο κείμενο της έκθεσης και να το δείτε και να διαβάσετε και τα Πρακτικά. Τα έχουν οι συνάδελφοί σας. Τα Πρακτικά λένε ότι κατέθεσα προφορική τροπολογία, η οποία ενσωματώθηκε. Τρίτον, - για να μην μπερδεύεστε - κανένας, μα κανένας δεν λέει ότι τα νησιά και οι πολίτες των νησιών δεν πρέπει να έχουν ανακούφιση για το βάρος το οποίο υφίστανται από την επιλογή σας να δημιουργήσετε πέντε hot spotς. Εδώ δεν κάνετε αυτό. Εδώ κάνετε κάτι άλλο. Λέτε ότι ο χαμηλός συντελεστής ΦΠΑ είναι σε άμεση συνάρτηση με τις άθλιες συνθήκες υπερπληθυσμού στα hot spotς. Και θα διατηρούνται οι χαμηλοί συντελεστές όσο διατηρούνται οι συνθήκες υπερπληθυσμού. Και μάλιστα αυτό δείχνει, κύριε Πρόεδρε, τον τρόπο με τον οποίο δείχνουν το σεβασμό τους στην ανθρώπινη αξιοπρέπεια και στην ανθρώπινη ζωή. Όλα τα άλλα, που θέλουν κάποια στιγμή να επαναλαμβάνουν και να έρχονται και να λένε, έχουν αποδειχθεί στην πορεία των γεγονότων ότι πρόκειται περί συκοφαντίες, τις οποίες συνεχώς επαναλαμβάνουν. Τους τις επιστρέφω με τον χειρότερο και πιο ποταπό τρόπο.
Το λόγο έχει ο εισηγητής της Νέας Δημοκρατίας κ. Κόνσολας για τη δευτερολογία του.
Ευχαριστώ, κύριε Πρόεδρε. Άκουσα με προσοχή, κύριε Πρόεδρε όλους τους συναδέλφους - ομιλητές, Βουλευτές της κυβερνητικής πλειοψηφίας από το ανατολικό Αιγαίο. Με αιφνιδίασαν. Και με αιφνιδίασαν, κύριε Πρόεδρε, γιατί εδώ κατέθεσαν την πρόταση ότι δεν υπάρχουν προβλήματα στο μεταναστευτικό και ότι αντιθέτως τα προβλήματα που υπάρχουν στα νησιά δεν συνάδουν με προβλήματα με το μεταναστευτικό και δεν υπάρχουν και προβλήματα στον τουρισμό. Και μάλιστα άκουσα ότι ο τουρισμός πήγε πάρα πολύ καλά, όταν ξέρουν οι συνάδελφοι από το νοτιοανατολικό Αιγαίο ότι στη Λέσβο τους μήνες Ιούλιο και Αύγουστο παρέμειναν καταλύματα κλειστά. Εδώ, όμως, σήμερα διαπιστώσαμε ότι το αρκτικόλεξο ΦΠΑ, Φόρος Προστιθέμενης Αξίας, μετονομάστηκε σε «Φέρτε Παράνομους Αλλοδαπούς». Αυτό λέει αυτό το νομοσχέδιο. Σήμερα είναι μία άλλη σελίδα στην ιστορία και από ένα νομοσχέδιο που θα μπορούσε να ήταν δημιουργικό, ένα νομοσχέδιο στο οποίο θα μπορούσαμε να είχαμε συζητήσει ζητήματα για να εμβαθύνουμε σε θέματα που αφορούν και τους συντελεστές ΦΠΑ και τα κόκκινα δάνεια στα νοικοκυριά και στις επιχειρήσεις και στο μεταφορικό ισοδύναμο, μετεξελίχθη σε μία ιλαροτραγωδία της Κυβέρνησης, αφού δυστυχώς δεν έλυσε προβλήματα, παρά μόνο προσωρινά μεταθέτει τα της επίλυσης των προβλημάτων αυτών στο διηνεκές. Εμείς καλούμε για άλλη μία φορά την Κυβέρνηση από αυτό το Βήμα να καταθέσει το νομοσχέδιο για την επίλυση των κόκκινων δανείων. Εξάλλου, ο Πρωθυπουργός έχει πει από το 2015 ότι χρειάζεται επίλυση των ζητημάτων αυτών, το 2016, το 2017 κυβερνητικοί παράγοντες, και δεν έχουμε δει ακόμα το νομοσχέδιο αυτό. Θέλουμε, επίσης, να προτρέψουμε την Κυβέρνηση να υπάρχει μία καθολική εφαρμογή στο μεταφορικό ισοδύναμο, γιατί είναι ένα «μπάλωμα» στο πρόβλημα και στο τραύμα που έχουν δημιουργήσει στην πολιτική για τους νησιώτες, σε σχέση με τα ζητήματα της κατάργησης των μειωμένων συντελεστών ΦΠΑ. Επαναλαμβάνω, καθολική εφαρμογή σημαίνει να υπάρχει πλήρης εφαρμογή, σε όλους τους νησιώτες, σε όλη την κοινωνία, σε όλους τους ανθρώπους που επισκέπτονται τα νησιά. Δεν υπάρχει. Άρα, τους καλούμε να το δουν ξανά από την αρχή. Και τρίτον, κύριε Πρόεδρε, επιτρέψτε μου σε ό,τι αφορά την κατάργηση των συντελεστών ΦΠΑ στα νησιά να πούμε την αλήθεια, ότι είναι μία κατάργηση που φέρει την υπογραφή Τσίπρα - Καμμένου. Είναι οι άνθρωποι που έλεγαν ότι θα πάψουν να είναι Βουλευτές και Υπουργοί αν ποτέ καταργηθεί. Κατήργησαν τους συντελεστές, το μόνο αναπτυξιακό εργαλείο. Θέλω να τονίσω ότι όταν μιλάμε για νησιωτικές πολιτικές, όπως επισημαίνει και ο κ. Βαρβιτσιώτης, μιλάμε για τρεις πυλώνες πολιτικών: Ο πρώτος πυλώνας είναι η ρήτρα νησιωτικότητος που ψηφίστηκε από τη Νέα Δημοκρατία τον Νοέμβριο του 2013 και ο Πρόεδρος της Βουλής στην Εθνική Αντιπροσωπεία δεσμεύθηκε να συμπεριληφθεί σε όλα τα νομοσχέδια, όπου είναι δυνατόν. Δεν το έχει πράξει ακόμα η Κυβέρνηση. Ο δεύτερος πυλώνας είναι οι συντελεστές ΦΠΑ στα νησιά, που στην Ευρώπη είναι ακόμα και μηδενικοί. Το κατήργησε αυτό το εργαλείο. Και ο τρίτος πυλώνας είναι το μεταφορικό ισοδύναμο που η Νέα Δημοκρατία είχε ψηφίσει, αλλά που, όπως επισημάναμε, δεν υπάρχει πλήρης εφαρμογή. Κλείνοντας την τοποθέτησή μου, κύριε Πρόεδρε, θα ήθελα να πω ότι η Νέα Δημοκρατία είναι υποχρεωμένη από τον χρόνο και τα γεγονότα να πει ότι ψηφίζει το νομοσχέδιο αυτό με την επιφύλαξη και την επισήμανση ότι θα περιμένουμε σύντομα να κατατεθούν τα σχετικά νομοσχέδια που είπε η Κυβέρνηση. Σε ό,τι αφορά την τροπολογία, κρατάμε την επιφύλαξή μας. Έχει θετικές αναφορές, αλλά επιτρέψτε μας να ψηφίσουμε «παρών», γιατί δεν αποσαφηνίζονται τα ζητήματα που αφορούν τη δραστηριοποίηση φυσικών, νομικών προσώπων και οντοτήτων που διαβιούν και δραστηριοποιούνται στην περιοχή από τις σε βάρος τους πράξεις αναγκαστικής εκτέλεσης. Άρα, ψηφίζουμε «παρών» στην τροπολογία που είπε ο κ. Δραγασάκης. Ευχαριστώ.
Σας ευχαριστούμε, κύριε Κόνσολα. Τον λόγο έχει ο ειδικός αγορητής της Δημοκρατικής Συμπαράταξης κ. Κουτσούκος.
Ευχαριστώ, κύριε Πρόεδρε. Πράγματι, έγινε μία συζήτηση που θα έλεγα ότι διαφέρει από το τοξικό κλίμα των προηγούμενων ημερών και είχαμε την ευκαιρία να τοποθετηθούμε επί της ουσίας σε ορισμένα ζητήματα. Ο Αντιπρόεδρος της Κυβέρνησης κ. Δραγασάκης απέρριψε μετά πολλών επαίνων την τροπολογία μας για την παράταση της προστασίας της πρώτης κατοικίας μέχρι τέλος του 2019, προκειμένου να μελετηθεί σε βάθος και σε συνεργασία με τους θεσμούς η οριστική επίλυση του προβλήματος. Μας είπε ότι μέσα στον Φλεβάρη θα φέρει ρύθμιση. Φοβάμαι, κυρίες και κύριοι συνάδελφοι, ότι η απόρριψη αυτή δεν είναι διαδικαστικού και τυπικού χαρακτήρα, αλλά έχει να κάνει με την ουσία της πρότασης νόμου που έχουμε καταθέσει, στο άρθρο 37 συγκεκριμένα, για την προστασία της πρώτης κατοικίας, όπου ορίζουμε το πλαφόν στις 200.000, την περιουσία στις 270.000 και το ετήσιο εισόδημα για το ζευγάρι στις 25.000. Έχω την αίσθηση ότι όλες οι συζητήσεις που κάνει η Κυβέρνηση με τους θεσμούς θα πάνε σε μία πολύ χαμηλότερου επιπέδου ρύθμιση. Και το λέω προκαταβολικά στην Κυβέρνηση. Την καλώ δε να μελετήσει την ουσία των δικλείδων ασφαλείας που έχουμε βάλει, ώστε να μην εκμεταλλευτούν όποια ρύθμιση προστασίας οι λεγόμενοι στρατηγικοί κακοπληρωτές. Η δεύτερη παρατήρησή μου έχει να κάνει με τον ΦΠΑ. Δεν είναι δυνατό να αποδεχθούμε εμείς την κατάργηση του μειωμένου ΦΠΑ στα νησιά την οποία κατοχύρωσε ο Ανδρέας Παπανδρέου. Σέβομαι όλους τους αγώνες, και των τοπικών παραγόντων και των κομμάτων, αλλά αυτός την κατοχύρωσε. Δεν μπορεί να αποδεχθούμε την κατάργηση του μειωμένου ΦΠΑ στα νησιά με τη ρήτρα μετανάστευσης την οποία εισάγει για πρώτη φορά η Κυβέρνηση σε νομοθέτημα. Και ούτε μπορεί να αποδεχθούμε τη θεωρητικοποίηση της κατάργησης αυτής με βάση μια ηττοπαθή διαπραγμάτευση που είπα ότι έγινε μετά το 2015, λόγω των προβλημάτων που δημιούργησε η Κυβέρνηση τότε γενικότερα στην οικονομία της χώρας. Με χαρά άκουσα τον τελευταίο ομιλητή του ΣΥΡΙΖΑ να συνδέει τον μειωμένο ΦΠΑ με άλλα μέτρα φορολογικής ελάφρυνσης των νησιών. Ακριβώς, κύριε συνάδελφε, αυτό είναι το δεύτερο σκέλος της πρότασής μας, που λέει «παρατείνουμε τον μειωμένο ΦΠΑ για έναν χρόνο και συγκροτούμε επιτροπή με τους νησιώτες να μελετήσει όλα τα φορολογικά κίνητρα με βάση και τα ψηφίσματα του Ευρωπαϊκού Κοινοβουλίου και τις οδηγίες». Και τρίτον, δεν θέλω να συγχέεται το μεταφορικό ισοδύναμο με την κατάργηση του ΦΠΑ. Εμείς ψηφίσαμε τον νόμο ως ένα μέτρο το οποίο κρίνουμε ότι είναι ατελέσφορο. Έχουμε καταθέσει πρόταση για τη διεύρυνσή του και την καθολική του εφαρμογή. Τελειώνω, κυρίες και κύριοι συνάδελφοι, λέγοντας ότι αυτά που είπε ο Κοινοβουλευτικός Εκπρόσωπος του ΣΥΡΙΖΑ κ. Ξυδάκης, ότι η τροπολογία μας μάς έδωσε τη δυνατότητα για ένα πεδίο κοινής δράσης απαιτεί, κύριε Πρόεδρε, και απευθύνομαι δι' υμών στον Πρόεδρο της Βουλής, κανονικοποίηση των διαδικασιών της Βουλής. Δεν μπορεί η Βουλή να συζητάει για τις γκαζόζες και στα καφενεία και να μην συζητάει προτάσεις νόμων που έχουμε καταθέσει εδώ και έναν χρόνο για τον μειωμένο ΦΠΑ στα νησιά με έκθεση του Γενικού Λογιστηρίου, καθώς και την πρόταση νόμου για τα πρώτα μέτρα οικονομικής στήριξης και κοινωνικής ανακούφισης, η οποία έχει επίσης έκθεση του Γενικού Λογιστηρίου. Ελάτε, λοιπόν, να κάνουμε μία ουσιαστική πολιτική συζήτηση, να πούμε ποιος έχει τη δύναμη των προτάσεων και των ιδεών και έτσι να αναμετρηθούμε. Αυτή είναι η πρόκληση την οποία απευθύνω στην αυτοκριτική - έτσι την εκλαμβάνω εγώ - τοποθέτηση του κ. Ξυδάκη, ότι σε περιόδους ανωμαλιών που δικάζαμε τους πρωθυπουργούς η χώρα έχανε. Για να μην ξαναχάσει, λοιπόν, η χώρα, να αποκαταστήσουμε την κανονικότητα και να επαναφέρουμε την πολιτική και ιδεολογική συζήτηση για να δουλέψουμε για τη δημοκρατία, γιατί διαφορετικά δουλεύουμε για τους εχθρούς της δημοκρατίας. Ευχαριστώ, κύριε Πρόεδρε.
Καλώς, κύριε Κουτσούκο. Τον λόγο έχει ο ειδικός αγορητής της Χρυσής Αυγής κ. Αϊβατίδης.
Υπερψήφιση ή ουδέτερη στάση των λοιπών κομμάτων της Αντιπολίτευσης συνιστά εμμέσως πλην σαφώς νομιμοποίηση της αλλόκοτης αυτής Κυβέρνησης. Η Χρυσή Αυγή καταψηφίζει ακριβώς για τον λόγο αυτόν, για να μη νομιμοποιήσει αυτήν την τεχνητή πλειοψηφία. Θυμίζω ότι δημιουργήθηκε κατόπιν της εισπήδησης του ΣΥΡΙΖΑ σε μικρά κόμματα. Με σκεπτικισμό ανέγνωσα σε ηλεκτρονική μορφή εφημερίδας δήλωση του Οικουμενικού Πατριάρχη ότι το ζήτημα της Χάλκης συνιστά ένα διμερές ζήτημα. Ήδη από το 1998 το αμερικάνικο Κογκρέσο αναγνωρίζοντας στο ζήτημα αυτό μία διεθνή ιδιότητα ζήτησε την επαναλειτουργία της Θεολογικής Σχολής της Χάλκης. Επαναλαμβάνω ότι εάν αναγνωριστεί ως διμερές και το αντίδωρο αφορά στους μουφτήδες της Θράκης, αποτελεί μία κερκόπορτα για τη Θράκη. Μια άλλη ατυχής δήλωση ήταν αυτή του κυρίου Πρωθυπουργού και Υπουργού των Εξωτερικών, ο οποίος χαρακτήρισε τους οκτώ επικηρυγμένους Τούρκους στρατιωτικούς ως πραξικοπηματίες, κάτι το οποίο δεν προέκυψε από τη δικαστική διερεύνηση του ζητήματος. Τρίτον, η Χρυσή Αυγή έχει κάνει πρόταση για δημοψήφισμα όσον αφορά το θέμα του νομοσχεδίου που εμπεριέχει τη Συμφωνία των Πρεσπών. Επικράτησε μια ομερτά σε όλα τα μέσα μαζικής ενημέρωσης όσον αφορά αυτήν τη ρηξικέλευθη πρόταση της Χρυσής Αυγής, απολύτως συμβατή με τα σχετικά άρθρα του Συντάγματος. Ο μόνος ο οποίος έσπασε την ομερτά ήταν ο παριστάμενος Κοινοβουλευτικός Εκπρόσωπος του ΣΥΡΙΖΑ κ. Ξυδάκης, ο οποίος πράγματι σε μια εκπομπή το ανέφερε. Κύριε Πρόεδρε, πιστεύω ότι όλοι οι Βουλευτές έχουν λόγο, αφού δεν έχει εκπνεύσει η σχετική προθεσμία, να προσυπογράψουν την πρόταση γι' αυτό το δημοψήφισμα, το οποίο είναι κοινωνικό, νομοθετικό και εν δυνάμει, με βάση την λαϊκή αρνησικυρία, καταργητικό του νομοσχεδίου που εμπεριέχει τη Συμφωνία των Πρεσπών. Ευχαριστώ.
Τον λόγο έχει ο ειδικός αγορητής από το Κομμουνιστικό Κόμμα Ελλάδας κ. Βαρδαλής.
Ευχαριστώ, κύριε Πρόεδρε. Θα προέτρεπα τον εισηγητή του ΣΥΡΙΖΑ να μην στεναχωριέται και τόσο πολύ για την στάση του ΚΚΕ…
Καμμιά φορά χρειάζεται.
Δεν χρειάζεται τόση πολιτική υποκρισία. Εάν θέλει να στενοχωριέται πραγματικά - δεν θα είναι και ο μόνος. Και Βουλευτές του ΣΥΡΙΖΑ, ακόμα και Υπουργοί, ενώ έπαιρναν αντιλαϊκά μέτρα, εφαρμόζοντας και το τρίτο μνημόνιο, «στεναχωριόντουσαν» - ας στεναχωρηθεί, λοιπόν, για τα αποτελέσματα της αντιλαϊκής πολιτικής που εφάρμοσαν τέσσερα χρόνια τώρα. Όμως, θέλω να ξεκαθαρίσω το εξής: Το ΚΚΕ στηρίζει την κινητοποίηση σχεδόν όλων των φορέων της Σάμου και αν θέλει να μάθει γιατί ο κ. Πάλλης, τον καλώ να δει λίγο με ποια αιτήματα κινητοποιείται ο λαός της Σάμου και τον καλούν πάνω από δεκαέξι - δεκαεπτά φορείς του νησιού. Εμείς τη στηρίζουμε ακριβώς επειδή συμφωνούμε με τα αιτήματα και τις διεκδικήσεις του λαού, των νησιωτών, γιατί πρέπει να καταργηθούν τα hot spots, να μην εγκλωβίζονται στα νησιά οι πρόσφυγες και οι μετανάστες, να καταργηθεί η συμφωνία μεταξύ Ευρωπαϊκής Ένωσης και Τουρκίας, που αυτή εγκλωβίζει στα νησιά τους πρόσφυγες. Και βεβαίως δηλώνουν την αλληλεγγύη τους στους πρόσφυγες και τους μετανάστες, μεταξύ άλλων αιτημάτων που υπάρχουν. Το δεύτερο που θέλω να πω είναι το εξής: Ο Αντιπρόεδρος της Κυβέρνησης στην ομιλία του αναφέρθηκε σε πάρα πολλά ζητήματα, στην εξέλιξη του διαλόγου με τις τράπεζες και τους θεσμούς για το ζήτημα της αντιμετώπισης των κόκκινων δανείων. Βεβαίως, θα έρθει νομοσχέδιο στα μέσα του Φλεβάρη και θα δούμε εκεί, θα πούμε και την άποψή μας. Ξέρουμε τι σκοπό έχει η Κυβέρνηση και με ποιον τρόπο προσπαθεί να τον υλοποιήσει. Αυτό που θέλω να πω τώρα είναι το εξής: Εμείς βάλαμε ένα ζήτημα στην πρωτολογία μας. Για αυτό δεν είπε κουβέντα και θα ήθελα η Υφυπουργός Οικονομικών αν μπορεί, να τοποθετηθεί επ' αυτού. Γίνεται, λοιπόν, συζήτηση για την τακτοποίηση του «προβλήματος» των κόκκινων δανείων. Εμείς βάλαμε το ζήτημα, τι θα γίνει με τους εργαζόμενους στις τράπεζες που απασχολούνται στις υπηρεσίες που έχουν να κάνουν με κόκκινα δάνεια. Η Τράπεζα Πειραιώς ήδη ειδοποιεί τους εργαζόμενους ότι θα υπάρξει μείωση των θέσεων εργασίας, γιατί τα κόκκινα δάνεια είτε θα πωληθούν στα funds μαζί με τους εργαζόμενους, δηλαδή να μεταφερθούν σε αυτά, ή και σε εργολαβικές ακόμη εταιρείες. Και ρωτούμε συγκεκριμένα: Στον διάλογο που κάνετε με τους τραπεζίτες αυτό το θέμα είναι μέσα; Θα αντιμετωπίσετε θετικά το πρόβλημα των εργαζομένων που αντιμετωπίζουν συγκεκριμένο πρόβλημα με απολύσεις ή αλλαγή των εργασιακών σχέσεων σε περίπτωση μεταφοράς; Απασχολεί αυτό το ζήτημα τον διάλογο με τους τραπεζίτες, δηλαδή της Κυβέρνησης με αυτούς; Οι εργαζόμενοι ήδη βρίσκονται σε κινητοποιήσεις. Έχετε να τους πείτε κάτι συγκεκριμένο; Γιατί αυτή η σιγή νεκροταφείου γύρω απ' αυτό το ζήτημα; Ευχαριστώ, κύριε Πρόεδρε.
Ευχαριστούμε τον κ. Βαρδαλή, με τον οποίο ολοκληρώθηκε ο κύκλος των δευτερολογιών των εισηγητών και των ειδικών αγορητών. Θα δώσω τώρα τον λόγο στην Υφυπουργό Οικονομικών κ. Παπανάτσιου, με την οποία θα ολοκληρωθεί η συζήτηση του νομοσχεδίου και θα περάσουμε στην ψηφοφορία. Κυρία Υπουργέ, έχετε τον λόγο.
Κύριε Πρόεδρε, κυρίες και κύριοι συνάδελφοι, παρά τον κουρνιαχτό που έχει σηκωθεί τις τελευταίες μέρες, το ότι συνεχώς γίνεται προσπάθεια να στραφεί η συζήτηση σε θεσμικά ζητήματα δείχνει ακριβώς την αμηχανία της Αντιπολίτευσης γύρω από ένα αντικειμενικό γεγονός, το γεγονός ότι η Κυβέρνηση είναι εδώ και απολαμβάνει την εμπιστοσύνη της Βουλής, το γεγονός ότι καταφέρνει να κλείνει ιστορικές εκκρεμότητες και ότι βοηθά στη διασφάλιση της ειρήνης στη γειτονιά μας. Πριν από λίγο, ο Αλέξης Τσίπρας έγινε ο πρώτος Έλληνας Πρωθυπουργός μετά το 1933 που επισκέφθηκε τη Θεολογική Σχολή της Χάλκης. Πρόκειται για μια ιστορική επίσκεψη σε έναν χώρο - σύμβολο για τον Ελληνισμό. Η αμηχανία, όμως, της Αντιπολίτευσης αφορά και στο γεγονός ότι η Κυβέρνηση συνεχίζει να περνά τα μέτρα που αναστρέφουν τη λιτότητα, στηρίζουν την κοινωνική πλειοψηφία, δίνουν αναπτυξιακή ώθηση. Η αύξηση του κατώτατου μισθού και η κατάργηση του υποκατώτατου για τους νέους έως είκοσι πέντε ετών είναι πολύ σημαντικά μέτρα που στηρίζουν τον κόσμο της εργασίας και τους νέους. Στη νέα περίοδο που βρισκόμαστε συγκρούονται δυο εντελώς διαφορετικά πολιτικά σχέδια: τα κλασικά νεοφιλελεύθερα και η δική μας πολιτική. Συνεχίζοντας αυτήν την πολιτική, λοιπόν, τη μεροληπτική πολιτική υπέρ των πολλών, εξετάζουμε κάθε μέτρο που μπορεί να ανακουφίσει τον κόσμο και είναι δίκαιο, μέσα στο πλαίσιο των δημοσιονομικών δυνατοτήτων μας. Σε αυτό το πλαίσιο παρατείνουμε το καθεστώς του μειωμένου ΦΠΑ στα πέντε νησιά που βρίσκονται στο επίκεντρο της προσφυγικής κρίσης, τη Λέσβο, τη Λέρο, την Κω, τη Σάμο και τη Χίο. Υλοποιήσαμε έτσι μια δέσμευση της Κυβέρνησης και του ίδιου του Πρωθυπουργού προσωπικά. Το γεγονός, μάλιστα, ότι το προσφυγικό ζήτημα, με τις κοινωνικές και οικονομικές αντιξοότητες που αυτό συνεπάγεται, έγινε δεκτό από τις ευρωπαϊκές αρχές σαν παράγοντας που μπορεί να επηρεάζει το καθεστώς του ΦΠΑ και να το κρατά μειωμένο, είναι για εμάς κάτι αρκετά θετικό κάτω από τις δεδομένες συνθήκες που έγινε αποδεκτό. Ενοχλήθηκαν κάποιοι από την Αξιωματική Αντιπολίτευση γι' αυτό, όπως επίσης ενοχλήθηκαν και από σημερινό δημοσίευμα φίλα προσκείμενου προς αυτούς Μέσου, εντύπου, για την αύξηση των καταθέσεων και το τέλος του ELA. Ήταν 152,4 δισεκατομμύρια ευρώ οι καταθέσεις στο τέλος του 2018 και 137,8 δισεκατομμύρια ευρώ στο τέλος του 2017, δείγμα αποκατάστασης στο τραπεζικό σύστημα. Δηλαδή, έχουμε 14,6 δισεκατομμύρια μέσα στο 2018 αύξηση των καταθέσεων και το τέλος του μηχανισμού έκτακτης ενίσχυσης. Όχι μόνο ενοχλήθηκαν, αλλά άρχισαν τις κινδυνολογίες, τις απειλές, τις προτροπές, γνωστές σε όλους μας από το πρώτο εξάμηνο του 2015. Παρ' όλα αυτά, η εμπιστοσύνη των πολιτών στην Κυβέρνηση και στο οικονομικό επιτελείο αποδεικνύεται, όχι με λόγια, αλλά με αριθμούς, τους οποίους δεν μπορείτε να αμφισβητήσετε σε καμία περίπτωση. Στο ίδιο πλαίσιο, στο σημερινό νομοσχέδιο, παρατάθηκε και το διάστημα προστασίας της κύριας κατοικίας. Επεκτείνεται, επίσης, η εφαρμογή του μεταφορικού ισοδυνάμου στον Άη Στράτη, μια πιλοτική εφαρμογή για το μεταφορικό ισοδύναμο. Κυρίες και κύριοι συνάδελφοι, συνεχίζουμε με πράξεις και όχι με λόγια. Έχουμε πολλά να κάνουμε από εδώ και πέρα. Η Αντιπολίτευση ας επιλέξει το δρόμο της όξυνσης. Εμείς θα προσπαθήσουμε να θέσουμε τα θεμέλια για τη δίκαιη ανάπτυξη, για να γίνει η έξοδος από τα μνημόνια ένα απτό γεγονός για το μεγαλύτερο κομμάτι της κοινωνίας. Σας ευχαριστώ.
Κυρία Υπουργέ, υπάρχει μία εκκρεμότητα σε ό,τι αφορά τον τίτλο του νομοσχεδίου.
Κάνουμε αποδεκτή την τροπολογία του κ. Κοντονή και στον τίτλο του νομοσχεδίου προστίθεται η φράση «και άλλες διατάξεις».
Ευχαριστούμε, την κυρία Υπουργό. Στο σημείο αυτό κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομίας και Ανάπτυξης: «Κύρωση της από 31 Δεκεμβρίου 2018 Πράξης Νομοθετικού Περιεχομένου “Παράταση δυνατότητας εξαίρεσης κύριας κατοικίας από τη ρευστοποίηση δυνάμει του ν.3869/2010 (Α΄ 130), παράταση μειωμένων συντελεστών ΦΠΑ στα νησιά Λέρο, Λέσβο, Κω, Σάμο και Χίο και επέκταση εφαρμογής του μέτρου του “Μεταφορικού Ισοδύναμου” του ν.4551/2018» και άλλες διατάξεις”». Εισερχόμαστε στην ψήφιση επί της αρχής, των άρθρων, των τροπολογιών και του συνόλου του σχεδίου νόμου και η ψήφισή τους θα γίνει χωριστά. Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, μία τροπολογία, το ακροτελεύτιο άρθρο, καθώς και το σύνολο του νομοσχεδίου. Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Και βεβαίως, θα πρέπει να βεβαιωθείτε ότι έχετε ψηφίσει όλα τα άρθρα, τις τροπολογίες, καθώς και το ακροτελεύτιο άρθρο και το σύνολο του νομοσχεδίου. Αφού καταχωρηθεί η ψήφος σας, έχετε τη δυνατότητα την ελέγξετε ή και να την αναθεωρήσετε έως τη λήξη της ψηφοφορίας. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά και έχουν ως εξής: Επί της αρχής κατά πλειοψηφία. ΣΥΡΙΖΑ: Ναι. Νέα Δημοκρατία: Ναι. ΔΗΣΥ: Ναι. Λαϊκός Σύνδεσμος - Χρυσή Αυγή: Όχι. ΚΚΕ: Παρών. ΑΝΕΛ: Ναι. Ένωση Κεντρώων: Ναι. Άρθρο 1 ως έχει κατά πλειοψηφία. ΣΥΡΙΖΑ: Ναι. Νέα Δημοκρατία: Ναι. ΔΗΣΥ: Ναι. Λαϊκός Σύνδεσμος - Χρυσή Αυγή: Όχι. ΚΚΕ: Παρών. ΑΝΕΛ: Ναι. Ένωση Κεντρώων: Ναι. Βουλευτική τροπολογία 1944/40 ως έχει κατά πλειοψηφία. ΣΥΡΙΖΑ: Ναι. Νέα Δημοκρατία: Παρών. ΔΗΣΥ: Ναι. Λαϊκός Σύνδεσμος - Χρυσή Αυγή: Όχι. ΚΚΕ: Ναι. ΑΝΕΛ: Ναι. Ένωση Κεντρώων: Ναι. Ακροτελεύτιο άρθρο ως έχει κατά πλειοψηφία. ΣΥΡΙΖΑ: Ναι. Νέα Δημοκρατία: Ναι. ΔΗΣΥ: Ναι. Λαϊκός Σύνδεσμος - Χρυσή Αυγή: Όχι. ΚΚΕ: Παρών. ΑΝΕΛ: Ναι. Ένωση Κεντρώων: Ναι. Επί του συνόλου κατά πλειοψηφία. ΣΥΡΙΖΑ: Ναι. Νέα Δημοκρατία: Ναι. ΔΗΣΥ: Ναι. Λαϊκός Σύνδεσμος - Χρυσή Αυγή: Όχι. ΚΚΕ: Παρών. ΑΝΕΛ: Ναι. Ένωση Κεντρώων: Ναι. Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Οικονομίας και Ανάπτυξης: «Κύρωση της από 31 Δεκεμβρίου 2018 Πράξης Νομοθετικού Περιεχομένου “Παράταση δυνατότητας εξαίρεσης κύριας κατοικίας από τη ρευστοποίηση δυνάμει του ν.3869/2010 (Α΄ 130), παράταση μειωμένων συντελεστών ΦΠΑ στα νησιά Λέρο, Λέσβο, Κω, Σάμο και Χίο και επέκταση εφαρμογής του μέτρου του "Μεταφορικού Ισοδύναμου" του ν.4551/2018 και άλλες διατάξεις”» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 15.45΄ λύεται η συνεδρίαση για αύριο, ημέρα Πέμπτη 7 Φεβρουαρίου 2019 και ώρα 9.30΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με τη συμπληρωματική ημερήσια διάταξη που έχει διανεμηθεί.